
CÎNTUL XI 


1 

Avand la luptă însă gîndul numa, 

Piosul prinț al oștilor creştine 

Grozave arme pregătea acuma ; 

Cind, iată, Petru-nsinguratul vine 
Grâindu-i aspru : — „Toate sînt ca spuma; 
Tu nu începi de unde se cuvine ! 

Ți o spun aparte... Oare nu cunoşti 

Ca duci la lupta pămîntene oști ? 


2 

Fa-ti cerul sprijin... Publicile rugi 
Sa cheme oşti de îngeri şi de sfinți, 
Caci ei aduc izbînda sfintei cruci. 
Răsune sfinte armonii fierbinți... 
Cer preoții-n odăjdii să-i aduci, 

De cintec gata şi de umilinți... 

O, capii oastei tale pildă vie 
Evlaviei ostaşilor să fie." 


3 

Aşa vorbind ermitul auster, 
Bouillon i-ascultă înțeleptul sfat 
Zicind : — „O, slujitor, iubit de cer 
Mă bucur de povața ce mi-ai dat... 
Cit asta capilor de oşti le cer 

Pe Wilhelm şi- Adhemar, neapărat 
Tu cheama-i, că-s norodului păstori; 
Cu pompa sacră voi sînteţi datori." 


4 

In zori se-adună preoţescul cin 

La locul hărăzit doar slujbei sfinte. 
Din sinul taberei lăcaş divin 

Revarsă ale Domnului cuvinte. 

Şi preoţi în odăjdii albe vin, 
Şi-odăjdii de-aur peste lungi veşminte 
De in încheie cei trei mari la piept; 

Şi mitre au pe capul înţelept. 


5 

E Petru-n frunte... Desfăşoară-n vînt 
Drapel cu semnul sfint cinstit şi-n rai. 
Păşind solemn, urmează steagul sfînt, 
In două şiruri lungi, pios alai 

Cu cap plecat şi rugător cuvînt ; 

Şi două coruri în ison prind grai, 
Şi-ncheie acest alai de umilinţi 
Wilhelm şi Adhemar, clintii părinţi. 


6 

Bouillon şi-alţi capi, cum datina o cere, 
Şi ei se-arată,-n şiruri cîte doi; 

Armaţi apoi ostaşi, în tăcere, 

Disciplinaţi vin, fără tărăboi ; 

Iar din tranşei, norodul, cu plăcere 
Urinează nesfîrşitului convoi. 

Tac goarne... Tace-al armei scrîşnet crunt, 
Cucernici şi umili cu toţii sunt. 


7* 


Părinte Sfînt, Fiu sfînt, cu Tatăl una! 
Tu, Duh. cu ei, prin dragoste, mereu! 
Fecioara, Tu, asemeni cu niciuna, 

Ce l-ai născut pe Omul-Dumnezeu, — 
Voi. capi celestei oşti dintotdeauna, 
Ce, întreită, stă în Empireu, 

Se roagă vouă, toţi, şi lui loan 

Care-a scăldat cerescul trup uman. 


8* 

Se roagă ție, piatră temeliei 

De neclintit a casei Domnului; 

Ai azi urmaş ce-n toate-asemeni ție-i 
Cind lumii-mparte mare mila lui. 

Se roagă şi Trimişilor Tăriei 

Care pe Christ vestitu-l-au oricui. 

Şi celor ce Cuvîntul dovediră 

Prin sîngele şi viaţa lor martiră. 


9% 

Şi celor ce, prin predici şi scripturi 
Cu căi greşite s-au luat la trîntă ; 

Şi celei scumpe lui Christos făpturi 
Ce soartă şi-a ştiut alege, sfintă. 
Fecioarelor închise între muri 
Unite-n veci cu el prin sfîntă nuntă, 
Şi eroinelor ce, prin năprazne, 
Torturi drăceşti au îndurat, şi cazne. 


10 
In cîntece, alaiul cel creştin 
De-a largul rîndurile-şi desfăşoară 


Spre muntele eu nume de măslin. 
De la măslinii ce-l încoronară ; 
Cinstit de lume, muntele divin 
Spre răsărit Sionu-l are-n ţară, 
De el un pic făcîndu-l depărtat 
Adînca vale a lui losaphat.* 


11 

Creștinii într-acolo se îndreaptă 

Şi sună văi şi stînci de cîntul lor ; 
Frumosul cînt, cînd peştera-l aşteaptă, 
Ecouri mii stîrneşte sfîntul cor. 

Prin munți şi codri cîntec se deşteaptă 
Şi munţi şi codri auiesc sonor, 

Atît de minunată-i melodia 

Ce-i strigă pe Isus şi pe Măria. 


12 

Paginii, stînd pe ziduri caraule, 
Privesc la început cu ochi uimit 
Aceste umilințe, prea destule, 
Grozave pompă, neştiutul rit ; 
Treziţi apoi, curînd împroaşcă hule 
Şi munţi şi văi, de urletul stârnit, 
Se buciumă şi hăuie şi gem. 
Mugind sub hulitorul lor blestem. 


13 

Dar nu-şi opreşte-al Domnului norod 
Neprihănita dulce melodie : 

Drept păsări cobit oare îi socot 
Iscand o alandala gălăgie; 


Si atita de departe nici să vie 
Săgețile duşmane nu mai pot, 

Sa spulbere alai solemn prin fier... 
Şi suie imn Şi suie rugi spre cer. 


14 

Pontiful nalţă sus pe munte-altar 
Spre preasfințită cuminicătură ; 
Lucesc din părți, cu sclipăt pur şi clar 
Cu aur, două lămpi, în lucrătură ; 
Wilhelm, în alt veşmînt de preţ şi rar, 
Se reculege şi, cu voce pură, 
Si-nvinuie şi mulţumiri aduce 

Şi rugă celui răstignit pe cruce. 


15 

Umili, iau capii oștilor aminte 

Şi, de departe, bravii lor soldaţi; 

Dar, săvirşita slujba tainei sfinte, 
Pontiful spune tuturor : — „Plecaţi !" 
Şi, mina întinzindu-şi înainte, 
Adaugă :— „Fiţi binecuvîncaţi !" 

Şi iată ca, de rîvnă plini acum, 

In şir la fel, se-ntorc pe-acelaş drum. 


16 

Ajuns la val, alaiul se desparte ; 
Bouillon se-ndreaptă catre adapost. 
Mulţimi zeloase, numeroase foarte, 
Însoţitoare pîn-la cort i-au fost. 

Dar, bun rămas luîndu-şi, mai departe 
Pe căpitani opreşte-i, doar, cu rost; 


La masă-i cheamă şi pofteşte-l buza 
Pe contele, alături de Toulousa. 


17 

Iar dacă-au mulţumit natura crudă 
Şi-au stîmpărat sicîitoarea sete, 
Grăi Bouillon : — „Ci zorii vă audă 
Gătiţi pentru atac, pe îndelete. 

Va fi o zi de luptă şi de trudă: 
Odihna, hrana astăzi vă desfete, 
încît, cu forţele împrospătate, 

Să ştiţi mai vajnic mîine a vă bate”. 

Plecară ei — şi, goarnele sunînd, 
Heralzii şi vestiră tuturora 

Că lupta îi va cere în curînd, 

La caşul cînd se iscă Aurora ; 
Odihnă, gînduri, treburi noi, pe rînd 
Le omortră timpul, pîn-la ora 

Cind noaptea cea prietenă odihnei 
Istovul risipeşte-n vălul tihnei. 


19 

E inca zarea zorilor neclară 

Şi ziua greu în răsărit se naşte... 

Cu pas domol nici boii greu nu ară 

Şi nici păstorul oile nu-şi paşte ; 

Doini pasările, crengilor povară; 

Corn, cîini lătrand, pădurea nu cunoaşte; 
Cînd trîmbiţe văzduhul prind să-l sfarme, 
Strigand pînă la ceruri : — .. Toţi la arme 


1? 

"La arme, da, la arme!" — le răspunde 
Stricarea trează-a sutelor de steaguri ; 
Trezit, Bouillon se-mbracă, însă unde 
Pulparele-s şi-armura-i de harţaguri ? 
Uşoară-armură trupul i-l ascunde, 

încît pedestru pare-n vălmăşaguri. 
Zarindu-l însă că-i gătit astfel 
Raymond cel bun se-apropie de el, 


21 

Grăind, înţelegînd ascunsu-i gînd 

— „Al platoşei greoaie zornet n-aud, 
N-aud ferecaturi de fier sunînd 

Şi-n darn cu ochii armele îţi caut... 

O, apărat ca un soldat de rînd, 

Pe Godefroi deloc nu pot să-l laud ; 
Au vrei să dovedeşti — şi să se spună 
Că nu rîvneşti decît de rînd cunună ? 


22 

Vrei laurul ostaşului ce suie 

Cu scara să ia zidul la asalt ? 

Ostaşii numai morţii se supuie 

Căci preţul unuia-i şi-al celuilalt! 

De dragul nostru-n grele-armuri te-ncuie 
Şi-n grijă ai doar țelul tău înalt; 

Oştirii fiind suflet, scurt, mereu. 
Păzeşte-ţi viaţa, pentru Dumnezeu !" 


23% 


Bouillon răspunse : — „Află, drept bărbat 
Cînd, în Clermont, Urban mi-ncinse spada, 
Cînd mîna lui puternică mi-a dat 

Pentru o cauză sfîntă acolada, — 

Lui Dumnezeu în taină i-am jurat 

Că nu doar cap de oaste cruciada 

In mine va avea, ci că, oricînd, 

Voi şti lupta şi ca ostaş de rînd. 


24 

Caci după ce în şiruri de bătaie 

Ostaşii mi-i voi pune să adaste 

Şi-am să-i învăţ duşmanul să-ncovoaie , 

Şi tot cu ce-i dator un cap de oaste, — 
Raymond mi-o-ngădui, ca,-n simple straie, 
S-asalt si eu păgînul zid din coaste, 
Indeplinindu-mi jurămîntul meu... 

Ma aibă-n sfînta-i pază Dumnezeu.” 


25 

Urmeaza-i pilda cavaleri francezi. 
Mai tinerii Bouillon aşijderi fac. 

Pe multi armura grea zvîrlind-o-1 vezi, 
Pedestri sa pornească ta atac... 
Paganii spre cel nordic meterez, 

Ce spre apus se nclină, se desfac. 
Fiindca partea asta de cetate 

Mai greu asaltul să-l înfrunte poate. 


26 
Din alte părţi cetatea nu se-nfrică, 
Nu pot să-i fie zidurile sparte... 


Tiranul, de aceea, n-aridică 

Doar inşi în stare armele să poarte 

Ci prunci, femei, bătrîni cu neaua-n chică, 
Să ia şi ei la încleştare parte, 

Dand slabe braţe braţelor vînjoase 

Săgeţi, var, smoală, pietre şi pucioase. 


27 

Plin de maşini şi plin de arme pare 
Cel zid ce cîmpul să-l domine poate ; 
Sultanul parcă-i un titan în zare, 

Cu trupul peste zid pe jumătate. 
Argante-i turn, vărsînd din depărtare 
Un stol de-ameninţări încrîncenate. 
Pe turnul cel mai nalt, colţos, de stei, 
Clorinda zboară parcă peste ei. 


28 

Tixită tolbă ea pe umeri poartă 

Cu lungi săgeți ucigătoare, grele ; 
Săgeata şi aşteaptă prinsă-n coardă 
Şi-ntinsă-i coarda-n clipele acele. 
Nerăbdătoare moarte să împartă, 
Intrarea o pîndeşte prin erenele ; 

La fel s-a fost crezut cîndva că zeea* 
Din Delos săgeta din nouri Geea.* 


29 

Bătrînul rege, alergînd pe jos 

Din poartă-n poartă, totul cercetează ; 
Dă noi porunci, încearcă zidul gros 
Şi dă curaj celor ce stau de pază. 


Mai multe arme unde-s de folos 
Trimite-ndată. Totul priveghează. 
Dar, îngrozite, roagă-se-n moschei 
Nelegiuitului Allah femei 


30 

— „Allah, Allah, cu braţul drept, puternic, 
Tu frange-i lancea spurcatului frînc, 

Să piară căpitanul lor nemernic 

Ce te-a jignit de-atitea ori, adanc !" 

Dar ruga lor nu-şi află azi uşernic 
Spre-al chinului şi-al plîngerii adinc... 

Cat timp Sionul înarmat se roagă, 
Bouillon îşi rînduieşte oastea-ntreagă. 


31 

Cu dibăcie şi cu agerime 

Din două părți, dincolo şi dincoace 
De zid, el desfăşoară pedestrime, 
Pieziş intăritura s-o atace. 

Batiste pune-n mijloc şi mulțime 
De-ale lui Marte de război mijloace, 
Din cari lovesc ca trăsnetul crenelul 
Săgeţi şi lănci şi pietre de tot felul. 


32 

Drept scut le pune-n spate cavalerii; 
Gonaci trimite-apoi jur împrejur; 

Da semnul luptei... Se reped puzderii 
De pietre şi săgeți, lovind în mur ; 
Se arată prăştiaşii mulţi vederii, 

Şi cad păgînii, zob făcuţi şi ciur ; 


Mor unii, alţii fug, încît, curînd, 
Pe zid răriţi se văd duşmanii stînd. 


33 

Şi dau francezii iureş de temut: 

Tot mai aproape iată-i, mai aproape ! 
Pun unii iute scutul lingă scut, 

Sub scuturi capetele să-şi îngroape. 
Stau unii sub maşini, dintru-nceput, 
De grindina de bolovani să scape; 
Ajung la şanţ şi dau cu toţii ghes 
Sa-l facă una cu pămîntul şes. 


34 

Mocirlă nu-i, nici apă nu-i în şanţ 

Căci locul n-o îngăduie, fățiș... 

încît îl umplu, aducînd, în lanţ, 

Pămînt şi crengi, şi trunchiuri, şi pietriş 
Alcaste-ntiiul, în al morţii danţ, 
Aburcă scara şi, suind pieptiş, 

Nu-i pot opri grozava îndrăzneală 
Săgeţile sau clocotită smoală. 


35 

Stătea în aer ridicat şviţerul, 

La jumătatea drumului acum, 

Şi mii săgeți, spre el iuţindu-şi fierul, 
Nu-i stăvilesc cutezătorul drum ; 

Ca din bombardă, însă, parcă cerul 
Zvîrli un bolovan, prin foc şi fum, 
Strivindu-i coiful, răsturîndu-l jos... 
Argante îl pălise, fioros. 

De moarte lovitura nu-i, nici saltul, 

Dar, năucit, pămîntul strînge-n braţe : 
„Cazut-a unul ? Vreau să-l văd pe altul! 
Urla Angante...Laşi ! Otrepe! Caţe ! 

Va temeţi a porni deschis asaltul? 

Ce?Eu m-ascund ? Va moartea să vă-nhate, 
Chiar de va faceţi sub maşini pologuri, 
Intocmai ca pe fiare din birloguri !" 

Vorbea...Ostaşii insa sub maşini 
Ascunsi,stiu pas cu pas spre ziduri trece; 
Sub scuturi alții se-apără din plin 

De pietre şi sageţile zevzece. 

Cand iata ca maşini enorme vin: 
Enorme trunchiuri s-au făcut berbece 
Amenintand cu cap de fier şi zidul , 

Şi porţile care Sionu-nchidu-l. 


38 

Dar zeci si zeci de braţe, nu se lasă 
Ci-o lespede împing, lovind în frunte 
Testoasa tocmai unde e mai deasă; 
S-ar fi parut că s-a surpat un munte ! 
Se sfarmă scuturi, coifuri, cuirasă; 
Zdrobite leşuri, vezi, vezi braţe ciunte. 
Vezi arme zob şi crunte răni adînce 
Zvarlind din ele volbură de sînge. 


39 


Sub pavăza maşinilor nu vor 
Atuncea să mai stea atacatorii ; 
Deschis şi-avîntă-n luptă pieptul lor 
Virtutea arătîndu-şi, luptătorii ; 

Pun unii scări, le urcă alţii-n zbor, 
Iar alţii-n zid îşi varsă toţi furorii, 
încît se clatină semeţul zid 

Şi mari spărturi de piatră se deschid. 


40 

Cu lovituri cumplite, nentrerupte, 
Berbecele îl năruie apoi, 

Dar apără-l paginii, stînd să lupte, 
Prin mii de şiretlicuri de război; 
Pe unde nu sînt zidurile rupte 
Atîrnă saci umflaţi cu lină moi, 
încît răzbeşte moalea lor plămadă 
Puterile berbecilor să scadă. 


41 

Dar cit creştinii astfel zidu-l sparg, 
Fiind mereu curajului oglinda, 

De şapte ori şi-a-ntins grozavul arc, 
De şapte ori lovind în plin, Clorinda ; 
Şi sîngerară răni deschise larg 

Şi nobilă îi fu într-una ţinta, 

Căci mîndra amazoană nu se-mpacă 
De rînd izbîndă s-aibă, şi săracă. 


42 
Al regelui englez fecior mezin 
I-a fost întîi şi-ntii săgeţii țel. 


Scosese capul de sub scut puţin 

Şi dreapta şi-o simţi străpunsă, el, 
Chiar prin mănuşii din oţelul fin ; 
Şi-atunci,nemaiputind lupta de fel, 
El se retrase tremurînd de ciudă 
Mai tare decat de durere crudă. 


43 

Clotaire, francezul, fu lovit pe scară 

Pe mal de sant, cel conte de-Amboise ; 
Străpuns din coastă-n coastă-ntiiul zboară, 
Din piept in spate celălalt viteaz. 

Pe-al Flandrei conte stingă fu să-l doară 
Pe cand iuţea berbecul de grumaz, 

Şi-n darn cerca săgeata să şi-o scoată 
Caci ea ramase-n rană implîntată. 

Pe neprevăzătorul Adhemar 

In frunte il izbi apoi săgeata 

Pe cand privea al luptelor pojar ; 

La frunte-si duse mina, însă fata, 
Străpunse-i mina cum şi fruntea, iar, 
Si mina-n frunte-i ţintui turbata. 
Acestfel, femeiuşcă armă oarbă 

Sta sangele-i sfinţit acum să-l soarbă. 

Era printre creneluri Palamede 
Sfruntînd primejdia cu îndrăzneală. 
Săgeata cea de-a şaptea se repede 
Şi-n ochi izbindu-l, fără de greşeală, 


Cum îi străpunge globul tot se vede. 

Şi,. muşchi tăind, ieşind prin ceafa goala 
Se clătină războinicul, căzînd 

Sub zidul ce să-l suie-avea de fiind. 


46 

Pe-aparători Bouillon mereu prin alte 
Isprăvi îi copleşea în vremea asta ; 

O poartă a cetăţii s-o asalte 

Mîna maşina cea mai grea cit creasta 
înalță ea cît zidurile-nalte 

Un turn de lemn, care purta năpasta. 
Gemînd de oşti şi arme totodată, 
Alunecând pe osie şi roată. 


47 

Roslogolindu-se spre zid din greu. 
Săgeţi scuipînd şi lăncii lungi cu droaia. 
Precum o navă de război, mereu, 

De zid se vrea lipită măgăoaia ; 

Dar sarazinii-aproape nu o vreu 

Ci pietrelor dezlănţuie-le ploaia, 
Lovind-o-n roţi şi-n coaste ca, apoi, 

Cu grinzile s-o-mpingă înapoi. 


48 

Săgeţi şi suliți fac din ziuă noapte 
Şi nor cu nor săgețile se-ncaier. 
Ades de unde a plecat spre fapte 
Săgeata vine vijiind prin aier ; 

Ca frunzele sau fructele necoapte, 
De grindini biciuite, cad cu vaier, 


Cînd cu săgeți îi ciuruiesc creştinii, 
Din creasta zidurilor sarazinii. 


49 

Şi pierderi cu atît mai multe-ndura 

Cu cît sînt mai puţin leiţi în fier ; 

Cei vii fug de-a maşinii nemăsură 
Ce-aduce parcă trăsnetul din cer. 

Dar al Niceii vechi tiran strînsură 

Din cei mai bravi adună... Şi, stingher, 
Argante, cu un stîlp imens, departe 
împinge turnul care-mproaşcă moarte. 


50 

Departe-l ţine după ce-l împinge 
Cît arma lui şi braţul nu se-ndoaie. 
Văzînd aici că lupta se încinge, 
Aici Clorinda gata a lupta e ; 
Creştinii au zburat spre orice minge 
De lînă şi-acum funiile taie... 

Cad mingile şi lasă zidul tare 
Acuma gol şi fără apărare. 


51 

Lovit de turn pe sus, jos de berbece, 

In zid spărturi mai multe se zăresc, 

Se vede ce-năuntru se petrece, 

Ce face-n taină roiul păgînesc. 

Bouillon atunci sub scut mai mare trece 
Rar pavăză-n asaltul nebunesc, 

Şi-apoi pe jos, neînfricat, străbate 

Prin năruite ziduri şi crăpate. 


52 

Priveşte totul el cu prevedere 

Şi-l vede scoborînd pe Soliman 

Ca prin ruinuri, cît îi stă-n putere, 

Să-l stăvilească încă pe duşman ; 

Pe-Argante şi Clorinda lupta-i cere 

Tot sus pe-ntărituri, cu nou elan. 

Şi-atunci eroul sufletul şi-l simte 

Pătruns de-un mare gînd, de-un gînd fierbinte! 


53 
Cum credinciosul Sigier îi ține 
Alt scut şi arcul, îi grăieşte tare : 

— „Dă-mi armele ce le-ai adus cu tine, 
Căci sînt decît acestea mai uşoare, 
Intîiul vreau să trec, printre ruine, 
Primejdioasa spartă trecătoare. 

E timpul ca o nobilă ispravă . 
Virtutea noastră s-o ridice-n slavă." 


54 

Abia vorbi, luînd cel scut uşor 

Cînd o săgeată-n zbor vijelios 

I se înfipse-n fluier de picior, 

In loc ce-i ghem de nervi şi dureros ; 
Clorinda ! Cu cinstire ţi-i dator 
Păgînul neam, căci străpungînd un os 
Făcut-ai ziua asta să nu fie 

Şi moarte pentru el şi grea sclavie ! 


55 


Dar marele erou, sfruntand durerea 
Atat de crîncenă a rănii lui, 

Nu -i domoleşte mersul şi nici vrerea 
Ci cheamă după el ostaşi destui ; 
Simţind în fluier însă sfişierea 

Şi că piciorul bun de sprijin nu-i, 
Că-i înteţesc durerile mişcarea. 

Silit e a-şi opri înaintarea. 


56 

La fel pe bunul Guelfo-l cheamă-atunci 
Făcîndu-i semn cu mîna :— „Sînt silit 
Să-ţi cer să dai în locul meu porunci, 
Să umpli golul cît voi fi lipsit. 

Un ceas oştenii-n luptă să-i arunci 

Căci eu mă duc şi-ndată-am şi sosit” 
Aşa grăind, zbură pe-un sprinten cal, 
Dar nu ajunse nevăzut la val. 

Creştinii, cînd îl văd, îşi pierd norocul 
Paganii simt vigoare nouă-n trup, 
Nădejdea îşi aprinde-n inimi focul, 
Curajul se adună-n piepturi, stup. 

Mai slab creştinii-atacă în tot locul, 
Mai slab străpung şi sfirtecă şi rup 

Şi, soarta-mpotrivindu-se lui Marte, 
Sînt şi-n trompete sunetele moarte. 


58 
Pe ziduri se arată de îndată 
Şi alungatele de teamă trupe ; 


Văzindu-şi amazoana neînfricată 
Iubirea ţării şi-n femei irupe ; 
Sumese rochii, păr în vînt se-arată 
Cu noi săgeți spărturile s-astupe, 

Şi-s gata moartea, teama s-o înfrunte, 
Să apere a scumpului zid frunte. 

Dar spaima in creştin e tot mai vie, 
Le lasă zidurile-n mîini acuma 

Cînd Guelfo, nentrecutu-n vrednicie, 
Greoi se clatină spre glia, muma. 
întortocheata soartei vitregie 

Iuţise către el o piatră numa; 

Lovit de-un colţ de bolovan şi el, 
Raymond se prăvăleşte tot la fel. 

Eustache cutezătorul se prăvale 
Curînd, pe malul şanţului, ea stana. 
Şi nu-i săgeată,-n clipele fatale, 

In sange creştinesc să n-afle vrana, 
(ŞI cate mii zburară în rafale !) 

Nu mi aducă, ele nu moartea, rana; 
Incat, izbînda mai mult îmbătîndu-l, 
Circazianu-şi urlă astfel gîndul : 

— „Nu-i Antiohia aici nu-i noapte. 
Să vă ascundă-n bezne şiretlicul ; 
E zi; vedeți norodul treaz, la faptei 
Vi-i lupta alta, altul inamicul. 


Oho, creştini ! Sînteţi doar papă-lapte ? 
Au este prada ce-o rîvniţi nimicul? 

Şi glorii nu rîvniţi ? Un scurt asalt 
Puterea v-a secat sub zidu-nalt ?" 

Astfel grăind, atu de mult se-aprinde 
Mania lui nepotolita-i ură, 

Incat nici zidul nu le mai cuprinde 

Şi nu le e nimica pe măsură ; 

in salt cumplit atunci în foc descinde, 
Ca pavăză se pune la spărtură 

Şi, pe sultan văzîndu-l lîngă el, 

Il îmboldi cînd îi grăi astfel : 

— „O, Soliman ! Aici e locul, clipa, 
Ce-o fi să judece virtutea noastră ; 

Te temi ? Ci, zboară ! Cine-ţi taie-aripa 
Afară-i gloria, sub bolta-albastră !" 

Ei amîndoi, ştiind atuncea pripa, 
Arată-şi dibăcia lor măiastră ; 

Şi dacă furia pe unu-l mană. 

I-i celuilalt onoarea doar stăpînă. 

Dau buzna ei in năuciţii frînci 

De nouă slavă şi cinstire dornici; 

Sparg coifuri, scuturi, îi prăvale-n brînci 
Şi surpă scări, mereu în moarte spornici. 
Abat berbecii, taie răni adinci, 

Nălţînd un munte din răniţi, statornici, 


încît o nouă-ntăritură-naltă 
O-nlocuieşte, parcă, pe cealaltă. 

Creştinii-şi pierd nădejdea lor fierbinte, 
Peste coroana zidului să sară... 
Atacurilor furibunde ţinte, 

Acum li-i şi-apărarea o povară ; 
Torentu-i suge şi, de-acum nainte, 
Maşinile-s o pradă prea uşoară 

Pentru cei doi, care-n bucăţi le sfarmă. 
Creştinilor să nu le fie armă. 

Mai crîncen îşi desferică mînia 

(Vi doi, mereu, cu înzecite forţe ; 

Cer focuri din cetate şi urgia 

O poartă către turn, cu două torţe. 
(Şi fiicele lui Pluton temelia, 

A lumii, zguduiau cu spaima morţii, 

Cînd domnul, al Tartarului, pitac le 

Dădea să scuture şi şerpi şi facle.) 

Tancred nenvinsul, însă, care-n luptă 
Îşi îmboldea cu vorbele latinii, 
Văzînd că flacăra din turn se-nfruptă, 
Iuţită din scînteile răşinii, 

îşi lasă vorba-ndată-n două ruptă 
Sburînd ca să oprească sarazinii, 

Şi iscă printre ei atît prăpăd 

Că din învingători învinşi se văd. 

Acestfel, nestatornicul hazard 
Schimbă-ntr-o clipă-al luptei curs hain. 
Bouillon e-n cort acum şi-alături i-ard 
De treabă Sigier şi Balduin ; 

Mai mulţi prieteni fac în juru-i gard 

Şi întristaţi alăturea îi vin, 

Dar nerăbdării el urmînd îndemnul 
Să-şi smulgă vrînd săgeata, rupe lemnul. 

Vrea leacul cel mai iute şi mai bun, 
Vrea rana scormonită şi tăiată ; 

La zvicnetul durerilor, nebun, 

El nu se uită... Dornic să se bată, 

Le strigă ; — „Pe picioare să mă pun 
Voiesc, căci ziua mi-i neterminată...” 
Şi, sprijinit pe-un lemn de lance grea, 
Custura vrea să-i taie-n carnea rea. 

Bătrînul Erotimo, cel născut 

Pe raul Po, se luptă ca să-l scape ; 
I-i harul buruienilor ştiut 

Şi scoate leac din felurite ape ; 

De muze răsfăţat, mai mult şi-a vrut 
O mută glorie de bravi aproape. 
Putea eroi să nemurească el. 

Dar îi salva mai bine prin scalpel. 

Stă Căpitanul şi,-nfrîngînd durerea, 
De lance-şi sprijină piciorul gol; 

Iar vraciul, roba sumecindu-şi, fier ia 
Şi rana-i pipăie uşor, domol ; 

Ba ierbilor le-ncearcă-atotputerea, 
Ba fierului cu fieru-i dă ocol. 

Fier aspru crede fierul de săgeată 
Că-l prinde însă truda-n van se-arata. 

Norocul dibăciei nu-i urmează ; 
Dorinţei lui răspunde-i doar obida. 
Durerea e mai crâncenă, mai trează, 
Şi viaţa lui Bouillon e cât clipita. 
Dar îngerul ce-asupra lui veghează 
Aduce frăsinelul de pe Ida * 

Cu floarca-i purpurie, plantă care, 
Nepreţuite-,n frunză, haruri are. 

Natura înțeleaptă-nvață cerbii 

Răniţi, din munți, cînd cu săgeata chiar 
In coastă-s, harul tăinuit al ierbii 
Crescută pe îndepărtat hotar ; 

Dar cum şi munţii-s îngerului şerbii, 
Cît ai clipi el o aduce-n dar 

Şi nevăzut, îi stoarce sucu-n baia 
Cedarea să-i stingă rănii vâlvătaia. 

Pe crucea-gliei cea înmiresmată 
Revarsă lidiană sacră apă ; 


O toarnă vraciul peste rană-ndată... 
Săgeata singură afară scapă ; 
Se-ncheagă sîngele ; e-mprospătată 
Vigoasaa şi durerea nu mai sapă. 
Ci strigă Erotimo : — „Mina mea 
De muritor nu poate-aşa ceva ! 

Un înger, o putere peste fire 
Adus-a leacul tămăduitor ! 

Ia-ţi armele şi luptă cu-ndîrjire ! 
Ce mai aştepţi ? Ni-i cerul ajutor !" 
Bouillon nu mai adastă să se mire 
Ci purpura şi-o strînge pe picior, 
îşi pune coiful, ia o lance lungă, 

Ia scutul, iute la duşman s-ajungă. 

Cu mii oşteni din tabără el iese 
Către cetate iarăşi dînd năvală ; 
Pămîntul duduie şi,-n văluri dese, 
Jur-împrejur tot praful se răscoală. 
Şi prinde spaima morţii să-i apese 
Pe sarazini, căci nouă hărțuială 
Bouillon vesteşte, încă mai grozavă, 
Prin strigăt întreit suit în slavă. 

Aud creştinii vocea lui semeață : 
Curaju-i mînă iar spre zidu-nalt; 
Cu toții armele în mînă-nhaţă 
Urmînd şi mai vijelios asalt, 


Dar cei doi barbari, furia-ndrăzneaţă 
Strîngînd-o unul lingă celălalt. 

Tot apără intrarea prin spărtură 

Şi nu-i Tancred, să-i mişte, în măsură. 

Implatoşat, zburînd spre ziduri toante, 
Boillon, mînie tot şi-ameninţare, 
Azvirle javelina spre Argante 

Ca trăznetele mai nimicitoare; 
Nicicînd, nici din maşinile gigante 
De luptă, lăncii n-au ţîşnit mai tare, 
Caci tună-n aier fierul noduros . 

Şi scutul barbarului cel vîrtos. 

li sparge scutul, platoşa i-o frînge, 

Şi, sfirtecîndu-i namilei armura, 

Se-adapă-o clipă din păgînu-i sînge. 

Dar, parcă nesimţind nici lovitura, 

Nici cum îl rod durerile nătînge, 

El smulge lancea şi, cu toată ura, 

O zvîrle în Bouillon strigînd : — „Te sfarme, 
Te ciopîrţească propriile-ţi arme !" 

A răzbunării şi-a insultei sculă 
Crunt vîjîi atunci pe-acelaş drum ; 
Argante însă ura nesătulă 

In Sigier şi-o stîmpără, acum, 

Cui se plecă Bouillon cu îndestulă 
Iuţeală... Şi îndată, iată cum, 


Cu-adîncă rană-n gît, fără regrete, 
Pentru stăpînu-i sluga viaţa-şi dete. 

Ținteşte-n clipa asta Soliman 

In căpitanul cel normand cu-o piatră ; 
Şi cade el chircit, sucit avan, 

Ca o sfirlează, pe-a cetății vatră. 
Atuncea Godefroi, cu nou elan, 
Neîndurînd insultele ce-l latră, 

înhaţă spada, in pagini s-o-ngroape, 
Printre ruini. de ei cît mai aproape. 

Şi face el minuni de vitejie. 

Dar mai prejos paginii nu se lasă ; 

Se împînzeşte noaptea tuciurie 

Cu groază-n aripi, deasă, tot mai deasa, 
In pacea ei topind mînia vie 

A bieţilor pîndiţi de-a morții coasă... 
Bouillon grăbi atunci spre val să vină 
Şi-aşa sfîrşi cea zi de sînge plină. 

Dar înainte de a da-napoi, 
Bolnavii şi răniții şi-i adună. 
Maşinile grozave de război 

Pe multe le salvase împreună 

Cu turnul de asediu, ce, greoi, 
Intîia spaimă pentru semilună, 
Rupt spart şi ciuruit, tot mai îndură 
Tîrît să fie către-ntăritură. 

Şi-aici ajuns, cum trupul unei nave, 
Care, cu pînze larg desfăşurate, 

A înfruntat furtunile grozave 
Dispreţuind primejdiile toate, 

Ajunsă lingă țărm sau port, epave 

I-s grinzile şi scîndurile late ; 

Sau ca un cal ce-n zbor prăpăstii trece 
Si cade-apoi în faţa casei, rece, —- 

Tot astfel turnul cel înalt se clatină 

Şi două roţi mai slabe i se rup 

Din partea cea lovită mai cu patimă ; 
E o ruină-n cîmp acum ; dar trup 
Strins lîngă trup, după a luptei datină, 
Ostaşii încercarea n-o-ntrerup, 

Ci sprijinit în bîrne-l trag încoace 
Sa-l dreagă iarăşi mîinile dibace. 

Poruncă Godefroi dăduse gata 

S i fie pînă zorii nu se-arată ; 

El străji îi pune taberei, de-a roata 
Dar sus, pe-ntăritura crenelată, 
Bătea ciocanul şi scrîşnea lopata 
In strigăte de muncă încordată... 
Şi torţe luminînd pe metereze 
Ajung lucrarea lor să o trădeze. 


CÎNTUL XII 


1 

Ostasii osteniți, chiar noaptea-n toi, 
Odihna n-o gustau ci, dimpotrivă, 
Străjeau creştinii cîmpul de război 
Lucrările veghindu-şi deopotrivă. 
Paganii, surpături de zid mai noi 
Dregeau şi ei, cu grabă guralivă... 

De cei răniți de lănci, săgeți sau spije, 
Aveau apoi şi unii şi-alţii grije. 

Toţi oblojiți şi unele lucrări 

Sfarsite, altele mai lîncezind, 

Cum noaptea se-ntindea mai neagră-n zări, 
Ostasii somnul îl cătau cu jind. 

Dar tot rîvnind spre glorie cărări, 

Clorinda nu avea un pic de-alint 

Ci-i îmboldea pe toți, şi-Argant cu ea... 
Viteaza însă-n sine îşi zicea : 

„Azi, Soliman şi-Argante au făcut 
De necrezut minuni de vitejie : 
Puhoi de duşmani nu le stară scut 
Maşinilor sfărmate cu mînie. 

Eu doar din turn mă laud c-am ştiut 
Săgeţile să-mplint in carne vie... 
Arcaşă norocoas-am fost... Dar, oare, 


Atît femeii stă-i sortit sub soare ? 

Mai bine-n munţi sau în păduri o fiară 
Curajul să mi-l ştie prin săgeți, 

Deciît să mă arăt ca o fecioară 

Sfioasă printre-atiţia îndrăzneți... 

De ce în straie de femeie, iară, 
Şi-nchisă nu stau, cînd nu am alt preţ ? 
Aşa grăind, mijindu-i plan destoinic 

In minte, se întoarse spre războinc : 

— „De-o vreme, seniore, gîndul meu 

Un plan grozav dospeşte... Mi-i credința 
Că planul mi-l inspiră Dumnezeu, 

De nu-mi schimb eu în Dumnezeu dorinţa, 
Vezi focuri dincoace de val ? E greu 

Să merg, însă la ei mi-i năzuinţa, 

Să ard cel turn cu flacără buimacă... 

Şi voia cerului apoi se facă. 

Dar, dacă soarta mea e blestemată. 
Un om în grijă, care, ceas de ceas, 
Mi-a arătat iubire ca un tată 

Şi stolul jupîniţelor îţi las... 
Ajută-i în Egipt pleca să poată, 
Ascultă de-al mărinimiei glas, 
Căci ele-s doar femei şi-i el cărunt, 
De mila-ţi, seniore, vrednici sunt." 

Uimit, Argante simte cum în piept 

Nou vis de glorie îi dă imbold... 

— „Cum ? Eu aici, cu pleava, să te-aştept ? 
Să stau ca toţi cu mîinile în şold ? 

Ferit s-admir cum focul suie drept 

Spre slavă ! Nu... La asta mă revolt... 

Am fost la arme pînă azi tovarăşi, 

La glorii şi la moarte fi-vom iarăşi. 

Şi inima-mi dispreţuieşte moartea 

Şi viaţa ar schimba-o pe onoare..." 

--„ i-a înlesnit şi ţie slavă soartea 
Cu-acea ieşire-atotnimicitoare. 

Dar eu să fiu femeie-mi este partea ; 
De pier, n-o fi-n cetate jale mare. 

Dar tu de mori (O, Allah să ne apere !) 
An cine-o ţine piept creştinei tabere ?" 

Răspunse el: — „Cu falsele-ţi dovezi, 
Tu renunţarea în zădar mi-o predici... 
De mă călăuzeşti, eu te urmez, 

i-o iau nainte, însă, de-mi pui piedici... 
Ci, învoindu-se-n acelaş crez, 

La rege merseră ce, printre sfetnici 

Şi mari războinici îi primi... lar ea 

Grăi : — „Ce-ţi spunem, sire,-n seamă ia ! 


10 
Argante s-ardă turnul dă tăgadă, 


Şi el făgăduieli n-aruncă-n vînt. 

Doar frîncii aşteptăm de somn să cadă." 
Ci, mîinile spre cer aridicînd, 

Cu lacrimi pe zbîrcita faţă smeadă, 
Strigă monarhul : — „Slavă, Tată Sfînt, 
Că-ntorci privirea către robii tăi 

Şi ţara nu mi-o laşi în vilvătăi ! 


11 

Nu va cădea regatul meu cît timp , 
Sînt inimi mari, de jertfă pururi gata... 
Onoruri, binefaceri, pot, în schimb, 
Să-i fie faptei de curaj răsplata ? 

Vă cînte Faima gloriosul nimb, 
Pămîntul să vă ştie tot, de-a roata. 
Răsplată vă e fapta şi, aparte, 

Din tot regatul meu nu mică parte." 


12 

Aşa vorbea monarhul cel cărunt. 

Duios la piept strîngîndu-i pe-amîndol... 
Dar pizma nobilă rozîndu-l crunt 


Pe Soliman, el zise : — „Merg cu voi! 
Nu-n van încins cu-această spadă sunt !" 
Strigă atunci Clorinda : — „Cum, în roi 


Ne-om duce ? Cine, dacă-ţi faci pe voie. 
Va apăra cetatea la nevoie ?" 

Voia şi-Argante de trufie plin, 
Să-i spună alte-asemenea cuvinte : 
Monarhul însă, liniştit, senin, 


I-o şi luă îndată înainte . 

—” Semet războinic, cîtuşi de puţin 
Nicicînd curajul tău nu se dezminte ; 
Nu te-au clintit primejdii şi năvala 
Si-n luptă nu ştii ce e osteneala. 

Nu mă-ndoiesc că fapte precum meriţi 

Ai săvîrşi plecînd, dar să rămîn, 

De s-ar porni-ale luptelor răzmeriţi 

Lipsit de cei mai buni? N-aş vrea să-i mîn 
Nici pe ei doi, aşa cum dreptul ceri-ţi... 
Mi-e scumpă viaţa lor, dar nu-s stăpîn 

Pe ea, cînd faptă de folos o cere, 

De care nu-i cred pe-alţii în putere. 


15 

Dar cum maşina gărzi neumărate 

O apără, şi-o ceată dintre-ai mei 
S-o nimicească nicidecum nu poate, 
Iar să trimit mai multe n-am temei, 
Cei doi să plece... Astfel a se bate 
Ades ştiură împreună ei. 

Ei fac cît zece cete de soldaţi... 
I-aştept de noi izbînzi încununaţi. 

Tu, precum cinstea unui rege cere, 

Pe ziduri, lîngă porţi, te rog să stai. 
Cînd prinde-va incendiul putere, 
(Cum sigur sînt) — de se vor ţine scai 
Duşmanii după ei, cu priveghere, 


Ca să-i salvezi, avîntă oşti pe cai." 
Tăcut, sultanul sfatul i-l ascultă, 
Dar fruntea lui vădea tristeţe multă. 

— „Mai staţi, — ceru Ismen — mai dese bezne 
Să cadă — şi-ntre-timp voi plămădi 

Amestec, foc cu arzătoare plezne 

Să ardă turnul pînă-n temelii... 

Cîţiva din gardă de-or dormi, mai lezne 

Să treceţi printre dînşii vă va fi..." 

Cei doi, urmînd şi sfatul lui mişelnic, 

In corturi aşteptară ceas prielnic. 

Zvirlindu-şi straiul cu argint în fire 

Şi armele şi coiful ca oglinda, 

Fără panaş (funestă prevestire !) 

In neagră za se-nveşmîntă Clorinda, 
Cirezind că printre duşmani, fără ştire, 
Ea turnului îi va ajunge grinda. 

Arsele eunucu-i lîngă ea, 

Bătrînul ce din leagăn o veghea. 

Mereu, în ciuda pletelor albite, 

O urmărea moşneagul pas cu pas. 
Văzind-o-n arme neobişnuite, 
Ştiu că va să-nfrunte crîncen ceas 
Şi se-ntristă, pe zilele-i jertfite 

In slujba ei, cu duioşie-n glas, 
Rugind-o înapoi să dea, dar fata, 


Nu-i ascultă rugarea-ndurerata. 
20 


El zise în sfîrşit : — „De totuşi stărui 
Să-ţi cauţi nenorocul şi durerea, 

Cu rugi şi lacrimi de n-ajungi să-ţi nărui 
Şi cu credinţa mea de-o viață vrerea, — 
Ti-oi spune taina ce-o ascund oricărui 

A naşterii — şi, cum ţi-o fi plăcerea. 

Vei săvirşire ce ţi-ai pus în gînd..." 

Ea-l ascultă, sprinceana înălțînd. 

— „In Etiopia, ferice rege 

Domnea, poate domneşte şi-azi, Senap. 
A Fiului şi a Măriei lege 

Urma cu-ntreg norodul său harap. 

Eu, rob păgîn, doar griji,* se înţelege, 
Precum femeile aveam pe cap, 

Slujind cu drag la neagra mea crăiasă, 
Căci şi negresa poate fi frumoasă. 

In rege, însă, gheaţa geloziei 

Cu al iubirii foc era egală. 

Mergea mereu pe drumul nebuniei 
Nesăbuita patimă regală. 

El şi-ar fi-ascuns crăiasa şi Tăriei 
Nu lumii doar sub cheie, la fereală... 
Plăcerea ei, umilă şi-nţeleaptă, 

Era să fie-aşa cum el se-aşteaptă. 

Erau pioase chipuri şi-o poveste 
Pictate în odaia ei — şi-o fată, 

Ca rozele şi neaua de pe creşte, 

Stînd lingă un dragon cumplit legată ; 
Un cavaler dădea năvală peste 
Dihanie, cu lancea-nsîngerată. 

Aici regina-ngenunchea, plîngînd, 
Vini tainice mărturisind în gînd. 

Rămase însă grea şi o copilă 

Născu, dar albă (tu erai aceea) ; 

O turbură minunea, dar, cu silă. 

Ca de un monstru, se-nfrică femeia. 
Ştiindu-l ea pe rege fără milă, 

Cînd gelozia-şi aprindea scînteia, 
Crezînd albeaţa ta că-i dă pricină, 
Să-şi spună că-i de necredinţă plină ; 

In locul tău o neagră copilită 

Ii arătă, născută tot pe-atunci. 

Şi cum, în turn, doar eu lîngă domniţă 
Şi sclavele eram ; cum ani de munci 
Vădiseră-i credința mea de viţă ; 
Nebotezată, * cum dădeau porunci 
Nenduplecate datinile ţării, 

Ea mi te-ncredinţă şi,-n zarea zării, 

Plingind îmi porunci pruncia eu 

Să ţi-o veghez... Cine-ar descrie ceasul 
Durerii ei ? Te-mbrăţişa, cu greu 

De mii de ori luîndu-şi bun rămasul... 
Obrajii-n lacrimi ţi-i scălda mereu. 
Suspine plînsu-i gîtuiau şi glasul : 
«Părinte, ce pătrunzi în nepătruns 

Şi-n tainele ce-n suflet am ascuns ! 

Striga — dacă mi-e sufletul curat, 
Nepîngărite trupul meu şi patul, 

Nu pentru mine rugă am nălţat, 

Căci, poate, des m-ademeni păcatul, — 
Dar scapă-mi micul prunc nevinovat 
Cînd nu-i pot dărui nici alăptatul. 
Să-mi semene prin cinste, dar poveţe 

Ii dau norocul altfel să-l înveţe. 

Iar tu, celest războinic, ce fecioara 

Ai smuls-o hîdei gheare de balaur, 
De-am ars sub chipul tău apururi ceara, 
Tămiie de ţi-am închinat şi aur, — 

Tu pentru ea te roagă ziua, seara 

Te aibă sprijin pe orice coclaur !» 
Se-nchise inima-i apoi, se strînse, 
Paloarea morţii faţa ei răsfrînse. 

Scâldîndu-te în lacrimi, printre flori 
Şi frunze, într-un coş, din turn te-am scos, 


Ferindu-te de ochi bănuitori, 
Necunoscut hălăduind pe jos... 
Ajunsem printre arbori foşnitori, 

In inimă de codru-ntunecos, 

Cînd, fioroasă, să mă-nghită mai că, 
Se repezi spre mine o tigroaică. 

Sării într-un copac atunci, de frică, 
Lăsîndu-te pe tine printre ierbi... 
Văzui tigroaioa ochii că-şi ridică 
Rotind spre tine al ei cap superb ; 

Şi se-mblînzi văzînd  făptura-ţi mică, 
Se-nduioşară ochii ei acerbi, 

Cu limba-ţi linse creştetul bălai 

Şi-o mîngiiai şi tu, şi-i surideai. 

Jucîndu-te cu ea, plăpînda-ți mină 
Cu-ncredere puneai pe crudul bot... 
Ea ţiţele-şi întinse şi, pe-o rînă, 

Spre alăptare, se lungi de tot. 
Minunea mă-ngrozea... Uimirii frînă, 
Ca orice om, a-i pune cum să pot ? 
Văzîndu-te de lapte săturată, 

în codru fiara se-afundă îndată 

Ci scoborînd, cu tine-n brațe iar, 
Mă îndreptai spre hotărîtul ţel. 

In taină ite-am crescut, peste hotar, 
Ascuns de lume, într-un orăşel. 


Ci astrul lunilor, pe cer hoinar, 
De şaisprezece ori trecu la fel, 
Şi gungureai cuvinte tremurînde, 
Mergînd pe picioruşele plăpînde 

Simţind însă că vîrsta mea înclină, 
Din greu, către hotar de bătrîneţe, 

In totul mulțumit, cu punga plină, 
Prin a reginii vrere şi largheţe, 

Sătul de-asemeni viață peregrină, 
Vrînd plaiului natal să-i dau bineţe, 
Printre prieteni vechi al vieţii prag 
Tihnit să-l trec şi în căminul drag. — 

Purces-am spre Egipt, cu tine-n braţe, 

Cînd un torent mi se ivi în faţă. 

Din spate hoţii stau să mă înhaţe... 

Cum ? ce să fac, spre a scăpa cu viaţă ? 

Să-mi las povara scumpă-n gheare hoaţa. 

O, nu ! Chiar gîndul ăsta mă îngheaţă... 
în valuri sar, şi-nnot, de vuiet dus, 

Cu-n braţ ţinîndu-te pe tine sus. 

E repede torentul şi-n vîrtej 

Se sug, la mijloc, apele-i, spre fund 

Aici ajuns, mă strînse de gîtlej. 
Rotindu-mă, şuvoiul furibund. 

Din mînă te scăpai cu-acest prilej 

Dar vîntul şi-apa te-au purtat spre prund. 


Pe mal culcîndu-te-n nisipul moale. 
Sleit, tăiatu-mi-am spre tine cale. 

Ce fericii te-am strîns din nou la piept! 
Dar gluga nopţii cînd cuprinse Firea, 
Visai cum un războinic nalt şi drept 
M-ameninţă cu fierul şi privirea, 
Strigînd : «Poruncii mamei îi aştept 
Acuma făptuirea şi-mplinirea ! 
Boteaz-o ! E a Cerului aleasă 

Şi Cerul sfînt în paza mea o lasă.» 

Privindu-l, mă-ndoii... lar el: —Simţire 
Eu apei dat-am cum şi milă fiarei. 

Nu crezi ? Ți-aduc a Cerului vestire... 
Vai minţii tale, neîncrezătoarei ! 

Tăcu... Mă deşteptai din aţipire... 

Pornii la drum cu raza-ntii a zarei... 
Minţită umbra, drept simţindu-mi crezul, 
Uitai porunca mamei şi botezul. 

Ferindu-te de adevăr, moscheea 

A fost credinţa-n care ai crescut; 

In tine-nvins-ai firea şi femeia, 

Stăpînă ajungînd pe fier şi scut. 

Comori şi faimă-ai dobîndit de-aceea... 
Iţi ştii azi viaţa dintru început, 

Cum ştii că eu, ca rob şi ca părinte, 
Te-am fost urmat şi-n lupta cea fierbinte. 

Ci, ieri în zori, căzut în somn de moarte, 
Mi se ivi acelaş chip în vise. 

Mai crunte-ameninţări sta-n ochi să poarte 
Şi-un glas avea mai groaznic, cînd îmi zise 
«Nefericite, ceasul nu-i departe : 

In soarta, viaţa ei, schimbări sînt scrise. 
Oricît te zbaţi a mea-i ! A ta-i durerea !» 
Şi-n iute zbor pieri spre nicăierea. 

Nu te-ndoi că Slava te-ameninţă, 
Comoara mea, cu groaznice năpaste. 
Păcat e a părinţilor credință 

S-o pîngăreşti... Ea, poate, dreaptă iaste. 
Să uiţi aceste arme dă-ți silință 

Şi cutezanţa ta de cap de oaste !" 
Plîngea el... Fata sta neliniştită... 

De-un vis la fel fusese hărțuită. 

Se-nsenină-n sfîrşit : — „„Neîntrerupt 
Urmez credinţa care-mi pare dreaptă... 
Mi-ai dat-o tu cu laptele ce-am supt 
Şi-n darn să şovăi ochii tăi aşteaptă, 
De teamă nu voi înceta să lupt; 

în mare suflet frica nu-i deşteaptă. 
Oricît de crudă moartea şi besmetică 
S-ar arăta, nu-mi poate pune piedică." 

Il mîngîie apoi... Şi-aproape ceasul 
Cand fapta i-o cerea făgăduiala, 

Ea işi purtă cu-Argante-alături pasul, 
Sfrutînd primejdia cu îndrăzneala. 
Veni Ismen la ei, în mîini cu vasul e 
In care-avea pucioasa şi cu smoala, 
Si imboldi, şi aţiţă mai tare 

Bravura lor şi-aşa prea arzătoare. 

lesiră-n noapte, muţi, şi pe colină 
Suira iute, unul lingă altul. 

Curand, zărind teribila maşină, 

Se înteţi curajul lor, înaltul ; 

Avand în mîndră furie pricină, 

Nu-si mai putură înfrîna asaltul, 
Adulmecînd doar sînge-n val şi pară... 
— "Parola însă, gărzile strigară. 

Tot muţi păşiră ei... Dar cei de veghe 
Cum tot strigau : — „La arme ! "mult mai tare 


Ca fulgerul, ce-i trăznet la ureche — 
Si-i ochilor lumină arzătoare, 

Se avintă teribila pereche... 
S-ajungă, să pătrundă, să doboare, 
Sa spintece, făcînd de răni risipă, 

Ii trebui doar un răstimp de-o clipă. 

Prin mii de arme şi de braţe, ei, 

Spre ţel se străduiră să răzbească. 
Apropiară în curînd scîntei 

De-atit de iute arzătoarca iască. 

Şi flacăra cuprinse un crîmpei 

Din turn, şi-apoi se înălță, şerpească. 
Cine-ar descrie-acel vîrtej de fum 
Ce-acoperea şi-al stelelor duium ? 

Dau ţişnet globuri mari de neagră pară 
Cu vălătuci de fum amestecate... 

Fug flamele, le-adună vîntul iară, 
într-un cuibar clocotitor, pe toate. 
Creştinii, îngroziţi, la arme zboară, 
Dar focul turnul cel temut l-abate 

Şi toţi stau huruitul lui s-audă... 

O clipă spulberă atîta trudă ! 

Dar, iată, două frînce escadroane 

Dau buzna către flamele nătînge. 

Strigă Argante : — ..Numai cu bulboane 
Le-oi stinge, din al ,ostru spurcat sînge !” 
Dar pas cu pas, pe frunte cu broboane, 
Lipit de fată, către deal se strînge, 

Căci, ca torent umflat de lungă ploaie, 

îi strîng creştinii-n cleşte, în puhoaie. 


48 
Deschisă-i poarta de-aur... 
Aladin înconjurat de înarmat popor, 


Se pregăteşte a-i cinsti din plin, 

Fiind norocul lor izbînditor. 

Trec pragul amîndoi, dar, iată, vin 
Creştinii-n pile, dînd buzna-n urma lor. 
I-alungă Soliman şi poarta-nchide... 
Clorinda însă dincolo de zid e... 

Pe poartă nu intrase in Sion 

Căci, cu mînie cruntă, iureş da 

Să se răzbune crunt pe Arimon 

Care-o rănise el întîi pe ea. 

Zburînd din nou spre frîncul escadron 
Argante n-o zărise, căci aşa 

Iţi cere-n întuneric vălmăşagul : 

Să-ţi fii scut ţie-ntii, sfruntînd harțagul. 

Stingindu-şi în duşmanul sînge ura, 
Isi vine-n fire... Vede-nchisa poartă... 
Creştinii-n Jur îi încolţeau bravura 

Şi se crezu pentru o clipă moartă. 
Cum însă nimeni nu-i privea armura, 
Nou gînd gîndi, să scape de-aşa soartă 
Se strecură-ntre duşmani, ca şi cum 
Ar fi de-a lor, văzută nicidecum. 

Cum lupul, de carnagiu ghiftuit, 
Mut, pe furiş, se trage în pădure, 
Prin vălmăşagul tot nepotolit 
Ea-n vălul nopţii se pierdu, uşure. 


Tancred doar o zărise, cînd, răzbit, 
Sta moartea bietul Arimon s-o-ndure ; 
Atunci ajuns la locul luptei, el, 

Acum din ochi n-o mai scăpa de fel. 


52 

Ardea de dor cu ea să se măsoare, 

Crezînd-o pe potriva lui ostaş... 

Ea după deal căta-n oraş intrare, 

Dar tropot auzind, de roib abraş, 

Precum şi armele zăngănitoare 

Se-ntoarse şi strigă : — „Viteaz trufaş, 

Prin tine, oare, ce-mi aduce soartea ?" 
Răspunse el: — „Războiul doar, şi moartea!” 

— „Le vei avea ! — răspunse fata — dacă 
Le cauţi !" — aşteptîndu-l neclintită. 
Văzînd-o fără cal, la fel să facă 

Voind, sări el jos într-o clipită, 

încing mînii mîndria lor buimacă ; 

Smulg spadele din teacă şi-n cumplită 
Ciocnire, precum taurii se-avîntă, 

Cînd sînt minaţi de gelozii la trîntă. 

Vast teatru nemaipomenitei fapte 

S-ar cuveni, şi soare-n miezul zării ! 
îngăduie-mi din pînza-ți neagră, noapte, 
S-o scot şi de sub lespedea uitării ; 
Urmaşii afle despre ea nu şoapte 

Ci lumineaze-n veacuri, acătării, 


Din bezna ta, şi faima lor, şi gloria, 
Apururi nemurindu-le memoria ! 

Ei nu parează, nici nu dau napoi 

Şi nu li-i dibăcia de folos ; 

Nu mint loviri, lovind din plin apoi 
Şi nu cată măsură-n braț vînjos. 
Răsună groaznic spade, amîndoi 
Cînd dîrzi şi le ciocnesc vijelios. 

De stană stau... Dar brațul li se mişcă 
Şi vîrf cum şi tăiş de spadă pişcă. 

Aţiţă ura dor de răzbunare, 

încinge răzbunarea ura, iar. 

Tot noi imbolduri simte fiecare 

Că-1 varsă vlagă-n braţul temerar. 

Se strîng, se-nlănţuie, mereu mai tare. 
Lovesc în garda spadei, nu arar, 
Şi-apoi, orbindu-i furia drăcească, 
Avîntă scut în scut şi cască-n cască. 

In brațele-i robuste, de trei ori 
Tancred aproape că o a strivit. 

De trei ori ea s-a smuls simțind fiori 
De lanţ vrăjmaş şi nu de lanţ iubit. 
Iau fierul iar apoi şi, deseori, 

E şi unul, şi celălalt rănit. 

Sleirea doar le pune-n frîu turbarea 
Ca, gîfiind, să-şi tragă răsuflarea. 

Stau ochi în ochi şi trupul stors de sînge 
Şi-l sprijină-n al spadelor miner. 

Ci, iată cea din urmă stea se stinge 

Sub raza Aurorei, sus pe cer ; 

Văzînd că sub mai multe răni se frînge 
Păgînul, mîndru-i francul cavaler. 
Nebună, mintea noastră, totdeauna 

O umflă cu o boare doar Fortuna ! 

Nefericite ! Bucurii răsfrîngi ? 

Dureri te va costa izbînda, cîte ! 

Fiece strop de sînge va să-l plîngi 

Cu vaste mări de lacrimi mohorite ! 
Stau ochi în ochi, cei doi, ca nişte stînci 
Şi muţi, şi doar Tancred mai hotărît e 
Tăcerea să o rupă, vrînd, anume, 

Să afle al potrivnicului nume : 

„Atita vitejie viind să piară, 

Sub văluri de tăcere, nenorocul, 

Cum soarta nu vrea fapta temerară 

Să aibă martori, să-i slăvească focul, — 
Zi-mi cine eşti şi cum te cheamă dară 
(De-şi află ruga printre arme locul) 
Ca-nvins sau nu, înfrîngerea, victoria, 

Să ştiu cine-mi cinsteşte vreau, şi gloria”. 

Răspunse nemblinzita : — „Ceri în van 
Ce nu vreau să-ți dezvălui niciodată. . 
Oricine-s, ai în iată un duşman. 

Din cei ce-au ars maşina blestemată, 
Tancred se-nfurie atunci, avan, 
Strigînd : — „„Păgînă scorpie spurcată, 
Răspunsul tău, tăcerea, cu putere, 

La fel spre răzbunare fieru-mi cere !"" 

In piepturi cuib işi află iar mînia ; 
Purced sleiţi de vlagă încleştarea ; 

O, crudă luptă! Forţa, dibăcia, 

N-au loc în ea... Stă-n locul lor turbarea. 
Ce largi spărturi în trup fac şi el şi ea 
Oriunde-şi taie spadele cărarea ! 

Tot scrijelindu-şi carnea şi armura, 

In viaţă îi mai ţine numai ura. 

Precum, cînd Notus şi-Aquilonul tac, 
Egeea mare tot se mai frămîntă 

Şi iscă valul urlet tot buimac, 

La fel decurge-ngrozitoarea trîntă... 
Căci sîngele, ce-n jur se face lac, 

De orice vlagă braţul de le zvîntă, 
Turbarea şi-o păstrează fiecare 

Şi încă luptă cu înverşunare. 

Dar se apropie fatalul ceas 
Ce va să curme zilele Clorindei. 


In sînu-i află spacla lui popas 

Şi foamei spadei sîngele merinde-i. 

Pe strai uşor, cu fir de aur tras, 

Ce sînii-n țesătura lui cuprinde-i, 

Rîu cald se scurge... Tremură-i genunchiul 
Şi simte cum i se prăvale trunchiul. 

Izbînda, însă, vajnicul erou 
Urmîndu-şi, o stirneşte şi-ameninţă. 
Cuvintele-i din urmă-n stins ecou 
Le-aude dînsul, după biruinţă ; 

I-s insuflate ei în spirit nou 

De milă, de nădejde şi credinţă. 
Căci, răzvrătită-n viaţă,Dumnezeu 
Supusa-n moarte şi-o voia, mereu. 

— "Prietene, — ai învins... Te iert... Tu-mi iartă 
Nu trupul de nimica temător, 

Ci sufletul... De trup mi se despartă 

Spalat prin sfînt botez mîntuitor. 

E-n vocea ei, acum aproape moartă, 

Un nu ştiu ce, suav şi mişcător, 

Ce stinge-nverşunarea lui semeaţă 

Si lacrimi nevoite-i curg pe faţă. 

Un rau, pe-aproape, murmura din munte... 
Tancred goneşte-atunci, gemînd fierbinte, 
In coif să-i strîngă undele mărunte 
Intru-mplinirea marii taine sfinte. 


Ci dezvelind necunoscuta frunte 
In mîini un fără voie tremur simte... 
O vede... Mut rămîne, ca de stîncă... 
Vai, ce privelişte de jale-adîncă ! 

Dar nu-i răpune viaţa greul jelei ; 

Puterile-l în inimă se strîng, 

Sa-i dea, prin apă, viaţă nouă celei 

Pe care o ucise fier nătîng. 

Smulgînd-o, prin sfinţit cuvînt, greşelei, 
Vazu ca zîmbet buzele-i răsfrîng. 

Murea de bucurie inundată 

Parca zicînd : — „Deschis mi-i cerul, Tată In 

Se ţes pe chipu-i crini şi violete, 

Stau ochii-i pironiţi spre slava clară ; 
Se-ntoarse soarele clin drum şi stete 

Cu milă s-o privească pe fecioară. 

Ea mîna sloi eroului i-o dete, 

Cum graiul ei trăgea şi el să moară, 

în semn de pace... Moartă, parcă doarme 
Cea ne-ntrecută-n farmec şi în arme. 

Tancred. văzindu-i sufletul gingaş 
Zburînd, îşi pierde strinsa-n piept putere. 
De sine stăpînirea de ostaş 

I-i frîntă de năprasnică durere 

Ce-n inimă-adunată,-n strimt sălaş, 

Pe chip şi-n simţuri vălul morţii cere. 


Livid şi mut, de stană, lac de sînge, 
Priveliştea sfirşitului răsfrînge. 

Mîhnitu-i suflet slaba legătură 

Cu viaţa vrea s-o rupă-n orice clipă, 
După iubita lui, spre slava pură, 

Să filfiie cu slobodă aripă. 

Dar, după apă dînd alergătură, 

O ceată de francezi se înfiripă 


Şi pe-amîndoi spre tabără îi poartă. 
Pe moarte-i el şi-i mort în draga-i moartă. 

După armură-l cunoscu îndată 

Al trupei căpitan pe mîndrul prinţ. 
O cunoscu şi pe frumoasa fată 

Şi fu cuprins de stranii suferinţi. 
Pagină chiar pe ea crezînd-o, iată, 
Că nu vru s-o sfîşie lupii-n dinţi, 
Ci-i duse-n braţe de ostaşi, încet, 
Pe amîndoi spre cortul lui Tancred. 

Cum lin este purtat, în pas domol, 
Tancred nu-şi vine încă în simţire ; 
De viaţă pieptul lui că nu e gol, 
Mereu dau slabe gemete vestire. 
Dar fetei viaţa nu-i mai dă ocol: 
Înţepenit i-i trupul ele nefire. 
Astfel, aduşi alături, despărțite 
Odăi în tabără le sânt sortite. 

Scutarii-n jurul lui Tancred foiesc, 
Cu dăruire îngrijire dîndu-i ; 

Ci iată ochii lui slăbiţi clipesc 

Pe doctori auzindu-i, cunoscîndu-i. 
îi pare viaţa luciii nefiresc 

Şi se-ndoieşte că e viu, în gîndu-i. 
Dar, slujitorii cînd şi-a cunoscut, 
Grăi cu glas slăbit, cu glas durut : 

—, Sînt viu ? Respir ?Mai văd funesta rază 
A zilei de obidă şi scîrbie 

Ce crimei mele martoră de groază 

I-a fost, cum va căinţelor să-mi fie ? 

De ce mi-i mina moale, ca o loază, 

Cînd să dea moartea-n mii de chipuri ştie ? 
Unealta nimicirii, blestemată, 

De ce nu-mi curmă viaţa vinovată ? 

De ce nu-mi scormoneşte fieru-n piept 
Să sufăr cazne ? Au, îndătinat 

Cu laş omor, barbar omor nedrept, 
M-ar crede, dîndu-mi moartea, ușurat 
Durută pildă-n inimi să deştept 

A unui trist amor îndurerat ? 

Durută pildă — doar de chinuri demnă, 
Căci viaţa mi-i spurcată şi nedemnă ? 

Nebun, voi rătăci printre căinţi, 

Cruzi, drepţi călăi ai inimii durute ; 

De noaptea de păcat şi suferinți 

Mi-oi aminti fugind de umbre mute. 
Urî-voi razele care, fierbinţi, 
Năpastele-mi făcură cunoscute ; 
Temîndu-mă, fugind de mine însumi, 
M-oi regăsi în chinu-mi şi în plînsu-mi ! 


78 

Dar, vai, nenorocite, unde-i, unde, 
Ce-a mai rămas din trupul cast şi pur ? 
Tot ce scăpat-a spadei furibunde 
E-cum cu-a fiarelor cruzime-n jur? 
Dulceaţă prada nobilă ascunde 

Prea multă pentru fiare !..Cum să-ndur, 
Padurea, umbra, crunta mea turbare 
S-aţiţe-ntii, şi-apoi turbări de fiare ? 


79 

Trup scump, nefirii hărăzit prin spadă, 
De te-oi găsi, te voi lua cu mine. 

Dar dac-ai fost pentru jivine pradă, 

Si eu mă vreau în pîntec de jivine ! 
Aceleaşi măruntaie să ne roadă 
Si-aceiaşi colţi, pe mine şi pe tine. 

Si fericit voi fi oricînd, oriunde, 

Stiind aceeaşi groapă că ne-ascunde !" 


80 
Asa bocea... Dar cînd 1-au spus aproape 
Ca este a durerii lui pricină, 


Se luminară ochii lui sub pleoape 

Ca norii cînd un fulger îi dezbină, 
Greoi, se strădui din pat să scape, 

Spre răposata inimii regină 

Tarîndu-şi greaua trupului corvoadă, 
Tot tremurînd, mereu mai-mai să cadă. 


81 

Dar rana lui în sînul de fecioară 

Cînd o zări, şi-a feții dragi paloare, 

Asemeni bolţii care,-n fapt de seară, 

Senină încă, strălucire n-are, — 

Se prăbuşea, de n-ar fi fost să-i sară 
Scutarii-n ajutor... Cu-ndurerare, 

Grăi : — „Mă faci să-mi pară dulce moartea, 
Chip drag, dar nu-mi poţi îndulci şi soartea! 


82 

O, mînă diafană, semn de pace, 

Cum te revăd şi în ce stare, eu ! 

Voi, braţe frînte de turbări buimace, 
Frumoase mie v-arătaţi mereu... 

Mai mare vina-mi simt de-atunci încoace, 
Că-i braţul tău rănit prin braţul meu ! 
Mi-s cruzi şi ochii !... Braţu-mi te-a rănit, 
Iar ochii-mi te contemplă, trup iubit ! 


83 

Da, te privesc, dar lacrimi nu răsfrîng 
Vreau sîngele să-mi curgă în şuvoaie, 
Cu lacrimi dacă nu pot să te pling !" 
Cum deznădejdea-i nu se mai ogoaie, 


De toate oblojelile ce-l strîng, 

Dînd drumul sîngelui, el se despoate ; 
Şi-ar fi murit, durerea peste fire 

Dacă nu-l prăvălea în nesimţire. 


84 

E pus pe pat, iar sufletu-i fugar 

E rechemat să-ndure scîrba vieţii. 
Cum Faima răspîndea, cu glas flecar. 
Pricina caznei lui şi a tristeţii, 

La căpătii Bouillon îi vine, dar 
Inţelepciunea-i mare a poveţii 

Şi a prietenilor mîngiiere 

Nu pot s-aline cruda lui durere. 


85 

Cum mai rău doare,-n locul simţitor,; 
Dacă-i atinsă, rana, tot la fel, 

Mai crîncenă la mîngîierea lor 
Durerea inimii şi-o simte el. 

Dar Petru, vrednic turmei lui păstor,.. 
Ce se-ngrijea de el ca de un miel, 

Il mustră pentru lunga-i rătăcite 

Şi sfat îi dă, cu multă cumpănire : 


86 

— „Tancred, Tancred, de tine eşti departe 
Departe de ce-ai fost la început ! 

Ce nour negru te orbeşte foarte ? 

Şi ce te copleşeşte ? N-ai ştiut 

Că nenorocul cerul ţi-l împarte ? 
Mustrarea încă nu i-ai priceput ? 


Pe vechiul drum te strigă, fără preget.. 
Nu vezi cum ţi-l arată sfîntul deget ? 


87 

La datoria ta dinţii te cheamă, 

De vrednic cavaler al lui Isus. 

Unui nedemn amor plătit-ai vamă, 
Căci fata îl hulea pe Cel-de-Sus ! 
Pedeapsă chinu-ţi este, bagă seamă, 
Uşoară, căci ispitei te-ai supus ! 
Cînd mila Lui te mîntuie prin tine, 
Tu fugi de marea-i facere de bine ? 


88 

Alungi izbăvitorul har ceresc ? Vai ţie ! 
Au te răzvrăteşti acum ? 

Dezmăţ de patimi de te rătăcesc, 

Tu încotro apuci ? Pe care drum ? 
Atîrni... Te suge-n hău-i nefiresc 
Prăpastia de veci !... N-o vezi nicicum? 
In fire vină-ţi, pune frîu durerii! 

De-o îndoită moarte nu te sperii ?" 


89 

Ci teama că va sufletul să-i moară, 
Dorinţa morţii cei trupeşti ucide. 
Adîncul chin i se-ndulceşte iară 
Cînd mîngiîierii sufletu-şi deschide. 
Părerea, însă, cea de rău, amară, 

Pe limbă-i stă... Gem buzele-i livide. 
Cu sine, cu-al ei suflet tot vorbind, 
Din cer ascultă-l, poate- ea, cu jind. 


90 

Cu glas pierit stă noaptea să o plîngă, 
Cu glas pierit cînd se arată zorii. 

La fel, cînd mîna de ţăran, nătîngă, 

Ii ia golaşii pui privighetorii, 

Ea stă sihastra jale să-şi răsfringă 

De tînguiri umplînd văzduhul, norii... ... 
Tancred închide ochii-n zorii abia, 

Cînd printre lacrimi somn se strecura. 


91 

Şi iată că prietena deplînsă 

Į se arată-n înstelat veşmînt. 

In strai ceresc o recunoaște, însă, 

De farmec muit mai plină ca oricînd... 
Părea că-i şterge, dulce, fața plînsă, 
Zicîndu-i : — „Uite ce frumoasă sînt, 
Prieten drag, şi fericită foarte... 
Aline-se durerea ta de moarte. 


92 

Doar prin greşeala ta sînt mîntuită, 
Căci lumii pieritoare m-ai răpit. 

Eu printre sfinți şi îngeri sînt primită, 
Azi întru mila Domnului slăvit. 
Iubind aici, sînt veşnic fericită, 
Nădăjduind că, în sălaş sfinţit, 

Intru lumină va să te răsfeţe 

Si-a lui şi-a mea eternă frumuseţe. 


93 


De nu te-ndepărtezi chiar tu de cer, 
Smintindu-ţi simţurile, nu tăgădui 

Că te iubesc, o, muritor stingher, 

Cît pot, nemuritoare, să-mi îngădui! ... 
încinşi de zel ceresc şi de mister, 

Ai lui ochi ochii preafrumoasei vădu-i 
Ea piere-apoi într-al luminii nimb, 
Lăsîndu-l dulce mîngîiat, în schimb. 


94 

Trezit, la viaţă rechemat se lasă, 
Dar dă porunci să fie-nmormîntată 
Nentîrziat, făptura preafrumoasă 
Ce nobil suflet ospeţi odată. 
Mormînt de n-avu lespedea aleasă, 
De mini îndemînatice sculptată, 
Fu făţuită cu-ngrijire piatra, 

Atât cît timpu-ngăduia, şi vatra. 


95 

Cu torţe, de cortegiu lung condusă 
A fost, cu pompă şi cu fast deplin. 
Ca un trofeu, armura-i nerăpusă 

O atîrnară-n vîrf golaş de pin. 

Cînd boala şi-o simţi un pic răpusă, 
Veni Tancred la groapa-i, pelerin, 
Spre a cinsti cu ruga lui fierbinte 
Ale iubitei moarte oseminte. 


96 
Ajuns lîngă mormîntu-n care cerul 
La ocnă sufletul i-l osîndise, 


Pal, mut, de stană, rece cavalerul 
Stînd, ochii-n lespezi pironescu-i-se. 
Şi iar simţindu-i chinului jungherul, 
Cu lacrimi, trist, se tîngui şi zise : 

— „Cinstire ţie, piatră, ce, sub tine, 
Ții focul meu, dar nu mă ţii pe mine ! 


97 

Nu morţii doar ! Cenuşii-nsufleţite, 

In care-Amorul doarme, eşti sălaş ; 

La fel mi-s patimile de-nteţite ; 

Nu-s dulci, e drept, dar taie-n piept făgaş. 
Săruturile să-mi primeşti, stropite 

Cu lacrima durerii de ostaş. 

Şi, cum eu nu-i pot dărui văpăile, 

Tu, piatră, osemintelor ei dă-i-le ! 


98 

Frumosu-1 trup, cînd sufletu-i frumos 
I-l va privi, să-ţi ierte ție mila 

Iar mie-acest cutezător prinos ; 

Cum raiul nu cunoaşte ura, sila, 
Nădăjduiesc, doar, chinuri de m-au ros, 
Greşeala c-o să-mi ierte-n cer copila. 
Mi-a fost doar mîna crudă... Pururi, eu, 
Trăind sau mort, o voi iubi mereu ! 


99 

Da, voi muri iubind-o !... Zi ferice ! 
Dar mai deplină fericirea mea 

Ar fi, dacă, rătăcitor pe-aice, 

Ca astăzi, lingă ea m-aş îngropa. 


Ne-ar fire sufletele-n cer amice 
Şi-ntr-un mormânt cenuşa mea şi-a ta, 
Ce n-am avut trăind, s-avem în moarte, 
De pot să-mi sper aşa măreaţă soarte ! 


100 

„Zvon încîlcit tot umblă-n astă vreme, 
Despre nenorocire, prin cetate. 

Cînd se adevereşte, lumea geme, 
Bocesc femeile îndurerate. 

E-o panică de parcă toţi s-ar teme 

Că peste ei cumplit asalt se-abate. 

Sau ca şi cum, şi temple, şi sălaşe 

S-ar mistui în flăcări uriaşe. 


101 

Privesc spre-Arsete ochii, mai cu seama, 
Spre-ndurerata lui înfăţişare. 

Doar fără lacrimi poate el să geamă 
Că-i chinul lui cît dragostea-i de mare 
Cenuşă, colb şi-azvirle-n alba coamă, 
Obrazul, pieptul sfişiindu-şi tare. 

Prin forfota mulțimii ce-l privea 

Trecînd atunci, Argante-i zice-aşa : 


102 

— „îndată ce războinica vitează 

Am oblicit că-i dincolo de poartă, 
Voit-am să-mi văd pasul c-o urmează, 
Cu ea să-mpărtăşesc aceeaşi soartă. 

Cît m-am rugat de rege ! Dar, cu groază, 
Văzut-am că e ruga mea deşartă, 


Căci el, stăpîn deplin peste cetate, 
Sta însuşi pază porţii ferecate. 


103 

Pierind, m-aş fi întors cu ea-mpreună, 
Ştiind noian de grele piedici frînge, 

Sau cuceream a gloriei cunună, 

Alăturea scăldînd pămîntu-n sînge. 

Dar, oamenii şi zeii, s-o răpună 

De-au hotărît, eu ce puteam ? Nu plînge ! 
Fatală i-a fost moartea, dar eu ştiu 

Ce sfinte datorii am, cît sînt viu. 


104 

Sion slăvit ! Voi, Ceruri ! Legămîntul 
MI-l ascultați ! Neîmplinirea lui, 

Trăsnit, mă facă una cu pămîntul ! 

Pe frîncul ucigaş va să-l răpui ! 

In pieptu-i cît nu-şi va afla mormîntul, 
Eu spada n-o să mi-o atîrn în cui! 

Vreau, peste stîrvul lui să văd grămadă 
De vulturi hrăpăreţi, zburînd să-l roadă !” 


105 

Norodul strîns în jurul lui aplaudă. 

I-i alinare gîndul răzbunării... 

Deşarte jurăminţi ! Deşartă laudă ! 
Vedea-vei ameţeala-mpăunării 

Cum faptele să o dezmintă caută, 
Cînd cel pe care-l crezi sortit pierzării 
Sau robul tău, în luptă tot la fel, 

Te va răzbi cu spada-i de oţel 


CÎNTUL XIII 


1 

Abia se prăbuşi, însă, gemînd, 
Imensul turn de zid străpungător, 

Că alte vrăji cloci Ismen în gînd 

Să apere cetatea-n viitor. 

De lemn să-i văduvească vru, curînd, 
Pe frînci, stricîndu-le pădurea lor, 
Oprelişte punînd astfel securii, 

Să nu facă alt turn ce-abate murii. 


2 

De corturile france nu departe, 

Se-nalță o puternică pădure 

Cu arbori vechi, strînşi unu-n altul foarte, 
Izvor funest al umbrelor obscure, 

Cînd soarele încins în slavă arde 

Aici lumina-i tristă şi uşure, 

Ca sub un cer cu nouri, cînd nu ştii, 
Urmează-i noapte zilei, nopţii, zi ? 


3 

Dar soarele oleacă de se-adumbră, 

Vin nopți de spaimă, cade pîcla deasă ; 
E-o groază ca-n infern aice, sumbră, 

Ce ochilor vedere nu mai lasă. 

Păstor, văcar, nicicînd sub văl de umbră 
Nu-si mină turma-n sihla-ntunecoasă ; 


Nu intră călătoru-n ea vreodată 
Ci, temător, prin deget o arată. 


4 

Se strînge-n codru roi de vrăjitoare 
Ibovnicii-aducîndu-şi-i cu ele ; 

în chip de ţapi sau de dragoni, călare 
Ei vin pe nouri, la sobor de iele ; 
Infam amor, nădejdi înşelătoare 

De voluptăţi i-atrag sub umbre grele, 
Orgie criminală să-i resfeţe, 

Şi nesfirşite, spurcate ospeţe. 


5 

Crezîndu-se aşa, nu rupse nime 
Nicicînd un ram din sîhla cu strigoi.,., 
Dar neaflîndu-se-n împrejurime 

Alt lemn pentru maşini de dus războit 
Creştinii dară iama în desime ; 
Şi-acum, sub vălurile nopţii, moi, 
Aici se trage magul ca, oleacă, 

Figuri şi cercuri magice să facă. 


6 

Descins, cu gol picior în cerc proptit, 
Mai tari ca niciodată vorbe spune ; 
Se-ntoarce de trei ori spre răsărit, 

De trei ori către soarele-apune ; 

De trei ori scutură un băț vrăjit 

Ce săvîrşeşte învieri-minune ; 

De trei ori bate din picior, spunînd 
Cu glas teribil mişelescu-i gînd : 


7 

—, O, ascultați, voi, cei pe care tunet 
Şi fulger v-au zvîrlit în hău din cer ; 
Şi voi, care-n văzduh iscați detunet, 
Furtuni stîrnind şi vifore de ger ; 

Şi voi, domni plînsului cu trist răsunet 
Cînd păcătoşii îndurare cer ; 

Şi tu, monarh meleagului de foc 

Din iad ! Pe toți acuma vă invoc. 


8 

Va dau copacii numărați în pază 
Şi-aşa cum trupu-i haină şi lăcaş 
Al sufletului, tot aşa, o piază 
Lipească-se de trunchiul uriaş, 
Incît să fugă frîncii toţi de groază 
Securea-n codru cînd o vrea făgaş." 
Aşa grăi, ŞI-apoi scuipă injurii 

De nerostit de neprihana gurii. 


9 

La glasul lui se fac mereu mai pale 
Purtatele de cer pe frunte astre : 

Se turbură şi-ai lunii corn. pe cale 

Să piară din tăriile albastre. 

Ismen mai tare strigă : —,, Infernale 
Făpturi, ci unde-s pilcurile voastre ? 

Ce zăboviţi ? Mai pline de putere 

Vreţi vorbe ? Sau mai pline de mistere ? 


10 


Eu n-am uitat, de nu le-am spus de mult, 
Secretele temutei mele arte : 

Rosti cumplitul nume şi ocult 

Mai pot cu limba grea de sînge, foarte 
Si Pluton are pentru el un cult 

Şi nu i-s vorbele-n Infern deşarte. 

O, dacă... Dacă..." Ar fi spus mai multe, 
De nu vedea că vraja-i vor s-asculte. 


11 

Căci iată duhuri fără număr vin, 

Ba cele care-s prin văzduh hai-hui, 

Ba cele din adinc de bezne plin; 

Se strîng agale toate-n jurul lui, 

Căci frică li-i de ordinul divin 

Ce-a spus că locul lor în luptă nu-i, 
Prin care însă nici oprite nu-s 

Să stea în trunchiuri, sau în frunze, sus. 


12 

Si-atuncea, împlinindu-se ce-a vrut, 

La rege, înapoi, se duse magul : 

—, Nimic nu mai ai,Doamne, de temut. 
Isi are tronul tău puternic pragul; 
Duşmanii n-or putea, ca la-nceput 
Inverşuna cu noi maşini harţagul. 

Si-n amănunt îi spuse-apoi ce fapte 

A izbutit prin vrăji, la miez de noapte . 


13 
— „Să-ţi spună nu vrea limba mea să pregete 
Ca-s mîndru şi de altă făcătură : 


Din Soare, Marte, cu izbînzi alege-te ; 
Curind i-s Leului în bătătură 

Si prevestesc nemaivăzute secete, 
Pîrjol cumplit, de neîndurat căldură, 
Incît nici ploi, nici rouă şi nici vînt 
N-or potoli arşiţa pe pămînt. 


14 

Nici nasamonii, garamanţii *, cei 

De soare arşi, nu ştiu mai greu pîrjol; 
Ai tăi vor sta în case, pe alei, 

Langa fîntîni, sub arbori mari, în stol; 
Iar frîncii, o să fie vai de ei 

Pe cîmpul sec, arid, sub cerul gol... 
Invinsi de cer întîi, pe cîmpul fript, 
I-o nimici oştirea din Egipt. 


15 

Şezînd îi vei învinge — şl norocul 
Nu-l sîcîi... lar cînd, circazianul, 
Dispreţuind odihna în tot locul, 
S-o strădui a-ţi îmboldi elanul, 
Cinstit oricît în el de-ar arde focul, 
Tu înfrînează-l, şi curînd duşmanul 
Va îndura al Cerului război, 

Care prielnic fi-va pentru noi." 


16 

Ci, ascultînd puterea făcăturii, 

Se simte Aladin la adăpost. 
De-acum, în parte, şi dresese murii 
Ce de berbece zguduiţi au fost; 


Dar, totuşi, unde i-au stricat ghiaurii 
Oşti, sclavi, locuitori mină, cu rost, 
Mai mult să dreagă pagubele toate... 
Şi astfel fierbe munca în cetate. 


17 

Aşa stînd lucrurile, nu mai vrea 
Bouillon în van cetatea s-o asalte ; 
Refăurită-şi vrea maşina grea 

Şi drese bine toate celelalte. 
Trimise — atunci în codru iar cîţiva 
Să facă rost de trunchiurile-nalte ; 
Dar cînd în codru-ajunseră, cu zorii, 
Ii pironiră locului fiori. 


18 

Precum neştiutorul prunc n-aruncă 
Privirea unde năluciri se-arată, 

Căci monştri cruzi închipuirea pruncă 
Mereu îi plăsmuieşte-nspăimîntată, — 
«La fel creştinii tremură în luncă 

Dar nu ştiu pricina adevărată, 

Caci monștrii le arată liziera 

Mai groaznici decît Sfinxul şi Himera. 


19 

Se-ntorc atunci năuci... Li-e frica mumă 
Şi-atîta-n vorbe, povestind, se-ncurcă, 
Incît în tabără-s luaţi în glumă 

Cu monștrii lor care în arbori urcă ; 
Bouillon spre codru însă iar i-ndrumă 
Cu strajă de ostaşi ce dau de furcă 


Oricui, cu nou curaj să-nceapă munca 
Urmîndu-i, fără a cîrti, porunca. 


20 

Ci iată-i, ajungînd la locul unde 
Lăcaş de groază demonii-şi durară; 
Ce spaimă cruntă-n inimi le pătrunde 
Cînd năluciri se-arată prin frunzară! 
Ruşinea spaimei cearcă a-şi ascunde 
Cutezători părînd pe dinafară; 
Aproape e acum temuta strajă 

De locul cel lovit de hîdă vrajă. 


21 

Şi-n codru fu atunci ca un cutremur. 

Cu muget de izbite-n stînci viitori, 

Cu lei răgind, cu vînt, cu frunze-n tremur, 
Şerpi şuierînd şi urşi mormăitori, 

Cu lupi urlînd şi tunete-blestemuri, 

Cu trîmbiţe sunând asurzitor, 

Cu felurite freamăte şi sunet 

Topite-n unic şi cumplit detunet. 


22 

Pălesc şi lucrătorii, şi ostaşii, 

Purtînd pe chipuri ale fricii semne, 
Uitînd de judecată, pravili, paşii 
Niciunde nu răzbesc să şi-i îndemne. 
Puteri de nevăzut izbeau cetaşii 

Şi, neputîndu-le-ndura, pesemne, 
Dădură cu fugiţii bir, să-i spună 

Şi lui Bouillon că-n codru nu-i a buna 


23 

Şi zise unul : —,,Mare Domn, niciunii 
Nu pot prin codru să-şi mai taie pîrte 
Căci ar jura că ulmii şi gorunii 

In ei ţin toată a lui Pluton curte; 

O, şuier, tunet, muget, doar nebunii 
Le-ar mai putea-nfrunta-n răgaze scurte 
Sau cei ce au pe inimile pure 

Trei platoşe de diamante dure.* 


24 

Ci vorbele i le-auzi şi — Alcaste, 
Stăpînul pe o oarbă vijelie ; 
Netemător de monştri şi năpaste 
De morţi şi muritori nevrînd să ştie, 
De fiare, de cutremure nefaste, 

De tunete, furtuni şi vijelie, 

Şi nici de toate spaimele-mpreună 
Pe care firea-n sinul ei le-adună, 


25 
EI, capul clătinîndu-şi a batjocuri, 
Grăi : — „M-oi duce unde el nu poate 


Şi trunchi voi dobori-n acele locuri 
Lăcaş himerelor scălîmbăiate. 

Nici ţipete ţişnind din guşi şi ciocuri 

Şi nici stafii, nici răgetele toate, 

Chiar ar drumul spre infern de mi-l arată, 
Nu m-or opri din mersul meu vreodată." 

Aşa vorbind, primind şi învoirea, 

A lui Bouillon, porni îndată el, 
Văzu pădurea şi-ascultă mugirea 
Dezlănţuită iarăşi, tot la fel, 

Dar nicidecum nu se pierdu cu firea 
Si nu vru înapoi să dea, de fel; , 
Dar cînd calcă pămînt vrăjit, văpaie 
Paru, sau izbucni cu vîlvătaie. 

Creştea incendiul cu mii de flame, 
Iscînd un zid cu-nvîrtejiri de fum, 
Prin flăcările cu sclipiri de-arame 
Să nu răzbească barde nicidecum. 
Castele cresc cu-nalte turnuri coame 
Din focul şi mai întețit acum ; 
Maşini şi bastioane se discern, 
Apărătoare noului infern. 

Ce monştri înarmaţi printre crenele ! 
Ce chipuri hîde şi-nspăimîntătoare ! 
Ce ochi cătînd saşii şi răi prin ele ! 
Ce roi de arme amenințătoare ! 
Ajunse-Alcaste putina să spele 

Ca leul hăituit la vînătoare ! 

încet, ce-i drept... Dar frica se-aridică 
In el, ce n-a ştiut nicicînd de frică. 

Alcaste simte frica, totuşi seamă 
îşi dă de asta bine doar departe 


Şi ciuda, remuşcările-l destramă, 
Şi-i năucit de întîmplare foarte, 
Astfel, cu cuibărită-n suflet teamă, 
Trist, ruşinat, zdrobit, prin altă parte, 
Pe-ascuns, cătă în tabără să între, 
Plecînd privirile odată mîndre. 

Bouillon cînd îl chemă, avu ursuză 
Privire, vrînd doar singur să rămînă. 

Cînd vine, greu, nu vrea cuvint pe buză, 
Vorbeşte ca în vis ; i-i peste mînă... 

La ce-i fu dat să vadă, să auză, 

Bouillon ştiu că spaima i-i stăpînă 

Si izbucni : — „Dar ce-ai văzut, ia spune : 
Vreo vrajă, vreun prodigiu, vreo minune ? 

De vrere nobilă nu-i unu-ncins 

In locul cel sălbatic să răzbată, 

Catînd chiar aventura, dinadins, 

S-aducă veşti mai sigure odată ?" 

... Trei zile-atunci mai mulți viteji s-au prins 
Sa intre în pădurea-nfricoşată, 

Dar toți, cumplite arătări văzînd, 

Dădură cu fugiţii bir, pe rînd. 

Tancred ieşise-n acest timp din cort , 


La-ngropăciunea scumpei lui Clorinde ; 
Mahnit şi trist, şi palid ca un mort, 


Nu poate lorica sau scutul prinde, 
Dar nu se pleacă sub un nou efort 
Nevoia oastei cînd în gînd cuprinde: 
Foc inima-i de foc în simţuri varsă-i 
Incat vigoarea-i îndoită-ntoarsă-i. 

Tăcut, pîndind şi recules în sine, 

Porni eroul spre primejdii noi; 

inu la-nfăţişarea sihlei bine : 

Nici trăsnet, nici cutremur, nici strigoi 
Nu-i îngheţară sîngele în vine, 

Căci frica-n mugur şi-o-nfrînta... Greoi, 
Pătrunse-n înspăimîntătorul loc 

Şi se ivi cetatea cea de foc. 

Dădu-napoi... Mai şovăi o clipă, 
Şi-şi zise : — „La ce-s bune aste arme 


In valul focului ce se-nfiripă 

Şi-n fălci de monştri oblicind să sfarme ? 
Din sînge-s gata eu să fac risipă ; 

Obştescul bine, cinstea-n gînd nu-mi doarme 
Şi cinstea-n aste locuri de mistere, 

Să-l vărs, dar fără vreun folos, nu-mi cere 

învins să mă întorc ? Ce-o zice-armata ? 
E rost de alte lemne ? Unde ?... Cînd ?... 
Bouillon vrea frîntă piedica — şi gata ! 
S-o treacă altul ? Ce ? Sînt om de rînd ? 
Dar dacă flacăra, nealintata, 


E o părere doar ? M-oi fi temînd ? 
Fie ce-o fi!"... Şi-astfel grăind, pe loc 
(Grozavă faptă !) se-aruncă în foc. 

Şi iată că nu simte sub armură 
Dogoarea unui foc ce vast se-ncinge, 
Adevărată-i flacăra ? Nu jură... 
Fantastică ? Dispare de-o atinge... 
Un nour, iată, vast, fără măsură, 

Că, după foc, din slavă se prelinge, 
Purtînd în vălu-i chiciură şi bezne... 
Dar se topi şi vastul nor prea lezne. 

El, uluit dar tot cutezător, 

Porni, văzînd a liniştii izbîndă, 

Cu sigur pas, spre loc profan, cu spor, 
Cu ochii prin tufişuri stînd la pîndă, 
Dar nu veniră nici stafii în zbor 

Şi nici minuni, curajului osîndă ; 
Desimea şi-ncîlceala sîhlei, numa, 

I se-arătară piedică acuma. 

Curînd descoperi un luminiş 

In chip de amfiteatru... Să-şi deschidă 
Din centru-i, drum în sus, căta, pieptiş, 
Un chiparos în chip de piramidă. 

Pe scoarţa lui, cruciş şi curmeziş, 
Văzu brăzdate semne, stînd să-nchidă 
Un tainic înţeles, precum, în cripte, 


Avea Egiptul vechi în loc de scripte. 

Şi desluşi în scrisul sirian, 

Ştiut de el, cuvintele aceste : 
—,Războinic temerar, ce calci în van 
Sălaşul Morţii, care-aicea este, 

Fiind puternic, nu fi şi tiran: 

Nu trece, tulburindu-l foarte, peste 
Lăcaşul celor văduvi de lumină ! 

Cei vii nu cate celor morţi pricină. 

Cît căuta a desluşi mai bine 
Ascunsul slovei scurte înţeles, 
Un vînt înfiora cu pale line 

Şi ramurile, şi frunzişul des ; 
Curînd păru că plînge oarecine 

Şi mişcător suspină, mai ales ; 
Era un son ce-n simţ amestec cere 
De mare milă, groază şi durere. 

Ci, sabia scoţindu-şi, cu tărie 

Lovi în trunchiul nalt de chiparos ; 
Minune ! Chiparosul nu-ntîrzie 
Să-mprăştie prin scoarță sînge gros... 
Voind să vadă însă ce-o să fie, 

El încă-odată mai lovi, vîrtos ; 
Şi-atunci, întretăiat, ca din mormânt, 
Gemu un glas, în tîriguiri răsfrînt, 

Ce-n limpede cuvînt apoi se rup : 
Destul, Tancred ! Prea mult rău mi-ai făcut! 
Prin mine-aveam, trăind cu mine, trup ; 
Dar dulcele-i sălaş l-ai desfăcut! 
Au nici în trunchiul, sufletelor stup, 
Tihnit nu vrei să-mi laşi destinul crud ? 

Au vrei să-ţi pîngăreşti duşmanii, foarte, 
Pana-n adinei mormînturi, după moarte ? 

Am fost Clorinda... Duh azi, nu doar eu 
Salaş în scoarţa aspră am, ci frînei 

Cum şi păgîni, căror sub zid, mereu, 
Le-a dat spre neființă moartea brînci. 

Si nu ştiu, trunchiu-i noul trup al meu 
Sau una-i cu mormintele adînci ! 

In codru-s trunchiuri doar şi ramuri vii ! 
Taindu-le, vrei ucigaş să fii ?" 

Precum cînd, în delir, bolnavul vede 
Dragoni, himere-n flăcări zăbăuce, 
Jumătate chiar de nu le crede 

Ca sunt aievea, nu nişte năluce, 
Terorea să-l cuprindă cînd purcede, 
Spre nu ştiu unde-n goană s-ar tot duce, 
La fel nu crede-amantul cel sfielnic 
Dar teama-l face mult mai şovăielnic. 

Dau felurite simţăminte iama 


In inima-i; i-ngheaţă groaza-avîntul; 
Dintre frămînturi cel mai slab i-i teama 
Dar scapă spada, cumpătul pierzîndu-l; 
Į se părea că o rănise lama 

Pe ea, stropind cu sîngele-i pămîntul; 
(Şi sînge, plins şi geamăt el nu-ndură 
Ieşite dintr-o suferindă gură. 

O, inima-1, ce, stup de îndrăzneală 
Fiind, n-o speria nimic şi nime, 
Ştiind numai în dragoste sfială, 

O frîng un plînset măsluit de ştime, 
în vremea asta spada o rafală 

I-o smulse în a codrului desime, 

Iar el, înfrîngerii-ndurînd corvoada, 
leşind, departe-şi regăsi şi spada. 

Şi nu mai cuteză să se întoarcă 

Să afle a minunilor pricină ; 

Ajuns lîngă Bouillon, învinse parcă 

Tot zbuciumul, grăindu-i : — „Sîhla-i plină 
De vrăji nemaivăzute ce-o încarcă ; 

Ceilalţi dreptate au avut, deplină, 

Vorbind de înspăimîntătorul freamăt, 

De groază şi de plînset, şi de geamăt. 

Un foc vrăjit văzut-am cum se zbate 
Zbucnind fără materie şi, iuți, 
Lungindu-i-se limbile, cetate 


Durară, plină de demoni hirsuţi. 

Cand m-avîntai, erau de gheaţă toate ; 
Pieiră demonii nemaivăzuţi. 

Văzui apoi că ger şi noapte vine . 

Şi ziua, iar, cu limpezimi senine. 

Iar trunchiurile gîlgîie de viaţă, 

De spirite ce cugetă şi simt; 

O, glasul lor durut şi-acum mă-ngheaţă ! 
Sfişietor în inimă-l resimt. 

Lovind, văzut-am val de sînge-n faţă, 

In cărnuri vii tăiat-am ! N-am alint, 

Cit mă strig învins de-această harță 

Si nu vreau ram să smulg, să tai vreo scoarță.” 

Plutind pe val înfurtunat de gînduri, 
Sta cugetand Bouillon dacă se cere 
Sa lupte cu grozavele descînturi 
Sau altă sîhlă prin apropiere 

Sa caute, pentru dulapi şi scînduri, 
Scutita de a vrăjitor putere... 

Cand Petru cel ermit, venind la el, 
Il zmulse din adîncul gînd astfel ! 

— „Tu uită acest gînd cutezător 
Alt braț se cade arborii să-i taie 
Corabia fatală vine-n zbor 

Spre ţărmul sterp, cu vele de văpaie 
De aur ; aşteptatul luptător 


Răzbit-a lanţurile să-nconvoaie 
Şi nu-i departe ceasul cel de slavă 
Cînd vom răzbi-n Sion pagina pleavă." 

Vorbind i-i chipul foc şi nu-l dezminte 
Nici glasul, ce-i mai mult ca omenesc ; 
Setos de fapte, lui Bouillon în minte 
Noi gînduri îi înmuguresc şi-i cresc ; 
Dar, iată, varsă arşiţă fierbinte 

Intîiul Soare-n cancerul ceresc ; 
Dogoarea lui pe gînd şi oşti se-aruncă 
Făcînd cu neputinţă orice muncă. 

Seninul binefăcător se pierde ; 
Domnesc doar stele noi, de rău augur, 
Vrînd cu funeste-nrîuriri să certe 
Pămîntul, oamenii, văzduhul pur. 
Călduri de moarte n-au de gînd să ierte 
Ci ard, devoră totul împrejur. 

Şi zilei de atîtea focuri coapte 
Urmează-i încă mai cumplită noapte 

Şi iar cumplită zi... Măreţul soare 

Se naşte-n jur cu aburii de sînge 
Vestind o ziuă mai îngrozitoare 

Şi pete stacojii în juru-i strînge... 
Cînd doarme, şi mai grea ameninţare 
Vesteşte, răsărit, că va răsfrînge ; 

Şi siguri toţi că mai rău fi-va răul, 


Li se-adînceşte chinurilor hăul. 

Cît razele lovesc cu bici de plumb, 
Cît ochiul muritor în jur cuprinde, 
Păleşte frunza, moare-al floarei bumb, 
Chircit e firul ierbii suferinde ; 
Mîniile cereşti cînd crunt irump 
Izvorul seacă, glia se aprinde 

Şi norii sterpi, pe boltă numai scame, 
Arată doar ca aburii în flame. 

Tot cerul pare un cazan de smoală ; 
Nimic plăcut privirii nu se-arată ; 
Zefiru-n peşteri nu se mai răscoală ; 
Văzduhu-ncremenit e... Cîteodată, 
Dă vîntul dinspre maur țărm năvală 
Mînîndu-şi răsuflarea-nfierbîntată ; 
Vînt greu, păgubitor şi neplăcut, 
Izbind în muritoare frunţi durut. 

Nu-s ale nopții umbre mai plăcute 
Căci strîng în ele-al zilelor pîrjol; 
Şi ard în vălurile-i desfăcute 

Stîlpi nalți de foc, comete dau ocol. 
Pămînt nenorocit! Nici luna nu te 
Mai răcoreşte... Eşti de rouă gol; 
Cer arborii cum şi petala florii 

în van acuma plînsul Aurorii 

Sicîitoare nopţi aduc nesomnul 

Şi oameni chinuiti tînjesc în van 
Destinderea ce le-o aduce somnul. 
Dar setea, setea roade mai avan, 
Căci cel ce-i este Palestinei domnul 
A otrăvit al apelor noian, 

Cu mai ucigătoare, mai grozavă 
Decît în Stix şi Acheron, otravă. 

Firavul Siloe *, cu limpezi ape, 

Le-a dăruit tezaurul de unde ; 

Acum nisipul nici nu-l moaie-aproape 
Dar valurile dacă ar pătrunde 

Aici, din Po şi Gange ; sau să scape 
Din maluri Nilul, totul să inunde, 

Prin şapte guri cu valurile-i bete, 
N-ar potoli mistuitoarea sete. 

Cand se năzar închipuiri măiestre 
Izvor de-argint sub umbre dulci şi moi, 
Rostogolirea apelor alpestre 

Sau un domol, curgînd pe şes, şuvoi, 
Li-s chinurile-ndată mai buiestre, 
Le-aţiţă setea cu dorinţe noi; 

Dar, neaflîndu-i setei alinarea, 

Mereu li-i îndoită disperarea. 

Priviţi războinicii robuşti! Armură, 


Istov, drum lung nu 1-au plecat nicicînd. 
Nici fier păgîn, lovind în ei cu ură, 

Nici moartea,-n fel şi chip spre ei zburînd 
Sînt copleşiţi acuma de căldură, 

Povara vara lor îi trage la pămînt, 

Un tainic foc prelins în vine ţistuie 

Si nencetat îi macină şi-i mistuie. 

Tanjeşte mîndrul roib ; acum schiloade 
I-s gleznele de iarba fără saţ, 

Uscată pe cîmpii; grumazu-i cade, 

Si uită vechii lauri adunaţi. 

Nici pintenul izbînzii nu-l mai roade 
Dispreţul, ura parcă-l țin în laţ, 

Caci şi harnaşamentul, bunăoară, 

Cum şi trofeele, îi sînt povară. 

Şi lîncezeşte credinciosul cine 
Uitînd de adăpost şi de stăpîn ; 
Cu limba scoasă-n arşiță rămîne, 
Tînjind un aer proaspăt în plâmîn. 
Fiinţele-s pe suflu-n van stăpîne 
Să răcorească focul strîns în sîn, 
Căci aerul sorbit în piept le pare 
Că-i plumb şi nu le-aduce uşurare. 

Astfel tînjea pămîntul şi sfirşeala 

Se cuibărea în muritorii, bieţii. 

Nu mai credeau că dobîndi-vor fala ; 


Alt rău vedeau în zorii dimineţii 

Şi toţi strigau ici colo, alandala : 

— „Dar ce ? ne vrea Bouillon sfîrşitul vietii? 
Ce mai aşteaptă ? Oare nu-şi dă seama 

Că nimicirea-n tabără dă iama ? 

Ce forţe crede c-o răzbi să-ndemne 

Să năruie păgînul meterez ? 

Maşini ? De unde ? Oare-atitea semne 
Nu fac mînia cerului s-o crezi ? 

Mii de minuni şi prevestiri, pesemne, 
Ne spun că-n van e sfîntul nostru crez ! 
O, nu ne arde soarele mai tare 

Ca-n Etiopia şi-n Indii, oare ? 

De moarte crede el că nu ne pasa 
Ba unei gloate fără-nsemnătate, 
Cu suflet de nimica bun, doar ca 
Rămînă el cu sceptru şi regate ? 
Domniei ce-şi visează, glorioasă, 
Foloasele i-or fi nenumărate, 

De merită a o plăti peşin 

Cu sîngele a tot ce e creştin ? 

Bouillon e-un suflet fără de prihană, 
Pios, şi omenesc, şi simţitor? 

O, să-şi păstreze o onoare vană, 

El nu se uită la ai săi, că mor! 

Cînd rîuri seacă şi noi n-avem hrană, 


El stă cu favoriţii la sobor, 
lordanu-l au pe masă cînd li-i sete, 
Amestecat cu vinul vechii Crete". 

Francezii-aşa cîrtesc iar prinţul grec 
Vorbea, sătul de luptă, acestfel : 

— „Prin moarte eu cu-armata mea să trec ? 
De ce? De-i orb în nebunia-i, el, 

Si vrea să-şi piardă precum un zevzec 
Norodul lui, nu-mi pasă nici de fel !" 

Si, fără să-şi mai ia nici bun rămas, 

Plecă în taină de noptatic ceas. 

Pe mulţi îi mişcă pilda lui, de cum 
Le-o desluşeşte-al zilei licăr clar 
Ostaşii prinților ce-s astăzi scrum, 
Ai lui Clotaire şi ai lui Adhemar, 
Crezînd că nu mai sînt legaţi acum 
Deloc să lupte, hotărîră, dar, 

Să fugă şi ei. Ci, trecînd la fapte, 
Fug unii pe ascuns, în fapt de noapte. 

Bouillon aude, vede, dar i-i silă 

Să ia măsuri mai aspre, ci ştiind 
Credinţa de-i fierbinte şi umilă 

Că mişcă munţi, opreşte apa-n grind, 
Să verse-asupra lui izvor de milă 

Pe Domnul Lumii roagă-l doar, cu jind 
Impreunîndu-şi mîinile spre slavă, 


Cu ochi arzînd de zel, fără zăbavă 

— „Părinte, Domn, dacă-n pustiu odata 
Cu rouă dulce ţi-ai plouat poporul 

Şi mîini de om dacă-ai lăsat să scoată 
Din cremenea-nălţimilor izvorul, 
Reînnoieşte-ţi darul înc-odată. 
Desferică minunilor zăvorul, 

Plinind virtuţi ce oastei îi lipsesc 

Cu fapta harului dumnezeiesc.* 

Pioasă, izvorînd din suflet pur, 
Zadarnică nu i se-arată ruga ; 
Uşoară, spre tăria de azur, 

Ca pasărea de iute dete fuga; 

Cel Veşnic o primi şi împrejur 
Privind cu milă oastea, slăvii sluga, 
Văzînd că-i vlăguită şi-n primejde, 
Prieteneşte îi dădu nădejde 

— „Oştenii dragi au îndurat destule 
Şi-n contra lor şi-au avîntat, să-i sfarme, 
Infernul liotele nesătule 

Şi lumea toată un potop de arme. 
Porunca mea : Azi bucurie du-le 

Şi toate spre folosul lor se-ntoarne ! 

Să plouă ! Şi acel ne-nvins războinic 

Pe egiptean să-l spulbere, destoinic !" 

Şi, capul clătinîndu-şi Domnul sfînt, 
Cutremurate-s sferele celeste ; 
Văzduhul tremură de-al Lui cuvînt 
Din ocean, din hăuri, de pe creste, 
Țîşnesc vii fulgere, se iscă vînt, 

Şi trăsnetele unei mari tempeste ; 

Si însoţit e orice fulger, tunet, 

De-al glasurilor vesele răsunet. 

Se-ngroaşă nori, dar nu cei supți de soare 
Din glie, ci de-a dreptul cad din cer ; 
Desferecînd zăgaze vuitoare. 

Se prăvălesc şuvoaie, raze pier ; 

Se schimbă parcă-n noapte ziua mare 

Şi larg întinse beznele se cer; 

Şi ploaia spumegă, torențială, 

Dînd peste malul rîului năvală. 


76 

Cum, uneori, sub arşiţă, pe mal, 
Gilcevitoare păsări strigă-ntruna 

Să vină ploaia ; stropii de cristal, 
Doriţi cînd cad, zbor una cîte una 
Aripile să şi le-nmoaie-n val 

Şi să se zbenguie ca-ntotdeauna, 
Intrînd, ieşind să-şi stingă setea încă 
Acolo unde-i apa mai adîncă, — 

La fel creştinii, chiuind, se-avîntă, 


Primind a slăvii îndurare : ploaia... 
Din coifuri, din pahare sorb de zvîntă ; 
îşi vor în păr şi-n haine apăraia, 

Iar alţii în căuş o vor răsfrîntă ; 

îşi spală faţa, ochii-apoi, cu droaia ; 

Şi stau cei mai prevăzători să împle 
Mari vase pentru ce-o fi să se întâmple 

Nu doar armata se re-mprospăteaza, 
Uitînd, de bucurie,atîtea rele ; 

Dar glia ce, sub arşiţa de-amiază, 
Era doar crăpături şi găurele, 
Torenţi adună-acum la sînu-i, trează, 
Sorbind în vine-adînci şuvoaie grele, 
Ce vlaga în curînd i-o readuc, 

De suie-n ierbi şi flori al vieţii suc 

La fel o tînără căreia leacul 

Ii este fierbinţelilor tămadă, 

Căci răul crunt i-l dă de-a berbeleacul, 
Cel cărui hrană i-a fost ea şi pradă, 
Cînd boala prinde a-i uita iatacul 

Şi cresc bujori pe faţa-i de zăpadă. 

De rele uită şi, sleită, slabă, 

Ghirlandă vrea şi vrea în păr podoabă. 

„Stă ploaia... Soarele se-arată iară, 
Acum cu roi de dulci şi blînde raze, 
Cum razele cu care-n primăvară 


EI, glia fecundînd, o schimbă-n oaze. 
Credinţă vie ! Forţa ta doboară. 

Prin sfîntă mînă-nrîuriri şi groaze ! 
Văzduhul, soarta chiar, şi anotimpii, 
Şi paşii astrelor nefaste schimbi-i ! 


CÎNTUL XIV 


1 

Din pîntecul muiat al gliei-mame 

Se împânzise noaptea cea obscură, 
Purtînd în jurul capului marame 

Cu tiv de prețioasă rouă pură. 

Şi, scuturîndu-şi umede năframe, 

Pe cîmpuri flori şi ierburi mari crescură. 
Bătînd din aripe, zefiri uşori 

în somn îi mîngîiau pe muritori. 

O, noaptea, ale zilei cugetări 
Le-afundă în uitarea cea adîncă. 
Dar Domnul necuprinsei depărtări, 
Veghind pe tronul lui de slavă, încă, 
A mulțumire mare, peste zări, 

Spre prințul franc privirile-şi aruncă 
Şi dulce vis tihnit asupră-i cerne, 
Revelator al vrerilor eterne : 


O poartă de cristal * se află-aproape 
De-a soarelui de aur poartă mare. 
Doar cît de ziuă nu stă să se crape, 
De-aici stau visele odihnitoare 
Neprihănite suflete s-adape 

Cu negrăita slavei îndurare. 

Ci visul lui Bouillon sortit, pe-aripe 
De aur pur, descinde-n aste clipe. 

Nicicînd nu vede-nchipuirea,-n vis, 
Privelişti mai vrăjite ca acele ! 
Misterele din slăvi deschise 1-s 

Şi tainele noianului de stele. 
Ca-ntr-o oglindă vede tot ce-i scris 
Şi 1 se-ascunde omului în ele. 
Purtat pe luminoase şleauri e, 

In văl de sclipitoare aure. 

Mişcarea, necuprinsele hotară 

Cît îl Uimeau în acel loc de slavă ! 

Un cavaler încins în nimb de pară 

Şi-n raze-şi căută cu el zăbavă 

Ş-i,-n vis, cu voce dulce, cum afară 

Din paradis nu afli mai suavă, 

Grăi : — „Pe-al tău prieten, cap de osti, 
Pe Hugues, o Godefroi, nu-l recunoşti ?" 


6 
— „Mi te arăţi un soare orbitor — 
Bouillon răspunse. — Astă strălucire 


întîrzie, pe vechiul luptător 

Să ml-l aducă iar în amintire." 

Şi, să-l îmbrăţişeze, de trei ori 

Se strădui, nebun de fericire. 

Ca visul, ca văzduhul umbra, însă, 
Nicicum nu se lăsa în braţe strînsă |... 

Surise Hugues : — „Eu nu mai sînt ce-am fost. 
Nu port veşmîntul cel de ţărnă, greu ! 

Cetatea cerului mi-i adăpost, 

Sînt duh şi zămislire pură, eu. 

Ostaşii tăi aici îşi află rost 

In sfîntul templu al lui Dumnezeu." 

Bouillon strigă : — „îndată şi vreau frînt 

Cel lanţ care mă leagă de pămînt!" 

„Nu mult vei aştepta, din slava lor, 
Răspunse Hugues, să te împărtăşeşti. 
Dar, pe pămînt, al luptelor tumult 

Cît sînge cere să mai risipeşti!, 
Mormlîntul sfînt cît încă nu l-ai smult 
Din încleştarea ghearei păgîneşti, 
Instăpînind pe el creştina lege, 

Pe fratele tău bun făcîndu-l rege. 

Dar, spre a-i da mai mare-nsufleţire 
Iubirii tale faţă de Tărie, 
Priveşte-acest lăcaş de strălucire, 
Prin Cuget sfînt avînd mişcare vie... 


Cîntind pe strunele cereştii lire, 
Cereştile sirene-n armonie 

Ascultă-le, şi ochii ţi-i înclină 

Apoi spre-acel netrebnic glob de tină ! 


10 

Ce sterpe pricini mişcă pe pămînt 

Virtuţile şi faptele umane ! 

Pămantul e, în cerc stingher şi strimt, 

O insulă pierdută-n oceane ! 

Abis sau Nesfîrşit chemate sînt 

întinderile lui, dar totu-n van e ! 

Cînd tot e numai smârcuri, numai mlaștini, 
De-asemeni nume-i demn pămîntul baştin ?” 

Bouillon, privind sub el cu-adînc dispreţ, 
Surîse-a milă, văzînd ee deşarte 

Sînt fluvii, mări, uscat, — ce au un preț 
De-aproape, dar un punct sînt de departe. 
Şi se uimi de-al omului judeţ 

Ce după fum şi umbre-aleargă, foarte, 
Rîvnind domnie roabă, sterp renume, 
Uitînd că-l strigă-n rai cereasca lume. 

Grăi atunci : — „Cum nu vrea sfinta vrere 

De lut să mă dezlege chiar acum, 

Printre-amăgiri şi rătăciri, ţi-aş cere, 

Să-mi spui, care e cel mai sigur drum ?" 

— „E drumul tău ! — răspunse Hugues, — putere 
Să ai numai să nu-l pierzi nicidecum ! 


Un singur sfat al meu îţi dă imbold : 
Recheamă-l, tu, pe fiul lui Berthold ! 

O, Providenţa,-n marea ei lucrare, 

De-a hotărît că-i voia ta stăpîna, 

Alături dînsul loc de seamă are, 

Dînd slobodă poruncii tale frîna. 
Tu-ntiiul, el al doilea-n lupta mare 
Sînteţi aleşi... Eşti capul, tu ! 

El — mîna ! Nu poate ţine altul locul său 
Şi nu gindi aşa, căci ar fi rău ! 

Pădurea, smîrc de vrajă, îl aşteaptă : 
El spulbera-va farmecele-i, numa ! 
Cum oastea pentru asta ţi-i necoaptă 
Si mai că vrea să dea-napoi acuma, 
El ţi-o va îndruma pe calea dreaptă, 
Silind puhoaiele să muşte huma, 

Ce s-or urni din Răsărit... Deasemeni, 
Surpa-va al cetăţii zid de cremeni." 

Bouillon răspunse : — „Mi-ar părea prea bine 
Ilustrul cavaler să se întoarcă ! 

Citindu-mi gîndul, mult iubit de mine 

îl ştii ; si că păreri de rău mă-ncearcă. 

Dar unde să-i trimit răvaş ? Prin cine ? 

Să-i poruncesc ? Să-l rog ? Fac totul... Doar, că, 
Mă-ntreb : Cum să împac aceste toate 

Cu simţul de onoare şi dreptate ?" 

— „Eternul — Hugues îl linişti — cu har 
Te-a copleşit, de mari cinstiri şi graţii. 
Pe-al oastei cap vrea Domnul, aşadar, 
Să-l venereze prinții şi soldaţii. 
Atotputerea se-njoseşte chiar 

Prin rugă... De-l vor cere doar confrații, 
Să-i dai iertare junelui erou... 

întîi rugi a lor te fă ecou ! 

Chiar Guelfo (Dumnezeu va să-l inspire), 
Te va ruga curînd să-i ierţi greşala 
înfăptuită din nestăpînire, 

Să-l laşi să-şi crească iar, în lupte, fala, 
Departe-i el, domnindu-i în simţire 
Plăcerea, lîncezeala, moleşala, 

Dar nu te îndoi că va să-l miște 
Chemarea ta la ceas de grea restrişte. 

Sihastru Petru, cărui taine cerul 
I-mpărtăşeşte, ţi-o-ndruma solia 

Spre unde-i prins în mreajă cavalerul. 
Pe soli îi va-nvăţa cu dibăcia 

Şi forţa să-i înfrunte temnicerul 

Şi să-l aducă-n tabără... Tăria 

Sub steagu-ţi sfint va să-i adune, iarăşi. 
Astfel, pe rătăciţii tăi tovarăşi. 


19 


Doresc prin prevestiri plăcute, noi, 
Să-nchei: Ilustru-ţi sînge, în curînd, 
Cu-al lui Rinaldo va cunoaşte-altoi, 
O nouă stirpe de eroi născând..." ... 
Şi Hugues se spulberă ca norii moi 
în soare, ca un abur dus de vînt. 
Treaz, uluit, Bouillon atunci simţi 

în piept neţărmurite bucurii. 


20 

Deschise ochii şi, către zenit, 
Văzând că ziua creşte-n soare iară, 
Se ridică şi se-mbrăcă, grăbit, 

în ferecata armelor povară. 

Curînd şi capii oastei s-au ivit 
Şi-n cortul lui la sfat se aşezară, 
Să hotărască bine, cu temei, 

Ce-i de făcut, precum de obicei. 


21 

Vorbi chiar Guelfo în acel sobor, 
Intîiul, inspirat de gînd din cer : 
— „lertarea ta, o, prinţ îndurător, 
Pentru păcat nefericit o cer, 

Ce, de curînd, în văzul tuturor, 
S-a săvîrşit în tabără, prin fier. 
Venită prea devreme, ruga mea 
Nesocotită, poate, ar părea. 


22 
Dar cum piosului Bouillon grăiesc 
Şi cer pentru Rinaldo îndurarea, — 


Cum vrednic sînt, prin neamul meu regesc, 
Să mi se dea o clipă ascultarea, — 

Mă laud taberei, şi nu greşesc, 

De mult folos că ne va fi iertarea. 
îndură-te spre binele, al obştii, 

Să-şi verse sîngele în capul oştii. 


23 

Cine-ar mai cuteza să-nfrunte sorții, 
Dînd piept cu acel codru-nfricoşat ? 
Cine-ar putea să-i stea în față morţii, 
Cutezător şi neînduplecat ? 

îl vei vedea surpînd tăria porții 

Şi, peste zid, întîiul avîntat. 

Redă-l oştirii,-n ceasul de primejde, 
Pe el — încrederea şi-a ei nădejde ! 


24 

Redă-i lui Guelfo un viteaz nepot 

Şi-un iute-mplinitor poruncii tale ! 

In sterp repaos a-l lăsa nu pot! 
Deschide-i către alte glorii cale ! 
Drapelul tău urmîndu-l peste tot, 

Să afle mărturii virtuţii sale. 
Cinstindu-te ca pe-un stăpîn şi sfetnic, 
Să săvirşească fapte mari, că-i vrednic !" 


25 

Rugat Bouillon aşa, suflarea toată 
De bucurie fremăta, iar el, 

Aflînd de rugă parcă-ntiia dată, 
Lui Guelfo îi răspunse acestfel : 


— „Cum s-ar putea să nu-mplinesc, vreodată, 
Dorinţa ta ? Uita-vom de duel! 

Dorinţa taberei să fie, azi, 

Judeţ şi lege pentru-acel viteaz ! 


26 

Se-ntoarcă, dar mîniei pună-şi mejdii, 
Prin fapte mari de arme răspunzînd 
Cinstirii tuturora şi nădejdii 

Ce toţi şi-au pus şi-şi pun în el, oricînd ! 
Dar numai dacă paşii tu grăbeşti-i, 

S-o strădui să vină mai curînd, 

Aşa că mînă o solie unde 

Ai veşti că mîndrul tînăr se ascunde." 


27 
Se ridică războinicul danez, 
Zicînd : — „Vreau Guelfo-n mine să se-ncreadă, 


Pe drum spinos şi lung c-am să cutez 
Viteazului să-i duc slăvită spadă." 

Mult preţuindu-i nenfricatul crez, 
Plăcu-i lui Guelfo solul lui să-l vadă. 
Ubald mai fu chemarea să-i asculte, 
Om încercat, prudent, trecut prin multe. 


28 

Din anii juni el hoinări prin lume, 

De ţări şi obiceiuri cercetaş ; 

Din cerc de gheaţă paşii stînd să-ndrume 
Şpre etiopicul torid făgaş, 

El graiuri, rituri învăţă, anume, 

Să-şi lumineze mintea, pătimaş... 


Iar matur, Guelfo îl primi în rîndul 
Prietenilor, pururi lăudîndu-l. 


29 

Această cinste-ncredinţată lor, 

Le îndrumă cinstitul Guelfo paşii 
Spre unde Boemond sta domnitor, 
Căci Faima,-nşelătoare şi poznaşe, 
Era, cum şi părerea tuturor, 

Unei asemenea credinţi părtaşe. 

Pe drum greşit ştiindu-i îndrumați, 
Grăi Ermitul, însă : — „N-ascultaţi 

O, cavaleri, de-nşelătorul glas 

Al plebei, căci vi-i călăuză proastă. 
Doar să vă rătăcească, pas cu pas, 

Va izbuti, de la lucrarea voastră. 

Ci, unde, lîngă Ascalon, popas 
Rîvnind, un rîu sorbit de val se-adastă, 
Moşneag prieten va să vi se-arate : 
Prin gura-i, eu grăi-voi despre toate. 

Prin sine cărturar e-acest moşneag. 
I-am dat despre solia voastră veşti 
Şi va să vă întîmpine cu drag 

Şi sfaturi vă va da, înţelepţeşti." 
Ubald şi Carol, stînd plecării-n prag 
Şi lămuriţi, poruncilor cereşti 
Urmară, care, marelui Ermit, 

Duh sfînt le inspira necontenit. 

Arzînd de nerăbdare, bun rămasul 
Luîndu-şi-l, nentîrziat plecară. 

Spre Ascalon îşi îndreptară pasul, 
Spre unde valuri stau în țărm să piară. 
Nici n-auziră bubuind talazul. 

Izbind ale pămîntului hotară, 

Că fluviu larg văzură pe aproape, 
Umflat de ploi şi ghiftuit de ape. 

Mai iute ca săgeata-n zbor gonea, 
Trecînd adesea peste malu-ngust; 
Cînd, iată, un moşneag li se-arăta, 
Cărunt şi venerabil, şi august. 
Lung, alb veşmînt de in îl îmbrăca ; 
Purta cunună-n cap, de fag-arbust. 
Şi, scuturînd o fermecată varga, 
Umbla pe val, în albia cea largă. 

Aşa precum păşesc, mai către pol, 
Cînd gheaţa-ncătuşează rîul Rin, 

Pe valul întărit, femei în stol 

Şi nu simt teamă cîtuşi de puţin, — 
Aşa umbla acel moşneag, domol, 
Pe ape ce-n puhoi vedea că vin. 
Ajuns unde-l ţinteau în ochi cei doi, 
Grăi : — „lubiţii mei prieteni, voi 


35 


Porniţi spre grea, istovitoare ţintă... 
O călăuză va cu voi să mîn, 

Căci căutatul cavaler se-alintă 

Pe un neprimitor meleag păgîn. 

O, cîte ţări şi mări, spre astă gintă, 
Să mai străbateţi, încă, vă rămîn ! 
Să cercetaţi vi se va cere, peste 
Hotarul lumii noastre, văi şi creste. 


36 

Acum cinstiţi-mi, faceţi-mi pe plac, 
Sălaşul meu în peşteri mari ascuns ! 
Căci eu destăinuiri am să vă fac, 
Ce-s, pentru voi, de preţ îndeajuns." 
îndată valurile se desfac, 

Urmînd poruncii lui de nepătruns ; 
Ca munţii se-arcuiesc şi, la mijloc, 
Le lasă lor, un larg, să treacă, loc. 

De mînă îi luă sub val de ape, 

Pe unde neagră beznă se aşterne. 

Un licăr palid tremura pe-aproape, 

Ca luna prin frunzare cînd se cerne. 
Curînd văzură ape stînd s-adape 

Tot hăul uriaşelor caverne, 

Curgînd în fluvii, în fîntîni ţîşnind, 

Ori strînse-n mii de lacuri mari, dormind. 


38 
Născînd văzură Padul la izvoare, 
Hidaspe, Gange, Istrul, Eufratul, 


Tanaisul apoi şi Nilul, care 

Izvoru-şi tăinuieşte, adîncatul. 

Mai jos, un rîu pucioase curgătoare 

Şi viu argint făcea să-i umple patul... 
De soare fierţi, strînşi, aburii-i mărunți 
Argint şi aur ni se-arată-n munţi, 

Pe malurile rîului bogat 

Ardeau nenumărate nestemate, 

Ce sfredeleau acum, în lung şi-n lat, 
Cu raze peşterile-ntunecate. 

Safirul — ca seninul cer curat, 
Lucea lîngă rubine-nsîngerate ; 
Riîdea cu focuri vii smaraldul pur 

Şi diamantul sclipitor şi dur. 

Buimaci, păşeau războincii-nainte, 
Răpiţi de ce le răsărea în cale. 

Ubald abia grăi-n sfîrşit : — „Părinte, 
Au care-i rostul, al sfinţiei tale ? 

Unde sîntem ? Ne duci spre care ţinte ? 
Nu ştiu nici dacă tot ce văd în cale, 

E adevăr, e vis sau nălucire, 

Căci prea sînt stăpînit de uluire !" 

— „V-aflați în uriaşul Terrei miez, 
Ce zămisleşte-n sine toate cele. 
Nicicînd, fără de mine, să nu crezi, 
C-ai fi ştiut abisul în ce fel e ! 


Curînd palatul meu va fi să-l vezi, 
Strălucitor ca mii de sori şi stele. 
Născut păgîn, prin apă sfîntă, eu, 
Rezămislit sînt întru Dumnezeu. 

Nu îngeri osîndiți stau să mă-ndemne 
Minuni să fac, ferească Domnul sfint! 
Nu prin descîntec sau oculte semne, 

In jug Cocitul, Phlegotonul sînt! 

întreb izvoare, ierburi eu, şi lemne 

Ce însuşiri ascund, mai ne de rind. 

In tainele Naturii, de exemplu, 
Pătrund... Şi mersul astrelor contemplu. 

In hrube, sub pămînt, de cer departe, 
Nu stau mereu... Car meiul şi Libanul 
Mă văd pe piscul lor adesea foarte. 
Cătînd sălaş ce-şi află-n cer limanul. 

O, fără văl mi se arată Marte 

Aici, şi Venus, feluriţi tot anul. 

Îmi spun mers iute sau mers lin de astre, 
De sînt de bun augur, sau vor dezastre. 

Sub talpa mea văd norii cum se strîng, 
Ba-ntunecaţi, ba plini de zîna Iris ; 
Cum ploi şi rouă pe pămînt răsfrîng ; 
Cum viforele sînt şi cum zefirii-s ; 
Cum fulgere ca şerpii lungi se frîng, 
Cînd asmuţite peste-ntinsul Firii-s. 


Aproape de-o cometă sau de-un glob, 
Mă şi iubeam cîndva, ca un neghiob ! 

Credeam pe-atunci, de mine însumi plin, 
Ştiinţa mea că-n toate e măsura, 

Chiar cugetului veşnic şi divin 

Ce-a zămislit prin voia lui Natura. 

Dar cînd spălatu-mi-a-n lordanul lin 
Sihastrul Petru toată spurcătura, 

El a pricepe mă făcu ce lezne 

Se rătăcise mintea mea prin bezne. 

O, mintea ni-i ca pasărea de noapte 

în faţa adevărului ceresc. 

Şi-am rîs de fumul minţii cei necoapte... 
Al schivnicului sfat înţelepţesc 

M-a luminat, dar, totuşi, faptul fapt e 
Cu patimi vechi mă îndeletnicesc ! 

Dar cît sînt de schimbat !... în toate cele 
Doar Domnul este pildă vieţii mele. 

Azi El mi-i dascăl. El îmi dă porunci, 
Stăpînul e şi-ndrumătorul meu. 

Şi pot, prin bunătatea Lui, de-atunci, 

Să fac minuni de care-l vrednic, eu. 
Azi, din surghiun, de la trîndave munci, 
îmi cere să-l aduc pe drumul greu 

Pe vajnicul Rinaldo... Vă aştept. 

De mult vestiți de marele-nţelept." 

Vorbind, ajunseră într-un palat 

In chip de peşteră nemăsurată, 

Loc tainic de odihnă, minunat, 

Cum şi stingher de lume, totodată. 

Era în săli şi-n încăperi bogat 

Şi-n tot ce-i mai de preţ pe lumea toată, 
în astfel de podoabe învăscut, 

încît părea născut iar nu făcut. 

îndemînatici, zeci de slujitori 

Foiau în jurul unei mindre mese. 

Doar din cristal şi aur, tuturor, 

Li se-mbiau bucatele alese. 

Ci, potolită foamea, setea lor, 

Aşa cum firea cere prea adese, 

Grăi moşneagul ; — „Să-mplinesc, se pare, 
Voiţi, dorinţa voastră arzătoare : 

Cunoaşteţi, cum, vicleană şi perfidă, 

în tabără, Armida cea păgînă, 

Larg drum răzbind spre inimi să-şi deschidă, 
Ademeni mai mulţi războinici pînă 

Ajunse în palatu-i să-i închidă, 

Voindu-se pe soarta lor stăpînă. 

Mai ştiţi apoi şi cum, în drum spre Gaza, 
Le-a fost făcută harcea-parcea paza. 

Ce-a mai urmat, am să vă spun acum. 
Căci n-aveţi încă despre asta veste : 
Văzând vicleana vrăjitoare cum 
Prădată de asemeni pradă este, 
Care-o costase trudă, orişicum, 
Muşcîndu-şi pumnii, vorbele aceste 
îşi zise : «Sa-se laude, vreodată 

Că mi-a răpit captivii, n-o să poată ! 

I-a slobozit ? Să-mi fie dînsul rob ! 
Să-ndure el ce-aveau să-ndure ei ! 

Dar nu-mi ajunge-atit : Vreau colb şi zob 
Pe toţi ai lui să-i vadă ochii mei !» 

Şi-o crimă-atunci urzi, ce, bob cu bob, 

O să vă spun îndată cum şi ce-i: 

Zbură unde Rinaldo-i învinsese 

Pe-ai ei şi-n parte praf din ei alese. 

Acolo părăsindu-şi el armura, 

Păgîne straie-n locu-i îmbrăcase, 
Sperînd că nimeni nu-i va şti bravura, 
Purtînd însemne mai puţin faimoase... 
Punînd Armida-n faptă urzitura, 
Pe-un leş păgîn armura lui o trase 

Şi o aduse lingă rîu, crezînd 

Că vor veni pe mal creştini, curînd. 


54 
Putea să ştie asta căci pîndari 
Foiau în jur şi mai cu seamă dintre 


Ai săi... O-nştiinţau aceşti tîlhari 

Caţi la latini să iasă sau să intre 
Stăteau... Dar şi cu demoni din Tartar 
Se-ncumeta la vorbă, de altmintre. 
Deci leşu-l aşeză în loc prielnic, 

Spre împlinirea planului mişelnic. 

De leş aproape, păstoresc la strai, 
Ea proțăpi o slugă mult isteață 

Şi-a se preface-n faptă şi la grai 
Cu-amănunțime îi dădu povață. 
Sămînţa bănuielii tot el, vai, 

A semănat-o-n voi, cu vorba-i hoață, 
încît discordii, zaveră, război, 
Aproape izbucniră între voi. 

Cum ea spera, prin voia lui Bouillon 
Crezut-au mulți ucis Rinaldo că-i ; 
Departe de-adevăr, perfidul zvon 
S-a-ntins cum ale paielor văpăi. 
Avînd izbînda cea dintîi plocon, 

Ea merse iarăşi pe viclene căi. 

Am să vă povestesc amănunțit, 
Pîndit de ea, Rinaldo ce-a pățit ! 


57 

Ca vînătorul iscusit, pîndind, 
îl aşteptă lîngă Oronto unde, 
Disprcunate, brațele-i cuprind 
O insulă micuță între unde. 


Văzu el o coloană lîngă grind 

Şi lîngă mal o luntre că se-ascunde. 
Pe marmură, un mare meşter faur 
Aceste slove le săpase-n aur : 

«De voie, de nevoie peregrin 

Prin aste locuri, orişicine-ai fire, 

Să ştii că insula-i un loc divin 

Cum nu se află-n lume nicăire. 

Treci, dacă vrei s-o vezi, pe valul lin !» 
Necugetat, acolo vrînd oprire, 

Fiind prea mică priponită luntre, 

Nu se-nvoi scutarii-n ea să între. 

Ajuns, privi cu lacomi ochi în jur 

Şi se crezu îndată dus de nas, 

Căci numai peşteri, ape şi păduri 

Şi flori zări, şi ierbărişul gras ; 

De locul rîzător, de-un farmec pur, 
Atîta însă se simţi atras. 

încît se despărţi curînd de cască, 

Sub dulci zefiri hodină să-şi găsească. 

Aude însă murmur nou în rîu... 
Priveşte... Vede-un val umflat — şi-apoi, 
Cum îşi resoarbe apele-n desfrîu. 

Din val se iscă blonde plete moi 

Şi-o nimfă se arată, pîn-la brîu, 

Cu alb grumaz, cu sîni involţi şi goi, 


Apoi întreagă, nelăsînd în unde 
Nici partea ce ruşinea o ascunde. 

In scenele de noapte, ca din mreajă 
De nori, zeițe, nimfe, astfel ies. 

Dar nU-i sirenă asta ci, prin vrajă, 
Nălucă doar, cu părul blond şi des ; 
E-asemeni celor ce pe crunta plajă * 
Tireniană locul şi-au ales. 

E dulce cîntul ei cum şi făptura, 
încît vrăjite-s cerul şi natura : 

«O, tineri ! Cît april vă-mbracă-n strai 
De primăvară, plin de flori, şi verde, 
Virtutea nu vă amăgească, vai, 

Nici gloria ce mintea crudă pierde ! 
Eşti înţelept dacă dorinţa-n mai 
Strigînd, o laşi în mai să te dezmierde ! 
Acesta-i glasul firii !... Ce temei 

Aveţi să fiți voi surzi la glasul ei ? 

De ce, — nebuni, — zvârliţi prea scumpul dar 
Ce şi aşa-i prea scurt, al tinereţii ? Virtute ? 
Glorii ? Vorbe goale-s doar ! 

Bieţi idoli şi deşertăciunea vieţii ! 

Ecou şi umbră-i faima, umbră chiar 

A umbrei visului... Pe oameni, bicţii, 

Cu dulce cînt i-ademeneşte, cînd 

O spulberă şi un crîmpei de vînt ! 

Uitaţi de griji ! Din desfătare beţi ! 
Sorbiţi plăceri în simţuri, cu nesaţ ! 
Uitaţi, uitaţi trecutele tristeţi ! 

Un gînd la rău să nu vă prindă-n laţ ! 
Să tune cerul ! — Voi să nu-l vedeţi ! 
Să fulgere ! — Să nu vă-nspăimâîntaţi ! 
Aici e-nţelepciunea, fericirea, 

Ce vi le-arată şi vă-nvaţă Firea !» 

Prelins din cîntec lin şi dulce, somnul, 
Suav şi-adînc, învăluindu-l foarte, 
Curînd i-ajunse simţurilor domnul... 
Părea icoana morţii de departe, 

încît nici trăznetul pe bietul om nu-l 
Putea trezi din visul cel de moarte. 
Țîşni atunci Armida, vrăjitoarea, 

Din ascunziş, vrînd iute răzbunarea. 

Văzând însă ce liniştit şi dulce 

Dormea, şi cum, pe fragetele-i pleoape, 
Prinsesc-un zîmbet, nu ştiu cum, să-şi culce, 
(Treaz, cum rîd ochii lui ?), de el aproape 
Venind, din suflet ura i se zmulge; 

Stătea precum Narcis pe mal de ape. 
Sorbindu-l în priviri, simţi deodată 

Că s-a şi stins mînia ei turbată. 

Uşor, cu vălul ei, ştergea-i sudoarea 
Pe frunte şi obraji îmbrobonită, 

Şi vînt îi mai făcea, stîrnind răcoarea... 
(O, cine-ar fi crezut cîndva ?)Topită 
I-i gheaţa inimii şi-ncrîncenarea 

De focul de sub pleoapa adormită ! 

Şi simte cum se-apropie clipita 

Cînd nu-i va fi duşmana, ci iubita. 

Cu artă cum nu mai văzuse nime, 
Ea împleti un lanţ neîntrerupt 

De crini şi roze din împrejurime, — 
Blînd, dai cu neputinţă, lanţ, de rupt. 
I-l petrecu, dar fără de asprime, 

Şi miinilor, şi gleznei dedesupt; 
Şi-aşa, dormind, îl şi răpi, în zbor, 
In mîndrul ei rădvan strălucitor. 

Dar nu se-ntoarce la Damasc, nici unde 
Stă,-n miez de lac, semeţul ei castel, 
Ci, ruşinată, dragostea-şi ascunde, 
Geloasă pradă că-l avea pe el; 

De lumea noastră dincolo pătrunde, 

Pe unde n-a fost vas creştin de fel, 

în larg de ocean unde alcov 

îi este un stingher şi mic ostrov. 


70 
E dintre insulele căror noi 
Le darăm numele de Fericite *... 


Pe-un munte poposiră amîndoi, 

Pe-un pisc retras, ce-n umbre-nvăluit e, 
Purtînd pe povîrniş omături moi, 
Urmînd întocmai vrerii ei vrăjite, 

Şi flori şi ierbi pe pisc... Frumos palat, 
Aici, pe un mal de lac, ea şi-a durat. 

Acolo,-n nesfîrşită primăvară, 

De voluptate el şi ea se-mbată ; 
De-aici se cere să-i aduceţi, iară, 
Acasă inima neînfricată. 

Cum e geloasă foc acea fecioară, 
Se cere garda ei înlăturată. 

O bună călăuză vă aşteaptă 

Cu arme pentru îndrăzneață faptă. 

O să zăriţi, de cum ieşiţi din rîu, 

în vîrstă, tinără la chip, femeie, 

Cu părul creţ pe frunte, pin-la brîu 
Şi-n lung veşmînt in joc de curcubee. 
Veţi trece-n zbor oceanul în desfrîu. 
Ca fulgerul ce printre nori scînteie; 
Cum şi, la-napoiere, prin tumulturi, 
Mai iute ca un iute zbor de vulturi. 

La poala muntelui fermecătoarei, 
Pitoni şuierători stau să vă-nfrunte, 
Mistreţi zbîrliți, pe care strajă are-i 
Şi urşi, şi lei cu colţi şi gheare crunte. 


Voi şfichiuiţi doar varga asta, care-i 
Va-nfricoşa... Pe crestele cărunte, 
Primejdia mai mare încă este, 

De-ar fi să ne încredem în poveste. 

Din munte curge limpede izvor, 
Ce setea arzătoare ţi-o îmbie, 
Dar de otrăvuri e colcăitor... 
Din unda lui de gheaţă argintie 
De bei un strop, un rîs hohotitor 
Te-apucă şi o veselă beţie. 

Şi, rîsul inteţindu-se mereu, 
Mor toţi acei ce astă apă beu. 


75 

Cu scîrbă mare gura voastră fugă 

Pe undele acestea ucigaşe, 

De-a frumuseţilor păgîne rugă, 

De mişcătoarea voce pătimaşe, 

De galeşi ochi ce inima subjugă, 

De farmecele mult prea drăgălaşe, 
De mese-ntinse peste ierburi moi, — 
Şi în palat daţi buzna, amîndoi ! 

Palatu-i, între ziduri, labirint, 

De mii de ori sucit şi-ntortocheat; 
Dar nu o să vă rătăciţi, privind, . 
O carte-n care totu-i însemnat. 

în mijloc e-o grădină, ce, cu jind, 
îndeamnă la amor împătimat. 


Ce pînă şi în frunze se strecoară... 
Aici stau ei, din zori şi pînă-n seară... 

Dar cînd Armida s-o scula de lingă 
Iubit, voi lui în față răsăriți-i ! 

Un scut de diamant, în mîna stingă, 
Dat tot de mine, chiar în ochi iviţi-i, 
încît întreg în el să se răsfrîngă, 

în strai de desfrînare şi de viţii. 
Văzîndu-se, de scîrbă şi de ciudă, 
Va să-şi alunge patima zăludă. 

Mai multe să vă spun, ar fi-n zadar ; 
Prin magicul palat vi-i sigur drumul. 
Intraţi în tainice cotloane chiar, 
Ce-n faţă răsări-vor cu duiumul; 
Nici farmece nu v-or opri, măcar ; 
Nu-l va ghici Armida pe niciunul, 
Aşa de minunată e virtutea 

Ce vă călăuzeşte prin atîtea. 

Pe slobod drum vă veţi întoarce-acasă, 

Uşor din labirint cînd veţi ieşi; 

Dar, iată, somnul aripa şi-o lasă ; 

Se cere treji să fiţi în zori de zi..." 

...Şi-i duse-n altă încăpere, ca să 

Se poală, prin nou somn, înzdrăveni... 

Pe gînduri, mulţumiţi, trecură pragul 

Cei doi... Şi-un pic de somn gustă moşneagul. 


CINTUL XV 


1 

Chema la muncă renăscuta rază 
Vieţuitoarele din lumea largă, 

Cind iar putură pe-nţelept să-l vază 

Cu scutul, harta şi-aurita varga. 

— „Cit astrul — zise — nu e spre amiază, 
Pe. lungă cale luntrea valul spargă ! 

Vă dau ce v-am făgăduit în strajă, 

Să spulbere-a Armidei mare vrajă. 

Treziţi, cei doi îşi pun armura iute, 

lau arme grele-n braţele robuste 

Şi merg cu el spre drumuri ne-ncepute 
Din care raze n-au răzbit să guste. 

Străbat întîi de din ajun ştiute 

Poteci întortocheate şi înguste, 

Iar lîngă rîu cu unde cristaline, 

— „Prieteni — zise el — plecaţi cu bine." 

Şi unda îi primi la sîn, suavă, 
Purtîndu-i ca pe frunzele uşoare 
Răpite de furtuna cea grozavă ; 
Lăsîndu-i apele unduitoare 


Pe mal apoi, pe glia cea jilavă, 

Aici aflară călăuzitoare 

Pe-o luntre, să despice val de-a dreptul, 
Cum le făgăduise înțeleptul. 

Pe frunte părul fetei e răsfrînt; 

I-s ochii dulci, tihniţi, mîngîietori ; 
La chip e-asemeni unui înger sfînt 
învăluit în nimb strălucitor. 

Azur şi purpur poartă în veşmînt 

în jocuri fără număr de culori ; 

Şi cînd se-ndreaptă ochii lor spre fată, 
Ea altfel e de fiecare dată. 

La fel şi-arată gîtul hulubiţa 

Cînd dragostea o înfioară cald, 
Aceeaşi nu-i, că-n vii culori peniţa 
I-o zugrăveşte astrul din înalt; 

I-i cînd rubin pîlpîitor guşița, 

Cînd e asemeni verdelui smarald, 
Ba, îmbinînd culoare cu culoare, 
în mii de chipuri ochiului i-apare. 

— „O, fericiţilor, în barca asta 
Urcaţi... Pe ea străbat uşor oceanul. 
Nicicînd nu i-s vîntoasele năpasta 
Şi linişte îi pare uraganul; 

Nu-i pleacă nici o-ncărcătură coasta, 
Iar cel care îmi este suveranul 


Mi-a spus să vă călăuzesc pe val..." 
Aşa grăind, ea trase lîngă mal. 

Războinicii suiră-abia, că-ndată 
Ea-ntinse pînza, ridică ancora 

Şi se-aşeză la cîrmă totodată. 
Umflat, curentul ar zmuci şi prora 
Unei corăbii grele, încărcată, 

Dar luntrea greutatea tuturora 
O-ndură şi-i atîta de uşoară 

încît pe-un rîuleţ n-ar fi povară. 


8 

împing, mai iuți decît de obicei, 

De dinspre mal, sprinţare vînturi pînza. 
Spumate dîre iscă-n urma ei 

Şi apa strînge murmurul într- însa... 

La albie mai lată-ajung tustrei, 

Pe unde rîul apa toată strîns-a, 

Ca-n vastele străfunduri ale mării 
Topit, să-şi deie undele uitării. 

Abia ajunge minunata barcă, 
Săltînd, în hula mării fără pace, 

Cu, iată, cerul nori nu-l mai încarcă 
Şi Notus, cu furtună-n gînduri, tace. 
Dezlănţuirea valul şi-o înţărca... 
Dulci adieri zefirul doar desface 

Şi ride cerul fără pic de nor, 

Ca niciodată mai strălucitor. 

Trecînd de Ascalon,* la stînga-l lasă, 
Bărcuţa apucînd spre-apus, pe creste; 
Curînd văd ochii Gaza maiestoasă ; 
Cîndva doar port şi-atit, azi dau de veste 
Pe vechi ruinuri, casă lîngă casă, 

Că o cetate-nfloritoare este. 

Şi-acum pe ţărmu-i mişună-n tot chipul 
Ostaşi mai numeroşi decît nisipul. 


11 

Iar pe uscat văzură naviganții 

Un du-te-vino printre mii de corturi. 
Foiau ecveştrii mulți şi dorobanții, 
Spre țărm din urbe,-n felurite porturi; 
Şi bătuceau nisipul elefanții 

Cum şi cămile bune de transporturi : 
Şi-n port, pe lîngă dane adîncate, 
Văzură roi de nave ancorate. 

Şi altele cu vîntul prins în vele 

Ori sprintene, zburînd pe val, cu rame ; 
Talazul spumega sub prore grele 

Cum şi sub visle împlîntate-n coame. 
Şi zise călăuza : — „Puţintele 

Aci vă pară liftele infame, 

Căci marele Egiptului monarc 

Mai are purtători de lănci şi arc. 

Doar din Egipt şi ţările vecine 

I-a strîns ; aşteaptă alţii, de departe. 
Din Est în Sud el ştie să domine 
Imperiu care se întinde foarte, 

Şi, pînă cînd veţi reveni cu bine, 

Pe toţi îi va urni război să poarte 

Sub schiptrul lui sau al acelor care 

în locu-i dau porunci cînd el chef n-are. 


14 

Cum vulturul, printre-alte zburătoare, 
Țîşneşte către focul naltei slave, 

încît nu-l văd, cînd se topeşte-n soare 
Cele mai agere priviri grozave, 

Cit ea vorbea astfel, prindea să zboare 
Bărcuţa lor printre vrăjmaşe nave 

Şi, fără teamă că ar fi oprită, 

Se şi pierdu în mare nesfîrşită. 

Ajunseră eurîiid lîngă Raffi, 

Oraş ce-ntiiu-n Siria se-arată, 
Dinspre Egipt; arizii ţărmi pustii 
Rinocolura * şi-i ivi îndată. 

Şi mîndrul munte-n faţă se iți 
Care domfnă-n juru-i marea toată, 
Spălat la poale-ii valuri furioase., 
Aci, Pompei, zac ale tale oase.* 


16 
Văd Damietta * şi văd cele şapte, 
Şi sute, fără nume cunoscut, 


Căscate guri, prin care, zi şi noapte, 
Fecundul Nil dă mării largi tribut. 

Văd urbea * ce un mare grec, prin fapte, 
Doar pentru greci sălaş o a făcut; 

Văd Farul *, insulă de țărm departe 
Cîndva, şi-acum de țărm lipită foarte. 

Cum Rhodosul şi Creta-s mai spre pol, 
Văd numai coasta Africei fecunde, 
Ce-nchide doar nisipuri şi pîrjol 

Şi jungle care monştri pot ascunde. 
Marmaricei * îi dau apoi ocol 

Unde-a văzut Cyrena *peste unde, 
Cinci mari cetăţi*...lar după Ptolemais, 
Pe Lethe* cel domol să-l vadă mai-s. 


18 

Trec Sirta Mare*, plină de primejdii, 
Şi capul Giudeeca în urmă-l lasă ; 
Trecînd de Magra* în curînd priveşti-i; 
Văd Tripoli, văd Malta cea făloasă, 

De val ascunsă, încît nici nădejdii 

Să nu te laşi c-o vezi pe glia joasă ; 
Prin alte Sirte trec de-Alzerbe,* cea 

Pe unde lotofagul neam trăia. 


19 

în golf scobit zăresc apoi Tunisul, 

Cel străjuit din părţi de cîte-un munte, 
Bogat, superb, întregii Libii visul, 
Măreţ printre cetăţile mărunte. 


Sicilia-i înfruntă-mării-abisul 

Cu promontoriul Lilibeo-n frunte.., 
Şi-aicea fata le-arătă paragina 

Care s-a fost chemat, demult, Cartagina. 

Cartagina, veşti ruini vederii 

Din viaţa care-a fost aici să fiarbă ! 

Se spulberă cetăţi şi pier imperii! 
îngroapă fastul tot nisip şi iarbă ! 

Biet muritor, tu moartea vrei s-o sperii ? 
Ambiţii sterpe şi trufie oarbă ! 

Trec de Bizerta * şi, în partea dreaptă, 
Sardinia, departe, îi aşteaptă. 

Văzură ţărmul vast unde numizii 

Au rătăcit, păstori de felul lor. 

Algerul, Bugia, * unde caizii 

Au fost corsari ; Oranu *-l văd din zbor ; 
Văd Tingitania* (hrănind avizii 

Lei iuți şi elefanţi rumegători); 

Marocul, Fezul sînt aici regate * ; 
Grenada-n nord primeşte valu-n spate. 

Ci iată-i la strîmtoarea unde glia 
De-Alcide despărţită-a fost, se zice... 
Dar poate cataclismul şi stihia 
îndepărtară crestele voinice, 

Abilei asvîrlindu-i cerbicia 

Spre sud, stînd Calpe-n nord s-o aridice. 


Desparte ţări strîmtoarea cea îngustă ! 
Nimic, nimic, prin vremi, statornic nu stă ! 


23 

De cînd plecaseră, a patra oară 

Trecuse astrul porți din răsărit; 

Bătuseră drum lung (fără să pară) 

Şi trupul nu ceruse port tihnit. 

Strîmtoarea trec şi, iată-i, sînt povară 

A oceanului nemărginit... 

De-i vastă marea strînsă-n ţărmi, de-a rîndul, 
Cum e oceanu-nconjurînd pămîntul ? ! 


24 

Plutesc... Şi piere-n zări fertilul Gade * ; 
Vecinele-i ostroave-n zări dispar... 
Pămînturi, ţărmuri valul nu mai roade ; 

E cerul lui, el cerului hotar; 

Ubald grăi : — .„Răspunde-mi, de se cade, 
O, doamnă, se va-nvrednici măcar, 

Un muritor să treacă astă mare ? 

Sînt oameni unde valu-n zări dispare ?" 


25 

Iar ea : — „Alcide, monștrii ucigînd 
In Spania, pe plaiul libian, învinse 
Europa dar nicicînd 

Nu s-a încumetat spre ocean 

Ci, universului fruntarii dînd, 

A strîns prea tare spiritul uman , 
Ulise însă, nerăbdînd nici pravili, 
Nevrînd a şti în faţa vrerii stăvili, 


26 

Neînfricat zburînd printre Coloane, 
Răzbi în marea voastră, de dincoace ; 
Dar, neştiind pluti pe oceane, 

îl înghiţiră valuri fără pace ; 

Despre destinul tristei salo goane 
Voi nu ştiţi, căci pe fundul apei zace 
Vrînd alţii zbor pe marea furioasă, 
Pierit-au toţi, sau n-au venit acasă. 

Oceanul ce-l brăzdaţi nu-l ştie nime ; 
Ostroave-ascunde mii, cum şi regate. 
Se află pe uscaturi omenime 

Fecundă foarte, precum voi, în toate. 
O, soarele sclipind în înălțime 

Nimic să zămislească ? nu se poate !" 
Ubaldo întrebă : — „Peste tumult 
Ascunse lumi ce legi au şi ce cult ?" 


28 

Ea zise : — „Limbi şi rituri, obicei, 
Le au aceste naţii felurite : 

Cinstită-i Terra, mamă a tot ce e, 
Cinstiţi sînt monştrii, astrele-s cinstite ; 
O, la ospeţe unii ştiu să deie 

Mîncăruri şi de bunul simţ oprite * ; 
Barbare obiceiuri sînt stăpîne 

Şi culturi, peste Calpe, doar păgîne". 

— „Deci domnul (zise cavalerul) care 
Descinse să dea tuturor lumină, 
Ascunse pentr-o parte-atit de mare 

A globului — scînteia lui divină ?" 
Răspunse fata : — „Arte fiecare 

Va învăţa, şi legea ta creştină, 

Căci nu în veci opri-va calea lungă 
Creştinătatea pîn-la ei s-ajungă, 

Coloanele lui Hercule nimic 

Vor fi pentru acei ce ştiu să poată ; 
Imperii fără nume, mări, prezic, 

Vor fi ilustre printre voi odată ; 

Un om ce teama n-o va şti un pic 
Va-n conjura pe mare glia toată ; 

Şi, soarelui rival, va să măsoare 
Pămîntu-ntins cum face sfîntul Boare 

Porni-va-ntii un muritor ligur 
Să-nfrunte, dîrz, necunoscutul val; 
Dezlănţuitul vînt şi norul sur, 
Nesigurele-ntinderi fără mal, 
Primejdii, temeri, tot ce-i greu şi dur, 
Nu vor putea curajul lui naval 

In graniţele strimte a-l închide, 

Ce le-a hotărnicit cîndva Alcide. 

Columb ! Pe valu-ndătinat să țipe, 
Spre noul pol ţi-o duce pînza dorul ! 


Chiar Faima cu ochi mii şi mii de-aripe 
Cu greu putea-va să-ți urmeze zborul, 
Cînt lui Alcid şi Bacus să-nfiripe ! 
Te-arate doar pe tine — şi fiorul 

Le va stîrni urmaşilor .memoria 

Şi te-or slăvi poema şi istoria !” 


33 

Aşa grăi, cîrmind pe unda creaţă 
Spre-apus şi către miazăzi puţin ; 
Văzură soarele-asfinţind în faţă 
Şi-n spate răsărind, de flăcări plin ; 
Iar cînd născu o nouă dimineaţă 

Cu aburii-aurorei de rubin, 
Văzură-n dunga zării călătorii 

Un munte sur, purtînd cunună norii. 

Venind aproape, — a norilor hlamidă 
Se risipi sub razele de foc. 

Şi îl văzură-n chip de piramidă 

In vîrf subțire, gros pe la mijloc, 
Fumegător, cum cel ce să-l ucidă 

Pe Encelad * n-a izbutit de loc. 

El toată ziua fumegă din fire, 

Iar noaptea prinde flăcări să înşire 

Văd alte insule, văd culmi teşite 

De mai puţin abrupți ca-ntiiul munţi. 
Acestea-s Insulele Fericite, 

Cu numele de antici scris pe frunţi. 


Atît de Ceruri se credeau iubite 

De zămislea pămîntul, din rărunţi, 
Nescormonit de plug, din flori şi muguri, 
Ciorchini din cei mai dulci sub soare struguri. 

Se zice că măslinul, nu, nicicînd, 
Speranţa n-a-nselat, ce-i naşte floarea 
Din munţi vezi apă vie murmurînd, 
Din arbori mierea-şi picură licoarea 
Cuptorul verii-l face rîul blînd 

Şi arşiţa o domoleşte boarea. 

Sînt Elizee Cimpuri renumite, 

Sălaş faimos de umbre fericite. 

Şi călăuza iar grăi : — „Aproape 
De țelul vostru am ajuns acum. 
Vedeţi aceste insule pe ape ? 

La voi le-ajunge faima oarecum ; 
în soare rid, rodesc, însă încape 
Minciună-n adevărul lor, duium." 
Vorbind, şi acostează-n valul rece, 
Pe-o insulă, curînd, din cele zece. 

Ci Carol se rugă cu stăruinţă : 

— „Tu, călăuza marei încercări, 
Pe ostrov vreau să calc, de-i cu putinţa 
Pe ţărmul ce nu-l ştiu, pe noi cărări, 
Să văd ce cult cinstit e, ce credinţă, 
S-ajung să spun, cîndva, în alte ţări, 


Cit înțeleptul crede că-i cu rost, 
Căci ce plăcut mi-o fi să zic : Am fost!” 

Răspunse ca : — „E vrednică de tine 
Dorinţa asta, însă ce pot eu, 

Cînd mare voia proniei divine! 
Secretu-i ţine ferecat, mereu ? 
Nu-i-timpul copt şi nu ni se cuvine 
Să facem noi ce nu vrea Dumnezeu. 
Şi n-aveţi drept, pe țărmurile voastre, 
Să spuneţi taina-ntinderii albastre ! 

Doar mila Lui v-a dus pe valu-n danţ, 
Neînfruntat de marinari dibaci, 

Să rupeţi voi al lui Rinaldo lanţ, 

Să-l duceţi printre vechii lui ortaci. 

Atât ţi-ajungă ! Lacomi naviganţi 

Nu fiți ! în ciudă soartei vrei să-i faci ?” 
Vorbind aşa, de insula, înalta, 
Trecuseră şi-aveau în faţă alta. 

Le-arată ea că toate se înşiră 

Spre răsărit şi-apoi că marea-n şoapte 
Egal le dispreună... Şi admiră 

Atunci, cei doi, dintre ostroave, şapte, 
Pe care case multe se resfiră... 

Şi lanuri mari zăresc şi roade coapte. 
Deşerte-s trei şi-n sîhle uriaşe 

Şi -n munţi le dau jivinelor sălaşe. 

E-un golf pe una dintre cele trei 

Ce înspre mare două coame-alungă, 
Acoperite peste tot cu stei 

Strîngînd un port, tihnit şi calm, ca-n pungă. 
Cu fruntea şi spinarea, cu temei, 

înfruntă valu,-n port să nu ajungă. 

Şi două stînci, ca două turnuri, semn 

Le sînt navigatorilor şi-ndemn, 

Şi moţăie aici tihnite unde 

Şi-un codru stă priveliştea s-adumbre 
O peşteră în codru se ascunde 

Printre izvoare, iedere şi umbre. 
Nicicînd vreun vas în apelezi afund 
N-a fost silit cu ancora să umble 

Şi, barca, iată, chiar în golfu-acela 
Oprind-o, fata strinse-ndată vela, 

Zicind : — „Priviţi înaltul edificiu 
Tînjeşte-aici eroul vostru mare 

în trîndăvie, voluptăţi şi viciu 
Plăceri şi jocuri, care mai de care, 
Veţi trece poarta de sub frontispiciu 
Voi, mîine doar, la răsărit de soare. 
Răbdaţi deci pîn-la ceas de auroră, 
Căci e funestă orice altă oră. 

Dar mai puteţi cit încă-i ziuă, voi, 
Să-i şi ajungeţi muntelui la poale." 
Ci, bun rămas luîndu-şi, amîndoi 
Pe țărm dorit şi pe uşoară cale 

Se avîntară vajnicii eroi... 

Puțin avea pînă să se prăvale 

în valuri al lui Febus car de foc, 
Cînd ei ajunseră ţintitul loc. 

Peste prăpăstii apuca suişul 

Spre unde se cerea în zori să treacă. 
înzăpezit se-arată povirnişul, 

Cu flori printre zăpezi şi promoroacă, 

Cu arbori nalți, cu verde-n veci frunzişul; 
Stau crini cu trandafirii să se-ntreacă, 

în prospeţime peste-a gheții coajă ! 

Ce preschimbată-i firea printr-o vrajă ! 

Cei doi popas fac la picior de plai 

în loc hirsut, pustiu, cu umbre dese ; 
Dar cînd izvorul soarelui bălai, 

Cel veşnic, a se revărsa purcese, 

— „Curaj!" ei îşi strigară... „Fuga, hai !" 
învioraţi mergeau, dar numai ce se 

Ivi, de nu ştiu unde,-n drumul lor, 

Tîrîş, un monstru înspăimîntător. 

Tot legănînd un cap cu solzi de aur, 
îi umflă gîtul furia grozavă. 


Astupă drumul tot acel balaur, 
Vărsînd pe gură flăcări şi otravă. 
Se-ncolăceşte, de inele faur. 

Sau şi-alungeşte-mbăloşata glavă ; 
Dar, drumului oricît i-ar fi el paznic, 
Cei doi dau iureş peste el, năprasnic. 


49 
Cu sabia vrea Carol să lovească 
Dar strigă celălalt : — „Ce faci ? la seama! 


Cu braţul şi cu-o armă pămînteasca 
Cutezi să dai în monstrul groaznic iama ? 
Şi, şfichiuind din varga, nebunească, 
Trezi în fiară-atît de tare teama, 

încît luă-şi spre ascunzişuri valea 

Şi slobodă lăsă spre munte calea. 

Un leu apoi, cu ochii de jăratic, 

Țişni, voindu-şi-i îmbucătura, 
Zbirlindu-şi coama şi la dinţi sălbatic, 
In cît prăpastia de mare gura. 

Cu coada coastele-şi lovea, zănatic... 
Ferocitatea i-o dădu de-a dura 

Tot varga lor, de groază îngheţîndu-l, 
Incat fugi de ei, mîncînd pămîntul. 

Ei drumul îşi urmară tot mai iute, 
Măcar că, iar, cu urlete-nteţite, 

în haite, monştri cu mişcări hirsute, 
Cu-nfaţişări de groază, felurite, 


îi asaltau ; părea că fiare slute 

Ce între Nil şi-Atlante sînt prăsite, 
Ori în Hercinia şi în Hyrcania,” 
Porneau să le împiedice strădania. 

Dar toată luda monştrilor armată 

Nu-i poate-mpiedica pe ei să meargă... 
Minune ! Varga cînd o văd, îndată 

Se spulberă, înspăimîntaţi de-o varga, 
De şfichiuirea ei cădelniţată... 

Ajung pe-a muntelui spinare largă 

Şi alte piedici nu mai au în față 

Decît urcuşul greu şi aspra gheaţă. 

Dar cum învinseră zăpezi şi ger, 

Răzbind şi cărăruile să-nfrunte, 

Zăriră un senin şi dulce cer 

Şi-un şes deschis, întins pe culmi de munte, 
Tihnit, era văzduhului străjer, 

îmbălsămat de mii de flori mărunte, 

Şi nu-nteţeau, nu molcomeau o boare 
Pe-ntinsul lui rotirile de soare. 

Aici nici ger, nici arşiţi nu se simt ; 
Nu-i cerul cînd noros şi cînd senin. 

Un pur azur revarsă-n veci alint 

Şi nici dogori nici geruri piept nu-i ţin. 
Nicicînd răcoarea pomii nu-şi dezmint, 
Nici florile parfumul dens şi plin... 


Pe-un lac, palatu-Armidei este domn 
Al munţilor şi-al mării fără somn. 

Sleiţi de drumul lung acum cei doi 

Ba merg domol, ba fac cîte-un popas 

Pe cîmpul plin de flori şi ierburi moi... 
Cînd, iată, dă de prin stîncime glas 

Un pur izvor cu-mbelşugat şuvoi, 

Ce cheamă arsa buză, frîntul pas, 
Şi-apoi se-mparte-n mii şuviţe,-n goană, 
Dînd florilor şi ierburilor hrană. 

Şuvoaiele curînd se împreună 

într-un canal cu flori pe maluri, mii... 
îngînă-se cu frunzele-cunună, 

Ce stau în arbori veşnic verzi Şi vii; 
Dar frumuseţile ce-n fund le-adună 

Se văd prin unde-atit de străvezii !... 
Pe maluri ierburi mătăsoase, proaspete. 
Odihnei te îmbie să-i fii oaspete, 

ÎŞI zic : — „Aici e-al rîsului izvor ! 
E-aici izvorul relelor din lume ! 

Să fie ochiul nostru-veghetor 

Şi piept să-i ţinem jindului, anume !" 
Sirena-nşelătoare nu o vor 

Cu cîntec dulce susurînd prin spume, 
Ci merg pînă ce văd că se prefac 
Şuvoaiele, alcătuind un lac. 

Pe mal de lac c-o masă cu de toate 
Şi două fete prea fermecătoare, 
Lascive, doldora de voluptate, 

Se zbenguie şi, care mai de care, 

Ba se întrec spre-o ţintă să înoate, 
Ba se stropesc cu apă-n faţă, tare, 
Ba-n apă se scufundă deadreptul. 
Apoi scoţindu-şi capul tot şi pieptul. 

Aţiţă aspre inimi goliciunea... 

Stau, le contemplă, ele-şi văd de joacă, 
Dar una, iată, uită sfiiciunea : 

Rotund se-arată sînu-i, bun să placă; 
Din alabastru nenceput minunea 

A izbutit grumazul ei să-l facă, 

Iar unda străvezie-i slab voal 

A ceea ce se mai străvede-n val. 

Cum iese-a dimineţii stea din unde, 
Strălucitoare şi de rouă plină, 

Sau cum ţişni din spumele fecunde 
A dragostelor mamă la lumină, 
Arată nimfa farmece rotunde 

Şi de-aur păr răsfrînt în unda lină... 
Pe ci zărindu-i doar acuma, cică, 
îndată se făcu în apă mică. 

Şi părul răsfirîndu-şi-l atunci 

Din nodul ce-l ţinea mai adineauri, 
Ea sînu-şi înveli în văluri lungi, 
Țesute-n mreaja părului de aur. 

Păr fermecat! Tu vraja ta n-alungi, 
De-alungi al farmecelor dulci tezaur. 
Astfel, de păr şi val ascunsă toată, 
Ea-i mulțumită dar şi ruşinată. 

Rîzînd, pe chipul ei bujori răsar 
Deodată rîsul înfrumuseţîndu-i 

Şi rîsu-i înfrumuseţează iar 

Bujorii care-au răsărit, la rîndu-i. 

O, glasul ei cel mîngîios şi clar 

l-ar fi vrăjit pe alţii, săgetîndu-i ! 

Grăi spre ei : — „Străini, cărora, Soarta, 
Deschide-vă către plăcere poarta ! 

Aici e-al desfătării port... Aici 
Necazurile trebuie să moară. 

Plăceri aflaţi aici, ostaşi voinici, 

Ca-n vîrsta de-aur de odinioară. 
Lăsaţi la umbră armele şi nici 

Nu v-amintiţi războiul... Pacea doară ! 
Căci de acum se cere-nverşunaţi, 

Să-i fiţi numai Amorului soldaţi. 

Vă fie patul ierbii cîmp de luptă ! 
Noi vă vom duce-acolo unde bravii 


Sînt fermecaţi de cea din soare ruptă, 
Ce fericiţi îşi face pururi sclavii... 
Primiţi în cerc ce din plăceri se-nfrupta 
Veţi fi... Şi-acum nu faceţi pe trîndavii, 
Ci-ncepeţi prin a vă-mbăia în lac, 

Şi vă-ntremaţi la masă, după plac." 

Aşa vorbea... Cealaltă, prin priviri 

Şi gesturi, întărea mereu c-aşa-e ; 
Cum fata de păstor, la prăznuiri, 

îşi mişcă pasu-n sunet de cimpoaie, 
Ba mai domol, ba prins în iuți rotiri... 
Dar inimile aspre nu le-nmoaie 

Chip prefăcut, dulci vorbele şi gluma, 
Ci le aţiţă simţurile numa. 

De cum îi răscolesc dorinţi abraşe 
Armura-mbracă minţea pururi trează 
Şi patima le-o nimiceşte-n faşe... 
înfrînte, nimfele se ruşinează... 

Iar cei doi, cît erau de drăgălaşe, 
Nici bun rămas zicînd, înaintează 
Către palat, şi ele iar, în undă, 

Ca să-şi ascundă ciuda, se scufundă. 


CINTUL XVI 


1 

Rotund palatul e... Spre miezul lui, 
E-nchisă între ziduri o grădină 

Cum mai bogată nu a fost şi nu-i... 
întortocheate galerii se-mbină 

în jurul ei, căci demoni fauri, şui, 

De ciudăţenii o voiră plină. 

Păzită de asemeni încîlceală, 

Năuntru nu-i pătrunzi nici din greşeală. 

Porți sute, în ferecaturi de-argint, 

De lume stau palatul să-l despartă. 
Țiţini de aur de canat le prind... 
Intrînd cei doi pe cea mai mare poartă, 
Văd cizelate chipuri vii — şi simt 
Că-nvinsă e materia de artă. 

N-au chipurile grai, dar au şi grai, 

în ochii tăi de crezi şi buni îi ai. 

Torcea, printre meonicele roabe, 
Acel ce Terra ţine-o pe grumaz 
Şi-a pus cu botul Hadesul pe labe... 
Grozav făcea de el Amorul haz ! . 
Lua în glumă lola-n braţe slabe 
Cumplite arme de erou viteaz 

Şi, vrîndu-şi blana leului veşmînt, 
Se-ncovoia frumosu-i trup plăpînd. 


4* 
Ci iată marea... Spumele cărunte 


Din cîmpul ei cel de azur se-nfruptă ; 

Şi arme scapără şi, frunte-n frunte, 

Stau nave rînduite pentru luptă. 

Cînd arde Leucatu-n flame crunte, 

Aurărie parcă-n val e suptă... 

Cu inzi şi egipteni şi-arabi 

în gloată, Antonius pe-Auguslus vrea să-l bată. 

Cicladele păreau că se avintă. 

Din temelie smulse,-n încleștare ! 

Că munţi cu munţi înalţi se iau la trîntă 
Corăbuile-s turnuri plutitoare ! 

Pluteşte cîte-o navă-n două frîntă 

Şi zbor săgeți si flăcări orbitoare... 
Victoria spre unul nu înclina 

Cînd, iată fuge barbara regină. * 


6 

Antoniu fuge !... Nu mai vrea domnia, 
A lumii ?... Nu, nu fuge, ci se lasă 
Tîrît de ea, dar ura şi mînia 

Cu patimile pentru preafrumoasă 

în sufletu-i se bat, cum şi mîndria 

Cu ciuda pentru fuga ruşinoasă. 
Fugind, priveşte ba al luptei rug, 
Ba-nvinsele-i corăbii, care fug. 


7 

Apoi, printre-ale Nilului meandre, 
Aşteaptă trist să-i vină ceasul morţii, 
în braţele frumoasei copilandre, 


Vrînd parcă să-şi mai îndulcească sortii 
Cei cruzi într-un noian de clipe tandre... 
Privelişti multe-i stau podoabe porţii, 
Dar ochii ei şi-i smulg de pe argint, 

Să intre în sucitul labirint. 

Precum Meandru,*-n Joc sucit, pieziş 
Ba spre izvor se-avîntă, ba la vale, 
Lovit fiindu-i valul in suiş 

De valul ce spre mare se prăvale.— 
Aşa, ba mai cruciş şi curmeziş, 

Merg căile-n palat... Dar dreapta cale 
Le-arată harta dată de moşneag, 

Ce-i trece piedicilor peste prag. 

Ieşind din aste încîlcite căi, 

Grădina mîndră îţi iveşte-n față 

Havuzuri mari cu ape în văpăi, 

Un rîu, şi flori, şi arbori, şi verdeață, 
Coline, peşteri şi umbroase văi... 

Cu toate-odată ochiul ţi-l răsfaţă 
Şi,-ascuns cum meşteşugu-n orice parte-i, 
Mai mare-i preţul nevăzut al artei. 


10 

Sălbăticia şi orînduiala, 

în locuri şi-n podoabe, par fireşti, 
Căci Firea parcă-ar imita migala, 

Jucîndu-se, a artei omeneşti. 

Toţi arborii-şi supun Armidei fala 


Şi-s veşnic înfloriţi prin vrăjile drăceşti 
O fructă cînd căderea şi-o aşteaptă, 
Răsare alta-n pomi, şi-ndată-i coaptă. 


11 

Pe-acelaşi trunchi, pe-acelaşi ram, cînd piere 
Smochina coaptă, creşte crudu-i fruct, 

Cum crude, după-nvăpăiate, mere... 

Cu foc solar în vrejurile-i supt, 

Şerpuitoarea viţă-n sus se cere, 

Rodind ciorchini mustoşi, neîntrerupt, 

Căci lîngă floare-i creşte agurida 

Şi bobul rubiniu, cum vru Armida. 


12 

Stau păsări giugiulindu-se-n frunzar, 
Umplînd văzduhul de lascivul son 
Şi frunzele şi undele tresar, 

Fiind al viersuirilor ison. 

Tac păsările, — freamătu-1 mai clar 
Iar cintă, — e un stins şi dulce zvon. 
Aeriene muzici (întîmplare-i 

Sau artă ?) hangul ţin ciripitoarei. 


13 

Penet multicolor, de purpur ciocul, 
Le are, dintre zburătoare, una, 

Ce-n viers tînguitor îşi varsă focul, 
Cu glas parcă de om, întotdeauna. 

Ce dulci minuni îşi află-n guşa-i locul 
Cînd triluirilor le pişcă struna ! 
Ascultă-i alte păsări, mute, cîntul 


Şi susurul şi-l amuţeşte vîntul. 


14 

Cînta : — „Cînd işti in soare verzii muguri, 
Ce fragedă eşti, roză, şi sfioasă ! 

De-al tău veşmînt îmbobocit te bucuri, 

Cu cît eşti mai ascunsă, mai frumoasă | 
Dar cînd învoiţi împurpurate ruguri, 
Curînd tînjeşti şi nu eşti arătoasă ! 

Nu eşti cum te doreau cîndva în plete 
Atîţia tineri şi atîtea fete. 


15 

Junia — floarea vieţii pieritoare — 

La fel, doar în răstimp de-o zi se pierde ! 
Aprilie, re-ntors cu ploi şi soare, 
Nu-atoarce virsta fragedă şi verde ! 
Culegeţi roza, deci, în zori, cînd are 
Senine frumuseți să vă dezmierde ! 
Culege roza dragostei, iubind 

Cît timp mai poţi să fii iubit cu jind !" 


16 

Tăcînd ea, ciripitori mea mută, 
Dreptate dîndu-i, viersului dă ghes : 
Mai des, mai des hulubii se sărută ; 
De dragoste-ard jivinele mai des. 
Stejarul, castul laur, pomi, o sută. 
Şi mii de plante ce din glie ies, 

Şi marea, şi pămîntul prind simţire 
Topindu-se-n suspine de iubire. 


17 

Printre-ale melodiilor chemări, 

Printre voluptuoasele spite. 

Cei doi îşi fac neabătuţi cărări 

Şi-i lasă reci plăceri nebănuite... 

Şi iată, prin frunzarul în răspăr, 

Că văd... Ba nu !... Ba da ! — cum tolănite 
Stau două trupuri : ea în iarba moale, 

Cu fruntea el pe sînul dragei sale. 

I-s sinii goi, e de dorinţă beată ; 

Se joacă-n părul ei zefiri vioi 

Şi o fierbinte rouă înstelată 

Ii face mai frumoşi obrajii moi. 

Ca raza-n unda rîului, curată, 

Râd umezi ochii ei plăcerii noi... 

Stau ochi în ochi şi ea-l primeşte, dulce, 
Frumosul cap în poala ei să-şi culce. 

în ochi cu sete cînd îi soarbe nurii, 

Se mistuie Rinaldo, ca de pară. 

I-i pîrjolită frăgezimea gurii 

Şi pleoapa de săruturi ele fecioară... 
Suspină el în poala dulcii hurii 
Şi-atuncea parcă sufletul îi zboară, 

Cu totul într-al ei să se resoarbă... 

Cei doi privesc, ascunşi de pomi şi iarbă. 

De şold i-atîrnă (stranie unealtă !) 


Lui, un cristal curat şi sclipitor, 

De dragoste doar bun şi nu de altă... 
Rîd ochii ei, — ard ochii lui de dor 
Şi văd, din mii de lucruri laolaltă, 
Un lucru în oglindă ochii lor... 

I-o pune-n faţă ea, el se priveşte, 
Dar doar în ochii ei se oglindeşte. 

Ea-i mîndră — că-i stăpînă ; el — că-i sclav 
Pe ea se vede ea, el, toi pe ea. 

Zicea el: — „Mai priveşte-mă, suav, 

Cu ochi ce-s fericirea ta şi-a mea ! 
Oglindă-ţi este focul meu grozav 

Cum mai adevărată n-ai afla... 

Doar inima mi te răsfrînge toată, 

în farmecele dulci şi-n nuri bogată ! 

O, crudo, dacă fugi de chipul meu, 
Contemplă-ţi frumuseţea ta măcar. 
Vei fi, nemultumita mea, mereu 
Spre tine-ntoarsă, mulţumită iar. 
Oglinzii să răsfrîngă-i este greu 

Un chip din paradis în strimt hotar... 
Doar cerul nurii ar putea să-ţi prindă 
Şi stelele, in vrednică oglindă !” 

Armida rîde... Totuşi, cu migală, 
în coade-şi împleteşte părul iară, 
Lasciva rînduindu-i răvăşeală 


în bucle peste care flori presară. 
Ca smalțul pe-aurită poleială 
Sînt-florile în părul de fecioară. 
Pe crinii sinului ea roze poartă 
Şi dichisit e vălul ei cu artă. 

Mai mîndru nici păunul nu-şi înfoaie, 
Cu fast, al cozii mari penet ochios ; 
Cu purpură şi aur, după ploaie, 

Nici Iris n-are arcul mai frumos ! 
Dar brîului, ce-o-ncinge şi la baie, 
Cu mult i-s toate cele mai prejos. 

O, cîte nu i-a strîns în țesătură, 

Dînd viaţă lucrurilor ce n-avură ! 

Gingaşa ciudă, dulcea mîngîiere, 

Un „nu" şoptit, atrăgător, — suspine ; 
O blîndă tihnă, lacrimi de plăcere 

Şi galeşe priviri ; păreri de bine, 
Surîsul şi-a săruturilor miere 

Le-a strîns în trama ţesăturii fine 

Şi le-a topit în plin de vrajă foc, 
Făcîndu-şi brîu subțirelui mijloc. * 

„„Sfirşind cu dichisitul, sărutîndu-l, 

îşi ia acum Armida bun rămas, 

Căci ziua la magie-i este gîndul 
Şi-ascultă doar ocult, de taină glas. 

El rămînea şi, ceasuri lungi, de-a rîndul, 


Cum nu i se îngăduia un pas 
Pe urmele-i să meargă sau aiurea, 
Printre jivine colinda pădurea. 

Cînd umbrele, prietene tăcerii, 
Recheamă drăgăstosul furtişag, 

Din nou se-aruncă-n braţele plăcerii, 
Se mîngiie şi se iubesc cu drag... 
Smulgîndu-se frumoasa mîngilierii, 
Cum mai de seamă treburi o atrag, 
Cei doi, dintr-un tufiş ieşind, îşi lasă 
Vederii-mbrăcămintea lor pompoasă. 

Cum roibul nărăvaş cărui mîndria 
Izbînzilor prin arme i se fură, 
Tinjeşte unde paşte herghelia 

Şi-l moleşeşte-a dragostei căldură,- 
Cînd sună iar de trîmbiţe cîmpia 
Şi-l cheamă-a armelor zăngănitură, 
Nechează, saltă, arde de nădejde 
Că, sub stăpîn, va înfrunta primejde, 


29 

Rinaldo tot la fel, cu ochii dînd 
De-armurile ce scăpărau in soare, 
EI, cel cumplit şi vajnic orişicînd, 
Măcar că dulci beţii ameţitoare 

I-au moleşit un timp şi trup şi gînd, 
Renviorat, numaideciît tresare 
Şi-atunci Ubald, precum avu povaţă, 


Cel scut de diamant i-aduce-n faţă. 

Privindu-se, se vede-aşa cum este ; 

Se miră,-n fină lucrătură, cum 

Il înveşmîntă straiele aceste 

Si cum scăldat i-i părul de parfum 

Cum spada, spada-i mîndră stau s-o-ncreste 
Podoabe parcă femeieşti acum ; 

Si-odată ce zorzoane o încarcă, 

De fudulie-i bună numai, parcă ! 

Cum omul copleșit de somn de plumb 

Isi vine după reverie-n fire, 

La fel, văzîndu-şi chipu-n scutul scump, 
Rinaldo nu îndură a-l privire ; 

Ruşini, sfieli pe faţa lui irump 

Si-n jos priveşte numai, cu mîhnire; 

Sa nu se vadă. în viitoarea spumii 

S-ar vrea-nghiţit, şi-n foc, şi-n rînza humii! 

Grăi atunci Ubald : — „Război grozav 
In Asia poartă Europa toată ; 

Pe sirian meleag e orice brav 
Adorator al lui Isus ! Tu, iată, 

Peste hotarul lumii stai, trîndav, 

Tu, cel cărui Berthold îți este tată ! 
Robit femeii, nu-i ştii vremii mersul! 
Nu-ti pasă că se mişcă Universul! 

Virtutea ce sfirşeală ţi-o destramă ? 

Ce somn ? Te scoală ! Spre măreaţă fapta 
Te cheamă tabăra, Bouillon te cheamă! 
Fortuna şi izbînda te aşteaptă ! 

De-ai început lucrarea cea de seamă, 

Să n-o şfirşeşti, destinul nu mai rabdă ! 
De-a fost să zgudui tagma cea păgînă, 

Cu spada pleac-o astăzi în țarină !" 


34* 

Nehotăriît şi mut, şi nemişcat 

O clipă stă doar nobilul vlăstar ; 
Dar cum ruşinea ciudei foc i-a dat, 
îşi nalță mîndra frunte, mîndru, iar 
Peste-al ruşinii foc învăpăiat 
Văpăi de alt soi în obraji i-apar 

Şi sfîşie-a robiei lui însemne : 
Podoabele deşarte şi nedemne. 

In grabă, işi croieşte singur drum 
Prin mult întortocheatul labirint ; 
Străjerul crunt Armida-l vede cum 
E mort în fața porții de argint : 
Presimte că iubitu-i fuge-acum 

Şi, vai, aceste temeri nu o mint ! 
Vedere crudă ! lată-l cum se smulge 
Cu iute pas din închisoarea dulce 


36 
Să strige vrea : — „Cum, singură mă laşi?” 


Dar sugrumat i-i glasul de durere; 
Durerea-şi taie-n inima-i făgaş 

Si mai multă amărăciune cere ; 
Plăcerea-i smulg din braţul pătimaş 
Puteri cum n-are arta ei putere ; 

In van încearcă iar să-l prindă-n mreajă, 
Căci forța-şi pierde tainica ei vrajă. 

Profanele rostiri îndătinate, 

De magele Thesaliei ştiute, 

Ce pot opri rotații înstelate 

Si umbre scot din hrube nevăzute, 
Le ştie, dar prin ele nu mai poate 
Sili acum Infernul s-o ajute. 

Şi vrea să afle-atunci mai bună magă 
Dacă nu este inima-i beteagă. 

Uitînd de cinste, după el aleargă... 

O, unde-i sînt izbînzile, mîndria ? 
Candva, cu-un semn, oricît era de largă, 
Lui Amor îi fura împărăţia ; 

Tufiei frate-i sta disprețul, parcă ; 

Iubiţi voia, dar neiubindu-i şi ea ! 

Pe sine se iubea — şi-n ochii lor 

Iubea de ea stîrnitul numai dor. 

Şi fuge-acum, derîsă, părăsită, 
După iubitul ei nepăsător ; 
Comoara frumuseţii ei sporită 


Şi-o vrea prin plâns şi graiul rugător. 
Zăpezi, stîncimi nu ţin nici o clipită 

în loc plăpândul ei frumos picior. 

I-s strigătele soli ce-o iau nainte-i, 

Dar pe fugari abia la țărm mai prinde-i. 

Nebună, strigă : — „Tu, ce laşi o parte 

Din mine — şi cu tine alta-mi iei, 

Redă-mi ce-mi iei, sau ia-mi ce-mi laşi, sau moarte 
Ne dă amîndurora, dacă vrei ! 

Stai ! Stai ! Te-ajunga ruga mea departe ! 

Nunţi cer săruturi... Alteia femei 

Le hărăzeşti... Te temi să mai rămîi ? 

O, poți fi surd la rugi, fugind întîi!" 

Ubaid grăi atunci : — „Un bun rămas 
Ea merită, slăvite senior. 

I-s arme farmecul şi plânsul glas, 
Dar cit ai fire de triumfător 
Privind-o-n faţă-n acest ultim ceas 
Şi-asupră-ţi ajungând izbînditor ! 
Astfel e simţu-nfrînt de judecată ! 
Prin luptă mintea ni-i purificată 

Rinaldo stă... Trăgîndu-şi răsuflarea, 
L-ajunge ea din urmă şi, plîngînd, 
îndurerată, tristă, vrăjitoarea 

E parcă mai frumoasă ca oricînd. 
Privindu-l țintă, mută. — indignarea 


O ţine-aşa ? Sfiala ? Tristul gînd ? 
El n-o priveşte sau i-aruncă numa 
Priviri furişe, ruşinat acuma. 

Cum cântăreţul iscusit, — nainte 
Ca vocea-naltă să şi-o desfăşoare, 
Cu dulci şi grave melodii deprinde 
Urechea ce-o să-i deie ascultare, — 
La fel ea,-n ciuda chinului fierbinte, 
Nu-şi uită armele amăgitoare : 
Suspină-ntii, ca-n suflet de erou 
Să-şi afle plîngerile ei ecou, 


44 

Dar strigă-apoi : — „Să n-aştepţi, suflet crud, 
Rugări cum draga-i spune celui drag ! 

De silă ţi-i de amorul tău zălud, 

Urîndu-mă, ascultă-mi !.... Pe-alt meleag 
Duşmanii rugi duşmane cînd aud ; 
Le-ascultă ades şi-n vremuri de harțag ! 

Poţi să m-asculți, întregul tău dispreţ 
Păstrîndu-ţi-l, de vrei cu orice preț. 


45 

De mi urăşti, cu ura te desfată, 

De-ţi pare dreaptă!... N-ascund că şi eu 
Pe toţi creştinii i-am urît odată, 

Cum şi pe tine te-am urît, mereu ! 
Pagină m-am născut şi-s învățată 

In fel şi chip să-mi frîng duşmanul meu. 
Te-am prigonit şi-ntemniţat, anume, 


în loc pustiu de lupte şi de lume. 

Mai află, şi mai păgubit să fii, 

Şi ura ta să crească mai grozavă, 

Ca-n mreajă eu te-am prins prin viclenii ! 
O, vinovate mîngilieri de sclavă 

Şi ticăloase prefăcătorii ! 

Intîiul rod din inima suavă 

Să-l dai unui tiran, cînd tu pe mulţi 
îndrăgostiţi n-ai vrut nici să-i asculţi ! 

Aceasta de-i înşelăciunea mea, 

Şi dacă este ea de neiertat, 

Sălaşul care te-a vrăjit cîndva 

Pentru aceasta dacă l-ai lăsat, — 

Treci mări ! Te-avîntă-n orice luptă grea ! 
Credinţa nimiceşte-mi-o, turbat ! 
Credinţa mea, zic ? Crudule, sub stele, 
Doar tu eşti idolul vieţii mele ! 


48 

Ingăduie-mi atît : să te urmez ! 

Chiar pentru-un duşman e puţin ce-ţi cer ! 
Pe hoţ uitîndu-şi prada, cînd îl vezi ? 

Ori robii-nvingătorul cavaler ? 

Că-s prada ta ai tăi să aibă crez, 

O laudă mai mult să ai sub cer. 

In rîs de te-am luat, luată-n rîs 

Şi sclava ta să vadă toți că îs. 


49 

Să mai păstrez ? Dar pentru cine, oare, 
Lung păr de aur, ţie hărăzit ? 

îl voi tăia, o sclavă oarecare 

Să fiu, de însăşi sclavă m-am voit! 

Te voi urma-n a luptelor viitoare, 

Prin hoardele vrăjmaşului zărghit. 
Putere sa-ti port lancea — şi curaj 
Destul am, să-ţi ţin roibul nărăvaş ! 


50 

Ți-oi fi, cum vrei, mereu, scutar sau scut; 
Cu viaţa-mi pavăză ţi-oi sta, mereu; 

La tine n-o să-ajungă fierul crud, 

Deciît trecînd întîi prin sînul meu ! 

Ce barbar te-ar lovi, cînd, la-nceput, 

Ar trebui să fiu lovită eu ? 

N-ar vrea dispreţuita-mi frumuseţe 

în locul răzbunării să-l răsfeţe ? 


51 

Mă laud iar, cînd frumusețea-mi, vai, 
O clipă să te-nduplece nu poate !" ... 
De lacrimi ca izvoarele pe plai 

Aici i-s plîngerile sugrumate ; 

De mînă i se-agață şi de strai, 

Umilă, însă el nu vrea, se zbate 

Şi-i scapă... Lacrima nu-şi află drum, 
Nici dragostea spre inima-i, acum. 


52 
Cind judecata inima-i îngheaţă. 


Amorul vechi n-o poale-aprinde iară 
Dar mila lui, iubirii pururi soaţă. 
Sfielnică se-ndreaptă spre fecioară ; 
îl tulbură atît încît pe faţă 

Greu ţine lacrima să nu-i răsară 

Şi roabă el simţirea dulce-şi face 

Şi îşi ascunde-a inimii nepace. 


53 

Răspunde-apoi : — ,„.Mă copleşeşte foarte 
Durerea ta şi, de-aş putea,aş stinge 

Cumplitul foc ce inima ţi-o arde ! 

Dispreţul ? Ura ? Nu mă vor atinge ! 

Să mă răzbun ? — Nu m-ai jignit de moarte 
Duşmană nu-mi eşti ! Roabă, — nu ! A-nvinge 
Prea mult ai vrui şi-n ură cum şi-n dragoste. 
Acest păcat îţi este numai pacoste. 

Sfat omeneşti greşeli : Cum eşti femeie, 
Credința ta şi vîrsta ți le iartă ; 

Osîndă nu vrea inima-mi să-ți deie 
Cînd cer şi eu către iertare poartă ! 

Voi şti o scumpă amintire ce e 

La rău sau bine hărăzit de Soartă. 

Ți-oi fi eu cavaler, pe cît putinţa 

Mi-or da onoarea, lupta şi credinţa. 

O, să ne punem capăt rătăcirii ! 

Să ne-ngropăm ruşinea mare toată 
La capul lumii, la hotarul firii ! 


Această faptă fie-mi doar uitată 

Din cîte-mi vor şti harul împlinirii 

în Europa şi-Asia, vreodată ! 

Nu-ţi nemuri prin mari ruşini noblețea, 
Nici stirpea ta, precum nici frumuseţea. 

Rămii cu bine... Călăuza mea 
Se-mpotriveşte să-mi urmezi prin lume ! 
Tu cată-ţi fericirea altcumva, 

Lăsînd înţelepciunea să te-ndrume !" 
„„„Ea turburată foarte-l asculta 

Şi, cum mînia sta să o sugrume, 

în pieptu-i zăvorită multă vreme, 

Un iad vărsă spre dînsul, de blesteme : 

— „Nu eşti vlăstar al sîngelui de 

Este ! Na Sofia frumoasă ţi-a fost maica! 
In val turbat, in Caucaz, pe creste 

Născut ai fost !... Te-a alăptat tigroaica 
Hircană !... Inima de piatră-ţi este? 

Nici drum unui suspin nu poţi să dai ca 
Să-mi îndulceşti durerea ?...Te-ai schimbat, 
O Lacrimă de nu verşi, întristat ? 


58 

Ce să-ţi mai spun ? Ce să-ţi aduc aminte ? 
Eşti cavalerul meu — şi fugi departe ? 
I-auzi ! învingătorul! Doamne sfinte ! 

Mă iartă că l-am fost jignit de moarte ! 
Zău, uite ce mai Xenocrat * cuminte ! 


Ce judecăţi despre-a iubirii soarte ! 
Voi, zei, cum de-i răbdaţi trufia, oare, 
Cînd vă trăzniţi şi temple, şi altare ?! 

Te du ! S-ai pace cîtă-mi laşi tu mie! 

Te du, hain şi crud, pe drumul tău! 

Duh, umbră, nouă Furie,-n vecie, 

Cu şerpi şi torţe te-oi urma şi-n hău ! 

Ca dragostea-mi de-ncinsă va să fie 
Turbarea mea — şi n-o să-mi pară rău ! 
Iar dacă-n luptă fi-va să ajungi, 

Iertat de val şi stînci cu colţi prelungi, — 

Cînd, printre morţi, strivit, vei zace-n sînge, 
Tu chinu-mi vei plăti, războinic crud ! 
Suspinul cel din urmă cînd te-o frînge, 

Mă vei striga şi poate-am să te-aud !... 
Durerea ultimul cuvînt i-l stinge. 

Ca moartă cade, cu tot trupul ud 

De reci sudori... Pe chipu-i tras, livid, 
Luminii zilei ochii i se-nchid. 

Da, ți se-nchid, Armida... Prea zgîrcită, 
Tăria n-a vrut cazna să-ți aline. 
Deschide-i, tînără nefericită, 

Să-l vezi pe el cum plînge cu suspine ! 
O, cit ti-ar fi durerea îndulcită, 
Plîngînd amar văzîndu-l lîngă tine ! 
N-ai crede, bun rămasul lui, copilă, 


Că fost-a duioşie doar, şi milă ! 

Rinaldo ce să facă ? Pe nisip 

S-o lase-aşa, nici vie şi nici moartă ? 
Curienia şi mila-n fel şi chip 

îl ţin... Al datoriei glas nu-l iartă ! 

...Şi pleacă.. I-au răsfrint zefiri pe chip 
Tot părul celei ce pe unde-i poartă. 

Spre țărm i-s ochii ţintă, dar dispare 

Şi ţărmul cînd se-avîntă-n zbor pe mare. 


63 

„„„Domneau, cînd îşi veni Armida-n fire, 

In jurul ei pustiul şi tăcerea. 

Şi iarăşi se jeli : — „în nesimţire 
Lâsîndu-mă, să plece-avu puterea ? 

Cînd eu ameninţată-s de nefire 

O clipă n-a-ndurat întîrzierea ? 

Şi-l plîng ! Şi-l mai iubesc ! Şi stau pe țărm. 
Prin răzbunare negîndind să-l sfărm ! 

La ce bun plînsul ? Arme nu am,alte? 

L-oi dibui pe-acest ingrat cîinos 

Chiar în abis şi-n slăvile înalte ! 

îl văd !... L-am prins şi inima i-am scos |... 
Şi spinzur mădularele lui calde, 

Să aibă pildă orice nemilos ! 

E crud ? Mai crud ca mine n-o să fie ! 

Dar unde sînt ?... Ce tot vorbesc ?... Vai ţie, 

Nefericito ! Era bine, crudă. 

Cit îl ţineai captiv, cu el să fii ! 
Te-ncinge astăzi prea tîrzie ciudă, 
Se-aprind în tine prea tîrzii mînii ! 
Prin dibăcie, frumuseţe, trudă, 
Dorinţa, totuşi, mi se va-mplini ! 
Dispreţuită frumuseţea mea, 

Tot ea se cere a mă răzbuna ! 

Acel ce capu-i mîrşav reteza-va, 
Plătit va fi cu farmecul în pîrg ! 
Amanţi faimoşi ! Apăsătoare-i slava, 
Dar e cinstit îngrozitorul tîrg ! 

Va fi averea mea şi mîna sclava 
Acelui care-mi va urma cu sîrg ! 
Nemeritînd asemeni plată, nurii 
Mi-ar fi un dar zadarnic al naturii ! 

O, cit urăsc nefericitul har 

De-a fi născută, vie şi regină ! 
Nădejde-mi este răzbunarea doar 
Şi-s prin dulceaţa ei de viaţă plină ... 
Aşa vorbind, întretăiat, amar, 
Pierind, într-una gîndu-şi învenina, 
Cum o arată părul răvăşit, 

Obrajii-n foc şi ochiul rătăcit. 


68 
Strigîndu-i din palat, cu glas obraznic, 


Pe toţi trei sute zeii din Infern, — 
Păleşte astrul veşnic, bolţii paznic, 

Şi nori întunecaţi pe cer se-aştern ; 
Sînt munţii zguduiţi de vînt năprasnic 
Şi duhuri infernale se discern 
Lătrînd, urlînd, şi şuierînd, în tropot... 
Iar hăul numai muget e, şi clocot. 

Mai negre decit noaptea umbre pică ; 
Un licăr printre ele nu-ntrevezi ; 

Şi fulgerele bezna grea despică ; 
Se-arată raze pale, tot mai des, 

Greu, greu se descîlceşte-a umbrei chică. 
Şi toate cele la lumină ies, 

Dar din palat nici urmă nu se-arată 

De nici nu poţi să spui c-a fost vreodată. 


70 

Sub soare şi sub vînt cum se destramă 
Imenşii nori, cei albi şi trecători, — 
Cum se destramă năluciri ce-l cheamă 
Pe bolnav spre delir adeseori, — 

Se spulberă palatul şi pe coamă 
Rămîn doar stei, pustiuri şi orori. 

Iar ea, gătit fiind rădvanul ei. 

Zbură în slavă, ca de obicei. 


71 

Prin nori şi prin vîrtejuri sunătoare, 
Trecîndu-i altui pol de gheaţă cercul, 
Văzând tărîm ce-ascunde noi popoare, 


Țişni prin nalte porțile lui Hercul, 
Nevrînd a şti hesperice hotare 

Sau ţărmul maur, care valuri ştergu-l. 
Astfel zbură, dar numai peste mări, 
Iar Siria cînd se ivi în zări, 


72 

Damascul ocolind (iubita tară 
Nevrînd să-şi vadă), de castel aproape 
Curînd frumosul ei rădvan coboară 
Pe sterp meleag, înconjurat de ape ; 
Aice se retrage-ntr-o cămară, 

De robi şi doamne căutînd să scape, 
Cu gîndurile-i pururi fără pace... 

Şi iar ruşinea-n ură şi-o preface, 


73 

Zicînd : — „Unde-al Egiptului monarc 
Adună oşti m-oi duce şi, îndată, 

Voi şti pe toți de ură să-i încarc, 
Dibace,-n mii de chipuri preschimbată 
Purta-voi spadă, suliță şi are 

Şi, roabă celor mai viteji din ceată, 
Voi lepăda ruşine şi onoare, 

Spre a mă sătura de răzbunare. 


74 

Nu-mi cate unchiul vină !... Nu el, oare. 
Un nestatornic suflet de femeie 

L-a îndemnat spre unde treabă n-are ? 
Prin sfaturile ce-a fost el să-mi deie, 
Cutezătoare şi rătăcitoare, 


De-o vreme nu mai ştiu ruşinea ce e. 
Asupra lui să cadă-ntreaga pacoste 
A ruşinoasei răzbunări şi dragoste !" 


75 

Acestfel hotărînd, pe loc adună 
Sculări şi jupîniţe, paji şi roabe, 

Pe trupul ei vrăjit un fast să pună 
De straie fără seamăn şi podoabe.. 
...Şi merse şi pe soare, şi pe lună, 
Pînă văzu pămînturile-arabe 

Şi Gaza, unde egipteanul rigă 
Noian de oşti mereu la luptă strigă. 


CINTUL XVII 


1 

Pe drumul spre Peluza *, la hotarul 
Iudeii — şi privind al mării chip, 

Stă Gaza cărei i-i vecin pojarul 
Imensei solitudini de nisip, 

Ce-l mişcă vîntul, dunelor hăitarul. 
Cum mişcă- Austrul valu-n fel şi chip, 
încît cu greu îşi află călătorul 
Scăpare de nisipul, mişcătorul. 


2% 


Cu mult în urmă turcilor luată, 

Ea-i regelui Egiptului hotar 

Căci ajutîndu-l, mai apropiată, 

Să-şi împlinească planul temerar, 

Şi-a părăsit palatul, curtea toată 

Din Memphis strămutînd-o — şi viespar 
De oşti strînsese-aici din felurite 
Provincii prin Egipet risipite. 


3 

O, muza mea, adu-mi aminte starea 
Acestora de de demult ţinuturi... 

Ce arme-i urmau regelui chemarea, 
Ce sclavi, prieteni, dintru începuturi, 
Cîad, de din sud în răsărit turbarea 
Iscă în regi, s-adune mii de scuturi ! 
Doar tu poţi şti cîţi regi urnea, anume 
Cu oşti din jumătatea lui de lume. 


4* 
„în contra Greciei Egiptul cînd 

Se răzvrătise, şi-şi schimbă credința, 
Un brav descins clin Mahomet, curînd 
Tron vechi a uzurpa avu putinţa. 

Calif numit, urmaşii lui, pe rînd, 
Păstrară-i sceptrul, nume, năzuinţa, 
Cum Faraonii, Ptolemeii, veacuri 
Domnind pe ale Nilului meleaguri. 


5 
Trecură anii întărindu-i statul, 
Peste-Asia, Libia purtîndu-i stema, 


Spre malul Siriei, în val scăldatul, 
Apoi din Marinară pînă-n Cyrena 
Si pînă unde curge Eufratul 

Şi dincolo, departe de Syena, 
Mergînd de-a lungul fluviului Nil 
Pînă-n pustiul vast şi nefertil. 


6 

Arabiei parfumate-i ţine cheea 

în dreapta — precum mării-n partea stingă 
Se-ntinde dincolo de Eritreea* 
Unde-Astrul prinde iar puteri să strîngă... 
Prin sine plin de vlagă-n vremea-aceea, 
Puterea noul rege creşte-i încă... 

Din os de rege, el, monarh destoinic, 

E totodată nentrecut războinic. 

Cu turcii războindu-se-n tot locul 

Şi perşii — le-a slăbit mereu puterea 
Şi îl făcea mai mare nenorocul 

Decît izbînda, întărindu-i vrerea. 
Bătrîn azi, nendurîndu-i luptei focul, 
Lăsîndu-şi spada, are mîngîierea 

Că n-a uitat ştiinţa luptei şi că 
Ambiţii vechi în el se aridică. 


8 

Mai luptă el prin slujitorii lui 

In cuget şi-n cuvinte-i plin de vlaga, 
încît povara monarhiei nu-i 

în stare, nici cărunt, în jos să-l tragă. 


I-aduc cinstire indieni destui, 
Cutremurată-i Africa întreagă, 
Plăteşte-i India-n arginţi tribut, 
Soldaţi dă-i Africa, dintru-nceput. 


9 

Atita-i de puternic cel ce-aci da 
Porunci noian de oști să se adune 
Cînd scormoni în sufletu-i obida 
Că se întind creştinii pîn-la dune... 
La ceasul de paradă şi Armida 

În Gaza iată că piciorul pune, 

Ca să privească, pe-o cîmpie mare, 
A oştilor în şiruri defilare. 


10 

Sub baldachin de-argint, majestuos, 
Pe tron cu-o sută trepte de ivorii, 
Doar aur, purpură călcînd pe jos, 
îşi aştepta monarhul luptătorii... 
Era barbarul lui veşmînt pompos, 
Strîngînd în el tot fastul aurorii; 
Părea turbanu-i, faşă peste faşă, 

O nouă diademă uriaşă. 


11 

Cu sceptru-n mînă, barba albă-l face 
Mai aspru şi mai vrednic de cinstire ; 
In ochi bătrîni e-o tînără nepace ; 

A ţării şi a vîrstei lui mărire 

Ajung cu-nfățişarea-i să se-mpace ; 
Apelles, Fidias a-l nemurire 


Pe Joe-aşa răzbit-au să se-ncumete... 
Dar Joe cînd dezlănţuieşte tunete. 


12 

îi stau alături doi satrapi de vază 
Sigiliul poartă unul, spada altul, 
întîiul are taine mari în pază. 
Mai mare peste oşti e celălaltul. 
Civile treburi cel dintîi veghează 
Aşa cum cere rangul lui, înaltul; 
Cellalt pedepse dă şi dă osîndă 
Şi duce armiile la izbîndă. 


13 

Stă la piciorul tronului o gardă 

De numeroşi circazieni lănceri. 
încovoiate săbii ce nu iartă 

La şold au, peste zalele de fier. 

De sus monarhul ochii vii şi-i poartă 
Spre trupele ce număr n-au, sever... 
Iar lîngă tron cînd ele stau să vină, 
Şi capul pleacă, şi drapelu-nclină. 


14 

Trec egiptenii-ntii, cu patru capi, 

Doi din Egiptul cel de Sus şi doi 

Din cel de Jos, pe care-a fost să-l sapi 
Tu, Nil fecund, cu-al apelor şuvoi, 
Căci, stînd cu mil pămîntul să-l adapi, 
EI s-a-ntărit în mare mai apoi... 

O, cîte ai pămînturi, tu, fertile, 

Pe unde au plutit cîndva flotile ! 


15 

Din şesul Alexandriei bogate 

E-ntîiul escadron, din ţărmuri vaste 

Ce spre apus se-ntind, de val udate. 
Căci cresc din valuri africane coaste : 
Mai mult prin geniu ca putere poate 
Să-i ducă-n luptă- Araspe, cap de oaste. 
Dibaci, viclean, el ştie-n luptă tot 
Şi-alţi mauri să-l întreacă nici că pot. 


16 

Din poarta Aurorei vin mereu 

Mulţimi de asiatice noroade... 

Prin titluri le stă-n frunte Aronteu, 

Căci nu-i vestit prin mari ciocniri de spade 
(Nu i-au stricat trompete somnul greu 

Şi grea armură n-a ajuns a-l roade. 
Ambiţii însă mari, neaşteptate, 

L-au smuls din trîndăvii şi voluptate. 


17 

Cei ce urmează escadron nu par 

Ci roi de oaste peste țărm şi şes, 
încît Egiptul, din avut grînar, 

Greu pare-n stare a-i hrăni, ades. 
Vin totuşi doar dintr-un oraş viespar 
Ce mii de cetăţeni a fost cules : 
Campson neostăşeasca oaste-nşir-o, 
Cu arme nedeprinsă, din Cairo. 


18 


Vin cei care adună grîna coaptă 

De la Cairo pînă unde-şi are 

Fecundul Nil a doua cataractă. 

Gazel stă-n fruntea lor şi fiecare 

Doar are şi spadă poartă-n mina dreaptă, 
Nevrînd nici coif, nici zale lucitoare. 

In strai bogat, doar jindul după pradă 
Nu groază poate ochiu-n ei să vadă. 


19 

Sub Alarcon, goi, fără arme-aproape 
Barcanii vin, dedaţi cu tîlhăria, 

Prin ea-ndurînd pustiul fără ape. 

In Tripoli, Sumara,-şi au domnia 

Doi regi ce vor cu faimă să se-ndoapa 
In urma lor — ci ei nu ştiu hoția, 

Nici dîrz nu ştiu să lupte ; harţa însă 
Le-arată dibăcia-n braţe strînsă. 


20 

Culţivatorii- Arabiei Pietroase 

Şi-ai celei Fericite sînt pe drum ; 

Ei nu ştiu veri cu arşiţi, ierni geroase, 

De-i drept ce spune faima şi acum. 

Aice nasc parfumuri tămiioase 

Şi vezi nemuritoarea Fenix cum 

Renaşte între florile ce-i sînt 

Cînd naşte — leagăn, şi murind — mormînt. 


21 
Au mai sărac ca egiptenii strai 
Dar arme au la fel, şi le ştiu rostul. 


Vin alți arabi în nesfîrşit alai, 
Ce-nvaţă hoinăreala pe de-a rostul; 
în veci rătăcitori, pe iuţii cai 

îşi duc cetăţile şi adăpostul... 

Au plete negre, negricioşi sînt ei, 
Şi au staturi şi glasuri de femei. 


22 

Lungi trestii indice cu vîrf de fier 

Li-s arme... Caii lor, mîncînd pămîntul, 
Purtaţi parcă de iuți vîrtejuri pier, 

De poate fi ca ei de iute vîntul. 

Pe Syfax cei dinţii în frunte-l cer, 

în cap pe Aladin ceilalți avîndu-l, 

Iar cel de-ai treilea pile pe Albrazar, 
Nu cavaler, ci ucigaş tîlhar. 


23 

Vin ostile chemate din ostroave 
De marea cea Arabică scăldate... 
(Cuibar de perle, zic străvechi isnoave).. 
Indeamnă-i Agricalte a se bate. 
Cu ei vin hoarde negre şi hulpave, 
Din stingă Eritreii * adunate, 

Ce pe Osmid ştiut-au prinţ alege, 
Fără credință om şi fără lege. 


24 

Vin etiopieni din Meroe, 

Ostov din Astrabora către Nil, 

Care închide între graniţe 

Trei ţări, un cult păgîn şi-un cult umil. 


E Assimir sectant, sectant Cannar e 
Şi-s capi de oaste în războiul vil, 
Califului vasali... Al treilea rigă, 
Lui Isus credincios, război nu strigă. 


25 

Şi-arată alţi doi regi supus turban... 
Au arcuri şi săgeți ostaşii lor. 

Ci unul este în Ormuz sultan, 
Pămînt în Golful Persic roditor. 

E celălalt sultan în Boecan, 

Ostrov cînd vine fluxul suitor, 

Dar cînd se trage fluxul, călătorul 
Spre ostrov poate trece cu piciorul. 


26 

O, Altamor, nici scumpa ta nevastă 

Nu te-a putut opri, cu braţe moi. 

A blestemat voinţa ta nefastă 

Si blondul păr şi-a smuls, plîngînd, apoi 
Strigînd :— „Au chipul mării ce te-adastă 
Spre chipu-mi nu te-ndeamnă înapoi ? 
Povară-n braţ ţi-s armele mai dulci 

Ca pruncul tău, ce vrea cu-alint să-l culci?” 


27 

E rege-n Samar când, dar diadema 
E tot ce-n el străluce mai puţin ; 
Războiului ştiindu-i stratagema 

E de curaj şi forță-atit de plin, 

Incit mi-o spune de pe-cum poema 
Că fi-va crunt prăpăd pentru creştin. 


Soldaţii lui au săbii, cuirasă 
Şi la oblîncul şelei ghioagă groasă. 


28 

Din India aduce-Adraste cete 

Crescute-n poarta Aurorii, ele. 

Un şarpe verde şi cu negre pete 

I-a dat, drept cuirasă, groasa piele. 

Un elefant enorm şi cu încete 

Mişcări, ca roibul poartă-l, cu-arme grele, 
E domn el al noroadelor trăind 

De veacuri între Gange şi-ntre Ind. 


29 

E escadronul următor elita 

Regalei oşti, alcătuit clin cei 

Căror onoruri regele-mpărţit-a, 

Să-i fie scut în ani tihniţi sau grei. 
Pe unde trec, teroarea li-i suita ; 
Cai învăţaţi şi viguroşi au ei; 

In strai de purpur, aur şi oţel, 

Fac cerul să sclipească-n chip şi fel. 


30 

Vine-Alarcon cel crud ; vine-Odemar 
Ce aspră disciplină oştii-mparte. 

Vin Idraort şi Rimedon, barbar 
Dispreţuind şi muritori şi moarte. 
Tigraţi, Rapold apoi, temut corsar, 
Teroarea mărilor în altă parte. 
Ormond şi Marlabust, zis într-altfel 
Arabicul, c-a-nfrînt arabi rebeli. 


31 

Brimarte de cetăţi nimicitorul, 

De cai îmblînzitorul Suifante, 

Orind şi Pirga, şi- Arimon dau zorul 
Şi-n luptă iscusitu-Aridamante. 

Şi Tisafern, ca Marte trăznitorul, 
Neegalat în încleştări gigante, 

Pe jos, călare, duşmanii să-şi radă 
Ştiind, precum prin lance, şi prin spadă. 


32 

Ci un armean dedat cu Mohamet 
Conduce escadronul de elită. 
Clemente (Emiren azi prin profet), 
Califu-ncredere nețărmurită 

Į-arată, mai dibaci şi mai şiret 

Fiind ca toţi din oastea amintită. 

E mare căpitan, grozav războinic, 
Prudent şi temerar, cum şi destoinic. 


33 

Purtînd pe umăr tolba, arcu-n mînă, 
Cu suflecată rochia, la urmă, 

în car magnific, demn de-aşa stăpînă. 
Armida şirul defilării curmă. 

Aprins e chipu-i dulce, ca de zînă, 
De ciuda care-n inimă îi scurmă... 
Se-arată mîndră, amenințătoare, 

Dar are farmec şi-n ameninţare 


34 


Şi are-un car ca zeul albei zile, 
Strălucitor de aur şi rubine. 

O sută paji, o sută de copile, 

Cu tolbe-n juru-i cată a se ţine. 
Licornilor de nea, cei patru, şti-le 
Struni-nfocarea vizitiul, bine, 

Sînt iuți şi ageri... Strîns în jurul lor 
E cîrdul pajilor şi-al fetelor. 


35 

Cu Aradin în cap, urmează-i trupă 
Năimită-n Siria de Idraot... 

Şi precum Fenix zburătoarea, după 
Renaştere, arată-n slăvi cum pot 
Culori schimbînde-n pene să-i irupă, 
Cu aur sclipitor pe gîtul tot, 

Cum şi-n coroană, oşti de zburătoare 
Uimind sub etiopianul soare, — 


36 

Aşa venea Armida, minunată 

Prin mîndru-i fel de-a fi şi prin veşminte. 
Nu-i inimă de piatră să n-o poată 
Aprinde ea de dragoste fierbinte. 

Eroi cîţi, naţii cîte, şi-ncruntată 

Vrăjeşte ea cînd trece înainte ! 

Cîţi n-ar vrăji atuncea în clipita 

Cînd ochii-i rîd senin, şi-n ei ispita ? 


37 
Trecînd ca, rege peste zeci de regi, 
Pe Emiren la el califu-l cheamă 


Voindu-l cap al oastei lui întregi; 

El, prevestit de noul rang de seamă, 
Precum un demn strateg peste strategi 
Sui spre tron... Şi, iată, se destramă 
In două garda de circazieni, 

Să-i facă loc spre tron lui Emiren. 


38 

Cu moi genunchi sui, cu cap plecat 

Cu dreapta-n dreptul inimii adusă... 

Şi-l agrăi califul : — „Brav bărbat, 

Ia sceptrul, fie-ţi oastea mea supusă. 

Pe-un rege scapă-l, ce tribut mi-a dat; 
Creştinii afle ura mea nespusă. 

Mergi, vezi, învinge ! Treci-i crud prin fier 
Chiar şi răniţi, pînă-i vedea că pier !” 


39 

Răspunse Emiren, luînd însemnul 

Cel mîndru al conducerii supreme : 

— „Dia braţul tău nenfrînt primindu-l semnul. 
De marile-ncleştări eu nu m-oi teme... 

Zbor... Sub egida ta mi-i sfînt îndemnul 

Şi-ai Asiei pângăritori vor geme ! 

Şi dacă n-o s-am de izbîndă partea, 
M-aşteaptă, dezonoarea nu ! Doar moartea ! 


40 

Dacă destinul crud cu mari năpaste 
Ne-ameninţă (cum nu cred), se prăvale 
Asupră-mi toate relele nefaste ! 
Izbînda fie rostul oastei tale ! 


Şi moartea mea, a unui cap de oaste, 
Triumf va fi, nu-ndoliată jale !" 

Aşa grăind, urale-n cîmp răsună 

Cu barbara fanfară dimpreună. 


41 

Şi prin acest tumult de aclamații 

Spre cort califul pasul fu să-şi poarte... 
Pofti la masă-apoi pe-ncoronaţii 
Supuşi, el stînd la masă mai aparte. 

Şi, nepărtinitor cu-atitea naţii, 

Ii lăudă pe toţi, hrănindu-i foarte ; ... 
In toi de chef şi jocuri crede-Armida 
Că s-ar cădea a-şi revărsa obida. 


42 

Ci mesele sînt strînse... Ea, văzînd 
Că-s toți asupra ei cu ochii țintă, 
Că s-a prelins în inimă şi-n gînd 
Veninul ei ce-i roade şi-i alintă, 
Grăi către calif, neajungînd 
Plecatul cap mîndria să-i dezmintă, 
înfăţişarea, gestul vrînd să-i fie, 

Pe cît se poate, numai măreție. 


43 

— „Mărite, nici credința mea nu doarme, 
Nu doarme-n mine dragostea de țară ; 
Au e nedemn reginele să sfarme 
Duşmanii-n fruntea oastei, bunăoară ? 
Cuvine-se un braț regesc şi arme 

Să poarte, cum şi-a sceptrului povară. 


Iar braţul meu nu-i trîndav, nu se frînge : 
Lovesc cumplit şi isc din rană sînge ! 


44 

Să nu crezi, Doamne, că întîi acum 

Mă cheamă gloria la luptă grea : 

De mult le stau creştinilor în drum 

Eu, apărînd împărăția ta. 

Cunoşti, sau poţi să-ţi aminteşti, oricum, 
Izbînzi ce-ai dobîndit prin mina mea : 
Stii bine că i-am prins pe mulţi din ducii 
Viteji ce poartă sus drapelul crucii ! 


45 

în lanţ ţi-i trimiteam, mărit calif, 
Drept dar bogat, şi-ar fi gemut o viaţă, 
In bezna unei temnițe captivi 

Şi-ai fi făcut mai lesne luptei faţă, 
Despre izbîndă dînd hatişerif, 

De nu avea Rinaldo mină hoaţă, 
Scăpîndu-i, după ce-i făcuse una, 

Pe toţi ai mei războinici, cu ţărîna. 


46 

Il ştiţi cu toţii că-i temut, căci multe 
Isprăvi îi poartă faima, cîtu-i zarea ; 
Cumplit a fost cinci va să mă insulte 
Şi nu-mi spălă ruşinea răzbunarea. 
Obidei răzbunarea să-i asculte 

Voind, mă cheamă-n luptă-nflăcărarea. 
Jignirea mea voi spune-o altă dată... 
Acum mă vreau atîta : răzbunată ! 


47 

Şi mă voi răzbuna, că-n vînt nu pier 
Săgeţi de a dreptăţii mînă trase, 

Ci-n ţintă le îndreaptă sfîntul cer ! 

Dar dacă, printre braţele vînjoase, 

Ai unul să-mi aducă, precum cer, 

Al tînărului cap zburat din oase, 

I-aş mulțumi, chiar dacă mi s-ar pare 
Că,-nvins de mine, slava mea-i mai mare. 


48 

Şi-atit de mult l-oi îndrăgi, încît 

I-oi dărui tot ce-mi va sta-n putere : 
Comori şi chiar pe mine, hotărît, 

In caz că de nevastă mă va cere. 

Mă jur să-i dau orice, numaidecit! 

Jur pe credința mea ce-n veci nu piere 
Se crede unul demn de-aşa răsplată ? 
Să mi se-nfățişeze de îndată !" 


49 

Adraste-n vremea asta o mînîncă 
Din ochi de poftă plini, grăind apoi : 
— „Nu braţul tău se cere fiara frîncă 
S-o ciuruie cu iuți săgeți în roi ! 

Un suflet plin de perfidie-adîncă 

Să ştie palma mîinii tale moi ? 

Eu fi-voi răzbunării tale sluga, 

Şi capul lui să ţi-l aduc dau fuga. 

Şi ciopîrţindu-l, inima smulgîndu-i, 
Va fi să-l las doar vulturilor hrană !" 
Aşa vorbea Adraste... Dar, la rîndu-i 
Smuţi spre dînsul Tisafern dojana : 
— „Da ce te lauzi tu că va să-l mântui, 
De faţă noi fiind şi o coroană ? 

E poate unul ce mai multe-ar face, 
Dar, fapta doar cinstind, acuma tace". 

— „Mi-e fapta mai prejos ca vorba, mie ! — 
Răspunse indianul fioros ; 

Cuvintele-ți mureau pe buze ție 

Dacă-mi vorbeai altunde duşmănos !".. 

Şi mult s-ar fi sfădit ei cu mînie, 

Cînd mana ridicînd, majestuos, 

Grăi califul spre Armida : — „Doamnă, 

Ai suflet mare şi la multe-ndeamnă. 


52 

Şi meriţi să-şi sacrifice-amîndoi 
Miînia pentru tine cum şi pica. 

Cum vrei lupta-vor, ca nişte eroi, 

Cu duşmanul ce nu cunoaşte frica. 
Şi fi-vor glorioşi rivali de soi 

Cînd ţi-or aduce capul lui cu chica !" 
Tăcînd califul, cei doi iar se-nfruntă, 
Făgăduindu-i răzbunare cruntă. 


53 
Dar nu doar ei, ci mulți stăpîni pe glorii 
Din lupte vechi şi-arată şi ei zelul; 


Se jură toţi a-i fi răzbunătorii, 
Bravura lăudîndu-şi în tot felul. 
Spre cel ce i-a stârnit în piept fiori 
Asmute fără preget ea măcelul ! 
Dar el, trecînd de ţărmul cel fatal, 
E astăzi fericit hoinar pe val. 

„„„Pe-aceeaşi cale zboară mica barcă, 
Pe drumul de întoarcere acuma ; 
Prietenoase, pînzele-i încarcă 

Aceleaşi vînturi, să brăzdeze spuma 
Rinaldo vede polul, Ursa parcă 

Şi stelele ce luminează huma 

Pe-al nopții drum opac, ori rîuri, munti 
Suind din val înzăpezite frunți. 

Ba vrea să afle a armatei stare, 

Ba obiceiurile unor nații... 
Străluce-a patra oară mîndrul soare 
De cînd tot sînt cu valurile frații; 
Cînd Phoebus se prăvale iar în mare, 
Un țărm zăresc în fața lor bărbații 

Şi zice călăuza : —- „Palestina, 

O iată, țelul vostru şi pricina !" 

Pe țărm ajunşi, mai iute decit gîndul, 
Ea se şi spulberă din faţa lor ; 

încet, cuprind iar beznele pămîntul, 
Topind în ele orice lucruşor... 


Nici vînturi, nici colibe nu ţin vîntul, 
Aici, peste nisipul arzător ; 

Şi urme nu văd ei, de cai sau semeni, 
Cu multdoritul drum să-i facă gemeni. 

După o clipă doar de şovăială, 

Ei spatele de tot i-arată mării. 

Dar ce e asta?... Iată, se răscoală 

Un țîşnet de lumină-n dunga zării; 
Sparg aur şi argint a nopții smoală, 
Contur dînd umbrelor şi depărtării; 
Se-ndreaptă spre lumină ei — şi-ndată 
Zăresc de unde e împrăştiată : 

Trunchi gros zăresc, cu arme atîrnate, 
Străluminate ele lunare raze ; 

Un coif, armuri sclipesc de nestemate 
Mai vii ca steaua-n bolta de topaze ; 
Pe-un scut imens văd chipuri cizelate 
Cu artă... Un bătrîn alături treaz e, 
Părind străjer... Curînd, din depărtare 
Văzîndu-i, iese-le-n întîmpinare. 

Cei doi, recunoscîndu-l pe-nţelept, 
Prin vorbe de salut îi dau cinstire 
Iar el îi strînge-mbucurat la piept; 
Rinaldo cum ţinteşte-l în privire, 

El glăsuieşte : — „Bravule, te-aştept 
De mult să-ţi dau aicea găzduire. 


Războinic tînăr, astăzi se cuvine 
Să te primesc drept oaspete pe tine. 

Iţi sînt prieten, iar de nu ştii asta, 
întreabă-i pe cei doi ce drag îmi eşti 
Cu sfatu-mi spulberat-au ei năpasta 

A vrăjii unde-ai stat să lâncezeşti. 
N-or fi sirene ca pe marea, vasta, 

în glasul meu, căci eu nu spun poveşti, 
Dar ce te-nvăţ păstrează-n suflet pînă 
Mai mare înţelept te-o lua de mînă ! 

O, nu la umbră şi pe iarbă moale, 

Cu nimfe şi sirene, printre flori, 

Stă fericirea... Nu găseşti la poale 
Virtutea, ci pe piscuri şi-n viitori ; 

Dar n-ajungi sus cînd lîncezeşti în vale, 
Ci arşiţe şi geruri cînd dobori. 

Te vrei tu, oare, vultur între vulturi, 
Departe de-nălţimi şi de tumulturi ? 

Ţi-a ridicat spre ceruri fruntea firea, 
Ţi-a dat mărinimoase simțăminte, 
Spre ceruri să-ți ridici mereu privirea, 
S-o 1ei, pi'in fapte, tuturor nainte. 

Tot cerul datu-ți-a şi îndîrjirea, 

Dar nu-n civile certuri fără minte 
Şi-n ruşinoase patime să cazi ! 

Te mustre dreapta judecată, azi! 

ȚI-1 totul dat virtutea să ţi-o crească, 
Să-i spulberi pe duşmanii dinafară 

Şi să-ți înfrîni pornirea nebunească — 
Vrăjmaş pornit în suflet să-ţi răsară, 
îndură ca Bouillon să se slujească 

De toate pentru ce sortite-s, iară. 

Cum vrea să le aţiţe el îndură, 

Cu mai dom oală ori încinsă ură !" 

Aşa vorbea bătrînul... Ascultînd 
înaltu-i sfat, stătea viteazul mut, 
Privind cu ruşinare în pămînt. 

Ii sapă-n minte sfatul... L-a durut... 
Ci, pătrunzîndu-i iar ascunsul gînd, 
O ia moşneagul de la început : 

— „Ridică ochii, fiule, şi scutul 
Ți-o spune-al stirpei tale începutul. 

Străbunii tăi de faimă fac risipă 

Prin munţi şi pe cîmpii, de-a lung, de-a latul. 
Departe-ţi este tînăra aripă 

De ce-mpliniră ei, uimind văleatul. 

E-hei, ambiția din tine ţipă ! 

Imbold să-ţi fie scutul, încercatul, 

Prin zugrăveli !"... Cu ochiul încă reavăn, 
Priveşti-atunci eroul scutul zdravăn : 

Artist măiestru, pe un cîmp îngust, 

In zeci de chipuri vii ştiuse strînge, 

Din veacuri, al lui Azzo * trunchi august 
Cu veşnic pur şi numai nobil sînge, 
Ce-n Roma veche-a prins izvod robust... 
Verzi lauri fruntea prinților răsfrînge 

Şi luptele bătrînul le descrie 

Pe care toți le-au dus cu vitejie 

— „îl vezi pe-un Caius *, stavilă urgiei, 
Cînd statul zguduit de barbari este ? 
Luînd în mină frina-mpărăţiei, 

Ajunge el întîiul prinţ de Este ! 

Vecinii, slabi în faţa vijeliei, 

îl cer stăpîn în vremile funeste... 

Dar sub Honorius plîng toţi că-i tot 
Prăpăd cînd dă năvală crudul got.* 


68 * 

Iar cînd întreagă este pustiită 

Italia de iureşul de hoarde, 

Cînd Roma sclavă e şi-ntr-o clipită, 
Se teme că o vor surpa şi arde, 

Stă Aurelius cu îndîrjită 

Sforţare să oprească lănci şi barde. 
Şi se arată-apoi pe scut Forreste, 
Ce nordicilor huni pierzar le este. 

ÎI spune chipul rău şi crud pe-Atila 

Cu ochii de dragon *, cu chip de cine ; 
Scrîşnindu-şi dinţii zdraveni cu de-a sila 
El latră parcă, hoarda stînd să-şi mîne. 
Ce lupte-au fost cînd 1 s-a-nvins prăsila 
Şi s-a ascuns printre oştiri hapsîne ! 

Şi apără Forreste, după-aceea, 

Ca un italic Hector Aquileea. 

El, una cu al patriei destin, 

Văzut e dîndu-şi viaţa mai departe * ; 
Din vrednic tată, diîrzul Accarin * 

Stă vajnic steagul patriei să-l poarte ; 
Nu hunii — soarta-nfrînge-l în Altin 
Şi adăpost îşi cată-n altă parte, 

Pe Po — din mii de case risipite 
Durînd apoi mari ziduri întărite. 

Un dig înalță-aici, înlănţuind 
Impetuosul fluviu în zăgaz... 

Şi a crescut oraş semeţ pe grind, 

Sălaş dintîi al stirpei de viteaz... 
Pe-alani * 1-nfrînge el, şi-l vezi murind 
De al lui Odoacru *-nfrînt, talaz... 

O, moarte nobilă, tu şi-n ţărînă 

Il faci cu tatăl geamăn să rămînă ! 

Şi Alforisio alături cade... 
îl vezi pe Azzo de surghiun sătul, 


Cum fratele-i ? Se-ntorc cu dîrze spade,- 
După ce moare regele herul ! 

Mort şi Epaminonda * stirpei sade 

Cu o săgeată-n ochi, dar i-i destul : 
Surîde, pe Totila că l-a-nvins 

Şi că i-i scutul cel scump neatins. 


73 

Vorbesc de Bonifacio... Copil, 
Valerian virtutea 1-0 urmează. 

Cu zeci de escadroane gotul vil 

Nu poale a-i strivi puterea trează. 
Alăturea, Ernesto * bagă-mi-l 

în sperieţi pe slavul mort de groază. 
Alungă-l din Monselce Aldoard, 
Cutezător, pe regele lombard *. 

Cu Henric, Berengario se-arată ; 
Oriunde Carol Quintul desfăşoară 
August drapel, îi stă sau cap de-armată 
Sau drept ministru-alături, bunăoară. 
Pe Ludovic, pe-al său nepot să-l bată 
Trimite-l în italiana ţară... 

Ottone se arată-apoi pe scut 

Cu cei cinci fii pe care i-a făcut. 

Şi iată-l pe-Almerico ce marchiz 
Pe rîul Po ajunge, în Ferrara... 
Mereu contemplă cerul, ca în vis, 
EI, ce-mpînzit-a cu biserici ţara ! 


Al doilea Azzo, cu întâiul tiz, 
Spre Berengario întinde gheara... 
Nenorocos şi norocos pe rînd, 
Italiei stăpînul rămînind. 

Pe Albert, fiul lui, îl ştiu germanii 
Diîrz ajutor în bătălii măiestre ; 
Bătîndu-i pe danezi, ce li-s duşmanii, 
Ia-l ginere Otton, cu mare zestre ! 

Pe Hugo *-n urma lui îl tem romanii 
Cînd iureşe dezlănţuie, buiestre. 
Marchiz Italiei, curînd coroana 

O va purta pe creştet în Toscana. 


TTS 

Priveşte-l pe Tebaldo... Lînă e ! 

Stau Bonifacio şi Beatrice... 

Cum n-au băieţi moştenitori de fel, 
Dau numele şi-averea unei fiice ; 
Matilda prin virtute, minte, zel, 
Deasupra vîrstei stă să se ridice 

Şi-a stării de femeie şi codană, 

Mult mai presus de sceptru şi coroană. 

E bărbătească nobila ei frunte 

Şi poartă-n ochi războinică ardoare. 
Guiscard nenvinsul nu poate s-o-nfrunte 
Sub jug îi cad normanzii la picioare... 
Pe Henric îl doboară-n lupte crunte 
Şi-aduce-i steagul jertfă-n Templul mare 


Şi-l urcă pe pontiful suveran 
Urmaş lui Petru, iar, la Vatican. 

Alt Azzo, cel de-al cincilea, iubit 
Şi onorat, alături stă-i şi-n urmă. 
Dar cel de-al patrulea şi-a răspîndit 
Urmaşi al căror număr nu se curmă. 
E Guelfo de Germania vrăjit ; 

El, Cunegundei fiu, lăsa-va urmă 
A stirpei de eroi prin noi lăstari, 
Sădiţi pe roditorul şes bavar. 

In arborele Guelfilor, secat, 

Aici la rădăcină sevă urcă 

încît, spre slavă şi mai avîntat 

Cu sceptre şi coroane se bifurcă 

Şi, în lumina proniei scăldat, 

Fără oprelişti, ramuri noi aburcă, 
încît din plaiul cel german adumbră 
O jumătate cu imensa-i umbră. 

Dar trunchiul în Italia rămas 

Nu mai puţin ilustru se dezvoltă : 
Berthold şi-al şaselea-Azzo, alt viteaz, 
Sînt demnă de străbunii lor recoltă." ... 
Pe mort metal sînt vii, dau parcă glas, 
Ai stirpei lui eroi slăviți sub boltă ! 
Rinaldo simte, astfel contemplîndu-i, 
De pilda lor că-i îndemnat, la rîndu-i. 

Adînc mişcat, virtute lor asemeni 
Dorindu-şi, el aievea se şi vede, 
Neîntrecut de nimeni printre semeni.. 

Se surpă în Sion, cînd se repede, 

Ale cetăţii ziduri mari de cremeni! 

In ce visează-nchipuirea-i crede, 

încît îmbracă-şi iar grăbit armura, 

Şi-i vede chiar pe duşmani daţi de-a dura. 

Dar Carol, care-i povestise moartea 
Urmaşului danez la tron, grăi, 

Lui hărăzită spadă dîndu-i : — „Soartea 
Să-ţi fie norocoasă-n bătălii ! 

Să-i ţii credinţei drepte pururi partea 
Oricât de vajnic ţi-ar părea c-ai fi, 

Căci pe-al virtuţii tale bun tovarăş, 
Doar tu se cerc să-l răzbuni, zic iarăşi.” 

Răspunde bravul : — „Cerul dea ea mîna 
Ce-o ia să poată răzbuna din greu 
Viteaza mînă ce i-a fost stăpîna ! 

O, de-aş putea-o cu plăti cît vreu !" 
Nu-şi pune Carol bucuriei frîna, 

Ci-i mulţumeşte prea frumos, mereu... 
Pe cînd acum moşneagul către fapte 
Mereu le dă îndemn, pe drum de noapte, 

Zicînd : — „Să mergem la Bouillon mai iute, 
Căci el cu nerăbdare te aşteaptă ; 

Iar eu, prin beznele necunoscute, 

Voi şti să desluşesc o cale dreaptă !" 

Şi-n carul lui cu toţii, pe-ntrecute, 

Se suie, căci zăbavă nu mai rabdă, 

Şi cailor îmbold puternic dînd, 

Spre răsărit gonesc, în zbor, curînd. 

Gonind tăcuţi prin bezna nopţii reci 
Moşneagu-i zice lui Rinaldo iar : 

— „A fost cu ochii stirpea să-ţi petreci 
De la străbuni la ultimul vlăstar. 

Şi dacă fost-a ea izvor, din veci, 

Doar de eroi viteji şi temerari, 

Să ştii că noi lăstari în trunchiu-i poarta, 
Căci nici bătrînă nu i-i vlaga moartă. 

O, de-aş putea ca, din a nopţii bezne, 
Aşa cum pe străbunii tăi i-am scos, 
Să-ţi scot nepoţii tot atît de lesne, 
Lăstari slăviţi din trunchiul viguros, 
Ca să-i arăt din creştet pînă-n glezne 
întregii lumi că-s os din nobil os, 

Tu ai vedea atunci lungi şiruri noi 
De mari isprăvi, de nenfricaţi eroi 


88 
Dar nu străvede nici ştiinţa mea 
Ce-i prea adînc ascuns în viitor. 


Văd doar ca torţa ce prin ceaţă grea 
Străbate cu un licăr sclipitor. 

Şi, totuşi, dacă-ţi spun acum ceva 

Ce cred, să nu-mi spui că-s cutezător 
Un mare înțelept mi-a spus odată, 
Căruia Cerul tainele-şi arată, 

Că pronia divină, cum prezic, 

Şi cum el bun a fost ca să-mi destănuie, 
în Grecia şi-al Romei burg antic 

N-a fost atîția mari eroi să tăinuie, 

Din singur trunchi, aşa cum un bunic 
Va face spiţa ta în veci să dăinuie, 
Egală celor ce-şi slăviră soarta 

In Roma şi-n Cartagina şi-n Sparta. 

Mi-a zis : «Eu pe Alfonso îl aleg, 

Al doilea, dar întîiul prin virtuți. 

S-o naşte el cînd universul, bleg, 
Corupt, avea-va bravi puţini născuți ; 
Şi nu va fi mai bun ca el strateg. 

Domn vajnic între domnii pricepuţi, 
Mari glorii, întrecîndu-le, va stinge, 
Nicicand nedezminţind ilustru-ţi sînge ! 

De mic, cînd alți copii abia îngaimă, 
Va străluci în jocuri de-a războiul. 
Va fi a fiarelor pădurii spaimă ; 
Turnirurile i-or cunoaşte-altoiul 


Şi-apoi în lupte dobîndi-va faimă 
Şi zmulge-va trofee de tot soiul ; 
Şi va purta pe frunte temerarul 
Şi laurul, şi iarba, şi stejarul. 

Mai copt la vîrstă, făcător de pace, 
Nu mai puţină cinste cîştiga-va : 

In mijlocul unor vecini rapace, 

I-o cîrmui în tihnă ţării nava. 

Să înflorească artele va face ; 

Ii vor mări serbări şi jocuri slava... 
Onoruri va-mpărţi, pedepse drepte ; 
Va şti ce poate-n viitor s-aştepte». 


93 

O, dacă-n vremile-astea de restrişte 
Cînd otrăveşte lumea musulmanul, 
Legi marilor noroade-ar sta să işte, 
Alfonso cel slăvit, cu tot elanul, 
Pornind nenumărate oşti să mişte, 
Ar răzbuna biserici suveranul 

Şi temple profanate, dînd năvală 

în nou tiran,în secta-i criminală! 

In darn ar îmbulzi noian armat 

Şi turcul şi necredinciosul maur, 
Căci din Taurus peste Eufrat 

Alb vultur ar purta şi crinul de-aur 
Pe cruce-n ţări cu soare-nfierbîntat 
Şi vară nesfirşită pe coclaur ! 


Şi, botezînd şi negrele popoare 
Ar şti cum naşte Nilul la izvoare”. 

Vorbind moşneagul, tînărul erou 
Cuvintele i le sorbea din gură 
Şi-aveau în sufletu-i secret ecou, 
Ştiindu-şi fraţi urmaşii, prin bravură. 
Dar zorii, vestitori de soare nou, 
Cum se încing de purpură-i văzură... 
Departe, corturi se zăreau pe şleau 
Şi flamurile-n vînt cum tremurau. 

Şi iar grăi moşneagul : — „Sfintul Soare 
Vă străluceşte pe viteaza frunte 

Şi scaldă-n raze binefăcătoare 
Ierusalimul, cum şi Sacrul Munte. 

O neştiută prin pustii cărare 

V-am ajutat eu pasul s-o înfrunte, 

Dar n-am îngăduinţă-n astă parte 

Să merg... Deci mergeţi singuri mai departe." 
97 

Luîndu-şi înțeleptul bun rămas, 
Pe-acelaş drum se-ntoarce iar apoi, 

Pe cînd spre corturi drumul bat, la pas, 
Sub licărul de zori, cei trei eroi; 

Curînd, curînd şi prinde faima glas 

Că bravii mult doriți sînt înapoi, 

încît din somn Bouillon se şi trezeşte 

Ca să-i întîmpine prieteneşte. 


CÎNTUL XVIII 


1 
Văzîndu-l pe Bouillon întîmpinîndu-l, 
Grăi Rinaldo : — „Doamne, doar onoarea 


M-a-mpins a-l înfrățire cu pămîntul 
Pe cei ce nu mai €... Dar remuşcarea 
Mi-a chinuit de-atunci întruna gîndul. 
Părîndu-mi fără noimă răzbunarea, 
Azi vin la glasul tău şi, să te-mpac, 
Sînt gata, Doamne, tot ce vrei să fac." 


2 

Văzîndu-l cum, umil, i se închină, 
Bouillon îl strînge-n braţe, răspunzînd 
— „Durută amintire la lumină 

Să n-o mai scoată nimenea, nicicînd ! 
Nu-ţi cer, spre a uita trecuta vină, 
Decît măreţe fapte, ca oricînd : 

Spre paguba paginilor, ucide-i 

Pe monştrii ce pădurea-n sîn închide-i 


3 
Pădurea cea străveche, unde noi 
Tăiam pentru maşini de luptă lemne, 


E azi viespar de vrăji şi de strigoi 

Şi nimeni nu cutează să-şi îndemne 
Spre trunchiuri barda... Zidul cel greoi 
Nu va cădea fără maşini, pesemne... 
Pădurea, pentru toţi un smîrc de spaimă, 
Să-ţi fie ţie nou izvod de faimă !" 


4 

Scurt răspunzînd, primi erou-ndată, 
Neşovăind, primejdia s-o-nfrunte. 

Mai mult decît făgăduiala dată 

I-arată hotărîrea mîndra-i frunte. 
Se-ntoarce-apoi spre cei ce-i stară roată ! 
Spre Guelfo, cel cu pletele cărunte, 

Şi spre Tancred, spre prinți, primit îndată 
Fiind de toţi cu dragoste bărbată 


5 

Se-mbrățişară lung, cu drag şi dor... 
Primi urări ce-i aduceau soldații, 
Lipsit de ifos, binevoitor... 

N-ar fi sunat atîtea lungi ovații 

Şi strigăte de bucurie-n cor, 

Nici de l-ar fi văzut venind, confrații, 
Din Răsărit şi țărmul austral, 
Izbînditor, în caru-i triumfal. 


6 

Spre cort îi însoțiră mîndrul pas 
Cu toții, potopindu-l cu-ntrebări ; 
Dădeau despre război cu toții glas ; 
El întreba de codrul cu-arătări. 


Cînd însă îşi luară bun rămas, 

Grăi Ermitul : — „Tare lungi cărări 
Ai străbătut, seniore, — şi-a mirare-i 
Călătoria ta minune mare-i ! 


7 

Cît eşti dator cîrmaciului suprem ! 

Prin El azi vraja nu-ți mai e stăpînă ! 

Pe mielul rătăcit printr-un blestem, 

El l-a adus din nou în sfînta-I stînă. 

El prin Bouillon te vrea, cum noi te vrem, 
Să-i fii supusă şi vitează mînă... 

Dar mîna-ți pîngărită cum să fie 

Armată pentru sfîntă datorie ? 


8 

Te-ai bălăcit în spurcăciuni şi bezne 
Plăcerea cărnii, iarăşi, te-a spurcat; 
Oceanul, Nilul, nici pînă la glezne 
Nu te pot face, cum ai fost, curat! 
Doar graţiei divine-i este lezne 

Iar să te facă pur şi nepătat. 

Te roagă de iertare, plîngi umil, 
Păcatul cel mai tainic spune-i-l !" 


9 

Erou-n sine îşi ceru iertare 

Pentru trufie şi amor nebun... 

Trist, mut apoi, lui Petru la picioare 
Se spovedi, iar schivnicul cel bun 
Prin Dumnezeu îi dărui iertare 

Şi zise iar : — „Al zorilor zăbun 


Te afle sus, pe muntele cel sfînt, 
Cu faţa prosternată de pămînt. 


10 

De-acolo du-te-n codrul bîntuit 

De năluciri deşarte-n sumbru danţ ; 
De noi greşeli de nu vei fi oprit, 

Ştiu : vei învinge monştri şi giganți. 
Dar dulce glas sau cînt, durut bocit 
Sau trup frumos să nu te prindă-n lanţ. 
De prefăcute chipuri şi de rugi, 
De rîs şi de pîrdalnici ochi să fugi !"' 
11 

Urmîndu-i sfatul, se găti de fapte, 
Dorind eroul şi nădăjduind, 

întreaga zi cum şi întreaga noapte ; 
Nici zorii încă nu-i văzu mijind, 

Că-n nouă za el şi stătea s-aiapte, 

Pe care stranii noi culori se-aprind. 
Tăcut, pedestru, în războinic port, 
Spre munte-apoi porni, ieşind din cort. 


12 

Ci Muntelui Măslinilor la poale 
I-ajunse cînd luptau cu noaptea zorii, 
Cînd stele picoteau pe slavă, pale, 

în mantia de foc a Aurorii; 

Mergea eroul pe abrupta cale, 
Plivind uimit mirajele splendorii 
Podoabelor neprihănite, care 
Stârnesc în zori şi noaptea încîntare, 


13 

Zicîndu-şi : „Ce paftale şi mărgele 
Adună templul cerului în sine ! 
Argint e luna, aur viu e-n stele, 
De foc e carul soarelui, cînd vine ; 
Iar noi nu ne uităm de loc la ele ! 
De-un pal surîs orbit e fiecine 

Şi de priviri ce-o clipă ne răsfaţă, 
Pe o plăpîndă, pieritoare faţă !* 


14 
Aşa gîndind, ajunse sus pe coamă 
Şi se-nchină pios, suindu-şi gîndul 
Spre cel ce are Universu-n seamă, 
Spre răsărit întors, umil rugîndu-l : 
— „Părinte sfînt şi Domn, iertare cheamă 
Un suflet jun, păcatul jun strigîndu-l ; 
Prin mila Ta vreau curăţit să-l am 
De tot ce mi-a rămas de la Adam !" 


15 

O aură de purpur revărsase 
Născînda Auroră-n vremea asta 

Pe scutul lui, pe armele-i făloase 

Şi muntelui îndaurindu-i creasta ; 
Suflarea adierii răcoroase 

Şi-afla în fruntea lui semeaţă gazda. 
Pica din sîn de auroră nouă 

Un nimb plăcut răcoritor de rouă. 


16 


Căzîndu-i roua soarelui pe straie 
Atiît de cenuşii mai înainte, 

I le schimbă deodată în văpaie, 
Văpaie albă, ce sclipea fierbinte ! 
La fel, sub rouă, floarea îşi desfoaie 
Frumoase, înnoitele veşminte ; 

Ori noii solzi de aur desfăşoară, 
întinerit, un şarpe-n primăvară. 


17 

Uimit privi Rinaldo al armurii 

Alb neobişnuit, strălucitor, 

Şi-apoi păşi spre inima pădurii... 

Ci iată locul înspăimântător, 

Cu arătări dezlănţuite-n furii, 

Ce-n mai puţin viteji stîrnea fior ! 
Dar lui nu-i ies în faţă stafii sumbre, 
Ci numai mult desfătătoare umbre. 


18 

O melodie dulce ţi plăcută 

Se varsă ca un murmur stins de unde; 
Zefirui fac din frunze alăută 

Şi plînsul lebedelor le răspunde 
Precum şi tînguirea nentreruptă 

Ce-n guşe de privighetori se-ascunde. 
Orgi, ţitere şi voci îşi ţin isonul, 
Topindu-se în numai unul, sonul. 


19 
Rinaldo se-aşteptase la desfrîu 
De fulgere şi-nfricoşate tunete, 


Nu la sirene, frunze, nimfe, rîu, 
Topindu-se-n triluitoare sunete. 
Uimit, îşi pune-o clipă pasu-n frîu, 
La mers mai lin apoi să se încumete. 
Nu-i mai stătea decît un rîu acum, 
Strălimpede şi liniştit, în drum. 


20 

Ii rad pe maluri scoarţe de verdeață, 
Smălţîndu-se cu flori înmiresmate ; 
Lung şerpuind, cuprinde rîu-n braţă 
Toţi arborii pădurii fermecate ; 

Ca o ghirlandă-n juru-i se răsfață 
Şi-un mic canal o taie-n jumătate. 
El scaldă sihla, sîhla îl adumbră, 
Plătindu-i pentru umezeală umbră. 


21 

Cît el în căutarea unui vad e, 

Un pod de aur peste rîu răsare, 

Boltit în lungi şi trainice arcade... 
Trecîndu-l, vede cu uimire mare 

Că podul cel măreț în valuri cade 

Şi-i supt de o năprasnică viitoare, 

Că rîul cel desfătător şi gureş 

S-a fost schimbat într-un torent în iureş. 


22 

Rinaldo,-ntors spre rîu acum, îl vede 
Ca de zăpezi topite-n munţi umflat; 
Val împotriva valului repede, 

Sucit, învîrtejit şi-nvolburat ; 


Şi, totuşi, el spre codrul vechi purcede, 
De curiozitate îndemnat, 

Pe cînd sălbatica singurătate 

Minuni după minuni stă să-i arate. 


23 

Oriîncotro pornește, flori răsar, 
Țîşnesc izvoare-n şiput cristalin ; 

Ici — roi de trandafiri învoiţi tresar, 
Colo — un rîu, iar dincolo — un crin 
Se frăgezeşte scoarţa pe-arbori, iar ; 
De tinereţe pare codrul plin, 

Căci toate plantele îşi pun pe faţă 

Un vesel văl de proaspătă verdeață. 


24 

Pe frunze-i rouă de cerească mană, 
Din scoarţe curge aurie miere ; 
Ciudata armonie diafană, 
Topindu-se în tînguire, piere ; 

Dar cum îşi ţin isonul rîu-n goană 

Şi voci, şi lebede, şi adiere 

Nu vede... Se-ascund lebedele zvelte 
Cum şi melodioasele unelte. 


25 

Ce simţurile-i spun, nu crede-n minte 
Ci iată că, în miez de luminiş, 

Mai nalt ca palmierul, verzi veşminte 
Un mirt înalță, în bogat suiş ; 

Nici chiparosul nu-i lua-nainte 

Cu-al ramurilor des păienjeniş ; 


Strîngînd copacii-n umbra lui rotată, 
El parcă domină pădurea toată. 


26 

Dar codrul cu minuni într-una plouă : 
Un nalt stejar i se arată-n cale ; 
Fecundul trunchi i se desface-n două, 
Ivind, în pîrgul frumuseţii sale, 

Un trup de nimfă, zămislire nouă, 

în strai ciudat, şi măiestrit, şi moale. 
Şi alte nimfe ies apoi, întruna, 

Din alte trunchiuri, una cîte una. 


27 

Pe scene şi-n tablouri, nu arare, 
Ne-apar zeițele pădurii dese, 

Cu lungi cosițe-n vînt unduitoare, 
Cu goale brațe, straiele sumese, 
Purtînd coturni în albele picioare, 
Ca pilcul ce din trunchii vajnici iese, 
Stînd nu cu arc şi tolbă să se-nşire, 
Ci cu lăute, ţitere şi lire. 


28 

Şi iată-le-ncingînd în juru-i danţ, 
Cum cercu-n jurul punctului din miez 
Cuprind şi mirtu-n rotitorul lanţ 

Şi-n dulce cînt aceste vorbe ţes ! 

— „Războinic tînăr, pasul-dorobanţ 
Aşteaptă-ţi-l, cu dragoste şi crez, 
Aicea, în pădurea cea măiastră, 
Nădăjduind de mult stăpîna noastră. 


29 

Te-aşteaptă mistuindu-se de dor, 

Ca să-i redai speranţa, tu, şi viaţa; 
Pădurea sumbră-n noi stârnea fior, 
Mereu tristeţii ei de moarte soaţa ; 
Văzîndu-şi mîndrul oaspete al lor, 

în arbori rîde-acum, mustind, verdeaţa. 
Dar mult mai dulce cînt, de nedescris, 
Revarsă naltul mirt întredeschis. 


30 

Silene rustice, odinioară, 

Iscau — deschise — niscaiva mîndreţe ; 
Dar iată că din mirt ieşea afară 

Mai negrăită, încă, frumuseţe 

Ce, sub înfăţişare de fecioară, 

Stă chip ceresc, de înger, să răsfeţe. 
Rinaldo ochii mari de tot deschide-i, 
Ghicind în ea trăsurile Armidei. 


31 

Purtînd pe chip dureri şi bucurii 

Şi-n ochii-i simţăminte răvăşite, 
Grăieşte-Armida : — „Tu eşti ?... 

Totuşi vii ?... Ții minte chipul dragei părăsite ? 
Au pentru zile triste, nopți pustii, 

Vreo mîngîiere îmi aduci, iubite ? 

Doritul chip de ce-ţi ascunzi sub arme ? 

Au braţul tău rîvneşte să mă sfarme ? 


32 


Iubit? Vrăjmaş îmi eşti? Unui vrăjmaş 

Nu-i ridicam un pod de aur eu ; 

Izvoare, flori nu-i răsăreau sub paşi, 

Ci numai spini către sălaşul meu. 
Priveşte-mă în ochi şi pătimaş ! 

Arată-ţi fruntea, zvîrle coiful greu ! 

Să stăm iar braţe-n braţe, gură-n gură, 

Sau mîna, cel puţin, să-mi strîngi te-ndură !" 


33 

Vorbea privindu-l dulce-ndurerată, 
Topită, palidă,-n suspine-apoi ; 
Curind de plîns i-i vocea zugrumată 
Şi pe obraji îi curge cald şuvoi; 
De-adîncă milă şi necugetată 

Ar li umplut şi-o inimă de sloi ; 
însă prevăzător, nu crud, Rinaldo, 
Nenduplecat, a spadei lamă salt-o ! 


34 
Spre mirt păşind el, strigă ea, strîngînd 
In braţe trunchiul : — „N-ai să-mi faci ocara 


De-a nimici sălaşul meu, nicicînd ! 
Aruncă fierul ! Mina ta, barbara, 

In pieptul meu împlînte-l, mai curind, 
Căci înainte de-a-mi lovi căscioara, 

Iţi jur pe ce-am mai scump că fierul rece 
Prin sinul meu şi inima-mi va trece !" 


35 
El, totuşi, ca de stană, braţul saltă... 
Dar ea se schimbă, ca o arătare 


Ce-n mii şi mii de forme-n vis te-asaltă !... 
O, unde sînt obrajii ei de floare ? 

E-o namilă hidoasă, groasă, naltă, 

Cu-o sută braţe înfiorătoare ! 

E-un Briareu, rotind în mîini cincizeci 

De spade şi cincizeci de scuturi reci! 


36 

Se iscă groaznică, din arme, larmă, 
Dar n-ajunge Rinaldo spaimei rob, 
Nici chiar cînd toate nimfele se-narmă, 
Schimbate, fiecare în ciclop ; 

Loveşte mirtul ce, gemînd, se sfarmă ; 
Simţind parcă-al lovirilor potop, 
Cîmpiile cereşti par un infern, 

Căci mii de monştri-n slavă se discern ! 


37 

Străfulgerări despică parcă bolta 

Şi trăznetele zguduie pămîntul ; 
Furtuni şi vânturi îşi urnesc revolta, 
Cu huiet fără seamăn asaltîndu-l; 

El însă nici o lovitură-n gol da, 
Fiindu-i numai la izbîndă gîndul. 

Se prăbuşeşte mirtul ! Mirt — şi-atît ! 
Pier monştrii, piere farmecul cel hîd... 


38 

Văzduhul, cerul se înseninează 
Firească se arată iar pădurea ; 

E încă plină şi acum de groază, 
Dar nu mai este groază de aiurea ! 


El cercetează de mai stă vreo piază 
Să-mpiedice cu spaime noi securea 

Şi-şi zice-apoi, zîmbind : „Năluci deşarte, 
Smintit e cel ce-l înspăimînţi de moarte 


39 

Spre tabără porneşte-apoi, întins, 

Pe cînd Ermitul strigă de pe-acum : 

—- „Priviţi-l ! Vine !... Farmecul s-a stins !.. 
A izbîndit eroul !... E pe drum !... 
Departe,-n alba-i mantie încins, 

Venind viteazul, văd cu toţii cum 

Semeaţă-i zboară acvila de-argint, 

In soare neobişnuit sclipind. 


40 

E freamăt tabăra de bucurie : 
Onoruri cu duiumul îl aşteaptă. 
Bouillon i-arată dragostea lui vie 

Şi nici o pizmă-n inimi nu deşteaptă. 
Grăi Rinaldo : — „Sîhla e pustie ! 
Porunca ta s-a împlinit în faptă ! 
Am fost, şi am văzut, şi am învins ! 
E drumul slobod pentru orice ins !" 


41 

Se îmbulziră meşterii-n pădure, 
Să taie arbori buni, după dorință ; 
întîiul turn un meşter de aiure 
Făcuse-l, fără multă iscusință ; 
Acuma însă trunchiurile dure 

Au toate coajă de răchiţi velință, 


Căci Guglielmo*, mintea cea ilustră, 
Pe lucrători i-ndeamnă şi îi mustră. 


42 

Stăpîn ligur al mării, alungat 

De mauri din imperiul de ape, 

Cu sine adusese dar bogat: 

Matrozi, muniții, ce-a putut să scape. 
Era-n mecanică acest bărbat 

Mai iscusit cum nimeni nu-i, aproape 
Şi zeci de lucrători, cu tot elanul, . 
Vegheaţi de el, înfăptuiau-i planul. 


43 

El nu baliste doar şi catapulte 

Dură, să surpe, cit de trainic, zidul, 

Ci, stînd îndemnul minţii să-şi asculte, 
Schimbă-ntr-un turn şi pinul, şi molidul 
(Pe dinlăuntru), căci pe-afară multe 

Şi groase piei mai peste tot închidu-l, 

De limbile de flacără să-l apere 

Ce duşmanii vor fi spre lemn să-i scapere. 


44 

E-un turn ce se desface şi reface 

Uşor, prin iscusite-ncheieturi; 

Un trunchi-berbece stă mai jos să-i joace 
Putînd să surpe grele-ntărituri; 

Pe la mijloc un pod i se desface, 
Proptindu-se dintr-o mişcare-n muri 
Prin arcuri tainice, alt turn, mai sus, 
Coboară, urcă, omului supus. 


45 

Să-l mişti uşor pe drum mai neted poți, 
De arme încărcat şi de ostaşi, 

Pe-o sută de lunecătoare roți... 

Şi turnul, şi pe meşterii lucraşi 

Mereu războinicii-i admiră, toţi; 

Pe lîngă turnu-acesta uriaş, 

Sînt făurite alte două, gemene, 

în toate cele-ntiiului să-i semene. 


46 

Lucrările şi zarva încă nu-s 

De ochii sarazini la adăpost : 

Mulţi brazi şi ulmi în tabără c-au dus 
Creştinii, simt străjerii, stînd la post. 

Pîndarii, pe crenele, cît mai sus, 

îi văd durînd maşini cu crîncen rost, 

Dar nu le poate desluşi privirea 

Nici forma lor şi nici alcătuirea. 


47 

Măsura-naltă a păgînei arte 

Şi-o dau şi ei, durînd în grabă alte 
Maşini de luptă... Dreg — şi bine foarte- 
Crenelele şi turnurile-nalte, 

Mai sus suindu-le,-ncît crudul Marte 
Zadarnic cu putere să le-asalte. 

Ismen amestecă şi el plămadă, 

Să işte focuri diavoleşti, grămadă. 


48 


Amestecă pucioasa, el, cu smoala 

Din lac sodomie sau din rîul care 

De nouă ori suceşte-şi clipoceala, 
Infernul izbutind să-l înconjoare. 

Isca putori, fum negru plămădeala, 

Şi se iuţea spre chipuri, arzătoare ; 
Vrea magul mari incendii să irumpă, 
Drept răzbunare pentru sîhla-i scumpă. 


49 

Cît se gătesc creştinii de asalt 

Şi cît paginii dreg la metereze, 
Tăind văzduhurile de smarald, 

In zbor deasupra cetelor franceze, 
Un porumbel se-arată în înalt... 
Curînd, fără ca zborul să-nceteze, 
Solia zburătoare, peregrină, 

Din nouri spre cetate se înclină 


50 

Intre Sion şi tabără, deodată. 

Un vultur însă calea i-o aţine, 

Cu ager cioc şi gheară-ncîrligată... 
Atacului hulubul piept nu-i ţine 

Ci, tocmai cînd deasupra lui se-arată, 
Să-l prindă-n gheare de cruzime pline, 
Dînd chiar în cortul lui Bouillon năvală, 
îi poposeşte tremurînd în poală. 


51 
Bouillon, scăpîndu-l în cumplita clipă 
Curînd 1 se păru ceva ciudat : 


Legat de gît cu aţă, sub aripă, 
Văzu un bileţel înfăşurat 

Pe care, desfăcîndu-l el în pripă, 
Citi aceste slove.-adînc mirat : 
„Salută egipteanul căpitan 

Pe al Iudeii mare suveran ! 


52 

Curajul nu ți—1 pierde nicidecum ! 
Rezistă... Peste patru zile, cinci, 
Către Sion mîna-voi oști, duium, 

Şi va pe crudul duşman să-l învingi!” 
în scris barbar atît puteai, oricum, 
Pe-acest răvaş din slavă să distingi. 
(Levantul folosea adeseori, 
Pe-atuncea, porumbeii călători). 


53 

Hulubu-l slobozi Bouillon, dar el, 
Simţind parcă pe-ai săi că i-a trădat, 
Nu se mai vru-n lerusalism de fel... 
Creştinul general chemă la sfat, 
Atunci, pe prinții lui supuşi, şi-astfel 
Grăi :— „Doar Domnul cerului curat 
Şi Providența sfîntă, nepătrunsă, 
Ne-arată orice taină, cit de-ascunsă. 

E limpede că nu-i timp de pierdut! 
Un nou atac nentîrziat se cere 

Ca zidul să-l surpăm, pe cel din sud, 
Prin sînge, şi sudoare, şi durere 


Pe-acolo-i greu cu arme de trecui, 

Dar locu-l ştiu... Ni-i trecerea-n putere 
Şi, cum prin aşezare zidu-i tare. 

Prea mulţi ostaşi pe-ntărituri nu are. 


55 

Acolo tu, Raymond, te du de-atacă, 
Izbind întăritura cu maşini ; 

Iar oastea mea va fi din nord să facă 
Prăpăd de moarte printre sarazini. 
Ei crede-vor că-i sabia din teacă 
Mai mult acolo scoasă de creştini; 
Iar turnul meu cel mare-n altă parte, 
Uşor urnindu-se, va duce moarte. 


56 

Camille, apoi, alăturea de mine, 

Cu-al treilea turn izbească-n inamic ! 
Raymond, ce cîntărise totul bine, 

Grăi atunci : — „Nu-i de-adăugat nimic 
Şi nici de scos, o simte fiecine, 

în planul lui Bouillon... Vreau doar să zid 
Că un spion printre pagini se cere, 
S-aflăm ce vor, şi fără-ntîrziere, 


57 

Să-i numere, să afle ce-au de gînd, 

De-a fir-a-părul şi cu orice preț..." 

Sări Tancred : — „Am un scutar oricînd 
în stare a se strecura, isteţ, 

Dibaci şi iute, şi-ndrăzneţ... lar cînd 

Se cere, cu prudenţă îndrăzneţ. 


Preface-şi glasul, ştie orice limbă 
Şi felul de a fi cum vrea şi-l schimbă.” 

Chemat, se şi înfățişă scutarul 

Şi, zîmbitor, se învoi cu toate, 

Zicînd : — „încălecîndu-mi armăsarul, 
Nedibuit la duşman voi răzbate, 

în plină zi fiindu-le pîndarul ; 

Le-or fi şi corturile numărate 

Şi, pătrunzînd cît mai adînc în val," 
Voi şti de orice, om, de orice cal. 


59 

Veţi şti puterea oastei lor, şi starea ; 
Veţi şti ce coace căpitanul lor ! 

Am să-i pătrund în totul cugetarea, 
Voi şti ce simte, ce vrea-n viitor !" 
Aşa vorbind, cu toată-ndemînarea, 
El iute îmbrăcă, nerăbdător, 

Un lung veşmînt ce-i lasă gîtul gol, 
Purtînd pe cap turbanul, rotogol. 

Arc sirian şi tolbă siriană 

Luînd, mişcările şi graiu-şi schimbă ; 
Se miră toţi văzînd cum, după toană, 
Grăieşte gura lui în orice limbă ; 
Părea în Memphis schimă egipteană 
Şi-n Tir feniciană că se plimbă... 

Şi iată-l pe un roib focos zburînd, 

O urmă în nisipuri nelăsînd. 

Creştinii-apoi, în zile numai trei, 
De zor dreg toate drumurile rupte; 
Gătesc maşinile grozave ei, 

Din vreme începute, pentru lupte; 
La timp să facă totul, cu temei, 
Ades şi somnul dulce întrerupt e... 
Dar nimeni şi nimic, de pe acum, 
Nu poate sta puterii lor în drum. 

Bouillon piosul, în ajun de-asalt, 

în rugă cufundat ades rămîne " 
Greşelile mărturisindu-şi, cald, 
Soldaţii gustă din cereasca pine ; 

Şi iată huruind spre zidul nalt 
Maşini şi oşti ce nu vor să-l dărîme. 
Se bucură paginii, înşelaţi, 

Ştiind aici că-s straşnic apăraţi. 

Dar noaptea turnu-ngrozitor e-mpins 
Spre unde-i zidul mai puţin cotit 

Şi nu are ieşinduri, dinadins... 

Cu turnul său Raymond, şi el grăbit, 
Sionul în asaltu-i l-a cuprins 

Suit pe dealul cel mai povirnit. 
Camille, cu alt turn, gata e de fapte 
La zidul dintre-apus şi miază-noapte ; 

Ci solii soarelui, abia-abia, 

în răsărit, în zori se arătară, 

Că,-n locu-i nevăzînd maşina grea, 
Asediaţii mai că nu turbară. 

Stau alte două gata a-i sfărma, 

Pe care nu le-au mai zărit pe-afară. 
îi sperie apoi nespus de multe 
Baliste şi berbeci, şi catapulte. 

Păgînii dintr-o parte-n altă parte 

Nu pregetă-apărarea să şi-o mute 

Unde Bouillon atacul stă să poarte... 
Dar el, ştiind că ostile temute 

Ale Egiptului zoresc cu moarte 

Din spate, ia măsuri, pe întrecute . 

Pe Guelfo, pe Roberţii amindoi, 
Strigîndu-i, zice : — „De-a-ncălare, voi 

Staţi înarmaţi, veghind, cit eu atac 

Pe unde zidul lor mai slab se-arată, 

Să nu-mi vină din spate, ei, de hac !"... 
Urnesc creştinii din trei părți deodată, 
Atunci, îngrozitor asalt buiac ; 

Iar Aladin cu-ntreaga lui armată 

Le ţine piept, năvala să le-o sfarme, 
încins cu părăsitele lui arme. 

Aşa, împovărat de vîrstă, el, 
Se clatină sub greutatea lui, 


Dar tot îmbracă-armura de oţel, 

Pornind în contra lui Raymond, spre grui; 
Argante-nfruntă-al lui Camille drapel ; 
Sultanu-n faţa lui Bouillon acu-i ; 
Tancred i-alături de Bouillon, mînat 

De Soartă spre duşmanul lui turbat. 

întîi, zbîrnîitoare, otrăvite, 
Săgeţite din corzi întinse zboară ; 
Cu miile deodată slobozite, 
Acoperă ca norii bolta clară ; 
Dar, totuşi, loviturile cumplite 
Maşinile le-mproaşcă, din afară, 
Izbind cu bolovani şi cu berbeci 
Enormi, purtînd în vîrf oţele reci. 

E trăznet bolovanul cînd irupe 

Şi nu-i lipseşte doar pe mulţi de viaţă 

Ci, crunt, zdrobeşte, sfîrtecă şi rupe 
Armuri, picioare, gît şi cap, şi faţă ! 

In rană zborul nu şi-l întrerupe 

Nici sulița : se-afundă-n trup şi-n braţă, 
Străpunge dintr-o parte-n altă parte 

Şi,-n goană,-n urmă-i, lasă numai moarte. 

Dar nu-i împiedică aceste grindeni 
Pe sarazini să lupte cu curaj. 

Cu osîrdie, nenfricaţi şi sprinteni. 
Din tot ce pot fac pietrelor baraj. 


Atîrnă saci cu lînă pretutindeni, 
Să moaie-un pic asaltul uriaş. 

Iar unde fierbe mai cumplit vîrtej, 
Cu pietre şi săgeți răspund, viteji. 

Dar clin trei părți nu contenesc creştinii 
Deloc, deloc atacul furibund. 

Sub acoperămintele maşinii 

De ploi păgîne de săgeți se-ascund ; 
Resping din răsputere sarazinii 
Maşinile ce lîngă zid pătrund... 

Trec turnurile peste ziduri punte, 
Berbecii-şi saltă ferecata frunte... 

Nehotărît, Rinaldo stă pe loc ; 
Primejdiile astea-i par nedemne ; 

De rînd onoare-i pare ca, în foc, 

Pe bătucite drumuri să se-ndemne ; 
El vrea un drum stingher, ştiut deloc, 
Temut de alții, cum arată semne 

A fi întăritura cea mai naltă... 

Pe-aici s-ar vrea de partea ceealaltă... 

Astfel strigînd se-ntoarce el atunci 
Spre-ai răposatului Dudon voinici : 
— „Ruşine mi-i că zidurile lungi 
Nu-s atacate încă şi aici ! 

Bravura nu se sperie de munci ! 
Oriunde prin curaj te aridici ! 


Sus !... Sus pe zid !... Săgeţi şi pietre, buturi, 
Să stăvilim cu-mpreunate scuturi !" 

Urmînd îndemnu-i, dau cu toţii iama 

Cu scuturile streşini peste ţeste 

Şi nu-i încearcă nici o clipă teama 

în faţa sarazinelor tempeste. 

în, rînduri strînse, cu paşi mari, spre coama 
Acelui zid zorită ceata este. 

Iar pietrele, săgețile buimace, 

Se frîng în ferecata carapace. 

Ajung sub zid... O uriaşă scară 
Rinaldo-nalţă singur — şi-l ascultă 
Cum de o boare fulgul, bunăoară ; 
Buşteni şi stînci, coloane, vreme multă 
I-azvîrl păgînii-n cap, dar nu-l doboară 
Si de nimic nu este scara smultă ! 

O. nu i-ar dobori în luptă nimbul 

Nici Ossa, prăbuşit, şi nici Olimpul 

Pădure de ruinuri poartă-n spate, 

Iară deasupra scutului — un munte 
Cu-o mînă mari bucăţi de zid abate, 

Cu alta-şi ţine scutul peste frunte. 
Grozava-i pildă să-i îndemne poate 

Pe toţi prin grindine să-şi taie punte. 
Proptesc cu toţii scări în zid de cremeni, 
Dar nu-s prin soartă şi vîrtute-asemeni. 

Mor unii ; alții cad ; el, neînvins, 

Stă s-amenințe şi să-ncurajeze ; 

E-atît de sus încît, cu braţu-ntins, 

Se poate agăța de metereze ; 

De-o groază pe păgîni trăznit, împins, 
Nimic nu poate-avîntul să-i reteze ! 
Minune ! Unul, fără sprijin, ţine 

Pe loc puhoi proptit în talpă bine ! 

Rezistă... Ba mai suie încă-o treaptă ! 
Precum încovoiatul palmier, 

Puterea lui mai tare se deşteaptă 

Şi — înfruntată — este ca de fier. 
Duşmanii simt că-i fuga înţeleaptă ; 
Acum în faţă-i orice piedici pier... 
Rinaldo saltă... Sus pe zid e-acum 

Şi celorlalţi deschide slobod drum ! 

Prieteneşte şi triumfător, 

Mezinului Bouillon i-ntinde mîna, 
Pe cînd era în gol să facă zbor... 
Acum sînt mulţi pe zid... 

Vin alţii,-ntruna ! ... 

în vremea asta sorţii-s schimbători 
Unde urnit-a Godefroi furtuna : 
Se-nfruntă nu doar armii : lupte grele 
Duc pînă şi masinile-ntre ele ! 

Paginii au suit pe-ntăritură 

Un trunchi enorm, un fost catarg de vas ; 
De-a curmezişul, bun de izbitură, 

Alt trunchi, cu cap de fier, de funii tras. 
Lăsat să cadă, cu bubuitură 

Loveşte în creştini, fără popas ! 

La fel şi capul de ţestoasă face, 

Țîşnind şi reintrînd în carapace. 


81 

Aceste lovituri vijelioase 

Maşina greu răzbeşte să le-ndure ; 
Slăbesc încheieturile-i vîrtoase, 
Ba chiar îndepărtată de la mur e ; 
Din ea ţişnesc atuncea două coase, 
Parîmelor puterea să le-o fure, 
Căci le retează-n cîteva clipite, 
Fiind cu dibăcie mînuite. 

Aşa cum stînca grea ce se prăvale, 
De vreme roasă ori de vînt surpată, 
Tot ce-ntîlneşte mătură din cale : 
Păduri şi turme, case, ca turbată, — 
Şi trunchiul gros crenelurile ia-le 
Cu arme din înalt, cum şi cu gloată ; 
Iar turnul şi-cu zidul împreună 

Se zguduie de şes şi deal detună. 


83 
Bouillon, triumfător, o ia-nainte, 


Crezîndu-se pe zid stăpîn acum, 

Dar ţîşnete de flacără fierbinte 

Şi puturoasă îl opresc în drum ; 

Nici muntele Gibel nu poate-aprinde 
Pucioasa din adînc cu-atita fum ! 
Hinduşii, sub a verii lor dogori, 
N-au ploi cu-atîţia aburi arzători ! 

Cazane şi săgeți încinse zboară 

Cu flacără de smoală sau de sînge ; 
Duhoarea grea îneacă orice nară 

Şi trosnetele asurzesc, nătînge ! 

Abia ţin umedele piei la pară ; 

Orbeşte fumul... Focul nu se stinge ! 
Chircită-i pielea groasă — şi-o să ardă 
Tăria ajutor dacă nu-i poartă ! 

Senin şi calm, in fruntea oastei sale, 
Bouillon stă neclintit şi dă porunci 
Acelor care cară apă-n oale, 

Să stingă flăcările,-n şiruri lungi ; 

Mai au puţină apă — şi-s pe cale 

Să-i prindă focul !... Dar un vînt, atunci, 
Stîrnit de nu ştiu unde şi puternic, 
întoarce focul spre păgîn nemernic. 

Sînt prinse flamele-n vîrtej cumplit, 
Sucite către sacii moi de lînă 

Cu care zidul fost-a învelit... 


Şi totul arde !... Flacăra-i stăpînă !... 
Iubit de cer, o, căpitan slăvit, 

Spre tine Domnul ajutoru-şi mînă ! 
La mîndrul sunet al trompetei tale, 
în luptă intră vînturi, în rafale ! 

Ismen însă, văzînd cum poartă vîntul 
Pucioasele de el închipuite, 

Voind a-nvinge Firea cu descîntui 

Şi cu puterea artei lui vrăjite, 

Pe zid se-arată, pasul lui urmîndu-l 
Şi două vrăjitoare îndrăcite... 

Bărbos şi crunt părea că-i, pradă urii, 
Caron sau Pluton între două Furii! 

Bolborosind descântece le crunte 
Ce-nspaimă Phlegotonul şi Cocitul, 
I-aduce nouri soarelui pe frunte, 
Văzduhu-ntunecîndu-l, îndrăcitul... 

Dar turnul mare zvirle-un stei de munte, 
Luîndu-i pe vecie piuitul ! 

Zdrobiţi, şi el şi groaznicele-i soasţe, 
Sînt numai sînge şi strivite braţe. 

Trei capete atît de vinovate 

Sînt pulbere măruntă-acum, pe vatră, 
Ca boabele strivite şi sfărmate 

De greaua, rotitoarea morii piatră ! 
Se duc gemînd de la lumini curate 


în bezna-n care mii de demoni latră ! 
O, muritori ! Vă fie pildă, veşnic ! 
Fugiţi, fugiţi mereu de pasul greşnic 

Ci turnul, între timp, scăpat prin ape 
De ploaie de mistuitorul foc, 
Venise lîngă zid atît de-aproape, 

De podul îl putea lăsa, pe loc; 

Dar zidul sare Soliman să-l scape 
Atunci de pod, nepregetînd de loc. 
L-ar fi tăiat, de n-ar fi răsărit 

Alt turn, deasupra-ntiiului suit. 

Crescînd înalt din celălalt, întrece 
Chiar turnul din cetate cel mai sus; 
Paginii simt pe trup sudoare rece, 
Dar Soliman, viteaz şi nerăpus, 

Nici de săgeți şi pietrele zevzece 

Din locul lui nu se mai lasă dus; 

Să surpe podul nu-şi pierde nădejdea 
Şi-i strigă pe-alţii a-nfrunta primejdea 

Atunci i se arată, nevăzut, 

De alţii, lui Bouillon, chiar Mihail... 
Pe lîngă-armura-n care-i învăscut 
Sclipeşte soarele pe cer umil! 

Ci zise : — „Ceasul mare a bătut.! 
Pieri-va din Sion păgînul vil! 
Ridică-ţi fruntea, ochii nu-ţi pleca, 


Să vezi cum ştie cerul ajuta ! 

Priveşte, cată frunză, cată iarbă, 

Cum umplu slava ostile divine... 

Voi risipire negura cea oarbă 

Ce peste simţul tău de lut se-aţine, 

Să vezi cum cerurile prind să fiarbă 
De pure spirite... Să vezi ca mine ! 

Să poţi să-nduri în ochi măcar o clipă, 
De înger chip şi îngerească-aripă ! 

Pe cei ce au luptat pentru Christos 
Ii vezi ! I-s Slavei sălăşluitorii ! 

îşi înarmară braţul lor vîrtos, 

Părtaşi să-i fie ultimei victorii. 

Vezi, nu departe, un vîrtej prăfos, 
Ruinuri, fum mai negru decît norii ? 
Acolo Hugues se bate şi dezbină 
Vrăjmaşe turnuri de la rădăcină ! 

în nord, Dudon, în mîini cu foc şi fier, 
Cetăţii poarta-i zguduie cumplit; 

El arme-i dă oricărui cavaler 

Şi dă imbold, şi suie scări pe zid ! 
Cellalt, cu mitră, în veşmînt de cier, 
E Adhemar... Azi suflet fericit, 

Se roagă pentru lupta voastră sfîntă 
Şi, de din ceruri, bine vă cuvîntă. 

Priveşte şi mai sus, cu îndrăzneală ! 
Vezi oastea cerului, nenumărată ? 
Privind el, azări, în nimb de fală. 
Sub un drapel, oştirea aripată, 

în escadroane dese dînd năvală, 
închipuind trei cercuri mari, deodată, 
Mai mici pe lîngă centru însă foarte 
Lămindu-se-n afara lui, departe. 

Orbit, Bouillon o clipă ochii-şi pleacă 
Şi totul s-a topit cînd şi-i ridică ; 

Dar oastea-i stă pe zid să se desfacă, 
Izbînditoare, mîndră, fără frică ; 
Precum Rinaldo, mulţi au fost să facă 
El taie-acum în pleava inamică. ... 
Nerăbdător Bouillon şi temerar, 
Luînd drapelu-atunci de la stegar, — 

Pe pod păşeşte-ntiiul... Soliman 

în drum, de-a curmezişul, 1 se pune; 
îndată prinde acest strimt tăpşan 

De fapte mari de arme să răsune : 

Striga nebiruitul dîrz sultan : 

— „Tăiaţi, tăiaţi, prieteni, lemn şi fune 
în urma mea !... Să cad în gol!... Să mor 
Nicicînd eu pradă nu le-oi fi, uşor !" 

Zărindu-l pe Rinaldo, de departe, 


Cum neînduplecat gonea spre el, 

îşi zise însă : „Are rost o moarte 
Zadarnică, fără cîştig de fel ?" 

Se dă atunci nentîrziat de-o parte, 
Gîndind c-o să se apere altfel, 

Pe cînd, în urma lui, în zale lucii, 
Bouillon înfige-n zid drapelul Crucii! 


100 

Victoriosul semn îşi desfaşoară 

în aer pînza lui fîlfiitoare ! 

în el se-arată ziua şi mai clară 

Şi parcă-i dă cinstire orice boare ; 
Doar pe de lături sulițele-i zboară, 
Sau se-întorc napoi !... Sionul pare 
Şi muntele acum că 1 se-nchină 
Cu bucurie nouă şi divină ! 

Sărbătoreşti uralele răsună, 

Zbucnind din piepturi mii, victorioase ; 
Stau munţii vestea în ecou s-o spună ; 

„.. Tancred, în vremea asta, dărîmase 
Tot ce putuse să i se opună 

în drum spre Argante... La iveală scoase 
Şi-nfipse-n al cetăţii zid şi el, 

Al Crucii sfînt, biruitor drapel. 

Dar înspre sud, unde Raymond căruntul 
Se-nfruntă cu tiranul Palestinei, 
Gasconii nu răzbiră turnul, cruntul, 


Să-l tragă lîngă zid... In loc tot ţine-i 
Monarhul, căci, aici, cu de-am anunţul, 
Ştiind că zidu-i slab, crezu că bine-i 
Să-l umple cu a oastei sale floare 

Şi multe mijloace de apărare. 

E drept că turnul mult mai înfundat 
Aflase, ca în altă parte, drumul, 

Şi nu putuse fi spre zid mutat, 

Mereu peste hîrtoape cu duiumul; 
Dar strigătul izbînzii, aripat, 

Cînd străbătu şi larmele şi fumul, 
Ştiură şi Raymond cum şi tiranul 

Că dinspre cîmp se pleacă-aliotmanul. 

Atunci Raymond strigă : — „Păgine hoarde 
Se pleacă, şi cetatea ni-i dobîndă ! 

Se poate noi să n-avem nici o parte, 

Noi singurii, la ultima izbîndă ?” 

Dar Aladin de luptă se desparte, 

Simţind cu apărarea i-i osîndă 

Şi se retrage-n turnul cel mai nalt, 

Să facă faţă dîrzului asalt. 

Atunci şi prin spărturi, dar şi prin porți, 
Dă iama toată tabăra-n cotate ; 

Se sparg mereu in piepturi roşii borti ; 
Sînt arse, frînte piedicile toate ! 

Măcelul — vechi tovarăş crudei morţi — 


Asupra sarazinilor se-abate... 
Morman de morţi şi muribunzi se strînge 
In lacuri mari şi-n rîuri lungi de singe ! 


CÎNTUL XIX 


1 

Prudența, spaima mortții,-i şi făcuse 
Pe musulmani să lase apărarea ; 
Argante doar, pe ziduri azi supuse, 
Lupta cu încă toată-nverşunarea. 

De duşmani încolțit, stau nerăpuse 

Pe chipu-i ura şi ameninţarea. 

Nu moartea, gîndul fugii îl doboară 

Şi chiar pierind nu vrea învins să pară. 


2 

Cel mai teribil dintre toţi vrăjmaşii 

Care-l împresură, Tancred se-arată. 
Recunoscîndu-i armele şi paşii 

Ştiu c-a vrut cu dînsul să se bată, 

Dar nu s-au încleştat ca uriaşii 

Căci n-a venit la întîlnirea dată. 

Şi-atunci strigă : — „Tancred, cu tot avîntul 
Aşa tîrziu ajungi să-ţi ţii cuvîntul ? 

Tirani vii şi nu singur, dar dă-i zor ! 
Vreau fierul să-mi încerc în tine iar, 
Ca-mi pari doar de maşini născocitor 


Şi nu bărbat viteaz şi temerar. 

Nu-mi pasă... Zid, de oşti colcăitor, 

Tu fa-ti... Noi arme, şiretlicuri chiar, 

Nu m-or opri, biet ucigaş de fuste, 

Su fac din carnea-ţi spada mea să guste !" 


4 
Tancred, cu dispreţuitor surîs, 
Răspunse mindru : — „Vin tîrziu ? Se poate... 


Dar spune-vei că-ntors prea iute îs, 
Vrind Alpii între noi, cu neaua-n spate, 
Sau mările, să nu te faci de rîs |... 

Tu seama îţi vei da, cînd ne vom bate, 
Că slăbiciunea, niscai temeri rele, 
N-au fost pricina-ntîrzierii mele. 

Ci, hai mai la o parte, tu, ce-abraş 

Omori titanii şi eroii mima ! 

Eu te desfid, de fuste ucigaş 

Cum sînt"... Şi spre soldaţi : — „Destul acuma, 
Nu-l încolţiţi, căci mie mi-c vrăjmaş 

Şi-am singur drept să-l fac să muşte huma. 
Vechi legămînt al meu de zor îmi cere 

Cu el să mă măsor din răsputere." 


6 

Strigă Argante : — „Singur, însoțit, 
în loc umblat sau într-un loc retras, 
Cum ţi-o fi voia, gata, sîntem chit 
Şi-am să mă ţin de tine pas cu pas. 
Şi, astfel înţeleşi, au şi pornit 


Spre-al socotelilor din urmă ceas. 
Argante-i ură tot... Tancred, cu dor 
Să lupte-n doi, i-i şi apărător. 

O, pe Tancred şi al onoarei simţ 

Să verse sîngele păgîn îl mină. 

N-ar fi astîmpăr setei lui fierbinţi 
Un strop de-ar fi vărsat de altă mînă. 
Ținîndu-i scutul pavăză, cuminţi 
Creştinilor le strigă să rămînă. 

Şi, în sfîrşit, îl zmulge cu-ncordare 
Creştinelor mînii biruitoare. 

Ieşiră din cetate,-n urina lor 
Lăsînd cîmpia taberei creştine ; 

Pe drum întortocheat, şerpuitor 

în strimtă vale-ajunseră cu bine ; 
Bogată în umbrar fremătător, 

Jur împrejur străjită de coline, 
Părea un teatru valea nu prea mare 
Sau loc de luptă şi de vînătoare. 

Privi un timp Argante, abătut, 

Către Ierusalim cu grea nelinişte, 
Tancred, văzîndu-l că e fără scut 

Pe-al său departe-l azvîrli-n măslinişte, 
Zicînd : — „Au ceasul crezi că ţi-a bătut 
De nu mai ai în ochi un pic de linişte ? 
De nu-ţi dă pace gîndul la sicriu, 


Acum să ştii că este prea tîrziu !" 

Răspunse el: — „Cetatea-mi fură gîndul, 
Regina cea străveche a Iudeii; 

In darn ne zbuciumarăm ani de-a rîndul 
Căderea să-i oprim şi eu, ŞI beii. 

Azi cerul dîndu-mi capul tău, luîndu-l, 
Ce slabă răzbunare-n ochii mei i-i !" 
Pîndindu-se, atunci se înfruntară, 
Ştiindu-şi ei clîrzia temerară. 

Tancred e ager, svelt, agil de fel, 
Mişcîndu-se uşor, cu dibăcie... 
Argante-i cu un cap mai nalt ca el, 
Un uriaş cum n-afli printre-o o mie ; 
In sine strîns, rotindu-se, prisnel, 
Tancred apoi țîşneşte, vijelie, 

Şi spada-i, întîlnind vrăjmaşa spadă, 
Se străduie-abătută să o vadă. 


12 

Dibaci într-altfel, ţeapăn, crud, semet, 
Argante îsi răstinde brațu-acuma 

Şi vrea doar trup vrăjmaş cu orice preț, 
Nu fierul pradă fierului, huiduma. 
Tancred loc neferit pîndind istet, 
Ținteste - Argante viziera numa... 
Stă spada-i ba în gardă, ba să muşte, 
Mereu zădărnicind atacuri bruşte. 


13 

La fel cînd tace vîntul, două nave 
Negemene au cumpănă egală: , 

Cea mare are scut poveri grozave, 
Cea mică-n iuți ocoluri dă năvală, 
Din pupă-n proră, cu atacuri brave, 
Dar stă cea grea cu neclintită fală 

Şi o ameninţă cînd vine-aproape 

Ca în străfundul mării va s-o-ngroape. 

Cit se silea latinul să străpungă 

Părind, lovind, cellalt nu-i da răgaz. 

Ei legănîndu-şi spada-n mîna lungă 

Cu vîrful i-o repede în obraz. 

Spre fier latinul fierul lui şi-alungă, 

Par ii răneşte-Argante pe viteaz 

In coastă, hohotind : — „îmi scazi în stima! 
In scrima mester,esti invins de scrima?” 


15 

De ciudă, de ruşine ros, îşi schimbă 
Atacul el, setos de răzbunare... 

Cînd prea tîrziu izbînda îl înnimbă, 
Infrîngere izbînda i se pare. 

Prin fier răspunde numai, nu prin limbă, 
intind în vizieră, cu turbare. 

Argant parează... Ager, să nu-i scape, 
Tancred se vîră lîngă el aproape. 


16 
Piciorul sting şi-l mută înainte, 


Ii prinde braţul drept în braţul stîng 

Şi, îmboldit de ură prea fierbinte, 

în coastă îi deschise răni, adine, 

Strigînd : — „Acum răspunsul ţine-l minte 
Pe care ţi l-a dat învinsul frînc !" 
Circazianul freamătă, se zbate 

Dar braţul drept să-şi zmulgă nu mai poate. 

Ci, spada să-i atîrne-atunci lăsînd 
Se năpusti peste Tancred... El iară 
Peste Argante, cu acelaş gînd ; 

Şi se ciocniră, şi se încleştară ! 
Nu s-a bătut mai dîrz Alcide cînd 
Pe arzător nisip, odinioară, 

Pe fiul Gliei fost-a să-l înhaţe 

In musculoase şi nervoase braţe. 

Deodată, tot buşindu-se-ncleştaţi. 

Se prăvăliră amîndoi de-a dura : 

Dibaci sau norocos, cu slobod braţ 
întîmpină Argante căzătura. 

Pe cînd Tancred, cu braţul drept ca-n laţ 
Sub el... Simţind însă că-ntorsătura 
Prielnică e numai lui Argante, 

Se slobozi prin iuți sforțări gigante. 

Şi pînă-a nu se ridica greoi, 

Il şi trăzni Tancred cu braţ de fier. 
Dar cum Eurul pleacă pini vilvoi 


Dar pinii saltă iute iar spre cer, 
Puteri ţişniră în Argante, noi, 
Cînd se credea că forţele îi pier... 
Şi lupta cu mai slabă-ndemînare 
Purcese, însă mai spăimîntătoare. 

Tancred prin răni mai multe varsă sange, 
Din sarazin însă ţîşnesc şuvoaie... 
Dirzia-i scade, braţul i se frînge 

Cum piere, nehrănită, o văpaie. 

Ci inima creştinului se strînge, 

Văzînd vrăjmaşul braţ că se înmoaie 

Şi, vrînd mînia-n suflet să şi-o culce, 
Se-ndepărtă de el, grăindu-i dulce : 


21 

„Crezînd ce vrei, predă-te, brav bărbat, 
Că eu te-am fost înfrînt sau soarta numa 
Nu vreau nimic cu tine, şi,-mpăcat. 

Nu vreau nici pradă, nici triumf acuma ! 
Dar mai teribil încă, mai turbat, 

Strigă, strîngîndu-şi forțele, huiduma : 
„Cutezi să mă socoti învins, şi mie 

îmi ceri să săvîrşesc o josnicie ? ! 

Te bucură de-al tău noroc, căci eu 
Ți-oi pedepsi nebuna îndrăzneală !" 
Şi-aşa cum cel din urmă strop de seu 
Mai tare-o clipă flacăra răscoală, 
Puterile-şi adună el, ou greu, 


Cu ura-n loc de sînge dînd năvală, 
Voind, prin glorios sfîrşit, în pripă, 
Să-şi nemurească cea din urmă clipă. 


23 

Şi mîna dreaptă către mina stingă 
Ducînd-o, sabia-şi înhaţă iar, 

Lovind pieziş, cumplit şi nu pe lîngă 
Erou, ci-n umăr nimerindu-l chiar, 
Făcînd din coaste roşii răni să-i plîngă 
Căci fostu-i-a parada în zadar. 

Şi dacă tot nu şi-a temut pieirea, 

E că-l născuse fără frică firea. 

Vrînd a-l păli Argante înc-odată, 

în vînt mînia, furia-i se pierde... 

în lături sare tînărul, să poată 

Scăpa de brațul nevoind să-l ierte. 
Atunci, Argante, sub povara-ți toată, 
Nevrînd, te prăbuşeşti pe iarba verde. 
Fii fericit că singur cazi, încalc. 

Şi-ai singur gloria căderii tale ! 


25 
I se lărgesc deschise răni, căzînd, 
Şi sîngele-i ţâşneşte mult şi gros ; 
Se sprijină cu stingă în pămînt, 
Dar şi-n genunchi se apără vîrtos. 
— „Nu te lovesc, predă-te, eşti 
înfrint îi strigă iar Tancred, mărinimos. 
Dar trădător, ca-n clipa cea dinţii, 


Argante îl răneşte în călcîi. 

Tancred, atunci, înfuriat, îi strigă : 

— „Vil trădător, îţi rîzi de mila mea ?" 
Şi se pomi cu ură să-i înfigă 

Prin vizieră-n frunte spada grea. 

Nici mort Argante nu se încovrigă 

Ci şi murind, ca viu ameninţa, 

Superb, măreț, nenduplecat, feroce 

Şi fioros în vorbe şi la voce. 

Tancred atunci, vîrîndu-şi spada-n teacă, 
Lui Dumnezeu i-aduce mulțumire, 

Dar simte de putere cum îl seacă 

îzbînda sîngeroasă peste fire... 

Nici pentru-ntoarcere nu ştie dacă 

Mai are vlagă încă şi-ndirjire. 

Dar totuşi el, tîrîs-grăpiş, oricum, 
Apucă înapoi pe-acelaş drum. 

Curînd abia se ţine pe picioare... 

Se străduie... E-ntr-una mai sleit; 

Mai slab ca trestia tremurătoare, 

Cu capu-n mîini, se-aşează jos, chircit. 
Se-nvîrte totul, beznă totul pare... 
Leşinul îl învinge în sfîrşit, 

Şi-aşa cum sînt, cu greu îl poţi distinge 
Pe-nvins de cel care-a ştiut învinge. 


29 

In timpul neobişnuitei lupte, 

Atât de crîncenă prin uri aparte, 

In păcătoasa urbe nentrerupte 
Urgii învingătorii prind să poarte. 
Durerea unei lumi de jale rupte 
Au cine poate s-o descrie-n carte ? 
Şi ce cuvinte-ar zugrăvi, ce peana, 
Priveliştea de jale, şi tirană ? 

E totu-n sînge înecat măcel 

Şi peste tot stau leşuri cit movila ; 

Sub morţi fără mormint, cumplit flagel. 
Stau muribunzii sufocaţi cu sila. 

Plîng mame despletite, azi altfel 

La sîn stringîndu-le copiii mila ; 
Soldaţii, grei de pradă, urlă-n cete, 
Tirînd de păr neîncepute fete. 

Spre-Apus, către colina cea mai naltă, 
Unde vestitul templu ridicat e 
Rinaldo, lac de sînge vil, asalta. 

Din fața lui fug hoarde speriate 

Doar împotriva, spada lui tresaltă, 

A celor ce au brațele armate... 
Străpunge zale, coifuri, scuturi crapă 
Doar cei ce n-au de Ioc armură scapă. 


32 
Loveşte fieru-i nobil numai fierul 


Şi, mîndru, nu se vrea cu alţii crud. 
Privirea, vocea lui sînt ca jungherul; 
Fug cei neînarmaţi urlînd durut. 

Cîte minuni cu spada, cavalerul, 

Cum şi eu-ameninţarea n-a făcut ! 
Norod, soldaţi, în gheara desnădejdii, 
Fug toţi, că-s toţi în altfel de primejdii. 

Norod şi mulţi războinici izbutit-or 
In templul rezidit de-atitea ori 
Ce-a vai pe Solomon întâiul ctitor, 
Să scape de vrăjmaşii strivitori. 
Cîndva libanici cedri-mpodobit-or 
Şi marmură, zidirea, cu splendori... 
Azi de podoabe goală, porţi de fier 
Tarie-i dau — şi turnuri către cer. 

Ajuns Rinaldo lingă templul, naltul, 
Gemiînd acum de liftele infame, 
Porţi ferecate-i stăviliră-asaltul, 
Şi-ntărituri. şi arme sus pe coame. 
De două ori el ba un turn, ba altul, 
Le măsură cu ochii numai flame ; 
Să-şi afle loc de trecere, ca-n zbor. 
De două ori el le dădu-nconjor. 

Cum lupul mort de foame, în amurg, 
Cu lăcomie stînei dă tîrcoale, 

Pe cînd din fălci deschise bale-i curg, 


Fireasca-i furie stînd s-o răscoale, 
La fel ai lui Rinaldo ochi parcurg 
Tot locul, s-afle cît de strimtă calc... 
Se-opreşte în sfîrşit... Din turnul nalt 
Cu spaimă-i aşteptat al său asalt. 

Zărind pe-aproape un enorm buştean, 
Mai gros, mai lung ca un catarg ligur 
(La ce bun nu se ştie), cu elan 

în braţe-l saltă tînărul, şi dur, 

Uşor, precum cu lancea în duşman, 
Cu el izbeşte-n poarta grea şi-n mur, 
Tot încercînd din răsputeri s-o spargă, 
Ca să-şi deschidă o intrare largă. 

Cu scrîşnet, smulsă e ţițina porţii 

Şi nu-i rezistă lacătele grele... 

Cad marmura şi fieru-n faţa forții 

O, nici berbecii nu fac bucățele 

Astfel de zid — nici trăznetele morţii 
închise de bombarde în ghiulele... 

Dau buzna prin spărturi creştinii-n templu 
Urmînd pilduitorul lui exemplu. 

Vechi templul Domnului, lăsat urgiei 
De sînge gîlgîie în valuri roşii. 

Cu cît pedeapsa slavei mai tîrzie-i, 
Cu-atit mai greu loviți sînt păcătoşii; 
Urmînd acum îndemnului Tăriei, 


De ură se încing şi inimoşii 
Şi templul profanat în sfînta-i fală, 
Acum cu sînge sarazinii-l spală. 

Dar Soliman la tumul marc zboară 
Ce poartă sfîntul nume-al lui David, 
Cu alţi ostaşi, în crunta luptei pară, 
Şi-n turn cu baricade se închid. 
Tiranul Aladin nu stă pe-afară ; 

Se vrea şi dînsul dincolo de zid... 

Şi Soliman îi strigă : — „Mare rege, 
Doar fortăreaţa asta ţi-o protege 

Imperiul şi viaţa de turbarea 

Duşmanului * — „Vai, zise Aladin, 
Cetatea-şi simte-n temelii pierzarea ; 

O zguduie barbare uri, hain. 

Imperiu ? Viaţă ? Nu-s ! îmi dau suflarea, 
Căci am domnit şi am trăit din plin. 
Putem să spunem : «Nu mai sîntem, iată, 
Că ziua cea din urmă ni se-arată !»" 

Cu jale-n suflet Soliman îl ceartă : 
— „Ci unde-i vitejia ta măiastră ? 
Ne ia imperiul vrăjmaşa soartă ? 

Nu poate şi onoarea, că-i a noastră ! 
Spre turn, mărite rege, pasu-ți poartă, 
Si odihneşte-un pic lîngă fereastră, 
Căci mădularele ți-s fără vlagă !” 


Şi astfel izbuteşte-n turn să-l tragă... 

Luînd o ghioagă-atunci, cu zeci de ținte, 
Avînd alături credineioasa-i spadă, 

El dîrz intrării-n turn îi stă-nainte 
Şi-ncep creştinii-n jurul lui să cadă 

Ba morți, în valul sîngelui fierbinte, 

Ba răsturnîndu-se pe jos, grămadă. 

Şi, îngroziţi de ghioaga de album, 

Fug toţi şi totul de pe lîngă turn. 

Raymond, cel conte de Toulouse, sări 
Atunci cu o cutezătoare trupă. 
Netemător de-aceste vijelii 

De ghioage ce zdrobesc şi ştiu să rupă. 
Lovind întîiul, el în gol lovi, 

Dar îl păli cumplit în frunte, după 
Aceea, Soliman, încît cuprinse 
Pămîntul, el, în braţe larg întinse. 

Renaşte iar curaju-nfrint de teamă 
In lifte, iar învingătorii-acum 

Ba pier sub turn, ba-n pilcuri se destramă... 
Văzîndu-l printre-al morţilor duium 
Pe conte, Soliman soldaţi-şi cheamă, 
Cerîndu-le să-l tragă, oarecum, 

în turn, să-l ţină necurmat în pază, 
Fiind prizonier de mare vază. 


45 

Dar cînd soldaţii-ascultă de poruncă 
Oprelişti grele întîlnesc în faţă. 
Ostaşii lui Raymond şi ei se-aruncă 
Să-l apere, să-l vadă iar in viaţă. 
Stau ura şi cu dragostea la muncă 
Şi este ţinta dragostei măreaţă. 

Vor unii a salva o viaţă sfîntă, 
Ceilalţi să o răpească se frămîntă. 


46 

Cu-a răzbunării îndărătnicie 

Ar fi răzbit la conte Soliman. 

Nu-i scut, nu-i coif să poată piept să-i ţie! 
Cumplită-i ghioaga-n braţul de tiran ! 
Dar ajutor năpraznic, vijelie, 

Se năpusteşte-n smîrcul musulman : 

Din două părți, Rinaldo şi Bouillon 

Dau iama dirzi, strigaţi de-al luptei zvon. 

Precum păstorul grijuliu, cînd fierbe 
Furtuna, trăznetele cînd detună 

Şi fulgerele scapără în jerbe 

Şi norii grei îi spun că nu-i a bună, 
Spre-a înfrunta stihiile acerbe 

Cu glas şi varga oile-şi adună 

Şi cată loc ferit, iar el în urmă 

Ramîne celor ce-s mai slabe-n turmă, — 


48 
La fel şi Soliman, văzînd urgia 


Şi vuiet auzind, urnit să-l sfarme, 
Crunt spintecînd văzduhul şi Tăria, 
Şi ropote şi scrîşnete de arme, 

îşi strînge oastea-n turn şi vitejia 
îndeamnă-l ultimul să se întoarne, 
încît retragerea-i prudentă pare 
Nu-nfirîngere, ci cutezanţă mare. 

Intrînd, abia închide poarta ei 

Că iată-l pe Rinaldo, nemblînzit ! 
Nimic nu-i stă în drum, în nici un fel 
Abate stăvili, sfarmă tot, cumplit, 
Vrînd dîrz să se măsoare cu acel 

Ce n-a mai fost prin arme biruit. 

Ii cer şi legămintele fierbinţi 

A-l răzbunare pe danezul prinţ. 

Prin braţul lui nenvins, italianul 

Ar fi pătruns în turn — şi n-ar fi fost 
In siguranţă nicidecum sultanul 

In faţa duşmanului, clar cu rost, 
Cum amurgea în zare, căpitanul 
Sună retragerea la adăpost, 
Gîndindu-se atacul iar să-nceapă 
Cînd va vedea de ziuă că se crapă. 

Străluminat la chip, grăi atunci: 

— „Cu cerul sprijin, am făcut destule 
Şi-n față ne rămîn puține munci ; 


Pierit-a spaima... Turnul ăsta nu le 

Ajută lor, chiar greu de-i să-l străpungi. 
E ultim reazăm hoardei nesătule, 

Dar mîine-n zori l-om cuceri... Voi numa 
De bolnavi şi răniți vedeţi acuma ! 

Salvați pe cei care cu prețul vieții 
Ne-au cucerit o patrie preasfîntă ; 

Tu, oaste a lui Christ, au prada ce ți-i 
Cînd ei în chinuri grele se frămîntă ? 
Destul masacru... Prea mulţi, ca ereţii, 
Văzut-am după aur că se-avîntă. 
Cruzimii, lăcomiei puneţi frînă... 
Vestească trîmbiţi voia mea stăpină !" 

Vorbind, de conte vine mai aproape ; 
Trezit, acesta geme tare încă... 

Dar Soliman, durerea stînd să-l sape, 

Tot cu curaj şi-ncredere adîncă 

Vorbi : — „In ciuda soartei, nu se-ngroape 
Ostaşi, nădejdea braţelor de stîncă ! 

O, spaima face răul cît e hăul 

Să pară, chiar cînd nensemnat e răul. 

Duşmanii stăpînesc doar muri şi case 
Şi pleava — iar oraşul sîntem noi 

Şi regele şi braţele vînjoase 

Iar regele şi-ai sui ostaşi de soi. 

La adăpostul zidurilor groase, 


Se află-n turn... Vrăjmaşului puhoi 
Trofeu i-i doar cetatea părăsită, 
Dar i-i funestă soarta hărăzită. 

încredințat sînt că s-or da de-a dura ! 
Obraznici avuția va să-i facă ; 
Omoruri, furturi le vor fi măsura ; 
Desfrîul, dezmățarea cea buimacă. 
Şi dacă, predomnind harababura, 
Egiptul scoate sabia din teacă, 

(ŞI nu-i departe clipa), or să vadă 
Că-s zugrumați între mini şi pradă. 

Dar cum noi mai de seamă edificii 
Putem cu pietre domina de-aice. 
Nu vor lua Mormîntul inamicii 
Sub grindina care va sta să pice..." 
Astfel grăind, îndată vălul fricii 
De pe ostaşi răzbi să-l aridice. ... 
Numai că-n vremea asta se abate 
Vofrin printre cohorte înarmate. 

Ales pîndar, trecînd do zor la fapte, 

In fapt de seară se porni Vofrin... 

Pe drumuri lăturalnice, de noapte, 
Trecu nălucă — tuturor străin — 

De Ascalon, cit zori de foc şi lapte 

Din Răsărit nu se zăreau că vin. 

Şi-n miez de zi, cînd tare Febus scapăra, 


Zări puternica vrăjmaşă tabără. 

Drapele fîlfiiau pe corturi mii 

Şi galbene, şi verzi, şi de azur... 
Sunau ţimbale, goarne aurii 

Şi zeci de graiuri felurite-n jur... 
Cămile, elefanţi şi bidivii 
Spărgeau cu strigăte văzduhul pur. 
Că, uluit, îşi zise : „Se-adunară 

Şi Asia, şi Africa barbară !" 

Puterea, aşezarea, valid, toate 

In minte-şi sapă,-n tabără pătruns ; 
Mulţimii, nu pe căi întortocheate 
Ii pune întrebări şi dă răspuns, 
Prin locurile cele mai umblate, 
Dibaci, precum şiret îndeajuns, 
Făcînd deschis, senin, la toate față 
Şi arătînd o frunte îndrăzneață. 

Umblă în jur de corturi, prin unghere, 
Văzu cîţi cai, cîţi oameni, ce armură, 
Ce fac ostaşii, dacă au putere, 

Ce capi au, de-s dibaci la pălitură... 
Şi, cutezînd apoi mai sus să spere, 
Află şi taine de la cască-gură... 
Descurcăreţ, viclean, ajunge pîn 

La cortul generalului păgîn. 

Spărtură dibui în cort prin care 
S-audă totul poate şi să vadă... 

La sfat de taină regele, se pare, 
E-n acest loc îndătinat să şadă. 
Ciulind urechea mai cu încordare, 
Auzi şi vezi aicea o grămadă... 

Şi, prefăcîndu-se ceva că drege 
Vofrin aude, vede şi-nţelege. 

Cu capul gol, în purpur învăscut, 
Stînd în picioare, pînă-n dinţi armat, 
Cu pajii, doi, ţinîndu-i coif şi scut, 
Vorbind cu-n uriaş, spătos bărbat, 
La-nfăţişare fioros şi crud, 

Sta generalu-n lance rezemat. 

Vofrin, rostind acesta : — „Godefroi*, 
Ciuli urechi ciulite şi aşa. 

— „Eşti sigur, — Emiren zicea — că poţi 
Tu pe Bouillon creştinul să-l răpui ?" 
Ormond răspunse : — „Jur pe ani-mi toţi 
Să nu mă-ntorc fără de capul lui ! 

S-o afle toţi ce-n asta mi-or fi soţi... 
Răsplata ce o cer prea mare nu-i: 

Din armele-i chiar în Cairo eu . 

Vreau să ridic pilduitor trofeu, 


64 
Scriind pe el: «Ormond cînd îl ucise 


Pe-al Asiei nimicitor creştin, 

A ridicat trofeul ca să li se 

Dea pildă veacurilor care vin !»" 

— „Asemeni faptă, — Emiren îi zise, — 
Ar răsplăti-o regele din plin, 

Nu doar ce-i ceri ţi-ar da, ci multe alte 
Mari daruri şi onoruri mai înalte. 

Ci pregăteşte-ţi armele minţite, 

Căci e aproape-al marei lupte ceas". 
Ormond atunci : — „Sînt toate pregătite 
Şi amuţi-năuntru orice glas. 

Mult tulburat de cele auzite, 

Vofrin tot cugetă în ce impas 

Vor să-l aducă pe Bouillon, şi ce-s 
Minţitele lor arme, mai ales. 


> 

Şi rău sc zbuciumă, nepricepînd, 

Şi nu închise ochii noaptea-ntreagă ; 

în zori însă, imensa oaste cînd 

Văzu că-n marş sub steaguri se încheagă, 
Pornind şi el, pe la popasuri stînd ; 

Cu oastea, încerca de limbi să-i tragă 

Pe toţi, intrind în corturi, orişiunde, 

Să afle taina ce 1 se ascunde. 

Şi o zări pe-Armida-n cort pompos 
Cu cavaleri şi jupîniţe-n jur. 

Părea că tot oftează dureros, 


Stînd adîncită-n gînd de rău augur ; 
în palmă sprijinind obraz frumos 
Țintea în ochii-stele solul dur... 

Nu se ştia de plînge... dar străjerile 
Stau pleoapelor de vis lichide perle. 

Adraste-n faţa ei, de ea-şi agaţă 

Privirea, răsuflarea şi mişcarea. 

De ea pare-atîrnat pe-ntreaga viaţă, 

De mult ce-i simte patimei dogoarea. 

Pe Tisafern, cu dînşii față-n faţă, 

Ba dragostea-l aprinde, ba turbarea. 

Pe chipul lui schimbînd culori, ba dragoste 
Citeşti, ba crunta geloziei pacoste. 

Vofrin îl vede-apoi pe Altamor 
încercuit de doamne, mai deoparte. 

El nu se lasă-ncătuşat de dor 

In văzul lumii, dar ştiind să poarte 

Spre mîna ei, spre chipu-ncîntător 
Priviri, el află farmece aparte, 

Din cînd în cînd în ochi sorbindu-i sînii, 
Prin vălul, trădătorul, al stăpînii. 

Dar, iată Armida ochii şi-i ridică 
Cu-nseninată fruntea ei uri pic. 

Ca fulgerul cînd norii grei despică 
Ivind pe buze un surîs amic, 

Grăi : — „Cînd braţul vostru fără frică 


Mi-i sprijin, nu mi-i teamă de nimic. 
Şi nu mai simt în suflet greu prăpăd, 
Cînd tare-aproape răzbunarea-mi văd". 

Zicea hindusul : — „îndurare, doamnă 
Inseninează-ți fruntea întristată ! 
Curînd, aşa cum inima mă-ndeamnă, 
Iţi voi aduce tidva-i retezată ! 

Iar mîna asta de-a jurat, înseamnă, 

Că pot şi-n lanţ să ți—1 aduc, odată !... 
I-aude bine, tace Tisafern, 

Dar noi turbări pe suflet 1 se-aştern. 


IL] 

Duios privindu-l, mîndra îl întreabă : 

„Dar tu ce crezi ?" El muşcător răspunde » 
„Urma-voi cu sfială, mai degrabă, 
Pe-acest erou temut cumplit oriunde." 
Jignit, strigă hindusul : — „Bună treabă 
Să ştii în spate a mi te ascunde ! 

O, cred şi cu că eşti destoinic foarte 

In a-mi urma exemplul de departe !" 

Ci, legănîndu-şi capul, Tisafern 
Strigă : — „O, nu-s stăpîn pe harul meu, 


Cu spada căpătâiul să-ţi aştern, 

Să ştiu cine-i mai vrednic, tu sau cu ; 
Vrea Cerul dragostei să mă prostern. 
Curajul tău ? Eu îl desfid mereu !" 
Adraste şi sări la luptă, dar 


Armida i se puse-n drum hotar, 

Grăind aşa : — „Războinici bravi, au darul 
Ce mi-aţi făcut, mi-l smulgeţi înapoi ? 
Apărători îmi sînteţi —şi pojarul 

Zavistiei nu-l stingeţi între voi ? 
Sfădindu-vă, scuipînd ocări cu carul, 

Mă ocăriţi pe mine, amîndoi !" 

Astfel vorbind, ea strînse în restele 
Potrivnicile suflete rebele. 

Vofrin nu pierde-o iotă din ce-aude 

Şi pleacă mai departe, hotărît 

Să prindă firele urzelii crude 

Ce în muţenie zăcea atît. 
Pune-ntrebări, pe-alocuri chiar zălude, 
De greutăţi oleacă zădărit... 

Şi-i hotărît să moară mai degrabă 
Decît să n-afle taina ce-o întreabă. 

Prin mii de viclenii neîncercate, 
Prin mii de neştiute noi mijloace, 
Ce fel de arme au, afla nu poate 
Şi nici cum uneltirea s-o dejoace. 
Norocul însă, nodurile toate 

Le dezlegă şi îi aduse pace, 

Aflînd de-a fir-a-păr în ce capcană 
Bouillon este atras să deie goană. 

Şi cum în jur ibovnicei tirane 

Incă-i roiau şi-acum adoratorii, 

Crezînd că printre fanţi, printre cucoane 
Mai lesne-s de găsit uneltitorii, 
Se-apropie de una din duşmane 

Şi, împuindu-i capul cu istorii, 

O agrăi cu gluma în cuvinte, 

De pare-ar fi ştiut-o dinainte. 

— „ŞI eu aş vrea să fiu apărătorul 
Unei frumoase şi să tai cu fierul, 

Ori pe Bouillon atotnimicitorul, 

Ori numai pe Rinaldo, cavalerul. 

Tu cere-mi, dacă ţi-i acesta dorul, 

Un cap din două... Eu pe loc oferu-l.* 
Voia, pe nesimţite, de la şagă, 

Să afle tîrăşenia întreagă. 

Dar vorbele-astea nu le poate spune 
Fără-a zîmbi, ivind vechi tic firesc... 
Şi alta dintre alte doamne june 
Se-apropie zicîndu-i : — „Eu doresc 
Voinţei mele doar a te supune 

Şi cavalerul meu te şi numesc... 

Dar dragostea cum ţi-e sădită bine, 
La loc de taină aş vorbi cu tine..." 

Trăgîndu-l deoparte-apoi : — „Vofrin, 


Eu te-am ghicit... Şi tu ştii cine sînt..." 
El, stăpînit, dar tot de zbucium plin, 

Spre ea se-ntoarse şi vorbi rîzînd : 

— „O, n-ai tu chip să-l uite un străin, 
Dar zău dacă-mi aduc aminte cînd 
Ne-am cunoscut. lar numele ce-mi dai 
Al meu nici nu-i... Am nume mai de crai. 

Născut pc al Bizertei plai de foc 

Mă cheamă Almanzor ; Lesbin mi-e tată." 
— „Ştiu tot, dar feste n-am de gînd să-ți joc 
Răspunse preafrumoasa deodată. 

Ni-ți sînt vrăjmaşă... Viaţa chiar, pe loc 

Ea pentru tine mi-aş jertfi-o toată... 

Eu sînt Erminia, prinţesa care, 

Ca tine, pe Tancred stăpîn îl are. 

Dulci două luni captivă lui Tancred, 
Străjer al meu, m-ai îngrijit frăţeşte. 
Erminia-s şi ţie mă încred. 
Erminia-s, Erminia, priveşte 
Vofrin. încă ţintind-o-n ochi, şiret, 
O şi recunoscu atunci, fireşte... 

Iar ea : — „Mă jur pe slăvile cereşti 
Că nimeni n-o să afle cine eşti. 


> 

Ba chiar te rog, în temniţa mea dragă, 
La-ntoarcere, cu tine să mă iei ! 

Mă zbucium noaptea, ziua sînt beteagă 


Şi lbertatea-n chinuri oare ce-i ? 
Spion eşti ? Uneltirea ce se-ncheagă 
Prin mine poţi s-o afli, dacă vrei. 
Eu pot nădejdile a ţi le-ntrece... 
Greu afli altfel ce se va petrece." 

Tăcea Vofrin, privind-o, căci în minte 
Avea ale Armidei perfidii. 

Femeia-i guralivă şi te minte... 

Ba vrea, ba nu vrea iară... Poţi să ştii ? 
Vofrin astfel se frămînta-nainte 

Dar în sfîrşit : — „O, doamnă, — îi grăi, 
Ți-oi fi unde ţi-i voia călăuză 

Dar hai de-aice, nimeni să n-auză !" 

Şi se-nţeleseră ca-n zori, călare, 
Să plece înaintea oastei ei. 

leşi întîiul el din cortul mare 

Şi ea se duse iar printre femei, 
Unde glumi ce cavaler mai are 
Şi cît pune pe braţul lui temei. 
leşind şi ea peste puţin, apoi, 
Curind goneau călare amîndoi. 

Ajunşi ei într-un loc mai singuratic 
îndepărtat de corturi sarazine, 

El o-ntrebă de planul cel zănatic 
Privind pe capul taberei creştine... 
Ea zise : — „Sub un căpitan fanatic, 


Ormond, cel fără seamăn în cruzime, 
Alţi şapte inşi o cursă-ntind, perfidă, 
Ca pe Bouillon din spate să-l ucidă. 

Minaţi de răzbunare sau de ură 
Şi-au uneltit omorul, iată cum : 
Cînd soarta-ntinsei Asii cu bravură 
S-o hotărî prin săbii, foc şi fum, 

în frîncă se vor îmbrăca armură, 

Pe arme cu al crucii semn, precum 
Şi-n alb veşmînt cu fir, cum se arata 
Şi garda lui Bouillon înveşmântată. 

Dar, unul spre a-l şti pe celălalt, 

Pe coif purta-vor un aparte semn 

Şi-n vălmăşagul cruntului asalt 

S-or pierde printre oşti, după consemn 
Şi s-or preface că adînc şi cald, 

Ca garda, simt al dragostei îndemn 
Pentru Bouillon... Au spade otrăvite 
Ce fac doar răni mortale şi cumplite, 

Şi cum ştiau că eu cunosc de mult 
Veşminte, obiceiuri frînce, zale 
Le-am zugrăvit, silită să-i ascult, 
Şi-s martoră urzelii criminale. 

Eu de aceea dintre ei m-am smult, 
Urînd din suflet tot ce pun la cale, 
Căci să mi se păteze-ntreaga viaţă 


Cu fapta lor murdară, mi-ar fi greață, 

Acestea-mi sînt pricinile, şi..." Dar 
Se-mbujoră, plecîndu-şi ochii, biata. 
Cuvinte noi pe buze îi tresar, 

Dar le opreşte cînd de zbor sînt gata. 
Ci, vrînd să ştie vrednicul scutar 

Ce taină-ascunde, ruşinată, fata, 
Grăi : — „De ce atîta şovăială ? 
Credinţa mea stîrneşte bănuială ?" 

Oftind, strigă cu glas tremurător : 

— „Ruşine, fugi ! Din inimă te scot, 
Căci nu-mi poţi tăinui nestinsul dor ! 
Văpăile bujorilor nu pot 

Ascunde focul pururi arzător 

Ce sufletul mi-l mistuie de tot ? 

Avea ruşinea rost odinioară... 

La ce mi-i bună azi, cînd sînt fugară ?" 

Şi-adăugă : — „Fatală mie noapte 

Şi patriei sub jug străin căzută ! 

Mai mult pierdui decît se-arată-n fapte ! 

E şi-o nenorocire neştiută : 

Pierzi ranguri ? Poate inima să rabde... 
Dar m-am trezit şi însumi eu pierdută, 
Căci mi-am pierdut — şi pentru totdeauna 
Simţirea, mintea, inima, nebuna ! 

Tu ştii Vofrin, că, sperioasă, eu, 

Văzînd atîta sînge şi măcel, 

Venit-am la stăpînul tău şi-al meu, 

Ce-ntiiul mi-a lovit palatul, el... 

Şi în genunchi căzînd, cu suflet greu, 

Lui m-am rugat, spunînd : «Nu vreau de fel, 
Să-ţi cer să-mi cruţi, tu, viaţa, ci, din milă, 
Să-mi aperi neprihana de copilă !» 

Ci ei m-a ridicat cu braţul lui, 

Cît nici nu isprăvisem, şi mi-a spus : 
«Te rogi nu-n van, prinţesă, nu oricui; 
Voi fi apărătorul tău supus.» 

Şi-n piept atuncea fost-a să-mi încui 
Un nu ştiu ce, dar dulce de nespus, 
Ce-ajuns pe inima-mi stăpîn deplin, 
Văzui că-i foc mistuitor şi chin. 

Des ne vedeam, mă mîngîia duios 

Şi ne amestecam durului plîns... 

Zicea : «Eşti slobodă ; nu trag folos 

Din pradă ; iar comori eu n-am de strîns». 
Vai, doru-i rapt era — şi nemilos : 

Să mă răpesc chiar mie m-a constrîns. 
Mi-a dat comori deşarte — şi-ntre timp 
Mi-a smuls comoara inimii, în schimb. 


96 
Se-ascunde greu amorul... Nu ţii minte 


Cum veşti îţi tot ceream, arzînd de dor ? 
Iar tu, ghicindu-mi patima fierbinte, 
Ziceai : «Erminia, tu arzi de-amor». 
Spuneam eu «nu», dar mi-o lua-nainte 
Suspinul martor, veşnic trădător. 

Ori poate ochii mei trădară focul 

Ce încă mă mai mistuie-n tot locul. 

Tăcere blestemată... Oare leac 

De ce n-am vrut, să-mi curme suferința ? 
Odată, rana inimii s-o-mpac, 

Tot trebuia să las din frîu dorința. 
Crezînd că mor, cu sufletul buimac, 

In inimă cu rana şi căința, 

Mi-a smuls amorul vălul ruşinării 

Şi-am tot umblat din dungă-n dunga zării, 

Pe-al sufletului domn tot căutîndu-l 

El — leac al răului şi el pricină, 

Dar drumul mi-a tăiat, gonind ca gîndul, 
O hoardă ticăloasă şi haină. 

Să nu le cad în mîini, mîncam pămîntul 
Şi-n loc sihastru mi-am aflat hodină 

Şi. a pădurii sălăşluitoare, 

într-o colibă stînd, păşteam mioare. 

Cînd dragostea, ce-o înfrînsese teama, 
Se-aprinse iar în inimă, de pară, 
Pornii după Tancred, dar tot aşa m-a 


Oprit din drum o lotă barbară. 

Şi m-au făcut să-mi dau îndată seama 
Că n-am să scap precum întîia oară. 
Tilharii egipteni băgară groaza 

In mine şi mă duseră spre Gaza. 

Cînd căpeteniei m-au dat, îndată 
I-am spus ce am păţit şi m-a-nţeles... 
Onoarea mea rămas-a fără pată 

Şi petreceam cu-Armida, mai ales. 
Aşa m-am pomenit mereu scăpată, 
Eu, de robie-ameninţată des. 
Salvată, prinsă iar, eu nu ştiu cum 
Nu pot scăpa de-ntiiul lanţ nicicum. 

De nu mi-ar spune bravul ce-n adins 
M-a strîns în lanţ ce nu-l mai rupe nime 
«Fugară sclavă, este necuprins 
Pămîntul...» De m-ar ţine lingă sine ! 
In lanţul dragostei ce nu s-a stins 

Mă lege iar, duios fiind cu mine. ... 

Tot povestind prinţesa aste fapte, 
Goniră ei călare zi şi noapte. 

Căta Vofrin doar drumuri neumblate, 
Mai sigure şi scurtături. Aşa 
Ajunseră aproape de cetate 

Cînd astrul zilei tocmai scapără. 
Curînd văzură pete închegate 


De sînge, şi-un războinic mort, din şa ; 
întors spre cer, umplînd tot drumul parcă, 
Şi mort ameninţări din ochi descarcă. 

Ci, judecind după-arme şi veşminte, 
Era războinicul un sarazin. 

Zăcea alt om un pic mai înainte 

Şi-şi zise-atunci scutarul : „E creştin !" 
Cum straiul brun o bănuială-n minte 
I-a fost stîrnit. sări din şa Vofrin, 
Strigînd durut cînd îl văzu la faţă : 

— „Vai. e Tancred şi zace fără viaţă !" 

Erminia, oleacă mai departe, 

Privea spre crudul mort circazian, 
Cînd glasul lui o săgeta de moarte 

Şi alergă spre el cu frînt elan. 

Zăcea Tancred, sărmanul, palid foarte, 

Frumos şi la al zilelor liman. 

Din şa ea nici nu scobori, ci-ndată, 

Se prăbuşi spre dînsul, disperată. 

Şi îi scaldă obrajii în şuvoi 

De lacrimi, cu durut suspin în grai: 
— „Ce trist destin ne face pe-amîndoi 
Să ne-ntîlnim aici, cînd suflet n-ai ? 
Te văd, tu nu mă vezi, ci zaci greoi ! 
De-atita vreme tot te caut, vai! 


ȚI-s ochii-nchişi cînd eu îți stau în faţă 
Şi— regăsit — te pierd pe-ntreaga viaţă ! 

O, nu credeam că-n ochii mei calvar 
Vederea ta va fi cîndva, iubite, 

în clipa asta de-aş orbi măcar 

Să nu te văd cînd moartea fură-mi-te! 
Ci unde-i crudul, dulcele pojar 

Al ochilor din rarele clipite ? 

Bujorii din obraji ţi-s unde ? Unde ? 
Seninul frunţii unde ţi se-ascunde ? 

Chiar tras la chip şi palid, umbră scumpă, 
Mi-eşti drag şi nu-mi stingi patima de loc, 
Tu iartă-mi dorul gata să irumpu, 

Dacă m-auzi bocind a nenoroc. 

O, buza mea sărut de gheaţă rumpă 

Din buzele ce le-aş fi vrut de foc ! 

Căci buze sărutînd, livide, moarte, 

Eu morţii te-oi răpi măcar în parte. 

De cate ori, tu, dulce gură, oare, 

Mi-ai alinat cîndva, vorbind, durerea ? 
Acum cînd gura mea pe gură-ţi moare, 
Sărutul ultim fie-mi mîngîierea. 

De ţi l-aş fi cerut cutezătoare, 

Mi l-ai fi dat... Ii fur acuma mierea. 
Ongăduie-mi în braţe să te strîng, 

Eu tine gură-n gură să mă stîng. 

Primeşte-mi sufletul gătit de zbor, 

Sa stea în cer aripă lîngă-aripă !..." 
Asa-i vorbea Erminia, cu dor, 
Stingîndu-se-n a lacrimei risipă, 
Tancred, trezit de stropii arzători, 
Intredeschise buzele o clipă 

Şi le deschise-apoi, cu-nchise pleoape 
Topind suspin de-al ei suspin aproape. 

Ea-l simte că respiră — şi renaşte 

In pieptul ei atunci nădejdea iară : 

„Tancred — strigă — priveşte-mă, cunoaşte, 
Ca datoria-mi fac, cea mai amară, 

Sa-ţi fiu alături vreau, cînd fi-vei moaşte, 
Priveşte-mă, că-i cea din urmă oară... 

Nu te grăbi să fugi acum spre cer ! 

Caci altă bucurie nu-ţi mai cer!" 

Ci el deschise ochii tulburi, grei, 

Şi iar i-nchise... Iar o frînse prinsul... 

Strigă Vofrin : — „Dar nu-i mort! Plîngi cît vrei, 
Dar după ce îl vindecăm pe dînsul !" 

El scoate armele-i iar mîna ei 

I-ajută-n tremur strinsul şi destrînsul. 

Priveşte rănile ce trupu-i spintecă 

Şi ştie că sînt răni care se vindecă. 

Ii vede pricinile de slăbire 

în mult prea multa pierdere de sînge. 
Dar n-are decît vălul ei subţire 

Să-i poată rănile lega şi strînge. 
O-nvaţă dragostea. ce-i peste fire : 
Cu părul să-i astupe plăgi adînce 

Şi, tot Jertfindu-şi părul, pătimaşe, 
Din el îi face legături şi faşe. 

N-ajunge vălul ei prea fin şi strimt 
Să-i oblojească rănile prea multe. 
Şofran şi frăsinei în jur nu sînt, 
Dar o ajută vrăjile oculte... 
Re-nvie-n el pricepere şi gînd ; 

Să vadă poate, cum să şi asculte ; 
O vede pe Erminia plîngind 

Şi pe Vofrin într-un străin veşmînt. 

Şopti : — „Vofrin aici ? De unde ? 
Cum ? Miloasă doftoriţă, cine eşti ?" 
Cu trandafirii în obraji acum 

Oftă ea, între temeri şi nădejdi s 

— „Vei şti şi asta, dar, ca vraci, oricum, 
Poruneă-ţi dau să taci, să te-odihneşti... 
Te-oi lecui... Răsplata — după boală." 
Şi-astfel vorbind îi puse capu-n poală. 

Vofrin se tot frămîntă cum să-l poarte 
în tabără, cît nu cade-nnoptarea ; 


Curînd se-arată însă, de departe, 

Ostaşi de-ai lui Tancred, care sfruntarea 
Au fost văzut, dar îi oprise foarte 

Chiar el să urmărească încleştarea. 
Temîndu-se că l-a răpus huiduma, 

îl căutau îngrijoraţi acuma. 

Mulţi alți războinici caută la fel 
Şi-avînd norocul de-a veni la coadă 
Din braţe fac un scaun pentru el 
Ca, sprijinit de ei, tihnit să şadă. 

Şi strigă-atunci eroul : — „Dar acel 
Viteaz să steie vulturilor pradă ? 

Să nu-nduraţi nici o clipită gîndul 
Că-1 vor lipsi onoruri şi mormîntul! 

Nu port război cu leşu-i mut şi rece ; 
Murit-a ca un brav, nu-i om din turmă. 
Datori sîntem eu cinste a-l petrece, 
Căci âsta-i este bunul cel din urmă." 
Vor cei cu leşu-n urma lui să plece 

Şi ajutorul unul nu şi-l curmă. 

Mergea Vofrin cel credincios de lături, 
Avînd-o pe Erminia alături. 

—,,Mai vreau — ceru Tancred — nu-n cortul meu 
Sa mă purtaţi, ci în Ierusalim. 

De încă sînt pîndit de ceasul greu, 

Acolo vreau să-mi aflu ţintirim. 


Căci unde zace Omul-Dumnezeu 
Spre ceruri, poate, mai uşor suim. 
Şi mulţumit mi-ar fi acolo gîndul 
Că mi-am plinit în faptă legămîntul." 


119 

Astfel grăi... Şi ei l-au pus pe-un pat 
Îndată ce-n Sion au fost să-l poarte. 
Erminiei Vofrin i-a căutat 

Un tainic loc, de brav nu prea departe, 
îl mai găsi şi pe Bouillon, la sfat, 

Şi asta fără piedici multe foarte, 

Cu toate că în cumpănă punea 

Păreri şi sfaturi pentru lupta grea. 


120 

Pe pat îi sta Bouillon la căpătii 
Rănitului Raymond, avînd în jur 

Pe înţelepţii, bravii cei dintîi 

Şi toţi ce-aveau un sînge nobil, pur. 
Intrînd Vofrin, văzînd ei cine îi, 
Tăcură glasuri, nu sunară-armuri. 

Şi zise el: — „Eu am pătruns, stăpîne, 
în miezul chiar, al taberei păgîne. 


121 

Să nu te-aştepți însă ca despre oaste 
Să-ţi dau nenumărate amănunte. 
Văzut-am că de hoardele nefaste 

Sînt mişun văi, cîmpii, păduri şi munte. 
Unde-au popas împrăştie năpaste, 
Sleiesc pămîntul, rîuri, cete crunte. 


Căci setea nu le-astîmpără nici rîuri 
Din toată Siria, nici foamea — grîuri. 


122 

Dar călărime, cum şi pedestrime, 
Adunătură-s, nefolositoare, 

Căci nu ascultă de nimic, de nime, 
N-au spade — şi lovesc din depărtare... 
Doar trupele persane agerime 

Vădesc şi disciplină mult mai mare. 
Dar cel mai straşnic ştie să irupă 

A Regelui Nemuritoare Trupă. 


123 

Aşa se cheamă trupa, căci 

într-una în numărul ostaşilor e-ntreagă. 
Un om dacă lipseşte, totdeauna, 

Un alt ales în locul lui se bagă. 

Ci Emiren le-nvîlvoră furtuna 

în luptă — şi cu dînsul nu-i de şagă. 
Chiar să te-atragă-i cere riga foarte 

în cîmp deschis, la luptă ca la carte. 


124 

în cel mult două zile-or fi aici 

Şi nu cred că se poate să-ntîrzie... 
Rinaldo se păzească... Mulţi voinici 
De viaţă vor să-l scape pe vecie. 
Cei mai vestiți, mai vajnici inamici, 
Şi-au ascuţit şi spade, şi mînie, 
Căci mîna ei o va avea casapul 

Ce izbuti-va să-i reteze capul. 


125 

E printre ei cel nobil Altamor 

Ce-i rege în ţinutul Samarcand. 
Adraste — crunt şi înfiorător 

Din leagănele zilei — un gigant, 

Ce nu-i om, că-mblînzeşte, sfruntător, 
Ca pe un cal enormul elefant. 

E Tisafern apoi, vestit bărbat, 

De Faimă-n larg de lume lăudat." 


126 
Rinaldo, auzindu-l, se-nfierbîntă ; 
Tîşnesc din ochii lui scîntei şi foc. 
Se şi visează cu cei trei Ia trîntă, 
Astîmpăr n-are, nu-şi mai află loc. 
Dar iată că Vofrin din nou cuvîntă : 
— „Stăpîne, nu am isprăvit de loc : 
Să ştii că mintea lor barbara, cruda, 
Te vrea răpus cu armele lui Iuda." 


127 

Şi îi dezvălui urzeala toată, 

"Ce arme, ce veşminte, ce otravă " 

Şi ce anume va primi răsplată 

Acel ce va răpune viaţa-i bravă. 
întreabă-l toţi de toate, deodată... 
Răspunde... După o tăcere gravă, 
Bouillon, privindu-l pe Raymond, îi cere 
— „Ci care-i înțeleaptă ta părere ?" 


128 


— „Eu cred — răspunse, — că în loc de-asalt 
Cum plănuisem miine-n zori, acum, 
Să-ncercuim se cere tumul nalt, 

Păgînii să nu iasă nicidecum. 

Pe-ostaşi învăluie-i odihna-n fald 

De luptă pregătiți, nu care cum. 

Şi singur tu vei hotărî apoi, 

Sau hărțuială, sau fățiş război. 


129 

Iar tu păzeşte-ţi viaţa, mai cu scamă; 
Prin tine sîntem siguri de izbîndă. 

Pe tine ţara nouă domn te cheamă 

Şi fără tine totul ni-i osîndă. 
Trădarea s-o descoperi fără teamă, 
Tu garda numai altfel ţi-o-nveşmîntâ 
Şi trădătoarea lotă profană 

Va şi cădea în propria-i capcană." 


130 

Bouillon răspunse : — „Totdeauna tu 
Mi-ai fost prieten şi-nţeleaptă minte ! 
Voi spune eu ce numai gîndu-ţi vru : 
Duşmanului ieşi-vom înainte... 
Izbînditori, să ne ascundem ? Nu ! 

în cîmp deschis, sub soarele fierbinte, 
Şi nu unde se-nalță-ntăritura, 

Se cere să ne dovedim bravura. 


131 
Căci nu ne vor putea privi în faţă, 
Văzând creştina armie măiastră... 


Striviţi, la temelia cea semeaţă, 

Pe care suie-mpărăţia noastră. 

Vor sta... lar turnul n-are lungă Viaţă, 
Stând fără sprijin sub tăria-albastră”... 
Cum stele plîpîiau, tăcînd el, domnul, 
Plecară toți să guste-n tihnă somnul. 


CINTUL XX 


1 

La muncă îi trezise mîndrul soare 

De zece ceasuri doar pe muritori, 

Cînd cei din turn zăriră-n depărtare 

Un fel de nor, precum adeseori 

E ceața in amurguri căzătoare. 

Ghiciră că-s prieteni luptători 

Sub pasul cărora se-nalţă colburi, 
Umplînd şi deal, şi şes, şi văi de volburi. 


2 

Atunci „din turnu-nalt, apărătorii 
Suiră strigăt de nădejdi spre cer ; 
Precum, plecînd din Tracia, cocorii, 
Cînd simt că se vestesc zăpezi şi ger, 
în cîrduri dese săgetează norii, 
Țipînd, şi alte, calde ţărmuri cer, — 
La fel şi ei, simțind nădejdea-n zări, 


Mai dîrzi împroaşcă suliţi şi ocări. 


3 

Creştinii oblicesc izvoru-ndată. 

Al cutezanţei lor şi-ameninţării ; 

Privind cîmpia, văd nenumărată 

Oştire nouă către dunga zării ; 

îndeamnă-i cutezanţa să se bată, 

Pe tineri, încă şi mai acătării, 

Şi-i dau piosului Bouillon îndemn : 

— "Mărite Doamne, sună-al luptei semn!” 


4 

Dar el înfrînă zelul tuturora, 

Nevrind nici hartă barem cu duşmanii, 
Nainte de-a se-ntoarce Aurora, 
Zicîndu-le : — „„Atîtea mari strădanii 
Cer ziua de odihnă şi nu ora." 

Sau poate că voia ca otomanii 

Să se mai creadă-n mare siguranţă 

Şi s-aibă în izbînda lor speranţă. 


5 

De luptă se găteşte fiecare, 
Pîndind cu lăcomie zorii noi... 
O, n-a fost ziuă mai strălucitoare 
Ca ziua gloriosului război ! 
Cunună-s toate razele de soare 
Pe-al Aurorei chip, rîzînd vioi; 
Ca fără văl să vadă mari isprăvi, 
E azi mai pur azurul naltei slăvi. 


6 

De cum se-arată mîndra dimineaţă, 
Bouillon îndeamnă şiruri de bătaie : 
Raymond este trimis să facă faţă 
Tiranului ludeii, cu o droaie 

De credincioşi ce-au fost robiţi o viaţă 
în Siria şi-azi vor păgîni să taie. 

Dar chiar de-s mulţi, el află cu temei 
Să stea şi-o ceată de gasconi cu ei. 


7 

Se mişcă oastea — şi supremul Duce 
Poartă-n ținuta lui izbînda toată ; 
Prin har ceresc, la ceasul de răscruce 
Arată mai august ca niciodată, 

Căci tinerețea pe-al său chip străluce, 
Cum şi onoarea fără nici o pată ; 
Privirea lui şi-ntreaga-nfățişare 
Făptură nu-l arată, muritoare. 


8 

Dar nu merg mult pînă să se înfrunte 
Cu groşul duşmăneştilor armate ; 

Pe una din colinele mărunte, 

Ce-l apără din stingă si din spate, 

Suind Bouillon, un front cu largă frunte 
Şi-n flancuri strîns, asupra lor abate... 
La mijloc să atace-s puşi pedeştrii, 

Din părţi avîndu-i sprijin pe ecvestri. 


9 
în stingă, spre colină,-i rînduieşte 


Pe amîndoi Roberţii la un loc ; 

Stă fratele-i să ducă vitejeşte 

întreaga pedestrime, la mijloc ; 

Iar el stă-n dreapta, unde cîmpul creşte 
Şi, deci, primejdii mult mai mari se coc, 
Puţind mahometanii-n număr mare 

Să-l ocolească şi să-l împresoare. 


10 

Aici aşează doar călări măiestri 

Şi pe lorenii săi, iar printre ei, 

Din loc în loc, mai pune şi pedeştri 
Ce luptă printre cai de obicei ; 

Stă ceata aventurii, pe buieştri, 

în dreapta lor, cu-ndreptățit temei, 
Formînd, cu alţi aleşi, un escadron... 
I-l pune pe Rinaldo-n cap Bouillon, 


11 

Zicîndu-i : — „Seniore, mult de tine, 
Atârnă azi izbînda cauzei noastre ; 

Te vei ascunde pe cit poți de bine 

în dosul aripei acestea, vaste, 

Şi duşmanul cînd vei vedea că vine, 

îl vei lovi neaşteptat din coaste, 

Căci, dacă nu mă-nşel, prin flanc şi spate 
Vrea să ne strîngă-n cleşte, dacă poate." 


12 

Ci zboară el apoi din rînd în rind : 
Pedeştrii oaspe-l au şi cavalerii, 

îi fulgeră privirea ca nicicînd 


Sub ridicată placa vizierii; 

Curaj în şovăielnici revărsînd, 
Le-aduce-aminte bravilor puzderii 
De fapte mari, făgăduind ba aur 
Şi avuţie, ba cununi de laur. 


13 

Oprit apoi pe o ridicătură 

In faţa cetelor de stirpe mare, 
Ascultă-l toţi, cu sufletul la gură, 
Vrăjiţi de tunătoarea-i cuvîntare. 
Precum torentul ce din creste cură, 
Cînd hrană de zăpezi topite are, 
Clocotitoare şi înflăcărate 

I-s vorbele spre oaste revărsate : 


14 

— „Ostaşi ce îmblînzirăţi Răsăritul, 
Zdrobindu-i pe vrăjmaşii lui Isus ! 
Aproape ne e țelul, multdoritul ! 
Sfîrşi-vom astăzi truda de nespus ! 
O, nu-n zadar aici Atotslăvitul 

Pe toţi duşmanii voştri i-a adus, 

Ca să-i supună loviturii voastre, 
Sfirşind cu lungi războaie şi dezastre. 


15 

Izbînzi ne-asteaptă multe-ntr-o izbîndă 
Şi-aceleaşi riscul sînt, şi osteneala ! 

Să nu vă-nspaime pleava lor flămîndă, 
Ce nu-i cunoaşte luptei rînduiala ! 
Discordia va sta-ntre ei la pîndă 


Şi-o să-i încurce rău învălmăşeala. 
Puţini o să-i îndure luptei focul, 
Puțin curaj avînd şi prea strimt locul. 


16 

Desculţi şi goi, nendemînârii pradă, 
Din trîndăvie sila doar i-a scos, 
Rupîndu-i de robita lor corvoadă... 
Văd tremurînd drapelul lor fricos, 
Aud şi dirdîit de scut şi spadă ! 
Văd cum pricep poruncile pe dos 
Şi cum sucit se mişcă, în neştire, 
Semn sigur că-s aproape de pieire ! 


17 

Războinicul în purpură şi aur, 

Cel cu privirea mîndră şi-ncruntată, 

L-a-nvins poate pe-arab, l-a-nvins pe maur, 
Dar oastea noastră nu poate s-o bată ! 

Cum să descurce, pe-ale luptei şleauri, 

O pleavă în răspăr şi-amestecată, 

Cînd — neştiut — pe-ai săi nu-i ştie bine ? 
Cui poate spune : — ”Acolo-ai fost cu mine!?” 


18 

Pe cînd eu domn sînt oștilor alese ; 
Luptat-am, izbîndit-am, cot la cot; 

De mult porunci dînd rîndurilor dese, 

Cui nu-i ştiu ţara, stirpea, nu-i ştiu tot ? 
Ce spadă n-o ştiu, cînd din teacă iese ? 

în aer ce săgeți ghici nu pot ? 

Cînd nu pot spune de-o săgeată : — Vezi, 


A tras-o un francez, un irlandez ? 


19 

Vă cer obişnuite lucruri numa ! 

Fiţi cum vă ştiu — nu vouă mai presus ! 
Onoarea amintiţi-vi-o, acuma, 

A mea, şi-a voastră, şi a lui Isus ! 

Ci, înfrățiţi-l pe păgîn cu huma, 
Statornicind domnia Cea de Sus ! 

Ce vă mai ţin ? Citesc pe faţa voastră 
Victoria că-i de pe-acum a noastră !" 


20 

„îl învelea, sfîrşind ce-avea să spună, 

Un nimb de raze din înalț, ca vara 

O stea căzută noaptea în genună 

Sau ca un fulger şerpuindu-şi para. 

Dar cred că soarele 1-a pus cunună 

Din sînu-i pur s-o ştie toată ţara. 

Cum mulți o simt acum, semn sfînt şi mare 
A-mpărăţiei sale viitoare ! * 


21 
O, de-ar pătrunde muritoarea limbă 
în tainele cereşti pentru o clipă, 
S-ar fi văzut un înger că-l înnimbă 
în pururi păzitoarea lui aripă. 
...Dar cît Bouillon printre creştini se plimba, 
La fel şi egipteanul domn, în pripă, 
îşi rînduie puhoiul uriaş, 
Cercînd să deie tuturor curaj. 


22 

Văzînd desfăşurată-n dunga zării 
Teribila creştinilor oştime, 

în flancuri mînă şi el toţi călării, 
Punînd la mijloc numai pedestrime. 
în dreapta — însuşi e sortit pierzării 
In stînga — duce Altamor mulțime ; 
Muleassim pedeştrii-i mînă-n foc 

Şi stă Armida, mîndră, la mijloc. 


23 

Sub Emiren stă indianul rigă, 

Stă Tisafern, stă Ceata fără Moarte ; 
Dar unde poate tare să se-nfigă 

In cîmp şi să se desfăşoare foarte, 
Pe regii africani şi perşi îi strigă 

Şi pe cei doi de unde Terra arde. 
Săgeţi şi suliţi gata-s ei să-mproaşte 
Şi nor de pietre zbîrnîind din praşte. 


24 

Şi Emiren, precum şi Godefroi, 
într-una-i cînd dincolo, cînd dincoace. 
Ştiind ameninţa şi lăuda, 

Ba singur, ba, ades, prin limbi tîlmace. 
— „De ce eşti trist ? — pe unu-l întreba, 
De ce te temi, cînd oastea mea desface 
O sută contra unu-n groaznic vifor ? 

De umbra noastră numai toţi fugi-vor !" 


25 
Grăia spre altul : — „Brav ostaş, nainte ! 


Răpită pradă înapoi o-nhaţă !" ... 

Şi chipul Patriei, plîngînd fierbinte, 

Trist, rugător, i-l zugrăvea în faţă. 

Cu mama, soaţa, bunul lui părinte, 

Toţi abătuţi, jelind cu ochii-n ceaţă, 
Zicînd : — „Prin glasul meu îţi strig nu eu 
Ci Patria, la ceasul cel mai greu : 


26 

Salvează legea mea şi Templul Sfînt. 

Să nu le scald în propriul meu sînge ! 
Cenuşa şi-al străbunilor mormânt, 
Fecioarele ce-n braţ ghiaur s-ar fringe ! 
Bătrînii cu argint în păr răsfrînt, 

Ce după tinereţea lor ştiu plînge ! 

Nu-ţi vezi nevasta, pruncii, patul dulce 
Ce-a fost iubirea voastră-n el s-o culce ?” 


27 

Spre mulți apoi: — „O, Asia aşteaptă, 
Pentru credinţa-i astăzi pîngărită, 

O răzbunare crîncenă şi dreaptă 

In contra haitei din apus urnită !" ... 

In fel şi chip al luptei dor deşteaptă 

In fel şi chip de oameni... Dar sfirşită 
Orînduiala capilor de oaste, 

Stau faţă-n față ostile s-adaste ! 


28 

Măreaţă e priveliştea această, 

A înfruntării-armatelor vrăjmaşe ! 

Aştepţi ca, frunte-n frunte, coastă-n coastă. 


Să se urnească-n valuri uriaşe ; 
Filfiitoare steaguiile-adastă 

Şi flutură superbele panaşe ; 
Răvaşe, arme, aur, fier şi straie, 
în soare-s numai fulger şi văpaie. 


29 

Se-arată ostile un codru des 

De suliţi lungi, de lănci în cumpănire; 
Săgeţile-ncordate-n arc le vezi 

Şi praştiile-s gata de rotire ; 

Focoşii roibi îşi dau spre luptă ghes, 
Urmînd cavalereasca îndîrjire : 
Nechează, din copite bat, pe nară 
Parcă scoţind acum doar fum şi pară. 


30 

O. cită frumuseţe-i şi-n oroare ! 

Plăceri din miezul fricii se dezghioacă ! 
Urechii trîmbiţele sunătoare 

Şi spaimă-i sînt, dar pot chiar şi să-i placă ; 
Sînt mai puţini creştinii, dar, se pare, 

Mai mîndru, mai impunător atacă ; 

Mai sunătoare-s trîmbiţele lor 

Şi-n arme soare au mai sclipitor. 


31 

Semnalul sună-l goarnele creştine ; 
A luptă cele din Egipt răspund ; 
Creştinii înghenunche să se-nchine ; 
Sărută glia... Oşti în oşti pătrund ; 
Se îngustează cîmpu-ntre coline, 


Măcelul se încinge-n flancuri, crunt, 
Şi-n timp ce-acolo doamnă e cruzimea, 
Purcede luptele şi pedestrimea. 


32 

Au care din creştin loveşte-ntii 

Şi dobîndeşte-ntiii lauri, cruzi ? 

Eşti tu, Gildippe ! Te văd cum lancea-ţi mii 
Către Ircan, domn mare în Ormuz ! 

(Cu cîtă glorie vru să rămii 

Femeie, cerul !...) Sună-i în auz 

Uralele creştine-ndeajuns 

Celui căzut, în inimă străpuns ! 


33 

Frîngîndu-şi lancea ea, cu nou elan 
Apucă spada, iureş crîncen dînd 

în numerosul vălmăşag persan, 
Largi uliţe tăind prin desu-i rînd. 
Zopir, lovit de dîrzul fier duşman, 
Se prăbuşeşte-aproape-n două frînt ; 
Lui Alarcon retează-i gîtul — vrana 
Ce vocii drumul dă şi-nghite hrana. 


34 

Cu latul pe-Artaxerse-l dă de-a dura ; 
Cu vîrful îi ia viaţa lui Argeu ! 

Lui Ismael îi taie-ncheietura 

Ce-i leagă braţul stîng de umăr... Greu 
Simţindu-i roibul mîinii izbitura, 

Din friu scăpat şi speriat mereu, 
Apucă printre rînduri, alandala, 


Stîrnind în ele neorînduiala. 


35 

Mulţi alți persani mai cad, al căror nume 
îngroapă-l veacurile în tăcere ; 

Cu toţii sar acuma s-o zugrume 

Şi fiecare cinstea asta cere ; 

Dar, s-apere ce-avea mai scump pe lume 
Se-avîntă Odoard... Mai cu putere 
Loveşte-acum perechea strîns unită, 
Fiindu-i cutezanţa îndoită. 


36 

încep o neobişnuită luptă 

Cei doi îndrăgostiţi, cînd se alătură ; 
Uitînd de sine-n valma nentreruptă, 
Vrăjmaşii unul altuia-şi înlătură ; 

O lovitură spre-al ei drag iruptă, 
Gildippe cu spada ei oricînd o mătură, 
Precum o apără cu scutul el... 

Ar face şi cu capul gol la fel! 


37 

îşi sînt şi răzbunare, şi-apărare : 

El pe-ndrăzneţul Artaban îl taie, 

Ce-n Boecan — ostrovul — ţară are ; 
Pe-Alvante-apoi spre ţărnă-l încovoaie, 
Căci pe iubită i-o lovise tare... 
Gildippe, cînd lupta-i cere, tot aşa e : 
Cînd Arimon spre dragu-i spada scapă, 
Ea ţeasta-n două, pînă-n ochi i-o crapă ! 


38 

Dar şi mai crunt măcel e Altamor 
Printre creştini... Din orice lovitură 
A lui pedeştrii mor, călării mor ! 
Ferice de acei ce moartea-ndură 
îndată ce-s trăzniţi îngrozitor, 

Căci nu-i mai face calul tocă tură ! 
O, dacă viaţa-n unul mai palpită, 

îl muşcă sau îl zdrumică-n copită ! 


39 

Ucis e Brunelon cel viguros ; 
Zdrobit apoi e Hardouin, înaltul : 
Tăiat prin coif, i-atîrnă capu-n jos 
Intîiului, pe-un umăr şi pe altul. 

Ci unde naşte rîsul cel voios 

îl zdruncină pe celălalt asaltul. 
Privelişte îngrozitoare, hîdă ! 

Se stinge Hardouin, pornit să rîdă ! 


40 

O, cîţi nu cad sub spada lui cumplită ! 
Genton, Guasco, Rosemond cel bun 

Şi bravul Guido, cad într-o clipită, 

Toţi Căsăpiţi de iureşu-i nebun ! 

Cîţi nu-s striviţi de-a calului copită ? 
Au cîte răni pe Altamor nu-l spun, 
Pecetea-i stînd în fel şi chip s-o poarte? 
Şi cîte tidve-n mii de feluri sparte ? ! 


41 
Fățiş, cutează cine să-l înfrunte ? 


Creştinii nu mai vor cu el harţag ! 
Gildippe atunci întoarce mîndra-i frunte 
Şi temerile înapoi n-o trag. 

O, n-au fost amazoanele mai crunte, 

De scut mînuitoare şi baltag. 

Ca ea, pornită-n fără frică mers, 

La luptă-n contra crîncenului pers ! 


40 

întîi loveşte ea — şi-n ţăndări zboară 
Un coif de aur plin şi nestemate, 
încît el capul pentru-ntiia oară 

în viaţă e silit să-şi plece, poate ! 
Credea bărbată mînă că-l doboară 
Acum l-aţiţă ciuda, peste poate, 

Şi-o răzbunare neîntîrziată 

Ruşinea iute să i-o spele cată. 


43 

Năprasnic o loveşte spada-i grea, 
încît o amoţeşle-ngrozitor, 

Şi-ar fi căzut războinica din şa, 

De soţul nu-i sărea în ajutor. 
Hazard ? Mărinimie ? Nu mai vrea 
Deloc să o lovească Altamor, 
Ci-ntoarce, precum leul cel temut, 
Plivirea mîndră de la cel căzut. 


44 

...Ormond, a căruia perfidă mînă 
Se hărăzea la ucigaş complot, 

Se strecurasc-n vremea asta pînă 


în tabără, cu soţii lui cu tot... 

La fel pătrund, prin mîzgă, lupii-n stînă, 
Părînd că-s cîini, pîndind pe unde pot, 
De burţi lipindu-şi ticăloasa coadă, 
Să-nhaţe mai uşor rîvuita pradă. 


45 

Ormond e-aproape de Bouillon, dar el, 
Zărindu-i alb şi auriu veşmîntul, 

Şi strigă : — „Asta-i trădătorul cel 

Ce-mi vrea de pe acum sălaş mormîntul ! 
Schimbatu-şi-a armura de mişel, 
Drepteredincios să-l credem toţi, de-a rîndul ! 
M-asaltă conjuraţii !"... Şi, deodată, 
Spre-Ormond zburînd cu spada ridicată, — 


46 


De moarte-l taie... însă ca de gheaţă. 
Nerăspunzînd, nici înapoi nedînd. 
De parcă i-ar fi stat Gorgona-n faţă. 
Rămîne sceleratul... Rînd pe rînd, 
Vezi mîinile că lănci şi spade-nhaţă, 
Spre liota de conjuraţi zburînd, 
Crunt ciopîrțindu-i în bucăţi pe toţi, 
încît nici praf s-alegi din ei nu poţi. 


47 

Dar pe Bouillon, în sînge tot acum, 
în toi de harţă iată-l iarăşi mers, 
Acolo unde-n creştinesc duium 
Prăpăd făcea cumplitul rege pers, 


în cale totul spulberînd precum 
Nisipul african de-Austru-i şers... 
Pe-ai săi fugari strunindu-i tunător, 
Bouillon l-asaltă pe urmăritor. 


48 

Doi mari titani şi-arată agerimea, 
Cum Xantosul şi Ida nu văzură* ... 
într-astea-şi desfăşoară pedestrimea 
Mulcassin şi Balduin, cu ură ; 

Nu mai puţin cumplită-i calărimea, 
Lingă colină, unde, cu bravură, 
Barbarul prinţ, cu doi viteji ai săi, 
Îşi taie late, sîngerînde căi. 


49 

Cu unul din Roberţi caidul hoardei 
Se-nfruntă greu... Egală li-i năvala ; 
Dar celuilalt Robert Adraste-mparte-i 
în două coiful — şi-i deşiră zala ; 
Potrivnic pe măsura-i voia soartei 
Nu-i dă lui Tisafern, care-mbulzeala 
O caută şi taie fără milă, 

Măcelărind oştirea preaumilă. 


50 

Nehotărîţi sînt sorții asprei lupte, 
Mereu nădejdea-ngemănînd cu teama ; 
Zac coifuri, zale frânte, scuturi rupte 
Şi lăncii lungi cu toată ţăndări lama ; 
Sînt spadele adesea încă supte 

De rănile în cari dădură iama ; 


Iar morţii, ba privesc livizi Tăria, 
Ba parcă muşcă.-ntorşi spre glie, glia ! 


51 

Lîngă stăpînu-i zace buiestraşul ; 
Prietenu-i lîngă prieten stins, 
Precum lîngă vrăjmaş ucis vrăjmaşul 
Şi-nvingătorul mort peste învins ! 
Mînii şi uri, măcelul, uriaşul, 
Topeşte-n aspru sunet, nedeprins, 
Cu gemete adînc îndurerate, 

Tăceri adinci şi vorbe răspicate. 


52 

Plăcuta armelor înfăţişare 

E-acum un talmeş-balmeş de orori : 
Oțel şi aur nu sclipesc în soare ; 
S-au stins încîntătoarele culori ! 
Panaşe coifuri, rupte-s în picioare 
Şi li-s podoabele acum scursori, 

Iar colbul hîde pete negre strînge 
Pe tot ce nu e năclăit de sînge. 


53 

Din stingă, etiopieni şi mauri 

Cum şi arabi atunci se desfăşoară 

Din flanc să-i strîngă pe urîţii ghiauri... 
De pe acum din praştii pietre zboară ; 
Arcaşii-şi taie-n oști creştine şleauri; 
Dar iată că, deodată, din afară, 

Rinaldo şi cu steagul său se-arată ! 
Cutremur sînt şi tunet totodată ! 


54 

E Assimir din Meroe robust, 

Intîiul între negrii-i fraţi de sînge, 
Dar uncie negru-i gît cu negru-i bust 
Se-ncheie, flăcăiandrul viața-i frînge 
Şi, aţiţindu-l al izbînzii gust, 

Setos să vadă morţi, să curgă sînge, 
El fapte săvîrşeşte, glorioase. 

De necrezut, cumplite, monstruoase ! 


55 

Mai mulţi ucide el, decît loveşte ; 
Cad loviturile-i precum furtuna ! 
Cum şarpele, cînd limba şi-o iuţeşte, 
îţi pare trei că are, totdeauna, — 
Paginilor le pare că-i striveşte 

O întreită sabie, nu una ! 
Iuţeala-nsală ochiul; ochiul crede 

Şi creşte groaza din ce fals se vede. 

Tiranii Libiei şi negrii regi 

Cu sînge se împroaşcă unul pe-altul. 
Rinaldo-i pildă cetei lui întregi 

Şi toţi din ceată-şi înzecesc asaltul... 
Stau otomanii năuciţi şi blegi ; 
Măcel, nu luptă, zguduie înaltul ! 
Doar strigăte şi urlete barbare 

De le mai stau acum în apărare. 


57 


O, mult ei lupta n-o privesc în fată, 
Ca-n locuri nobile răniţi să fie, 

Ci fug, şi fug — şi spaima îi îngheaţă... 
Li-s rupte şirurile pe cîmpie, 

Iar bravul stinge viaţă după viaţă, 

Tot fugărindu-i, ca o vijelie, 

Oprit doar de dispreţ, cînd biruiţii 

Dau bir, mîncînd pămîntul, cu fugiţii. 


58 

Cum viforul, izbind într-o colină 

Sau într-un codru, mai năprasnic bate, 
Dar apoi, slobod, ca o boare lină, 

Peste deschisul cîmp în zbor se-abate ; 
Cum marea ce-i în stînci de muget plină 
E-n larg cu valuri mai puţin turbate, - 
La fel Rinaldo-şi domoleşte ura, 

Cu cît mai slab se apără strînsura. 


59 

Scîrbit să-i urmărească pe fugari, 

Să verse nobile mînii în van, 

Se-ntoarnă spre pedeştrii cei barbari 

Din țărm arab veniţi şi african. 

Ei n-au acuma sprijin braţe tari, 

Căci călăreţii-s morţi, sau fug, avan. 
Dînd iureş bravu-n ei, de moarte-i sperie 
Din coaste, cu temuta-i cavalerie. 


60 
Doboară orice piedici, lăncii rupe, 
împrăştie, pătrunde, dă de-a dura, 


Incit mai moale-i vîntul cînd irupe, 

Făcînd din grîne una cu-arătura ! 

Se prăvălesc, urlînd, atîtea trupe ! 

Palpită braţe, zace-n colb armura, 

Dar calcă morţi şi sînge în picioare, 

Spre noi isprăvi, mai mari, rîvnind să zboare. 


6l 

Rinaldo-i lingă carul daurit 

în care stă Armida-n strai de luptă ; 
Jubiți şi buni războinici au venit 

Să-i stea alături strajă nentreruptă ; 
Recunoscîndu-şi duşmanul cumplit, 
De-amor şi ură inima i-i ruptă... 

Se schimbă el întrucîtva la faţă ; 

Ea-i toată foc, după ce-a fost de gheaţă. 


62 

El caru-i ocoleşte, ca şi cum 

Ar fi strigat de treburi mai de seamă, 
Dar duşmanii nu-l lasă nicidecum 

Ci dau şi trag în el cînd trece-n goană 
Lănci, săbii se iuţesc spre el, duium ; 
Ea strînge-n arc săgeata lui duşmană ; 
Mînia îi aţâţă tare mîna, 

Dar dragostea îi pune-ndată frîna, 


63 

In inima-i o nempăcată "ceartă 
Amorul şi cu ura au încins, 
Răsdovedind că flacăra nu-i moartă 
A patimei, ascunsă dinadins ; 


De trei ori braţul către arc şi—l poartă, 
De trei ori braţu-i cade moale,-nvins 
Iar cînd săgeata-i zboară, totuşi, grea, 
Şi remuşcârea-i zboară după ca. 


64 

Napoi întoarsă inima 1-0 cere, 

Chiar vieţii ei dacă i-ar fi pierzare ; 
De are dragostea, pierzînd, putere, 

O, cîtă ar avea izbînditoare ? 

Dar iar căinţa-i varsă-n suflet fiere ; 
Izvor i-i slăbiciunea, de turbare. 
Lovit nu-l vrea, şi-l vrea lovit, pe rînd 
Dar ochii-i stau după săgeți zburînd. 


65 

Loveşte-l, totuşi, şi săgeata ei 

In platoşă pe mîndrul cavaler ; 

Dar vîrful armei gingaşei femei 
Striveşte-se pe loc în asprul fier. 
Goneşte el, dînd ciudei ei temei, 

Că nici băgată-n seamă nu-i, sub cer 
Săgeată trage-n van după săgeată ; 
Dar ea de Cupidon e săgetată. 


66 

Se zbuciumă : „Au e de nerăpus, 
De nu-l răzbeşte" nici o lovitură ? 
Dacă-şi priveşte duşmanii de sus, 
Ca inima i-i trupul — piatră dură ? 
Săgeţi, ocheade, pe potrivă-i nu-s ? 
Ce-l apără de dragoste şi ură ? 


Cu arme, fără arme,-s biruită. 
Iubită sau vrăjmaşă,-s părăsită ! 


67 

In ce să mă mai schimb ? 

Prin ce mijloace ? Vai mie !... 

De nimica buni îmi sînt 

Războinicii tîrîţi de mine-ncoace ! 
Nădejdile-mi s-au spulberat în vînt, 
Căci armele nimica nu-i pot face, 
Puterea lui fiind de neînfrînt!" 

Sub ochii ei, sau morţi, sau doboriţi, 
îi zac apărătorii, mohoriţi. 


66 

Să se-apere ea singură nu poate ; 

Se şi vede-n robie grea, sărmana ! 

Au arcul, lancea, stînd alăturate, 
N-o'schimbă în Minerva sau Diana ? 
Cum lebăda sfioasă, cînd şi-abate 

Un vultur crud asupra ei prigoana, 

Se tupilează şi-âripile-şi strînge, — 
La fel e-Armida, spaima cînd o frînge. 
Dar prinţul Altamor, ce-n vremea asta 


67 

Persane oşti strîngea stăruitor, 

Ce s-ar fi risipit pe glia, vasta, 

De nu se aţinea pe urma lor, 

Văzînd că pe iubita lui năpasta 

O strînge-n cleşti, spre ea se-avîntă-n zbor 
Uitînd pentru amor de-ntreaga lume, 


De glorie, de oaste, de renume. 


70 

Stînd strajă slab păzitului ei car, 

Cu spada îi deschide largă cale ; 
Rinaldo şi Bouillon atunci răsar, 
Măcelărind desimea oştii sale ; 
Amant mai mult decît războinic chiar, 
îi vede, dar spre ei nu se prăvale. 
Doar după ce o duce-n sigur loc, 
Se-ntoarce, însă prea tîrziu, în foc. 


71 

Păgînii-s zob făcuți în astă parte, 
Dincolo-nfrîngerea creştinii-nvaţă ; 
Abia de scapă un Robert de moarte, 
Străpuns în piept şi scrijelat la faţă ; 
Iar celălalt mai bună n-are soarte, 
Căci rob îl ia Adraste, încă-n viaţă ; 
Aşa încît dezastrele cumplite 
Se-arată deopotrivă împărțite. 


72 

Prielnică prinzînd Bouillon o clipă, 
Aripa lui ce-nvinse la asalt 

O mînă spre-a paginilor aripă. 
Ciocnirea-i cruntă ; curge sînge cald ; 
Izbînda cea dintîi i-mbată-n pripă ; 
Trofeie smulg şi unul, şi cellalt; 

Au toţi de glorii şi onoruri parte, 

Dar stă Fortuna-n cumpănă, şi Marte. 


73 

Cît se stîlcesc cu-atita-nverşunare 
Creştinii cu întreg aliotmanul, 

Dintr-un balcon, de sus, din turnul mare. 
Zăreşte largul luptei cimp sultanul. 

Ca într-un circ sau teatru îi apare 
Masacrul ce nu-şi află-n timp limanul, 
Oroarea, moartea şi temutul joc 

Ai soartei şi-al schimbîndului noroc. 


74 

Năuc, rămas o clipă nemişcat, 

Curajul lui curînd se-nflăcărează, 

Rîvnind în vălmăşagu-nsîngerat 

Noi lauri pentru spada lui vitează. 

Şi iată-l în armură îmbrăcat, 

Strigînd nerăbdător : — „Ni-i braţul loază ? 
La luptă, toţi !... Azi lupta ne e partea: 


75 
Avem de-ales victoria sau moartea!" 
O, poate marea pronie divină 
Aţiţă iarăşi ura lui fierbinte 
Ruină vrînd întreaga Palestina ; 
Sau, poate, moartea-n taină şi-o presimte 
Şi vrea-n întîmpinarea ei să vină, 
Sfruntînd primejdia ca scos din minte... 
„„„îndată sparge poarta, iureş groaznic, 

în străjile creştine dînd, năprasnic. 


76 
Nici să-l urmeze-ai săi măcar n-aşteaptă 


Se năpusteşte peste-atiţia singur ; 

Pe toţi, însă, cutezătoarea-i faptă 
Tîrăşte-1 spre creştinele painguri. 

Chiar şi-n cei laşi curajul se deşteaptă ; 
Simt cei prudenţi imbolduri din adîncuri 
Cu Aladin să-nfrunte iar primejdea; 

Şi ura doar li-i sprijin, nu nădejdea. 


77 

Creştinii cei dinții ce-n cale-i ies 
Zdrobiți sînt de sultan... Tăindu-şi vad, 
Loveşte-atît de iute-ncit, ades, 

Vezi lovitura după ce ei cad ! 

Răniţi gem durut şi, dîndu-şi ghes, 

Din rînd în rînd pătrunde-al spaimei iad. 
Creştinii sirieni şi trec îndată 

La fugă de la panică turbată. 


78 

Gasconii lui Raymond, mult mai puțin 
Descumpăniți, stau încă dîrzi la post; 
Loviţi şi ei neaşteptat, din plin, 

Nu-şi uită, totuşi, ostăşescul rost. 

Nici gheară, nici sălbatic bot hain, 

De sînge năclăite nu au fost 

Ca sabia sultanului drăcesc, 

Muiată-n val de sînge creştinesc ! 


79 

I-i foame, sete spadei de măcel 
Devoră mădulare, suge sînge... 
...Şi Aladin, năvală dînd, la fel, 


Creştine cete bate şi înfrînge ; 

Dar unde Soliman tăia cu zel, 
Raymond porneşte oastea a şi-o strînge, 
Sfruntîndu-l, chiar dacă recunoscuse 

O mină care crunte răni 1-aduse. 


80 

Asalta iar băl rinul... Cade iară 

Sub asemănătoare lovitură ; 

De vină-i doar a vîrstei tui povară, 

Povara grelei spade de n-o-ndură ; 

Dar zeci de scuturi trupu-i înconjoară 
Cînd zeci de spade-l vor împuns cu ură ! 
Sultanul doar, crezîndu-l mort, sau, poate, 
Uşoară pradă, spre-alte părţi răzbate. 


81 

Trunchează, gîtuie, ucide, sute, 
înfăptuind minuni în locul strimt, 
Tîrît de furii nemai cunoscute, 

Nou loc, alți oameni de ucis cătînd 
Precum aleargă-nfometatul, iute, 
Unde bucate cît mai multe sînt, 
Aleargă însetat de sînge, el, 

Spre unde-i rosi de mai grozav măcel! 


82 

Răzbate prin spărtura-ntăriturii 

Spre cîmpul unde fierbe marea luptă, 
Lăsîndu-i pe ai săi minați de furii 

Cît spaima clin creştini se tot înfruptă. 
Ei vor doar a-mplinire, pradă urii, 


Victoria de dînsul întreruptă ; 
Creştinii tot mai slab, mai slab se apără 
Şi-n slaba luptă gînd de fugă scapără. 


83 

Gasconii dau napoi, dar fug mereu 

Toţi sirienii-mprăştiaţi de teamă. ... 
Unde rănit zăcea,-n sălaş iudeu, 
Tancred aude spaima cum îi cheamă, 
Şi-atunci din aşternut se smulge, greu, 
Se urcă tocmai pe a casei coamă 

Şi-l vede pe Raymond în colb, în vreme 
Ce fug ostaşii lui, urlînd blesteme. 


84 

Curajul, care-n inimi mari n-adoarme 

Şi nici cind trupu-i vlăguit nu piere, 
Acum îi ţine loc de vlagă-n carne, 

încît, uitînd de răni şi de durere, 

Ia scutul!... Scutul nu poate să-l darme 
Aşa sleit cum este de putere ! 

înhaţă spada, fără teacă, goală ! 
(De-ajuns e pentr-un trup topit de boală!) 


85 

El strigă, scoborînd : — „Stăpinul pradă 
Cruzimii sarazinilor îl vreţi ? 

în temple şi moschei să stea grămadă, 
Trofee, aste arme fără preţ ? 

Să-i spuneţi fiului c-a fost să cadă 

în loc de unde voi fugirăţi, fleţi !" 
Astfel vorbind, cu pieptul gol, bolnav, 


înfruntă mii de lănci eroul brav. 


86 

Sub scutu-i greu, din şapte piei vîrtoase 
De bivol, cu oţel acoperit, 

Pe conte-l scapă de vijelioase 

Săgeţi şi lănci cu vîrf spre ei iuţit; 

Iar spada lui în hoarde ticăloase 

Făcînd prăpăd, le-alungă în sfîrşit; 

Şi zace contele, odihnitor. 

In umbra scutului ocrotitor 


87 

La adăpost, bătrînu-şi vine-n fire ; 

Se scoală, de mînie clocotind, 

Mort de ruşine pentru umilire... 

Cu ochii vii, de ură strălucind, 

Să-l prindă se căzneşte în privire 

Pe cel ce l-a izbit cu-atita jind. 

Nu-l vede... Freamătă... Să se răzbune, 
Se-avîntă-atunci spre hoardele păgîne. 


88 

Urmează-şi prinţul întru răzbunare, 
în luptă reîntorşi, toți aquitanii. 
Păgînul semeţit de frică moare ; 
Fugarii simt curaj spre noi strădanii 
E soarta într-o clipă schimbătoare : 
Fugari creştini pe fugă pun duşmanii, 
Iar contele se tot răzbună pînă 

O sută prăvăleşte în țarină. 


89 

Cit el ruşinea ce-l durea şi-o spală, 

în nobili duşmani aducînd omor, 

în fruntea oastei vede-l dînd năvală 

Pe al Sionului uzurpator ; 

Zvîcnind spre el, loveşte-l spada-i goală 
în frunte, necurmat, stăruitor. 

Monarhul cade însfîrşit, urlînd. 

Din glia ce-i era regat muşcînd, 


90 

Un cap de oaste-i mort, departe-i altul 
Toţi sarazinii-n fel şi chip se poartă : 
Dau unii deznădăjduiţi asaltul, 

Fug alţii spre ocrotitoarea poarta, 

La adăpostul turnului, înaltul; 

Dar urmărind mereu învinsa hoardă, 
Cu ea se-amestecă învingătorul, 

Şi-i turnul cucerit, şi-al său onorul. 


91 

Fugarii mor în poartă sau pe trepte ; 
Raymond se urcă-n turn şi-n vîrf i-mplint 
Drapelul mîndru al credinței drepte, 

Spre a-l vedea şi armia cea sfîntă, 

Şi armia ce iadul stă s-aştepte, 

Drept semn măreț de pururea izbînda ; 
Sultanul doar nu-l vede, că-i departe, 

In toi de luptă pasul vrînd să-şi poarte. 


92 
Curg rîuri lungi de sînge pe cîmpie, 


Cu roşu, îngroşat într-una, val; 

Vezi parcă bîda morţii-mpărăţie, 
Izbînda ei şi groaza-i fără mal ! ... 

Cu frîul atîrnînd, de bătălie 

Departe, fără cavaler, un cal 

Zărind sultanul, frîu-i prinde, sprinten, 
Spre luptă îndemnîndu-l iar din pinten. 


93 

Ivirea-i mare ajutor zadarnic 
Le-aduce maurilor spăimîntaţi ; 

E-un trăsnet trecător, însă amarnic, 
Lăsînd peceţi pe steii săgetaţi ; 

Dar mare-i ajutorul lui şi harnic : 

O sută sînt de spada lui tăiaţi 

Şi printre ei sînt doi ce n-o să poată — 
Să-i uite veacurile niciodată : 

Gildippe si Odoard, toscana-mi liră, 

De i se-ngăduie, va duce-n veci 

Măreţe faptele ce vă cinstiră 

Cum şi nenorocirea morţii reci ! 

Să văd virtutea voastră că-i inspiră 

Şi dragostea, pe-a vieţii lor poteci, 
Pe-amanţii credincioşi ce-o fi să strîngă 
Pe lira-mi lacrimi cînd or să vă plînga! 


95 

Ea-şi mină calul unde-şi taie crud 
Sultanul în creştine piepturi cale ; 
Cu spada îi străpunge greul scut, 


Rănindu-l şi în coastă, pe sub zale ! 
El strigă, straiul ei cum l-a văzut : 
— „E tîrfa cu-armăsarul dumisale ! 
Un ac şi-un fus ţi-ar fi mai de-ajutor 
Ca sabia şi-amantul temător !" 

Grăind, ca niciodată mai turbat, 

Lovind besmetic, i-i omoritorul ! 
Se-mplîntă spada-n sinul ei curat 

Pe care-l săgetase doar Amorul. 

Din frau e slobod roibul ei lăsat 

Şi Odoard în van cu ajutorul 

E-aproape cînd o trec sudori de moarte... 
E iute, el dar moartea nu-i departe... 

La ceasul de năpastă, ce să facă ? 
Miînia-l sfişie precum iubirea : 
Miînia-i cere s-o răzbune dacă 
Iubirea nu i-ar cere şi-ngrijirea 
Precum şi scoasă sabia din teacă ; 

O sprijină cu stînga şi-ndîrjirea 
Către sultan îi smulge mîna dreaptă, 
Căci ura lui slujită se aşteaptă. 

Dar împărțind astfel sforțări, dorinţi, 

E greu unui titan să-i facă față : 

Nici nu-şi răzbună crunte suferinți 

Şi nici nu-i sprijin pentru scumpa-i soață 
Sultanu-i taie braţul stîng — şi-n dinți 


Țărîna muşcă el, cu ea în braţă ! 
Acestfel, strîns înlănţuiţi ei cad. 
Uniţi şi-n viaţă, şi pe-al morţii vad. 

Cum ulmul strîns îmbrăţişat de-un vrej, 
Cînd cade sub secure sau furtună 

îşi sfişie frunzarul în vîrtej, 

Căzînd cu scumpa-i viţă împreună 

Şi nu-i pasă c-ajunge el gătej, 

Ci că sub trunchiul lui ciorchini adună, 
Strivindu-i parcă geme, căci deodată 
Cu el şi via soaţă-i secerată, — 


100 

La fel se stinge Odoard, plîngînd 

O soaţă lui de ceruri hărăzită ! 

Să-şi spună parcă vor un ultim gînd. 
Dar gura li-i de moarte cetluită ! 
Suspină doar, se sorb în ochi, pe rînd 
Cît pot, se strîng în braţe o clipită, 

Şi ochii li se-nchid, se-nalţă-n zbor. 
Spre cer, unite sufletele lor... 

Ci Faima trîmbiţează stirea-ndată, 
Despre durutele-ntîmplări funeste ; 
Cînd ştirea de Rinaldo e aflată 

Şi prin solia ce trimisă-1 este, 

Durerea, jalea, dragostea curată, 

Cer să-i răzbune crunt... Dar fără veste. 
Adraste-i ţine-n cale mîndra-i frunte, 


Chiar lîngă Soliman stînd să-l înfrunte. 

— „Ci iată-te ! — strigă monarhul crunt. 
De mult te cată braţu-mi, să te darme ! 
în van am cercetat în amănunt, 

O zi întreagă, săbii, scuturi, arme ! 
Cuvîntul să-mi plinesc aproape sunt ! 
Zeița mea-ţi vrea capul, să ți—1 sfarme ! 
Duşman Armidei tu, eu scutul ei, 

Acum să spună lupta cine ce-i !" 

Loveşte-l, tot sfruntîndu-l el aşa, 
întîiul pe erou, în coif şi-n gît... 
Rinaldo, zdruncinat un pic în şa,. 

O coastă-i sfirtecă numaidecît, încît 
Apollo chiar n-ar mai putea 

Să-i lecuiască rana, cît de cit. 
Monarhul şi colosul se prăvale 

Şi-o spadă are cinstea morţii sale ! 

Năuci stau sarazinii, muţi de groază, 
Şi sîngele în inimă le-ngheaţă ; 
Chiar Soliman, la ce i-i dat să vază, 
E tulburat şi palid e la faţă ; 
Presimte moartea inima-i vitează 

Şi sieşi nu-şi mai poate da povaţă ! 
Dar oare ce nu poate, ce nu poate, 
Pe glie legea slăvii preacurate ? 

Precum bolnavului i se năzar 

în scurt delir noian de arătări, 

Şi cînd să fugă cată, în zadar 

I se arată grelele sforţări, 

Căci nu-l ajută braţele măcar 

Şi glezna-i nu se mişcă pe cărări ; 

Sau ar rosti o vorbă, dar se pare 

Că limba, glasul, nu-i dau ascultare, — 

La fel sultanul să se bată arde, 

Dar în zadar vrea lovituri să-mproaşte, 
Căci stinsă e mînia lui de moarte... 

Se simte slab, de nu se recunoaşte ; 

O groază tainică-i opreşte foarte 
Sforţarea ce curajul i-ar renaşte ; 

Viespar e de-ncilcite simțăminte : 

Să dea napoi ? Să fugă ?... S-ar dezminte! 

Cît îl munceşte teama şi-ndoiala, 
Rinaldo îl atacă... Şi-i apare 
Grozavă şi mînia-i, şi iuţeala ! 
Nu-i pare el făptură muritoare 
Dar cade Soliman cu toată fala, 
Chiar dacă slab îşi stă în apărare: 
Nu geme şi de fugă nu dă semn 
Şi-n tot ce face e măreț şi demn. 

Astfel, asemeni unui nou Anteu, 


înfrînt în lupte, renăscut întruna 
Mai de temut, mai nenfricat, mereu, 
Acuma zace pentru totdeauna ! 

Tot nestatornică-n războiul greu. 
Acum nu stă în cumpănă Fortuna, 
Ci roata şi-o opreşte şi se bate 

Sub steaguri france larg desfăşurate. 

Nemuritoarea Ceată, nervul oastei . 

Şi forţa Orientului cîndva, 

Fugind şi supunîndu-se năpastei, 

De ruşinare numele-şi păta ! 

Oprit e-n toiul luptei lui, nefastei, 

Cel ce-al califului drapel purta, 

De Emiren, ee-i strigă cu asprime : 

— „Te-arăţi un laş, o, Rimedon ! Un nime ! 

Drapelul ţi-am încredinţat de mult. 

Dar nu te-am învăţat să dai napoi ! 

Ți-i generalul singur în tumult 

Şi fugi şi tu ca-ntregul- laş puhoi ? ! 

Să scapi vrei ? Ruga asta nu-ţi ascult ! 
Pe-al morţii drum păşi-vom, dîrzi, noi doi! 
Scăparea ne e lupta doar, acum, 

Şi drumul vieţii — al onoarei drum !" 

Stegarul, ruşinat, e-n luptă iar 
Cu alții-i Emiren şi mai sever : 
Ameninţă, loveşte, încît chiar 


Cei ce se tem de săbii, săbii cer ! 
Astfel îşi strînge pilcul tot mai rar 
Şi încă marile nădejdi nu-i pier. 
Curaj îi varsă Tisafern în vine, 
Ce, neclintit, urgiei piept mai ţine. 

Minuni făcuse-n ziua asta el, 

Căci pe normanzi ele tot îi nimicise ; 
Printre flamanzi pornind apoi măcel, 
Roger pierise, Garnier pierise 

Sub spada lui — şi-apoi Gerard, la fel ! 
Prin fapte numele şi-l nemurise 

Eroul, viaţa lui dispreţuind, 

Şi mari primejdii tot căta, cu jind. 

Zărindu-l pe Rinaldo, după-armură 
Recunoscîndu-l fără greş, pe loc. 

Chiar dacă sînge pe azuru-i cură, 

Pe ghiare şi pe-al vulturului cioc, 

îşi zice : „Mahomet, acum te-ndură ! 

El e primejdia-n al morţii joc ! 

De-nving — ţi-s armele-i trofeie-n temple! 
Armida răzbunarea să-şi contemple !" 


114 

Profetul însă în zadar şi—l cheamă, 
Că-i surd şi nu-l aude la năpaste ; 
Se-aţiţă leii cu-un zbîrlit de coamă 
La fel, lovindu-şi cozile de coaste ; 
E-ncinsă ura-i-de-a iubirii flamă 


Mereu mai tare... Nu mai stă s-adaste. 
Se strînge sub armură, atacînd. 
Imbold năprasnic roibului său dînd. 

Văzîndu-se-atacat, Rinaldo, iute, 
Se-ntoarce-asupra lui, fulgerător ; 
Le fac toţi loc, pe vrute, pe nevrute, 
Impătimaţi de cruntă lupta lor; 

Cad lovituri năpraznice, hirsute, 
încît creştini şi mauri stau ciopor. 
Uimiţi, năuci, uitînd pentru-o clipită 
Miînia lor şi ura lor cumplită. 

Păgînul doar loveşte, dar Rinaldo, 

Şi arme-avînd, şi forța mai voinică, 
In sînge spada lui adesea scald-o ; 

îi smulge scutul, coiful 1-l despică... 
„.. Văzîndu-l dezarmat, sleit, asalt-o 
Pe-Armida nemaicunoscută frică ! 
Pălesc adoratorii ce-i stau strajă 
Şi-un fir subţire i-i mai ţine-n mreajă 

Adineaori cu-atiţi viteji, semeaţă, 
Acuma singură-n frumosu-i car e; 
Se teme roabă şi urăşte viaţa, 

Nu crede în izbînzi şi-n răzbunare ; 
Miînia cum şi spaima-i dau povaţa 
Să salte-n şa de roib, în grabă mare ; 
Dar fug cu ea, ca doi ogari ce-asudă, 


Şi- Amorul, şi nepotolita-i Ciudă, 

La fel şi Cleopatra, altădată, 

Şi-a părăsit iubitu-n lupte grele, 

Cînd sta Octaviu crunt de tot să-l bată. 
Nedrept cu sine-n clipele acele, 

Purtat de numai dragostea-nfocată, 
Urmă şi el ale iubitei vele ! 

Şi Tisafern s-ar ţine-aşa pe urmă 
Armidei, clar Rinaldo drumu-i curmă. 

Văzînd cum fuge ea, ce-i da elan. 

De bezne pare-i ziua că se-ncarcă ; 
Şi-atuncea cu putere de titan 

Mînia în Rinaldo şi-o descarcă ; 
Zămislitor de fulger, din ciocan, 
Nicicînd izbi mai tare Brontes *, parcă, 
încît lovit cumplit în frunte, drept, 
Rinaldo capu-şi pleacă înspre piept. 

Dar iute şi-l ridică şi-i împlîntă 
Păgînului în platoşă jungherul; 

îşi simte inima în două frîntă 

Şi stins sălaşul vieţii cavalerul ; 
Dar mai departe spada se avîntă, 
De-i iese, roşu tot, prin spate fierul, 
încît prin două vrane largi îi zboară 
îndată sufletul din trup afară ! 

Rinaldo se opreşte-atunci, cătînd 
Unde-ar putea s-ajute sau s-asalte: 
Dar se predau paginii, rînd pe rînd, 
Şi-n colb le zac drapelele înalte... 
Oprind măcelul, arde-n el mai blind 
Al luptei foc... îi vin şi gînduri, alte : 
De-Armida-şi aminteşte-într-o clipită, 
Că-i singură şi-i deznădăjduită. 

Curtenia şi mila-i cer, oricum, 

Să aibă grija tinerei femei. 

Nu se strigase el, pornind la drum, 
Pentru vecie cavalerul ei ? 

...Şi iată-l roibului Armidei cum 

în colb îi urmăreşte paşii grei, 

Pe cînd spre loc stingher Armida trece, 
Amarul deznădejdii să-şi înnece... 

li place că-ntîmplarea-n sumbră vale 

Ii duce pasul trist şi rătăcit; 

Zvîrlind pe jos armură, arc şi zale, 

Astfel boci, cu glas nefericit: 

— „Mi-aţi fost voi, arme, doar izvor de jale! 
Vă las — căci doar ruşinea mi-aţi slujit! 
Staţi îngropate, dacă răzbuna 

Voi n-aţi ştiut de loc jignirea mea! 

Au printre-atitea iuți săgeți în roi, 


Nu-i una-n stare sînge azi să beie ? 

O, dacă n-aţi ştiut răni eroi, 

Răniţi-mi barem pieptul de femeie ! 
Pătrundă-mi fierul rece-n sînii goi 

Şi lauri astă faptă să vă deie! 

Uşor mă ştie-Amorul săgetată, 

Că-n van spre mine n-a ţintit vreodată ! 

Nu mă cruţaţi, şi-am să vă iert greşeala 
De-a nu-mi fi împlinit nici răzbunarea... 
Armida, vai ! Ţi-i stinsă toată fala 

Şi doar săgeţile-ţi mai sînt salvarea! 
Noi răni doar pot a-mi lecuire boala ! 
O, stingeţi-i şi inimii dogoarea, 

Iar rănilor amorului buimac 

Le fie moartea pe vecie leac ! 

Ferice fi-voi dacă nu voi duce 
Otrava dragostei şi în Infern ! 
Destulă ura mi-i — să mă usuce, 
Ea — umbrei mele-nsoţitor etern!. 
Din ea ţişnească spaimele năuce, 
La ceas cînd vise groaznice se cern, 
Să-l văd din somn trezit, nenorocit, 
Pe cel ce-atita m-a disprețuit!" 


127 

Tăcînd şi hotărîndu-se să moară, 
la-n mîini săgeata cea mai ascuţită 
Palori răsar pe chipu-i de fecioară 


Şi-i vîrful lîngă sin, într-o clipită. 
Dar iată că atunci Rinaldo zboară, 
Văzînd-o pentru moarte pregătită, 
Şi pe la spate-i prinde mîna care 
Strîngea săgeata cea ucigătoare. 

Se-ntoarce ea uimită, ba chiar ţipă, 
Căci nu l-a fost văzut deloc venind. 
De el cu scîrbă ochii-i fug o clipă... 
Leşină... Capu-i cade-n jos, tînjind. 
Cum cade, frîntă-n două, o tulpină. 
Dar braţe drăgăstoase o cuprind, 
Ținînd-o şi apoi, numai decit, 
Veşmîntul i-l descheie sus, la gît. 

O lacrimă pe faţa ei frumoasă 

El varsă, şi de milă, şi de-alint... 

Cum floarea se învoită iar voioasă, 

Stropită-n zori cu lacrimi de argint, 
închise pleoapele-i nu se mai lasă 

Cînd lacrimile lui pe gene simt : 

Se tot deschid şi-nchid, nevrînd să-l vadă 

Pe dragul ce-o lăsase urii pradă. 

Se străduie, cu mîna-i fără vlagă, 
Să-ndepărteze braţu-i viguros, 

Dar în zadar, căci şi mai strîns o leagă 
Eroul brav în acest lanţ vînjos. 

Din temniţa aceasta, şi lui dragă, 


Sbătîndu-se-a-i scăpa, fără folos, 
Vărsînd un rîu mănos de lacrimi, ea, 
Acestfel, neprivindu-l, îi grăia : 

—,,Crud cînd te-ntorci, precum eşti crud cînd pleci, 
De ce-ai venit ? Nu tu-mi eşti ucigaş ? 

Tot tu mă scapi de gheara morţii reci ? 

O, pradă căror înjosiri mă laşi ? 

Ce chinuri vrei să-nduri de-acum în veci ? 

Cum mi-ai urmat nefericiţii paşi ? 

Ştiu cazne cum tu nu ştii, trădător, 

Dar pot puţin cînd nu pot nici să mor ! 


132 

Din glorie ţi-ai pierde, cînd legată 
N-aş fi la carul tău triumfător ! 

Cu sila astăzi prinsă, ieri trădată, 
Sînt titlul tău cel mai răsunător ! 

Eu viaţă, pace ţi-am cerut odată ; 
Azi moartea-mi este leac izbăvitor, 
Dar nu-ţi cer să mi-o dărui tu, urînd 
Tot ce mi-ai da cu mîna ta oricînd ! 

Prin mine sper să scap de-a ta cruzime, 
Chiar dacă ţi-am ajuns, în lanţuri, sclava, 
Şi ştreang nu-mi dă, şi arme nu-mi dă nune 
Chiar de-mi lipsesc prăpăstii sau otrava ! 
Mai ştiu eu feluri de-a muri, mulţime, 

De neghicit, că-i milostivă Slava ! 

Hai, lasă mîngîierile şi joaca ! 


O, searbădă-i nădejdea ta, săraca !" 

Aşa-şi plîngea Armida soarta crudă, 

Iar el amesteca stropi calzi, de milă, 

Cu lacrima de dragoste şi ciudă 

Din ochii fără seamăn de copilă... 

— „Armida — îi zicea, — nu vrea s-audă 
Urechea mea că voia mea te-mpilă ! 

Ți-s sclav şi cavaler, iar nu vrăjmaş : 
Sortit ţi-i tronul, în regesc sălaş ! 

In ochi citeşte-mi, vorba de nu-mi crezi 
Jur : fi-vei iar pe tron străbun regină ! 
O, dacă peste rătăcitu-ţi crez 

Ar scapără din slavă o lumină, 

Ce n-ar fi pentru tine să cutez! 

Ca tine n-ar fi alta mai divină în 
Orient, avînd atotputere 

Şi mare strălucire şi avere !" 

I-i ruga-ntretăiată de suspine, 

Stropită-n caldă lacrima căirii.., 

...Cum se topesc zăpezile alpine, 

Sub soare sau cînd mişună zefirii, 

Se stinge tot ce poate s-o-nvenine; 

E vie numai flacăra iubirii 

Şi-i zice — „Sclavă ţi-s !... Ți-o fi dorința 
Şi legea mea de-acuma, şi credinţa !" 

„„„într-astea, căpitanul egiptean 

Zăreşte-n colb drapelul ţării sale ; 

Bouillon, lovind în Rimedon, avan, 
în rece braţul morţii îl prăvale; 

Fug sarazinii toţi, şi, la aman, 

îndată află Emiren cu cale, 

Laş să nu pară, că se cere parte 

Să aibă numai de ilustră moarte. 

Se-avîntă pe al roibului grumaz, 

Către Bouillon, de el întîiul demn ; 

In drumu-i ciopîrțind fără răgaz, 

Mai lasă-al-deznădejdii sale semn. 

Si, de departe, strigă el, viteaz : 

„De mîna ta să mor doar simt îndemn, 
Dar cel puţin nădăjduiesc — aşa — 
Să te strivesc sub grea căderea mea !" 

Indată unul spre-altul se avîntă ; 

La braţul sting este Bouillon rănit 

Si scutul i-i străpuns în crunta trîntă... 

Dar spada lui răspunde înzecit, 

Cînd — trăznitoare — spre duşman cuvîntă, 
Lovindu-l în obraz... Şi, năruit, 

In pîntece-l străpunge mîndra-i spadă... 
Astfel a fost si Emiren să cadă... 

Ruini rămân din armia cea mare ; 


Bouillon e-nvinşilor urmăritor, 

Cand, iată,-l vede, cu încrîncenare 

Luptînd, în sînge tot, pe Altamor. 

Doar ciot de spadă, ciob de scut mai are 

Si-n juru-i încă zeci de duşmani mor! 

El strigă: — „Staţi, creştini! Dă-mi, prinţe spada! 
Eu sînt Bouillon ! Zadarnică-i bravada !" 


141 

Semeţul prinţ pe care om pe lume 
Nicicînd să-l umilească n-a putut, 

Doar auzind acum vestitul nume 

Din Urse-n Etiopia ştiut, 

Rosteşte : — „Vrednic eşti, după renume, 
Să-mi fii stăpîn pe sabie şi scut ! 

Iţi va aduce noua ta izbîndă 

Şi glorie, şi avuţii dobîndă ! 

Răscumpărat de-o iubitoare soaţă 

Voi fi, cu tot ce-i aur în regat !" 
Bouillon răspunde : — „Cerul mă învaţă 
Că nu-i bine să fiu zgîrcit bărbat.; 

în India şi-n Persia măreaţă, 

Păstrează tot ce scump ai adunat ! 

Eu nu scot la mezat vrăjmaşe vieţi 

Ci fac război şi nu sînt precupeţ !" 

Vorbind, el gărzii îl încredinţează 

Şi-i urmăreşte iarăşi, mai departe, 

Pe cei ce vor să scape, morţi de groază, 


Dincolo de întărituri, de moarte. 

Stă sînge-n cercul valului să vază, 
Curgînd în rîuri lungi din corturi sparte. 
Podoabele şi avuţia toată, 

A egiptenilor, în sînge-nnoată... 


144 

Astfel Bouillon e-nvingător şi, cum 

în zări lumina zilei mai străluce, 

El în Sionul slobozit acum 

La Sfînt Mormînt oștirea şi-o aduce... 
„„„Făcîndu-şi printre toţi spre templu drum, 
In sînge încă tot, supremul Duce 

Şi-atîrnă armele, cinstind mormîntul 

Prin rugi, — astfel plinindu-şi legămîntul. 


sfirşit 


NOTE 
Strofa Versul 


CINTUL XI 

7,8,9 Litaniile se adresează întîi 
Sfintei Treimi, apoi Fecioarei Măria, capilor ierarhiilor 
îngereşti, Sfintului loan Botezătorul, Simțului Petru 
(piatră temeliei... casei Domnului), apostolilor, martirilor 
creştinismului, sfinților părinți, Măriei de Betania — 
simbol al vieții contemplative, călugărițelor etc. 


10 8 Iosaphat — Vale între Ierusalim şi 
Muntele Măslinilor. In traducere ad literara = Judecata 
lui Dumnezeu. Potrivit doctrinei creştine, aici trebuie să 
se adune toţi morţii în ziua judecății din urmă. 


23 Godefroi se afla printre primii 
participanţi la conciliul de la Clermont, unde Urban al 
II-lea (papă între 1088— 1099), a hotărît organizarea 
Cruciadei. 


28 7—8  Lafels-a fost crezut — Aluzie la 
zeiţa Diana, născută în insula Delos, care a săgetat-o din 
nouri pe Niobe împreună cu copiii ei. 


72 6 Ida — Munte din insula Creta. In 
Eneida există un episod similar, Venera vinderîndu-l pe 
Enea cu acelaşi frăsinel. 


CINTUL XII 


21 5 Griji... precum femeile — Arsete 
era eunuc. 


23 Este vorba, evident, de o icoană 
a Sfintului Gheorghe, dar ideea că o femeie poate rămîne 
însărcinată privind o pictură se află în operele lui Eliodor, 
scriitor grec din epoca decadenței, foarte cunoscut pe 
vremea lui Tasso. Eliodor povesteşte despre Persina, 
care, sugestionată de o pictură reprezentîn-du-l pe Perseu 
eliberînd-o pe Andromeda, dă naştere unei fetiţe albe, şi, 
te-mîndu-se de răzbunarea soţului, o abandonează în voia 
soartei. 


25 6 Nebotezată — Creştinismul 
abisinian nu îngăduia botezul fetelor decît după 60 de zile 
de la naştere. 


29 şi urm. Peripeţiile lui Arsete şi ale 
Clorindei 

sînt imitate după Eneida lui Vergiliu. (Episodul în care 
Metabo fuge cu Cammilla, cîntul XI). 


CINTUL XIII 

14 l Nasamonii, garamanții — 
Popoare în Lidia interioară, ținut considerat printre cele 
mai toride. 


59 1 Siloe — Rîu în apropiere de 
Jerusalim. 
CINTUL XIV 


3 O poartă de cristal — Homer, în 


cîntul XXX al Odiseei şi Vergii iu în cîntul VI al Eneidei 
spun că în infern sînt două porţi ale viselor : una făurită 
din corn, prin care ies cele adevărate şi una din fildeş, 
prin care 1es visele false. 


61 5 E-asemeni celor ce pe crunta 
plajă— Potrivit legendei mitologice, sirenele îşi aveau 
sălaşul în golful Neapolelui. 


70 2 Fericite — Insulele Canare. 


72 Barca lui Carol şi Ubald este 
condusă de Fortuna, zeița norocului, iar veşmîntul in joc 
de curcubee simbolizează nestatornicia acesteia. 


74 Despre izvorul rîsului ucigător 
vorbesc mulți poeți şi geografi ai antichităţii — stăruind 
credinţa că acesta ar exista în Insulele Fericite. 


CINTUL XV 
10 1 Ascalon — Oraş in vechea 
Palestina,port la Marea Mediterană. 


15 4 Rinocolura — Se pare că este 
vorba despre actualul El Ariş. 


15 8 Aici, Pompei, zac ale tale oase — 
Este vorba de Cneius Pompeius, zis cel Mare. A format 
primul triumvirat împreună cu Cezar (care-i era socru) şi 
cu Crassus. In anul 54 î.e.n., a intrat în conflict cil Cezar, 
sprijinit fiind de Senat. După lupte îndelungate a fost 
învins la Farsala (48 î.e.n.). S-a refugiat în Egipt, unde a 


fost asasinat în urma ordinelor regelui Ptolemeu şi 
îngropat la poalele muntelui Casio, care pătrunde în 
mare. 


16 l Damietta — Oraş în Egipt, pe 
braţul răsăritean al Nilului. 


16 5 Urbea — Alexandria. Un mare 
grec— Alexandru Macedon. 


16 T Farul — Insulă aflată în vechime 
aproape de gurile Nilului. 


17 5 Marmarica — Veche denumire 
latina a unei regiuni a Africii septentrionale, cuprinsă 
între Marea Mediterană, Egipt, deşertul Libiei şi 
Cirenaica. 


17 6 Cyrena — Oraş şi colonii 
greceşti, stabilite in Africa, la vest de Egipt. Oraşul a fost 
capitala statului Cirenaica. 


17 7 Cinci mari cetăți — E vorba de 
Pentapola grecească, cuprinzînd vestitele oraşe: Cyrena, 
Arsinoe, Apolonia, Berenice şi Ptolemais. 


17 8 Lethe — Unul din rîurile 
infernului,al cărui nume înseamnă Uitare. Umbrele 
morților beau din apele lui, pentru a uita cu desăvârșire 
trecutul. 


18 1 Sirta Mare — Azi Golful Sidra, 


pe coasta tripolitană a Africii. 


18 3 Magra — Mic rîu în 
Tripolitania. 
18 7 Alzerbe — Insulă în apropierea 


coastei tunisiene, unde, potrivit legendei mitologice, 
trăiau mîncătorii de lotuşi. Tovarăşii lui Ulise, gustînd şi 
ei din aceste fructe (nu este vorba de floarea de lotus), 
şi-au uitat patria. (Vezi Homer, Odiseea, IX). 


20 7 Bizerta — Oraş în Tunisia. 

21 3 Bugia — Oraş şi golf în Algeria. 

21 4 Oranul — Alt oraş algerian. 

21 5 Tingitania — Veche denumire a 
Marocului. 

21 7 Marocul,  Fezul— erau, pe acea 


vreme, două regate distincte. 


22 Este vorba de strîmtoarea Gibraltar. 
24 l Gade — Oraş în vechea Spanie, astăzi 
Cadix. 

28 6 Mincăruri şi de bunul simţ oprite— 


Aluzie la antropofagie. 


34 6 Encelad — Unul dintre Titani, asupra 


căruia fusese răsturnat vulcanul Etna. 


51 7 Hercinia — Veche denumire a 
munților Pădurea Neagră din Germania. Hyrcania — 
întinsă pădure în Persia. 


CINTUL XVI 

3 Aluzie la Hercule, care, 
îndrăgostin-du-se de Iola, fiica lui Eurytos, regele 
Oechaliei, a acceptat, la cererea acesteia, să se îmbrace în 
straie femeiești şi să toarcă la picioarele ei. Blana leului 
— Leul din Nemeea, ucis de Hercule. 


4 Aluzie la lupta de la Actium (31 î.e.n.) 
dintre Marcus Antonius şi Octavian August Leucatul — 
Una dintre insulele Ciclade, în Marea Ionică. 


5 8 Barbara regină — Cleopatra, regina 
Egiptului. 
8 1 Meandru — Rîu cu un curs foarte 


întortocheat, în Frigia. 


25 8 Homer în Ziada (XIV), descrie briul 
Venerei, alcătuit la fel din dorinţe, minciuni şi capricii 
amoroase. 


58 5 Xenocrat — (406—316 î.e.n.), filozof 
grec, discipol al lui Platon. A încercat să împace doctrina 
lui Platon cu a pitagoreicilor. 


CINTUL XVII 


1 1 Peluza (astăzi Tineh) — Vechi oraş 
egiptean, pe ale cărui ruine a fost clădit Port-Saidul. 


2 Octava este un anacronism istoric, 
menită să accentueze dramatismul acţiunii cruciaților, 
întrucît expediţia Egiptului împotriva acestora a avut loc 
după şi nu înainte de cucerirea Ierusalimului. 


4 Se pare că un anume 
Abuthanimi,nepot al lui Ali, ginerele lui Mahomet, s-a 
instaurat calif al Egiptului. 


23 6 Eritreea — Vechi nume al Mării 
Roşii. 
66 3 Al lui Azzo trunchi august — 


Acelii erau primii şi cei mai de seamă locuitori ai cetăţii 
romane Afestia, zisă apoi Este, şi erau scoboritori dintr-o 
familie înrudită cu a lui August. Tasso urmează 
descrierea originilor casei de Este făcută la vremea lui de 
G.B. Pigna, literat şi secretar al ducelui Alfonso al II-lea, 
în a sa Istorie a principilor de Este (1570). 


67 l Caius — După Pigna, acesta a 
fost guvernator al cetăţii Este pe vremea împăratului 
Honorius (395—423). cînd locuitorii văii Padului au fost 
nevoiţi să se apere împotriva vizigoților şi să-şi aleagă 
conducători dintre ei. 


67 8 Crudul got — Alaric, rege 
al vizigoților. Este iarăşi un anacronism, întrucît Alaric 


nu a năvălit la cererea lui Honorius, iar Tasso face aluzie 
la a doua năvală a acestuia, care a avut loc în anul 409. 


68 Este vorba de incursiunile 
hunilor, sub conducerea lui Atila. 


69 2 Cu ochii de dragon, cu 
chip de cine — Despre capul de cîine al lui Atila a 
circulat multă vreme o legendă istorico-populară prin 
toată Italia. Forreste şi cu Atila s-au bătut în duel. întîiul 
fiind cit pe ce să-l răpună pe al doilea, dar un pîlc de 
huni, dînd năvală, l-au făcut prizonier pe Forreste. Năvala 
hunilor in Italia a avut loc în anul 450 


70 2 Văzut e dindu-şi viaţa... — Forreste a 
murit apărînd Aquileea. 


70 3 Din vrednic tată, dirzul Accarin (Şi urm.) 
— Accarin, fiul lui Forreste, s-a retras din oraşul Altin, 
asediat de huni, şi s-a stabilit în locurile pe care se ridică 
astăzi Ferrara, oraş întemeiat de el, prin reunirea satelor 
de pe rîul Po. 


71 5 Alani — Alți barbari, care, de 
fapt, fuseseră aproape cu desăvîrşire nimiciți de către 
vizigoți în Spania, la începutul secolului al V-lea. 


71 6 Odoacru — Fiul unuia dintre dregătorii 
lui Atila, şef al herulilor. El este regele herul din strofa 


următoare. 


72 5 ... Epaminonda stirpei — Bonifacio a 


fost ucis în luptă împotriva lui Totila, regele ostrogoților 
din Italia (541—552). O săgeată îl nimerise pe Bonifacio 
într-un ochi şi nu şi-a scos-o decît după ce a aflat că ai săi 
sînt izbînditori, asemenea lui Epaminonda la Mantineea, 
care şi-a scos fierul din trup numai cînd i s-a făcut 
cunoscută victoria tebanilor. 

Ernesto — Ernesto de Este a luptat împotriva slavilor 
dalmaţieni. 


173 8 Regele lombard — Agilulf 
(590—615),regele longobarzilor. 


74 Familia de Este a fost alături de 
Carol cei Mare pînă la moartea acestuia, 

după care Berengario de Este i-a ţinut partea lui Ludovic 
cel Sfînt împotriva nepotului său răzvrătit Bernardo de 
Este, rege al Italiei. Strict istoric, Bernardo n-a fost învins 
de Berengario, ci i s-a supus (începutul secolului al 
IX-lea). 


75 Almerico de Este a fost primul marchiz de 
Ferrara. 
70 5 Ugo. Contele Ugo de Toscana este 


amintit şi de Dante (Paradisul, XVI). După istoria lui 
Pigna, acesta ar fi nepot de fiică al împăratului 
Germaniei. 


77-178 Matilda de Este, contesă de 
Toscana (1040—1115), i-a învins pe normanzi, l-a învins 
pe Henric al IV-lea, l-a apărat pe papa Grigorie al VII-lea 
şi a fost protectoarea bisericii catolice. Tasso o face 


mama adoptivă a lui Rinaldo (vezi Cîntul I, 59). 


80 Aluzie la ramura bavareză a 
casei de Este, ramura Guelfilor (Welfilor), înrudită cu 
multe case princiare germane. 


CINTUL XVIII 

41 7 Guglielmo, conducător de oşti genovez, 
a participat la Cruciadă, şi cronicarii timpului îi laudă 
iscusinţa neîntrecută. 


CINTUL XX 

20 8 A-mpărăţiei sale viitoare — După 
cucerirea Sfîntului Mormînt, Godefroi de Bouillon a fost 
rege al Ierusalimului. 


48 2 Cum Xantosul şi Ida nu 
văzură — Aluzie la războiul troian (Xantos — rîu in 
Treia, lda — munte). 


119 6 Brontes — Ciclop, slujitor 
al lui Vulcan, făuritor de fulgere. 


